
PASAKA 


ienoje gražioje tolimoje karalystėje, apie kurią Žmonės pa- 
sakoja, kad jos amžinai žaliuose daržuose niekuomet nesi- 
leidžianti saulė, viešpatavo karalienė Fantazija. Pilna sauja 
daug jau amžių gausingai barstė ji valdiniams savo malo- 
nes, buvo mylima ir gerbiama visų, kas ją pažino. Bet karalienės 
širdis buvo per didelė, kad galėtų tenkintis gerais darbais savo ša- 
ly. Pasipuošusi karališkai savo amžino jaunumo ir gražumo drabu- 
žiais, nužengė ji žemėn; ji buvo girdėjusi, kad ten gyvena Žmonės, 
kurie visą amžių dirba prakaituoja, skursta ir vargsta, nematydami 
šviesios dienos. Ji atnešė iš savo karalystės gražiausių dovanų, ir 
nuo to laiko, kaip skaisčioji karalienė perėjo per žemės laukus, žmo- 
nės ėmė dirbti darbus smagūs ir linksmi. 

Kad Žmonės turėtų daugiau džiaugsmo, ji ėmė jiems siųsti savo 
vaikus, ne mažiau gražius ir meilius kaip ji pati. Kartą nuo Žemės 


Pasaka 


grįžo Pasaka, vyriausioji karalienės duktė. Motina pastebėjo, kad ji 
nuliūdusi ir jos akys užverktos. 

— Kas tau, miela Pasaka? — klausė jos karalienė: — tu sugrį- 
žai iš kelionės tokia nesmagi ir nuliūdusi; nesislėpk, pasisakyk mo- 
tinai, kas tau yra. 

— O, mieliausia motute, — atsakė Pasaka, — aš netylėčiau, jei 
žinočiau, kad nesopės tau širdies dėl mano vargo. 

— Sakyk tik, visuomet sakyk, dukrele, — tarė gražioji karalie- 
nė. — Vargas lyg akmuo: vieną prislėgs, o dviem jis nesunku bus 
pakelti. 

— Gerai, pasakysiu, jei taip nori, — atsakė Pasaka. — Tad klau- 
syk. Juk Žinai, kaip aš mėgstu vaikščioti per žmones, kaip netingiu 
net prie didžiausio vargšo trobelės pasėdėti ir kokią valandėlę pa- 
plepėti su jais po darbų, ir jie man seniau taip pat linksmai tiesė 
sveikindami ranką, kai aš ateidavau, nušvitę ir smagūs lydėjo ma- 
ne akimis, kai išeidavau toliau; bet dabar visiškai nebe tas! 

— Vargše Pasaka, — tarė motina, glostydama jos ašarotą vei- 
dą, — gal tau tik taip rodosi? 

— Tikėk, aš tai labai gerai suprantu, — atsakė Pasaka: — jie 
manęs nebemėgsta. Visur, kur tik nueinu, mane šaltai sutinka: mei- 
liai į mane niekur nebežiūri; net vaikai, kuriuos aš visuomet taip 
mylėjau, juokiasi iš manęs ir, kaip dideli, gręžiasi pečiais! 

Karalienė pasirėmė su ranka galvą ir susimąsčiusi tylėjo. 

— Kas ten atsitiko, — klausė Pasakos karalienė, — kad žmo- 
nės ten apačioj taip atsimainė? 

— O, labai jie atsimainė. Kas jų dabar atsargumas! Jie visur pri- 
statė išmintingų sargų, tie viską, kas eina iš tavo karalystės, gerai 
apžiūri ir ištyrinėja. Jei ateina kas nors, kas jiems nepatinka, jie 
pakelia baisų triukšmą, kartais tą nužudo arba taip apšmeižia žmo- 
nėms, aklai tikintiems, ką jie sako, jog; tas niekur sau neberanda nei 
meilės, nei pasitikėjimo. A! kokie laimingi mano broliai Sapnai! Jie 
nusileidžia žemėn, nieko nesiklausdami tų išmintingų vyrų, laisvai 
lanko miegančius Žmones ir, rodydami gražiausius paveikslus, sal- 
dina jų širdis ir džiugina akis! 

— Tavo broliai vėjavaikiai, — tarė karalienė, — ir tau, mano 
mylimoji, nėra priežasties jiems pavydėti. Tuos sienų sargus aš ge- 
rai pažįstu; Žmonės, kur juos pastatė, nėra tokie kalti; pirma atei- 
davo tiek daug neprašytų svečių, kurie dėdavos stačiai iš mano 
karalystės atvykę, o tuo tarpu jie daugiausia buvo matę ją nuo ko- 
kio kalno. 

— Bet ko jie keršija man, tikrai tavo dukteriai? — pravirko Pa- 
saka. — A! kad tu Žinotum, kaip jie su manim elgėsi! Jie išvadino 
mane senmerge ir žadėjo kitą kartą visiškai nebejsileisti. 

— Ką, nebejįsileisti mano dukters? — sušuko karalienė, parau- 
dus iš piktumo. — Aš jau matau, kas čia kaltas; mus bus apšmei- 
žusi piktoji teta! 

— Mada? Negalimas daiktas! — atsiliepė Pasaka. — Ji būdavo 
visuomet tokia gera. 

— O, aš pažįstu tą raganą, — atsakė karalienė. — Tu, dukrele, 
dar bandyk; kas nori gerai daryti, tas nieko neturi bijoti. 

— Oi, motinėle! Jei tie sargai visai mane išvarys arba taip išjuo- 
dins, jog Žmonės nei pažvelgti į mane nebenorės? 

— Jei dideli, Mados apakinti, tavęs nepriimtų, tad eik pas ma- 
žus ir jaunus. Tiesą sakant, juos aš labiau myliu. Mažiesiems aš 
siųsdinu puikiausius regėjimus per tavo brolius, Sapnus; maža to, 
aš dažnai pati nuvykstu pas juos, spaudžiu juos prie širdies, bu- 
čiuoju ir žaidžiu su jais; jie taip pat gerai mane pažįsta, kad ir ne- 
žino vardo. Kiek man kartų teko matyti, kaip jie naktį šypsosi, Žiū- 
rėdami į mano žvaigždeles, o rytmetį, kada dangumi slenka mano 
balti debesėliai, ploja iš džiaugsmo rankutėmis! Ir didesni paaugę, 
jie tebemyli mane; tada aš gražioms mergelėms padedu pinti gėlių 
vainikus, o berneliai nurimsta, kai jiems, atsisėdusi ant uolos viršū- 
nės, imu rodyti kilstančius iš mėlynų, rūkais apsuptų kalnų, aukš- 
tas pilis ir mirgančius rūmus, o iš rausvų vakaro debesų darau bū- 
rius narsių raitelių ir nuostabias keliautojų virtines. 


— O gerieji vaikučiai! — sušuko sujaudinta Pasaka. — Gerai, 
tegu būna taip! Aš dar kartą pabandysiu! 
— Taip, dukrele, — tarė karalienė, — keliauk pas juos; O aš 


tave dar truputį papuošiu, kad tu vaikučiams labiau tiktum ir kad 
dideli tavęs neatstumtų. Klausyk aš tau duosiu knygos drabužius. 

— Knygos, mamele? Bet man nepadoru taip puoštis prieš Žmones. 

Karalienė davė ženklą, ir tarnaitės atnešė gražius knygos dra- 
bužius. Jie buvo šviesios spalvos ir dailiai išrašyti. 

Tarnaitės supynė Pasakai ilgąsias kasas, apavė kojas aukso san- 
dalais ir paskui ją gražiai apvilko. 

Pasaka nedrįso pakelti akių, bet motina negalėjo atsigėrėti ir, 
apkabinus ją, tarė: 

— Eik ten, laiminu tave. O jei jie tave niekins ir juoksis, tad 
grįžk atgal pas mane; gal vėlesnės kartos, artimesnės prigimčiai, 
vėl atvers tau savo širdis. 

Taip sakė karalienė Fantazija. Pasaka nusileido žemėn. Dre- 
bančia širdimi artinosi ji į tą vietą, kur stovėjo išmintingieji sargai. 
Ji palenkė galvą žemyn, labiau susiveržė savo drabužius ir nedrą- 
siai priėjo prie vartų. 

— Stok! — sušuko šiurkštus balsas. — Sargyba, čionai! Štai ei- 
na nauja knyga! 

Pasaka sudrebėjo. Jos patikti išbėgo keli rūstūs vyrai. Jų rankose 
buvo smailios plunksnos, jų laikomos prieš Pasaką. Vienas priėjo 
prie jos ir nemandagiai paėmė ją už smakro: 

— Ar negalėtum sveika kiek pakelti galvos, — tarė jis, — kad 
būtų iš tavo akių matyti, ar tu verta ko, ar ne? 

Pasaka raudonuodama pakėlė galvą aukštyn ir parodė savo 
tamsiąsias akis. 

— Pasaka! — sušuko sargai ir ėmė juoktis. — Pasaka! Manėm, 
kad čia bus atėjęs koks geras daiktas! Iš kur tu gavai tuos dra- 
bužius? 


— Motina man juos davė, — atsakė Pasaka. 

— Taip? Ji nori mus apgauti? Ji mano, kad mes, tavęs nepažinę, 
įsileisim pas save? Nieku gyvu! Važiuok sau sveika! — suriko visi 
sargai, už vienas kito keldami plunksnas. 

— Bet aš pas vaikus tenoriu, — meldė Pasaka. — Argi nei pas 
juos negalėčiau? 

— Ar dar maža tokių valkatų mūsų krašte? — sušuko vienas 
sargas. — Ar dar negana prisuka galvas mūsų vaikams visokiais 
niekais? 

— Jei taip nori, tai tegu pasirodo, ką ji čia moka, — atsiliepė 
kitas. 

— Gerai, — pritarė visi, — sakyk, ką tu moki; bet skubink, ne- 
turim kada dėl tavęs čia gaišti. 

Pasaka ištiesė ranką ir ėmė rašyti ore kažkokius paslaptingus 
ženklus. Štai pasirodė įvairių paveikslų eilės; gražių arklių karava- 
nai, išsipuošę raiteliai, galybė palapinių dykumos smiltynuose; 
paukščiai ir laivai audringose jūrėse; tamsios girios ir minios žŽmo- 
nių miestų gatvėse; kovų laukai ir ramiųjų klajoklių stovyklos. Visi 
tie paveikslai kaip gyvi slinko jiems pro akis. 

Berodydama tuos paveikslus, Pasaka ir stebėti nepastebėjo, kaip 
vartų sargai pamaži užmigo. Ji jau buvo berašanti naujus ženklus, 
tik prie jos priėjo kažkoks Žmogus ir paėmė ją gražiai už rankos. 

— Dirstelk ten, geroji Pasaka, — tarė jis, rodydamas į miegan- 
čiuosius: — jiems tavo gražieji paveikslai nerūpi; šauk greičiau pro 
vartus; jiems paskui nei į galvą neateis, kad tu jau būsi šitoj šaly. 
Eik ir keliauk, kur nori. Aš nuvesiu tave pas savo vaikus; savo na- 
muose aš tau duosiu ramų kampelį; ten tu galėsi gyventi ir gyventi 
sau; jei paskui mano sūnūs ir dukterys gerai mokysis, tai galės su 
savo draugais ateiti pas tave ir tavęs pasiklausyti. Ar tinki? 

— O, mielai tinku eiti pas tavo mažulius. Aš juos mylėsiu ir 
džiuginsiu laisvomis valandomis! 

Tas žmogus linktelėjo jai galvą ir padėjo perlipti per miegančių 
sargų kojas. Perlipusi, Pasaka atsisukus jam šyptelėjo ir nieko ne- 
laukdama smuko pro vartus. 


AN 
Už ' "N 


KARAVANAS 


G» leną kartą traukė dykuma didelis karavanas. Lygumoje, kur 
+ vien dangus ir smėlis tematyti, jau iš tolo buvo girdėti kup- 
' rių varpeliai ir arklių sidabriniai skambalėliai. Tirštas dul- 
i kių debesis slinko prieš ateinantį karavaną; vėjui išvaikius 
debesį, galėjai pastebėti žibančius raitelių ginklus ir skaisčiai mir- 
gančius drabužius. Taip atrodė karavanas žmogui, kuris artinosi į 
jį iš šono. Jis jojo ant gražaus arabų veislės Žirgo, apdengto tigro 
kailiu; jo kamanos buvo raudonos šikšnos su sidabro kankalėliais, 
o ant arklio galvos plevėsavo puikios stručio plunksnos. Raitelis 
buvo dailus vyras, ir jo drabužiai visai atsakė arklio gražumui. Bal- 
tas auksu siūtas turbanas dengė jo galvą; jis buvo su raudona lie- 
mene ir plačiomis raudonomis kelnėmis; su išlenktu pašonėj kala- 

viju, o kalavijo rankena buvo brangiaisiais akmenėliais nusagstyta. 
Turbaną jis buvo užsitraukęs ant akių. Juodos akys, žibančios pro 
didelius antakius, ilga barzda ir kumpa kaip erelio snapas nosis 
rodė, kad jis buvo drąsus ir labai smarkus vyras. Būdamas per pen- 
kias dešimtis žingsnių nuo priešakinės karavano eilės, raitelis pa- 
spaudė arklį ir beregint prijojo prie karavano. Matyti vieną raitelį, 
jojantį dykuma, buvo toks nepaprastas daiktas, jog karavano sar- 
gyba, bijodama užpuolimo, atstatė į jį savo ietis. 

— Ko norite? — sušuko raitelis, pamatęs atstatytus ginklus. — 
Manote, kad jūsų karavaną gali užpulti vienas Žmogus? 

Sugėdinta sargyba vėl iškėlė savo ietis, o jos viršininkas prijojo 
prie nepažįstamo ir paklausė, ko jam reikia. 

— Kas čia karavano savininkas? — paklausė raitelis. 

— Jis ne vieno Žmogaus, — atsakė paklaustasis, — o kelių pir- 
klių, jie joja iš Mekos namo, ir juos mes lydime per dykumą, nes 
čia dažnai visokie plėšikai kabina keleivius. 

— Tai veskite mane pas tuos pirklius, — pasakė nepažįstamas. 

— Dabar to negalime padaryti, — atsakė viršininkas, — mes 
turime toliau varytis nesustodami, o pirkliai bus pasilikę gal per 
kokį pusvalandį kelio, bet jei jūs josite su manim toliau, iki susto- 
jant pasiganyti vidurdieny, tai aš jūsų prašymą išpildysiu. 

Nepažįstamas nieko nebeatsakė; jis išsitraukė ilgą, kabėjusią 
prie balno pypkę, užsidegė ir, stipriai traukdamas dūmus, nujojo 
toliau drauge su sargybos viršininku. Šis nežinojo, kaip elgtis su 
nepažįstamų; tiesiog klausti jo vardo jis nedrįso, 0 tas į visus jo 
žodžius, kuriais viršininkas norėjo pradėti kalbą: „jūs rūkote gerą 
taboką“ arba „jūsų arklys gerai eina , atsakinėjo tik trumpai: „taip, 
taip!'. Galop jie pasiekė vietą, kur turėjo ganytis. Pastatęs sargybą, 
viršininkas su nepažįstamu sustojo, norėdami praleisti pro šalį ka- 
ravaną. Praėjo trys dešimtys su sunkiomis naštomis kuprių, lydi- 
mų apsiginklavusių vadovų. Paskui ant gražių arklių prijojo penki 
pirkliai, karavano savininkai. Jie buvo žmonės pagyvenę ir rimti, 
tiktai vienas atrodė daug jaunesnis ir žvitresnis už kitus. Karavano 
gale ėjo nemažas skaičius kuprių ir arklių, apkrautų sunkiomis naš- 
tomis. " 

Keliautojai susistatė palapines, o aplinkui paleido kuprius ir ar- 
klius. Vidury stovėjo mėlyno šilko palapinė. Sargybos viršininkas 
nuvedė į ją nepažįstamą. Ten, ant auksu austų pagalvių, sėdėjo 
karavano savininkai; juodieji vergai nešiojo jiems valgymus ir gė- 
rimus. 

— Ką tu čia mums atvedei? — paklausė viršininko jaunasis pir- 
klys. Ligi tas galėjo į jo klausimą atsakyti, nepažįstamas tarė: 

— Aš vadinuos Selimas Barukas, iš Bagdado: keliaujant į Meką, 
mane buvo galvažudžiai suėmę, ir tik trys dienos, kaip iš jų nagų 
ištrūkau. Didysis pranašas davė man išgirsti jūsų karavano varpe- 
lių balsą, ir šit aš atjojau pas jus. Leiskite man drauge keliauti su 
jumis. Atvykus į Bagdadą, aš gausiai jus apdovanosiu už jūsų gerą 
širdį, — aš esu didžiojo vizirio giminaitis. 

Selimui Barukui atsakė vyriausias pirklys: 

— Labai prašom į mūsų pastogę! Mielai tau padėsime; bet pir- 
ma sėsk, valgyk ir gerk drauge su mumis! 

Selimas Barukas atsisėdo prie pirklių ir ėmė drauge valgyti ir 
gerti. Po pietų vergai nukraustė indus ir atnešė ilgas pypkes ir sor- 
beto'. Pirkliai ilgai sėdėjo ir tylėjo, leisdami melsvus dūmus ir žiū- 
rėdami, kaip jie vinguriavo, draikėsi ir paskui nyko ore. Galop jau- 
nesnysis pirklys prabilo. 

— Ir jodami, — tarė jis, — ir ilsėdamies trečia diena taip tyli- 
me. Man baisiai nuobodu, nes popiet esu papratęs žiūrėti šokėjų 
arba klausytis dainavimo ir muzikos. Ar kartais nežinotumėt kuo 
sutrumpinti laiką? 

Keturi vyresnieji pirkliai nieko neatsakė, tik čiulpė vis pypkes, 
kažką galvodami; nepažįstamas atsiliepė: 

— Jei sutiktumėt, aš turėčiau tokį sumanymą: tegu ganantis 
kiekvienas iš mūsų ką nors kitiems papasakoja. Tas kiek patrum- 
pintų laiką. 

— Geras Selimo Baruko sumanymas, — tarė Akmetas, visų vy- 
riausias pirklys, — tik reikia pradėti! 

— Labai malonu, kad mano patarimas jums patinka, — tarė 


' Sorbetas — turkų gėrimas, padarytas iš cukraus ir vaisių. Vert. 

Selimas, — o kad matytumėt, jog nenoriu būti neteisingas, pradė- 
siu, jei tinkate, aš pirmas. 
Visi penki pirkliai sutiko ir susislinko arčiau, pasisodinę svečią 
į vidurį. Vergai vėl pripylė taures, vėl prikimšo savo ponams pyp- 
kes ir atnešė užsidegti žerplėjančių anglių. O Selimas, pavilgęs sa- 
vo gerklę keliais sorbeto gurkšneliais, susiglostė barzdą ir tarė: 
— Tai paklausykite Istorijos apie kalifą gužą. 


ISTORIJA APIE KALIFĄ GUŽĄ 


I 


ieną kartą, gražiu popiečio metu, Bagdado kalifas ramiai 
sėdėjo kanapoj; prieš tai jis buvo kiek prigulęs, nes diena 
buvo karšta. ir dabar, truputį numigęs, atrodė visai sma- 
gus. Jis rūkė ilgą raudonmedžio pypkę, gėrė po gurkšnelį 
kavą, kurią jam pilstė vergas, ir patenkintas glostė savo barzdą. 
Žodžiu sakant, kalifas, matyti, jautėsi visai gerai. Tą valandą pato- 
gu būdavo su juo kalbėtis, nes jis tada būdavo nepaprastai geras ir 
nuolaidus; todėl ir didysis viziris Mansoras šiuo metu jį kasdien 
lankė. Šį kartą po pietų jis taip pat atėjo, tik buvo labai kažko su- 
simąstęs. Kalifas paleido pypkę iš dantų ir tarė: 

— Kas yra, kad taip susimąstęs atrodai, didysis viziri? 

Didysis viziris sudėjo kryžmais rankas ant krūtinės, palenkė 
prieš savo viešpatį galvą ir tarė: 

— Viešpatie, ar aš atrodau susimąstęs ar ne, to nežinau; bet ten 
žemai, prie rūmų, stovi pirklys su tokiais puikiais daiktais, jog man 
labai gaila, kad neturiu daug atliekamų pinigų. 

Kalifas, norėjęs jau seniai nudžiuginti didįjį vizirį, nusiuntė že- 
myn juodąjį vergą, kad atvestų pirklį. Vergas bematant sugrįžo su 
pirkliu. Šis buvo mažas, drūtas žmogelis, juodo veido ir apdrisku- 
siais drabužiais. Jis turėjo skrynelę, pilną visokių prekių: perlų ir 
žiedų, puikiai aptaisytų pistoletų, taurių ir šukų. Kalifas su viziriu 

viską išžiūrėjo, išvartė; ir kalifas pagaliau nupirko sau ir Mansorui 
puikius pistoletus, o vizirio pačiai šukas. Pirklys jau buvo bedaran- 
tis savo skrynelę, tik čia kalifas pastebėjo mažą skrynutę ir paklau- 
sė, ar ir ten dar prekės. Pirklys parodė skrynutę ir išėmė iš jos 
mažą dėžutę su juosvais milteliais ir popierių su kažkokiu parašu, 
kurio negalėjo paskaityti nei kalifas, nei Mansoras. 

— Šiuos daiktus esu gavęs iš vieno pirklio, radusio juos Mekos 
miesto gatvėje, — tarė pirklys. — Aš nežinau, kam jie reikalingi, 
galėčiau jums beveik dovanoti, nes pats neišmanau, ką su jais 
veikti. 

Kalifas, labai mėgęs ir savo bibliotekai rinkęs senus rankraščius, 
nors pats ir nemokėjo jų skaityti, nupirko ir tą popierių su dėžute 
ir atleido pirklį. Jis ėmė galvoti, kaip čia sužinojus, kas tame popie- 
riuje parašyta, ir klausė vizirio, ar jis nejaučia tokio Žmogaus, kad 
mokėtų paskaityti. 

— Maloningiausias viešpatie ir valdove, — atsakė viziris, — 
prie didžiosios mečetės gyvena vienas Žmogus, vadinamas Selimu 
galvočium; jis moka visas kalbas. Pasikviesk jį — gal ir mokės tą 
raštą paskaityti. 

Neilgai truko, ir Selimas atėjo. 

— Selimai, — tarė kalifas, — Selimai, sako, tu esi labai moky- 
tas: pažiūrėk į šį raštą, ar negalėtum jo paskaityti; jei galėsi, tai 
gausi naujus šventadienius drabužius, jei ne, tai dvylika kartų per 
ausį ir dvidešimt penkis per padus, kad žinotum, jog tave be rei- 
kalo galvočium vadina. 

Selimas palenkė galvą ir tarė: 

— Tebūnie tavo valia, viešpatie! — Jis ilgai žiūrėjo į popierių ir 
galop tarė: — Tai lotyniškai parašyta, viešpatie! Jei ne tiesa būtų, 
tegu mane karia. | 

— Sakyk, kas ten parašyta, — tarė kalifas, — jei lotyniškai. 

Selimas pradėjo versti: „Žmogau, tu, kuris ją rasi, padėkok Ala- 
chui už jo malonę. Kas pauostys šios dėžutės miltelių ir pasakys 
Mutabor!, tas galės pavirsti į kurį norės gyvūną ir suprasti jų kalbą. 


' Mutabor — pavirsiu (lot.). Vert. 

Jei jis panorėtų vėl į Žmogų atvirsti, turi nusisukęs į rytus linktelėti 
tris kartus ir vėl ištarti tą žodį! Tik pavirtęs į gyvūną turi saugotis, 
kad nesusijuoktų, šiaip pamirš tą Žodį ir amžinai paliks gyvūnu. 

Perskaičius Selimui raštą, kalifas labai apsidžiaugė. Jis liepė Se- 
limui prisiekti, kad niekam nieko nesakys apie tą paslaptį, padova- 
nojo jam puikius drabužius ir išleido jį. Savo didžiajam viziriui ta- 
rė: 

— Toks tai bent pirkimas, Mansorai! Kaip aš džiaugsiuos tapęs 
gyvūnu! Rytoj rytą ateisi pas mane! Paskui abu eisim kartu į lau- 
kus, pauostysim tų miltelių iš dėžutės ir tada klausysim, kas ką 
kalba ore ir vandeny, miške ir laukuose. 


II 


Vos kitą rytą kalifas Kasidas papusryčiavo ir apsivilko, tuojau atėjo 
didysis viziris, kaip buvo įsakytas. Kalifas pasikišo dėžutę su mil- 
teliais už diržo ir, liepęs palydovams pasilikti namie, pats išėjo su 
vienu didžiuoju viziriu. Iš pradžių jie ėjo dideliais kalifo daržais, 
bet niekur nematė jokio gyvo daikto, kad galėtų išbandyti miltelių 
galybę. Tada viziris patarė eiti toliau, prie tvenkinio, kur pirma jis 
dažnai matydavo daug visokių gyvūnų, ypač gužų, kurie, didingai 
stypčiodami ir snapais kalendami, visados kreipė į save jo akis. 

Karalius sutiko, ir abudu pasuko į tvenkinį. Atėję prie tvenki- 
nio, jie tikrai pamatė gužą, tas labai rimtai stinksėjo, ieškodamas 
varlių ir kartais kažką sau tarškėdamas. Tuo pat laiku aukštai ore 
jie pastebėjo kitą gužą, skrendantį iš tolo į tą patį daiktą. 

— Dedu savo barzdą, maloningiausias viešpatie, — tarė didy- 
sis viziris, — jei tie ilgakojai nepradės tarp savęs įdomios kalbos. 
Kas būtų, jei mes į gužus pasiverstumėm? 

— Gerai! — atsakė kalifas. — Bet pirma dar kartą prisiminki- 
me, kaip vėl reiks į Žmones atvirsti. Tikrai! Tris kartus nusilenkęs 
į rytus ir pasakęs Mutabor, aš vėl tapsiu kalifu, o tu viziriu. Tačiau, 
gink Dieve, nesusijuokti, šiaip būsim Žuvę amžinai! 

Taip pasakęs, kalifas pamatė kitą gužą sukant ties jų galvomis 

ir pamaži leidžiantis Žemėn. Jis greit išsitraukė pakištą už diržo 
dėžutę, pasisėmė gerą šniūkį, paskui davė ir didžiajam viziriui, tas 
irgi pauostė, ir abu sušuko: „Mutabor.“ 

Tada jų kojos susitraukė, tapo laibos ir raudonos; gražiosios gel- 
tonos kalifo ir vizirio šlepetės virto ilgomis gužo kojomis, rankos — 
sparnais, kaklas ištįso iš pečių per visą uolektį, barzda pranyko, o 
kūnas apsidengė minkštomis plunksnomis. 

— Koks tavo dailus snapas, didysis viziri, — tarė nustebęs ka- 
lifas. — Statau pranašo barzdą, niekur panašaus daikto kaip gyvas 
nesu matęs. 

— Labai dėkui, — atsakė linktelėjęs didysis viziris, — bet, jei 
aš galiu drįsti, tvirtinu, kad gužas iš jūsų didenybės beveik gražes- 
nis negu kalifas. Bet ar ne geriau būtų, kad mes dabar eitume pa- 
siklausyti ten mūsų draugų ir išbandyti, ar tikrai mes mokame gu- 
žų kalbą. 

Tuo tarpu nusileido žemėn ir antrasis gužas. Jis pakuteno sna- 
pu savo kojas, suklostė pasišiaušusias plunksnas ir priėjo prie kito 
gužo. O abudu naujieji gužai tuojau prisiartino prie jų ir baisiai 
nustebo, išgirdę tokią jų šneką. 

— Sveikas gyvas, Ilgakoji! Taip anksti pievoje? 

— Labai tau dėkui, mielas Tarkšly! Aš sau radau šį tą pusrytė- 
liui. Gal norėtum driežlės kąsnelį arba varlės šlaunelę? 

— Labai dėkui: šiandien neturiu noro valgyti. Aš visai ne to čia 
atskridau. Šiandien man reiks savo tėvo svečiams šokti, todėl no- 
rėčiau vienas kiek pasimokyti. 

Tuo tarpu jaunasis gužutis ėmė žingsniuoti po lauką ir gražiai 
kraipytis. Kalifas ir Mansoras nustebę žiūrėjo į jį. O kada jis, pa- 
daręs grakščią pozą, atsistojo ant vienos kojos ir paskui suplasnojo 
sparnais, taip atrodė juokingas, jog kalifas su savo ministru nebe- 
galėjo juokais tverti; jie ėmė baisiai juoktis, ilgai negalėdami susi- 
turėti. Pirmas nustojo juoktis kalifas. 

— Tai bent juokas, — tarė jis, — kurio ir už pinigus nepirksi. 
Gaila, kad mes savo juoku nubaidėme kvailus paukščius, gal jie 
būtų dar ir pagiedoję. 


16 
Istorija apie kalifą gužą 


Bet dabar didysis viziris atsiminė, kad juoktis pasivertusiam už- 
drausta. Savo baimę pasisakė ir kalifui. 

— Prisiekiu Meka ir Medina! Būtų menkas juokas, jei aš turė- 
čiau gužu pasilikti! Atmink tą kvailą žodį! Aš nemoku jo ištarti! 

— Mes turime tris kartus nusilenkti į rytus ir pasakyti: „Mu- 
Mu-Mu.' 

Jie atsistojo į rytus ir ėmė linksėti, net jų snapai Žemę siekė. Bet 
kas nutiko! Jie pamiršo burto Žodį, ir kad ir kiek linksėjo kalifas, 
kad ir kiek nusigandęs šaukė viziris: „Mu-Mu-Mu'“, tas prakeiktas 
žodis visai buvo jiems iškritęs iš galvos, ir vargšas Kasidas ir jo 
viziris liko gužais. 


III 


Nuliūdę klaidžiojo gužai po laukus. Jie nežinojo, ką bedaryti pate- 
kus į tokią nelaimę. Išsinerti iš gužų kailio ir atvirsti į žmones jie 
negalėjo, grįžti į miestą, kad ten kas juos pažintų, taip pat negalėjo. 
Kas patikės, kad gužas yra kalifas? O jei ir patikėtų, tai ar sutiktų 
Bagdado gyventojai, kad gužas būtų jų kalifu? 

Taip jie klajojo kelias dienas, šiaip taip misdami laukiniais vai- 
siais, kurių tačiau savo ilgais snapais negalėjo gerai sukramtyti. 
Driežlių ir varlių ragauti jie nedrįso, bijodami tokiais gardėsiais pa- 
gadinti sau pilvus. Vienintelis jiems tokioj nelaimėj džiaugsmas bu- 
vo, kad galėjo skraidyti, todėl dažnai jie skrido į Bagdadą ir, nutū- 
pę ant namų stogų, dairės, kur kas mieste darėsi. 

Pirmomis dienomis matė jie miesto gatvėse didelį nerimą ir liū- 
desį. Ketvirtą dieną, tupėdami ant kalifo rūmų stogo, jie pamatė 
žemai gatvėje einant puikią procesiją. Mušė būgnus ir trimitavo; 
sėdėdamas apkaišytam žirge, jojo apsivilkęs auksu siūtu apsiaustu 
vyras, lydimas gražiai išsipuošusių tarnų. Paskui jį sekė pusė Bag- 
dado, ir visi šaukė: „Tegyvuoja Mizra, Bagdado valdytojas!“ Tada 
abudu gužai, tupėdami ant rūmų stogo, pasižiūrėjo į vienas antrą, 
ir kalifas Kasidas tarė: 

— Tu dabar supranti, kam esi užkerėtas, didysis viziri? Tas 

„Tegyvuoja Mizra, Bagdado valdytojas! 


Mizra — mano pikčiausiojo priešo sūnus, to galingojo Žynio Kaš- 
nuro sūnus, jis rūstybės valandoje prisiekė man atkeršyti. Bet aš 
dar nenustoju vilties. Skriskime iš čia, ištikimasis mano nelaimės 
drauge! Mes lėksime pas pranašo karstą; gal ten, šventoje vietoje, 
pranyks tie kerai. 

Jie pakilo nuo rūmų stogo ir nuskrido Medinos linkui. 

Bet lėkti jiems nekaip sekėsi, nes abu gužai maža dar buvo įpra- 
tę skraidyti. 

— Viešpatie, — netrukus sudejavo didysis viziris, — atleisk 
man, aš taip nebeilgai tetversių; jūs labai greitai skrendate! Vakaras 
čia pat, ir būtų gerai, jei mes pasiieškotumėm kur nakvynės. 

Kalifas paklausė savo tarno. Kaip tyčia, jie pamatė žemai slėny 
griuvėsius, tie jiems pasirodė gera vieta nakvoti, ir jie nuskrido. 
Tam daikte, kur jie apsistojo, seniau, matyti, būta pilies. Tarp griu- 
vėsių stūksojo gražūs šulai. Iš kelių kambarių, kurie apysveiki bu- 
vo užlikę, galėjai spręsti apie senovinį tų namų puikumą. Kasidas 
su savo draugu įėjo į vidų pasiieškoti sausos vietos. Čia gužas Man- 
soras stabtelėjo. 

— Viešpatie, — tarė jis pašnibždomis, — gėda juk būtų didžia- 
jam viziriui, o dar labiau gužui, vaiduoklių baidytis! Bet čia netoli 
kas atsiduso ir suvaitojo, ir mane ima baimė! 

Kalifas taip pat sustojo ir aiškiausiai išgirdo tylų verkimą; tas 
verkimas greičiau buvo Žmogaus negu gyvulio. Jis jau buvo beei- 
nantis į tą pusę, iš kur ėjo graudus balsas, tik viziris sužnybo su 
snapu jam sparną ir ėmė labai jo prašyti saugotis naujos dar dides- 
nės nelaimės. Bet veltui! Kalifas, po kurio sparnu plakė narsi širdis, 
šoko palikęs kelias plunksnas ir nuėjo į tamsų užkampį. Čia jis 
pamatė praviras duris, pro jas aiškiai girdėjo dūsaujant ir šniurkš- 
čiant. Jis pravėrė labiau duris ir nustebęs sustojo ant slenksčio. Ap- 
griuvusiame kambary, į kurį tik pro nedidelį geležinį langelį skver- 
bėsi šviesa, jis pamatė tupinčią ant grindų didelę pelėdą. Ašaros 
kaip žirniai riedėjo jai iš didelių apskritų akių. Bet išvydusi kalifą 
ir jo vizirį, kuris tuo tarpu irgi atstypsėjo, sušuko džiaugsmingu 
balsu. Ji gražiai nusišluostė savo raibu sparnu ašarotas akis ir tarė, 
nustebinus gužus, žmogaus balsu arabiškai: 

— Prašom, prašom, gužučiai! Labai aš džiaugiuos, nes gužai 
turi mane išvaduoti: taip buvo kitados man pranašauta! 

Kai nustebintas kalifas kiek atsigodo, linktelėjo jis savo ilgu kak- 
lu, dailiai sustatė savo laibas kojas ir tarė: 

— Pelėda! Iš tavo žodžių galėtum spręsti, kad tave bus ištikus 
tokia pat nelaimė kaip ir mus. Bet per daug nesitikėk, kad mes tave 
išvaduotumėm. Tu pati pamatysi mūsų silpnybę, kai išgirsi mūsų 
istoriją. 

Pelėda paprašė jo papasakoti, o kalifas pradėjo ir apsakė visa, 
ką mes jau Žinome. 

IV 


Kai pabaigė kalifas savo istoriją, pelėda padėkojo jam ir tarė: 

— Paklausyk ir mano istorijos ir pamatysi, kad ir aš esu taip pat 
nelaiminga. Mano tėvas — Indijos karalius; aš esu jo vienturtė ne- 
laiminga duktė Luza. Tas pats žynys Kašnuras, pavertęs jus į gu- 
žus, ir mane padarė tokią nelaimingą. Atvyko kartą jis pas mano 
tėvą ir ėmė mane piršti savo sūnui Mizrai. Bet mano tėvas, karštas 
žmogus, paliepė užpykęs išmesti jį pro duris. O jis, žaltys, persivil- 
kęs vergu, pritaikė, kai aš vaikščiodama po daržą ištroškau gerti, 
prišoko prie manęs ir padavė gėrimą, pavertusį mane į pelėdą. Jis 
atgabeno čia mane, pusgyvę iš baimės, ir baisiu balsu suriko man 
į ausį: „Tu būsi tokia bjauri, net gyvulių nekenčiama, lig savo galo 
arba tol, kol atsiras toks, kuris tave, tokią bjaurybę, sutiks vesti. 
Taip aš tau ir tavo tėvui keršiju už puikybę. Nuo to laiko praėjo 
jau daug mėnesių. Vienui viena gyvenu skurdžiai šiuose mūruose, 
kaip kokia atsiskyrėlė, kurios ir Žmonės nekenčia, ir gyvuliai šlykš- 
tisi. Negaliu aš gėrėtis ir gamtos gražybėmis! Dieną aš nematau, ir 
tik nušvietus mėnesiui savo išblyškusiais spindųliais tas sienas, at- 
siveria mano akys ir aš galiu regėti. 

Pelėda pabaigė ir vėl nusišluostė sparnu ašaras, ištryškusias jai 
pasakojant apie savo vargus. 

Beklausydamas karalaitės istorijos, kalifas labai susimąstė. 

— Jei tai būtų ne sapnas, — tarė jis, — tai tarp mūsų nelaimių 
turėtų būti koks paslaptingas ryšys. 

Pelėda jam atsakė: 

— Viešpatie! ir mano širdis tai nujaučia, nes man kitados, kada 
buvau dar visai jauna, viena moteriškė pranašavo, kad gužas pada- 
rysiantis mane laimingą, ir aš, gali būti, žinau, kaip mes galėtu- 
mėm išsivaduoti. 

Nustebęs kalifas paklausė, kaip ji galėtų tai padaryti. 

— Žynys, padaręs mus nelaimingus, — tarė ji, — kartą per 
mėnesį aplanko tuos griuvėsius. Netoli to kambario yra salė. Ten 
jis su savo draugais paprastai pokylius tada kelia. Dažnai pasiklau- 
sydavau, ką jie ten susirinkę kalba. Ten jie pasakojasi apie savo 

gudriuosius padarymus; gal tuo metu jis pasako ir tą Žodį, kur jūs 
pamiršot. 

— Brangiausia karalaite, — sušuko kalifas, — sakyk, kada jis 
ateina ir kur ta salė yra! 

Pelėda kiek patylėjo ir patylėjusi tarė: 

— Prašom nepykti, kad tai galiu padaryti tik su tam tikra 5ą- 
lyga. 

— Sakyk tik, sakyk! — sušuko Kasidas. — Tik liepk, su viskuo 
sutinku. 

— Matote kas: ir aš norėčiau išsivaduoti; o tik tada išsivaduo- 
čiau, jei katras iš jūsų pažadėtų man savo ranką ir širdį. 

Paskutiniai pelėdos žodžiai didžiai nustebino gužus, ir kalifas 
davė savo tarnui ženklą, kad išeitų kartu su juo kiek pro duris. 

— Didysis viziri, — tarė išėjęs už durų kalifas, — sąlygos ne- 
gudrios, bet tu, man rodos, galėtum sutikti. 

— Ką? — atsakė viziris. — Nori, kad pati, kai sugrįšiu namo, 
man akis išdraskytų? Be to, aš jau senas. Jūs kas kita: esate jaunas, 
nevedęs, todėl kur kas labiau tiktų atiduoti ranką jaunai, gražiai 
karalaitei. 

— Tas ir yra, — atsiduso kalifas: — kas tau sakė, kad ji jauna 
ir graži? Sakyk, kas dera katę maiše! 

Dar ilgai jie mėgino vienas antrą perkalbėti, bet galiausiai kali- 
fas, matydamas, kad jo viziris greičiau tiktų gužu likti negu imti 
pelėdą, nusprendė pats tą sąlygą priimti. Pelėda be galo nudžiugo. 
Ji pasakė, kad laikiau ateiti jie negalėję, nes, jos nuomone, Žyniai 
turėsiantys susirinkti tą pačią naktį. 

Pelėda netrukdama išvedė gužus iš to kambario ir eidama prie- 
šais privedė juos ilgais, tamsiais tarpusieniais prie salės, pro kurios 
apgriuvusią sieną blykstelėjo į akis šviesos spinduliai. Tada pelėda 
liepė jiems sustoti ir tylėti. Pirštais jie prislinko prie skylutės ir, 
prikišę nosis, išvydo didelę salę. Salė buvo puikiai išpuošta, o iš 
šonų stovėjo gražiausios kolonos. Daugybė spalvotų lempų švietė 
lyg dieną. Vidury salės stovėjo apvalas stalas, nukrautas gardžių 
gardžiausiais valgiais ir gėrimais. 

Aplink stalą buvo patiestas kilimas, ant jo sėdėjo aštuoni vyrai. 
Tarp jų jie pažino tą patį pirklį, kur buvo jiems pardavęs kerų mil- 
telius. Jo kaimynas paprašė pasipasakoti apie savo naujuosius dar- 
bus. Tarp kitko jis nupasakojo ir istoriją apie kalifą ir jo vizirį. 

— O kokį Žodį tu esi jiems davęs? — paklausė jo kitas žynys. 

— Labai sunkų atminti lotynišką žodį Mutabor. 


V 


Išgirdę pro sienos plyšį tą Žodį, gužai net pašoko iš džiaugsmo. 
Savo ilgomis kojornis jie taip greit pasileido bėgti į griuvėsių var- 
tus, jog pelėda vos vos tegalėjo sekti. Ten susijaudinęs kalifas tarė 
pelėdai: 

— Tu išgelbėjai mane ir mano draugą. Už tavo gerą širdį ati- 
duodu tau savo ranką! 

Paskui gužai, nusigręžę į rytus, linktelėjo tris kartus savo ilgais 
kaklais tekančiai už kalnų saulei. „Mutabor!“ sušuko jie ir staiga 
atvirto į Žmones; iš didelio džiaugsmo, kad vėl tapo Žmonėmis, 
viešpats ir tarnas, juokdamiesi ir verkdami, apsikabinę vienas antrą 
bučiavo. Bet kas apsakytų jų nustebimą, kai atsigręžę į užpakalį, jie 
išvydo gražią, puikiausiai apsitaisiusią moteriškę. Ji šypsodama iš- 
tiesė kalifui ranką. 

— Jūs jau nebepažįstate savo nakties pelėdos? — tarė ji. Tat 
buvo ji pati. Pagautas jos gražumo ir skaistumo, sušuko kalifas: 

— Kokia didelė mano laimė, kad aš buvau gužu! 

Paskui visi trys susitaisė grįžti į Badgadą. Savo drapanose kali- 
fas rado ne tik dėžutę su kerų milteliais, bet ir pinigus. Artimiau- 
siame sodžiuj jis susipirko, kas buvo reikalinga jiems kelionei, ir 
netrukus visi atvyko prie Bagdado vartų. Pamatę kalifą, miesto gy- 
ventojai baisiai nustebo. Visi buvo manę, kad jis kur žuvęs, todėl 
labai džiaugėsi vėl sulaukę savo mylimojo viešpaties. 

O žmonių nekenčiamą Mizrą ir jo tėvą jie suėmė rūmuose abu- 
du kartu. Senį žynį kalifas liepė nuvežti į tą patį griuvėsių kambarį, 
kur pirma gyveno karalaitė, paversta į pelėdą, ir ten jį pakarti. O 
sūnui, kur buvo mažiau kaltas, kalifas davė pasirinkti viena iš dvie- 

— Mutabor! — sušuko jie 


jų: mirti arba pauostyti miltelių. Sūnus pasiskyrė miltelius. Didysis 
viziris padavė uostyti jam dėžutę, kalifas ištarė kerimąjį Žodį ir pa- 
vertė jį į gužą. Tada kalifas liepė įleisti jį į geležinę ląstelę ir paka- 
binti rūmų „sode. 

Dar ilgai ir laimingai gyveno kalifas Kasidas su savo pačia. 

Maloniausios jam valandos visados būdavo tos, kada po pietų at- 
eidavo jo aplankyti didysis viziris. Tada jie dažnai kalbėdavosi apie 
savo nutikimus, kai lakstė gužais, ir jei kalifas būdavo labai nusi- 
teikęs, tai imdavo rodyti, kaip didysis viziris vaikščiodavo pavers- 
tas į gužą. Jis stypsėjo pasipūtęs, nelenkdamas kojų po kambarį, 
kaleno, mosavo rankomis lyg sparnais ir rodė, kaip viziris, atsisu- 
kęs į rytus, linksėjo galvą tardamas „Mu-Mu.“ Tie rodymai kiekvie- 
ną kartą darydavo daug juokų ir džiaugsmo kalifo pačiai ir vai- 
kams. Bet kai kalifas kartais perdaug ilgai kalendavo, linksėdavo ir 
sakydavo „Mu-Mu“, viziris šypsodamas grasydavo pasakysiantis 
kalifo Žmonai, ką jis kalbėjęs už durų apie pelėdą karalaitę. 


2) 


Selimas Barukas pabaigė sakyti savo istoriją. Pirkliams labai patiko. 

— Kaip dėlto greitai mums praėjo šiandien laikas po pietų! — 
tarė vienas iš jų, skleisdamas palapinės kilimą. — Pučia vėsus va- 
karo vėjas; mes galėtumėm dar nemaža nukeliauti. 

Jo draugai sutiko; sudėliojo palapines, ir karavanas ėmė žengti 
tolyn tokioj pat tvarkoj kaip pirma. 

Jie keliavo beveik visą naktį. Dieną esti karšta, o naktis buvo 
vėsi ir žvaigždėta. Galop jie prijojo patogią vietą, susistatė palapi- 
nes ir sugulė pasilsėti. Nepažįstamu pirkliai rūpinosi kaip savo 
brangiausiu svečiu. Vienas davė jam pagalvių, kitas apklotų, tre- 
čias vergų patarnauti; žodžiu, jis turėjo visko kaip namie. Kai jie 
sukilo, jau buvo gana karšta, ir visi nusprendė palaukti čia vakaro. 
Visi kartu papietavę, vėl susislinko prie vienas kito, ir jaunesnysis 
pirklys tarė vyresniajam, Akmetui: 

— Vakar Selimas Barukas labai paįvairino poilsio laiką, 0 šian- 
dien ar negalėtumėt to padaryti jūs ir mums papasakoti ką iš savo 
ilgo gyvenimo, kuris turbūt nepraėjo be visokių atsitikimų, arba 
pasakyti kokią gražią pasaką. 

Akmetas kiek patylėjo, lyg svyruodamas, ar jam sakyti, ar ne, ir 
ką sakyti. Galop jis tarė: 

— Mieli draugai! Jūs buvote šioj mūsų kelionėje geri draugai, 
Selimas pasirodė taip pat puikus vyras; todėl apsakysiu jums iš 
savo gyvenimo vieną atsitikimą, kurį pasakoju paprastai labai ne- 
noromis ir ne bet kam: Istoriją apie vaiduoklių laivą. 


ISTORIJA APIE VAIDUOKLIŲ LAIVĄ 


ano tėvas turėjo Balsoroje nedidelę krautuvėlę. Negyveno 
"A jis vargingai, bet ir ne turtingai, ir buvo iš tų Žmonių, kurie 
„| | nelabai mėgsta pradėti naują darbą, kad nenustotų to, ką 

VL jau turi. Mano auklėjimu rūpinosi kaip mokėjo ir greit su- 
silaukė iš manęs sau pagalbininko. Kartą, kai buvau jau aštuonio- 
likos metų, tėvas kažkaip išdrįso pamėginti padaryti didesnę apy- 
vartą ir išsiuntė laivu tūkstantį auksinių, kad jam pripirktų už jū- 
ros prekių, matyti, tikėdamas vienu kartu daug pasipelnyti. Išsiun- 
tęs pinigus, jis taip susigraužė iš baimės, kad nenuskęstų laivas ir 
nepražūtų pinigai, jog, iš to apsirgo ir mirė. Netrukus tikrai gavau 
žinią, kad atsitiko tas, ko jis bijojo: laivas nuėjo į dugną, ir jūra 
prarijo pinigus. Bet ta nelaimė nepakirto mano jaunos dvasios. Aš 
parsidaviau visą tėvo palikimą ir, pasiėmęs pinigus, iškeliavau lai- 
mės ieškoti svetur. Mane lydėjo tik senas tėvo tarnas, nenorėjęs 
nuo manes skirtis. 

Balsoros uoste sėdom į laivą ir išplaukėm į Indiją. Iš pradžios 
plaukėme gerai, bet po penkiolikos laimingos kelionės dienų kapi- 
tonas mums pranešė, kad būsianti audra. Jis buvo labai susirūpi- 
nęs, nes, matyti, per maža žinojo tų vietų kelią, kad ramiai galėtų 
laukti audros. Jis liepė nuimti visas bures, ir mes ėmėm plaukti 
labai iš lengvo. Atėjo naktis, giedri ir šalta, ir kapitonas buvo pra- 
dėjęs manyti, kad jis apsirikęs, kad audros nebebūsią. Staiga pro 
mūsų laivą, visai arti, praūžė kitas laivas, jo pirma nebuvom regėję. 
Nuo laivo dangčio girdėjosi nežmoniškas šaukimas ir džiaugsmin- 
gas klyksmas, kuris tokiu baisiu laiku prieš audrą mane didžiai ste- 
bino. Kapitonas, stovėjęs arti manęs, išbalo kaip drobė. 

— Žuvo mano laivas, — sušuko jis, — mirtis ten plaukia! 

Nespėjau dar paklausti kapitono, ką reikštų tie jo baisūs Žo- 
džiai, čia atbėgo baimingai šaukdami jūreiviai. 

— Matėt jį? — rėkė jie. — Dabar mes žuvę! 

Kapitonas liepė balsu kalbėti korano maldas ir pats atsistojo prie 
vairo. Bet veltui! Bežiūrint pakilo audra, ir nepraėjo valandos, kaip 
laivas subraškėjo ir sustojo. Tuojau buvo nuleistos laivės, ir lig tik 
susėdo paskutiniai matrosai, mūsų laivas tuojau nuskendo. Bet dar 
ne galas buvo mano vargų. Audra vis labiau siuto, laivės negalė- 
jom valdyti. Aš stipriai apkabinau savo senąjį tarną, ir mes prisiža- 
dėjom nesiskirti nuo vienas antro. Galų gale ėmė aušti. Bet vos 
prašvito, vėjas pagavo laivę, kur mes sėdėjom, ir apvertė. Nei vie- 
no jūreivio daugiau nebemačiau. Krisdamas iš laivės taip susitren- 
kiau, jog buvau nustojęs sąmonės. Atsipeikėjęs pamačiau, kad ma- 
ne laiko apkabinęs mano ištikimasis tarnas, kuris, pats išsigelbėjęs 
ant apvirtusios laivės, ištraukė ir mane. Audra buvo nutilusi. Mūsų 
laivo nieko nebebuvo matyti; bet netoli pastebėjom kitą laivą, į kurį 
mus nešė vilnys. Kai arčiau priplaukėm, aš pažinau, kad čia buvo 
tas pats laivas, kur naktį praplaukė mums pro šalį ir padarė tiek 
išgąsčio mūsų kapitonui. Neapsakoma baimė mane paėmė. Jokio 
balso negirdėti buvo nuo laivo. Mes priplaukėm visai arti, ėmėm 
šaukti, rėkti, bet niekas nesirodė. Atsiminus kapitono pranašavimą, 
kuris gražiausiai išsipildė, man pasidarė dar baisiau. Bet tas laivas 
buvo vienintelis mūsų išganymas, todėl mes karštai padėkojom 
pranašui, kad taip stebuklingai mus išgelbėjo. 

Nuo laivo priešakio kabėjo ilga virvė. Norėdami ją nutverti, pra- 
dėjom irtis artyn rankomis ir kojomis. Galop mums pavyko. Aš dar 
kartą surikau, bet laive vis buvo tylu. Tada mes ėmėm virve lipti 
aukštyn; aš, kaip jaunesnis, pirma. Bet kokį baisų daiktą išvydau, 
užlipęs ant laivo dangčio! Dangčio grindys buvo kraujais paplūdu- 
sios; ant jo gulėjo koks dvidešimt ar trisdešimt turkiškai apvilktų 
lavonų; prie vidurinio stiebo stovėjo Žmogus, puikiai aptaisytas, su 
kalaviju rankoje — matyti, kapitonas. Jo veidas buvo išblyškęs ir 
baisus, o kaktoje barkšojo įsmeigta vinis, kuria jis buvo prikaltas 

Kaktoje barkšojo įsmeigta vinis 

prie stiebo; jis buvo irgi negyvas. Siaubas sukaustė man kojas; aš 
vos galėjau kvėpuoti. Pagaliau užlipo aukštyn ir mano draugas. Ir 
jį baimė perėmė, kai pamatė baisiais lavonais apverstą dangtį, kur 
daugiau jokios gyvos dvasios nebuvo. Kas žingsnis žvalgėmės, bi- 
jodami, kad nepamatytumėm kokį naują, dar baisesnį daiktą. Bet 
niekas nesirodė. Be mūsų ir vandenyno, daugiau jokio gyvo daik- 
to! Mes net nedrįsom garsiai kalbėtis iš baimės, kad prikaltasis prie 
stiebo kapitonas nepažiūrėtų į mus savo baisiomis akimis arba koks 
kitas lavonas neatsuktų galvos. Pagaliau prišliaužėm prie laiptų, 
ėjusių nuo dangčio į laivo vidų. Čia mes sustojom ir pasižiūrėjom 
į viens antrą, nes nei vienas nedrįsom stačiai pasakyti, ką norėjom. 

— Viešpatie, — tarė mano ištikimasis tarnas, — čia turėjo at- 
sitikti koks baisus daiktas. Tačiau, tegu visas laivo vidus būna pil- 
nas galvažudžių, aš greičiau sutiksiu jiems pasiduoti, nekaip pasi- 
likti ilgiau tarp tų negyvėlių. 

Ir aš galvojau taip pat. Atsidrąsinę pradėjom leistis žemyn. Bet 
čia taip pat amžina tyla viešpatavo, ir mes tegirdėjome savo pačių 
žingsnius. Nusileidę sustojom ties kajutės durimis. Pridėjęs ausį 
prie durų, pasiklausiau, bet negirdėjau nieko. Paskui atidariau. 
Kambary buvo baisiausia netvarka. Drabužiai, ginklai ir rakan- 
dai — viskas buvo suversta į krūvą. Matyti, komanda arba bent 
kapitonas turėjo neseniai čia girtuokliauti, nes viskas buvo išblaš- 
kyta. Toliau mes ėjom dairydamiesi iš kambario į kambarį ir visur 
radom daug šilko, perlų, cukraus ir kitų vertybių. Regėdamas tiek 
gėrybės, aš iš karto labai apsidžiaugiau; kadangi laive nebuvo nie- 
ko, tad maniau, kad galiu viską pasisavinti; bet Ibrahimas, mano 
tarnas, pastebėjo, kad dar turbūt toli sausuma, o jos be Žmogaus 
pagalbos negalėsim pasiekti. 

Mes pasistiprinom valgiais ir gėrimais, kurių ten radome didelę 
gausybę, ir vėl išlipom ant dangčio. Bet čia, turint prieš akis tuos 
baisiuosius lavonus, nuolat šiurpas mus varstė. Norėdami jais nu- 
sikratyti, nusprendėm sumėtyti visus į jūrą. Bet kaip mes persigan- 
dom, kai pamatėm, kad nei vieno negalime pajudinti iš vietos! Tar- 
tum augte priaugę jie gulėjo ant grindų; norint juos pašalinti, būtų 

reikėję išlupinėti kiekvieną dangčio lentą skyrium, bet tam darbui 
neturėjom įrankių. Kapitono taip pat negalima buvo atplėšti nuo 
stiebo; net kalavijo negalėjom ištraukti iš jo sustingusios rankos. 
Taip praėjo mums visa diena. Kai pradėjo temti naktis, senajam 
Ibrahimui leidau atsigulti, o aš pats pasilikau ant dangčio laukda- 
mas, ar nepamatysiu iš kur pagalbos. Bet kai patekėjo mėnuo ir aš 
iš žvaigždžių apskaičiau, kad turėjo būti kokia vienuolika valandų, 
mane suėmė toks miegas, jog pats nebesijutau, kaip pavirtau už 
statinės, stovėjusios ant dangčio. Tiesą sakant, aš buvau greičiau 
apsvaigęs, nekaip užmigęs, nes aiškiausiai girdėjau jūros siūbavi- 
mą, stiebų braškėjimą ir burių ūžimą nuo vėjo. Staiga man pasiro- 
dė, kad girdžiu Žmonių kalbą ir žingsnius ant dangčio. Aš norėjau 
atsikelti ir pažiūrėti, bet nematoma galybė sukaustė mano sąnarius. 
Net akių negalėjau atmerkti. O balsai vis darėsi aiškesni; man ro- 
dėsi, kad dangčiu vaikščioja linksmi jūreiviai, kad girdžiu smarkų 
viršininko balsą, virvių ir burių kilojimą aukštyn ir žemyn. Bet pas- 
kui dar labiau užmigau, ir tuomet tegirdėjau ginklų Žvangėjimą. 
Pabudau tik tada, kada saulė jau buvo aukštai ir degino man veidą. 
Aš nustebęs Žvalgiausi aplink save; audra, laivas, negyvėliai ir vis- 
kas, ką buvau girdėjęs tą naktį, man atrodė lyg koks sapnas. Pakė- 
lęs akis pamačiau, kad viskas tebebuvo kaip vakar. Negyvėliai te- 
begulėjo toj pačioj vietoj, ten pat tebebuvo prikaltas prie stiebo ka- 
pitonas. Aš pasijuokiau iš savo sapno ir atsikėlęs ėmiau ieškoti 
tarno. 

Jis sėdėjo kajutėj labai susirūpinęs. 

— Viešpatie, — tarė jis, Kai aš atėjau pas jį, — aš geriau sutik- 
čiau gulėti giliai jūros dugne, negu išbūti dar viena naktį tam už- 
keiktam laive. 

Aš paklausiau, kas taip atsitiko, ir jis man atsakė: 

— Numigęs kelias valandas, pabudau ir išgirdau, kad ties ma- 
no galva kažkas laksto. Iš karto buvau taręs, kad ten būsite jūs; bet 
po aukštą lakstė mažiausiai dvidešimt Žmonių, ir aš girdėjau jų 
šūksmą ir riksmą. Pagaliau išgirdau kažką sunkiai einant. Paskui 
jau nieko nenumaniau. Bet kartais man griždavo sąmonė, ir aš 

tada matydavau, kad tas pats Žmogus, kur viršuj prikaltas prie 
stiebo, sėdi ten, už stalo, dainuoja ir geria; o tas, kur apvilktas skais- 
čiai raudonais drabužiais ir guli ant grindų netoli jo, sėdėjo šalia ir 
padėjo jam gerti. 

Tą man pasakė mano senasis tarnas. 

Galit patikėti, mano draugai, kad aš jaučiausi tada nelabai ge- 
rai! Juk čia buvo tiesa, juk aš pats geriausiai girdėjau negyvėlius 
vaikščiojant! Plaukti su tokia draugija menkas buvo džiaugsmas. 
Mano Ibrahimas labai susimąstė. 

— Dabar atsiminiaul — sušuko jis. 

Jo buvo atsiminta maldelė, kurios buvo jį išmokęs jo senelis, 
žmogus prityręs, daug važinėjęs jūreivis, ir ta turėjo padėti prieš 
piktąją dvasią ir kerus. Jis sakė, kad tą keistą miegą, kur buvo mus 
suėmęs, galėtumėm ateinančią naktį nuvaryti, jei karštai kalbėtu- 
mėm korano maldas. Tarno sumanymas man labai patiko. Nekan- 
triai laukėm ateinant nakties. Greta kajutės buvo mažas kambariu- 
kas, Kur mes nutarėm pasislėpti. Duryse padarėm kelias skylutes 
tokio didumo, kad galėtumėm pro jas matyti visą kajutę, paskui iš 
vidaus uždarėm gerai duris, o Ibrahimas visose kertėse parašė pra- 
našo vardą. Taip mes pradėjom laukti nakties baisenybių. Buvo tur- 
būt vienuolikta valanda, kada pradėjo mane baisiai imti miegas. 
Tada man draugas liepė sukalbėti kelias korano maldeles, ir aš tik- 
rai nuvariau miegą. Staiga mums pasirodė, kad viršuj pradeda 
trinksėti: subraškėjo virvės, ant dangčio pasigirdo žingsniai, ir aiš- 
kiai galėjom girdėti kelis balsus. Lyg negyvi sėdėjom kelias minu- 
tes, paskui išgirdom kažką leidžiantis laiptais į kajutę. Išgirdęs tai, 
tarnas ėmė kalbėti maldelę, išmoktą iš jo senelio prieš piktąją dva- 
sią ir kerus: 


Ar jūs atskridot šičia iš dangaus, 
Ar iš vandens iškilote gilaus, 

Ar jūs gyvenat žemės vidury, 

Ar viešpataujat pragaro ugny: 
Tarnaut Alachui turit tik vienam, 
Visokių dvasių viešpačiui aukštam. 

Aš, tiesą sakant, maža tikėjausi, kad ta maldelė ką padėtų ir 
man ant galvos pasišiaušė plaukai, kai atsidarė durys. Įėjo tas aukš- 
tas vyras, kurį mačiau prikaltą prie stiebo. Vinis jam tebebuvo kak- 
toj, bet kalavijas įdėtas į makštį. Paskui jį įėjo dar vienas, ne taip 
puikiai apsitaisęs; ir tą buvau matęs gulint viršuj. Kapitonas — tai 
tikrai buvo jis — buvo išblyškęs, veidas buvo apžėlęs didele juoda 
barzda, kažkokios keistos akys žvalgėsi po visą kambarį. Kai jis ėjo 
pro mūsų duris, aš galėjau jį matyti visai aiškiai, bet jis, rodos, visai 
nežiūrėjo į duris, už kurių buvom pasislėpę. Abu susėdo už stalo, 
stovėjusio vidury kajutės, ir garsiai, lyg bardamies, pradėjo tarp 
savęs šnekėti nesuprantama kalba. Jie vis garsiau ir garsiau kalbėjo, 
ir galų gale kapitonas taip trenkė kumščiu per stalą, jog visas kam- 
barys sudrebėjo. Antras, pasiutusiai juokdamasis, pašoko ir davė 
ženklą kapitonui sekti paskui ji. Kapitonas atsistojo, išsitraukė iš 
makšties kalaviją, ir abu išėjo iš kambario. Kai jie nuėjo, mes atsi- 
dusom lengviau; bet mūsų baimė dar ilgai negalėjo pasibaigti. Ant 
dangčio vis didėjo triukšmas. Pasigirdo skubus lakstymas šen ir 
ten, riksmas, juokai ir staugimas. Galop pakilo tikras pragariškas 
ūžimas, ginklų žvangėjimas ir toks klyksmas, jog mes manėm, kad 
dangtis su visomis savo burėmis nukris ant mūsų. Bet staiga — vėl 
didžiausia tyla. Kai mes po daug valandų išdrįsom užlipti į viršų, 
viską teberadom toj pačioj vietoj; nei vienas negyvėlis negulėjo ki- 
taip, kaip pirma. 

Taip išbuvom tam laive kelias dienas. Jis plaukė vis į rytus į tą 
pusę, kur, mano apskaitymu, turėjo būti žemė. Bet jei dieną jis 
nuplaukdavo daug mylių, tai naktį, matyti, visada grįždavo atgal, 
nes, kai patekėdavo saulė, mes vis būdavom toj pačioj vietoj. Ki- 
taip negalėjo būti: negyvėliai kiekvieną naktį turėjo visomis burė- 
mis plaukti atgal. Kad negalėtų važiuoti atgal, mes nuėmėm vakare 
visas bures ir padarėm tą, ką buvom padarę vakar prie kajutės du- 
rų: parašėm ant pergamento pranašo vardą ir senelio maldelę ir 
pririšom prie suvyniotų burių. Drebėdami pradėjom laukti savo 
kambariuke, kas bus toliau. Piktoji dvasia šį kartą siuto, rodos, dar 
baisiau; bet rytą burės tebebuvo susuktos, kaip mes jas palikom. 

Paprašiau jo patarimo 


Kitą visą dieną tiek tebuvom užtiesę burių, kiek reikėjo, kad laivas 
galėtų iš lengvo plaukti tolyn. Tokiu būdu per penkias dienas nu- 
sivarėm gerokai kelio. 

Galų gale, šeštos dienos rytą, visai netoli išvydom žemę ir pa- 
dėkojom Alachui ir jo pranašui už stebuklingą išgelbėjimą. Tą die- 
ną ir kitą naktį plaukėm arti krašto, o septintą rytą pamatėm neto- 
limais miestą. Vargais negalais nuleidom į vandenį inkarą, jis tuo- 
jau pasiekė Žemę, nusikėlėm mažą laivelę, gulėjusią ant dangčio, ir 
iš visų jėgų pradėjom irtis į miestą. Prie miesto vartų pasiklausėm, 
kaip vadinasi tas miestas, ir sužinojom, kad tai Indijos miestas, ne- 
toli tos vietos, kur pirma buvau norėjęs keliauti. Mes nuėjom į ka- 
ravansarajų! ir pasistiprinom po savo sunkios kelionės. Ten aš pra- 
dėjau teirautis, ar nebūtų čia išmintingo žmogaus, duodamas šei- 
mininkui suprasti, kad norėčiau tokio, kurs moka truputį burti. Jis 
mane nuvedė į tolimą gatvelę, prie menkų namelių, pabarškino ir 
pasakė, kad aš klausčiau Mulėjaus. 


' Karavansarajus — vieta, kur apsistoja karavanai. Vert. 

Mane sutiko senas žmogelis žila barzda ir ilga nosim ir paklau- 
sė, ko man reikia. Tai buvo pats Mulėjus. Aš apsakiau savo visus 
nutikimus ir paprašiau jo patarimo, ką man daryti, kad galėčiau 
nuimti nuo laivo negyvėlius. Jis man atsakė, kad laivo žmonės turi 
būti užkerėti už kokią nuodėmę prieš jūrą; kerai, manė jis, išnyktų, 
jei jie būtų išnešti į Žemę; tai galėtum padaryti, jei išlaužtum lentas, 
ant kurių jie guli. Paskui jis pridėjo, jog teisybė reikalaujanti, kad 
laivas su visa gėrybe būtų mano, nes aš jį radęs; bet aš apie tai 
turėjęs niekam nesakyti ir iš to turto jam mažą dalelę paskirti; už 
tai jis su savo vergais padėsiantis man nuimti negyvėlius. Aš paža- 
dėjau jį gausiai apdovanoti, ir su penkiais vergais, pasiėmusiais kir- 
vius ir pjūklus, išėjom į laivą. Kely žynys Mulėjus pagyrė mūsų 
sumanymą apvynioti bures korano žodžiais; jis sakė, kad tai buvęs 
vienintelis būdas išsigelbėti. 

Dar buvo gana anksti, kai mes atvykom į laivą. Tuojau šokom 
visi prie darbo, ir po valandos keturi negyvėliai jau gulėjo laivėje. 
Vieni vergai turėjo nuvežti juos ant kranto ir ten įkasti į Žemę. 
Sugrįžę jie papasakojo, kad negyvėlių nereikėję kasti, nes jie suby- 
rėję į pelenus, kaip tik juos padėję žemėj. Mes toliau varėm darbą, 
ir iki vakaro visi negyvėliai buvo nuvežti ant žemės. Galop ant 
dangčio beliko tik tas, kur buvo prikaltas prie stiebo. Veltui trau- 
kėm vinį iš rąsto: jokia galybė negalėjo nei iš vietos jos pajudinti. 
Aš nebeišmaniau, ką daryti; negalėjai juk kirsti visą stiebą ir gaben- 
ti paskui į krantą. Bet iš tos bėdos išvadavo Mulėjus. Jis liepė ver- 
gui greitai priplaukti prie kranto ir atvežti puodą žemių. Kai puo- 
das buvo atvežtas, žynys pasakė kažkokius paslaptingus žodžius ir 
išbėrė žemes negyvėliui ant galvos. Negyvėlis tuojau pramerkė akis 
ir giliai atsiduso, o ant kaktos iš žaizdos nuo vinies pasirodė krau- 
jas. Dabar be jokio vargo ištraukėm vinį, ir kapitonas krito vienam 
vergui į rankas. 

— Kas čia mane atvežė? — paklausė jis truputį atsigavęs. Mu- 
lėjus parodė į mane, ir aš priėjau prie jo. 

— Dėkui tau, nepažįstamas žmogau, tu išgelbėjai mane iš ilgų 
kančių. Jau penkios dešimtys metų plauko mano kūnas šiomis 

— Prieš penkias dešimtis metų aš buvau visų gerbiamas Žmogus 


vilnimis, o mano vėlė kiekvieną naktį turi grįžti į jį. Bet dabar ma- 
no galva palietė Žemę, ir aš galiu eiti pas savo tėvus. 

Aš paprašiau jo apsakyti, kaip jis atsidūrė tokioj baisioj nelai- 
mėj, ir jis tarė: 

— Prieš penkias dešimtis metų aš buvau visų gerbiamas Žmo- 
gus ir gyvenau Alžyro mieste. Trokšdamas greitai pralobti, įsitai- 
siau laivą ir pasidariau jūros plėšiku. Aš tą darbą variau jau kele- 
rius metus. Kartą nuo Zantės salos paėmiau į laivą dervišą!, norė- 
jusį keliauti dykai. Aš ir mano draugai buvom nedori žmonės ir 
negerbėm to Žmogaus šventumo; aš dar visokius juokus iš jo da- 
riau. O kada kartą jis man prikišo mano piktą gyvenimą, naktį ka- 
jutėj, kai aš su savo vairininku daug buvau išgėręs, mane paėmė 
rūstybė. Siusdamas iš piktumo, kad dervišas drįso man pasakyti 
tai, ko nebūčiau leidęs pasakyti nei vienam sultonui, užlipau ant 
denio ir įsmeigiau jam į krūtinę savo peilį. Mirdamas dervišas pra- 


' Dervišas — elgetaujantis musulmonų vienuolis. Vert. 

keikė mane ir mano žmones sakydamas, kad mes negalėsim nei 
mirti, nei gyventi tol, kol nepadėsim savo galvos ant žemės. Der- 
višas mirė, ir mes jį išmetėm į jūrą, pasijuokę iš jo grasinimų. Bet 
jo Žodžiai net tą pačią naktį išsipildė. Dalis mano jūreivių sukilo 
prieš mane. Kova buvo baisi, mano šalininkai buvo apgalėti, o aš 
vas pavirto vienu dideliu kapu. Man akys irgi pradėjo temti, nusto- 
jau kvėpuoti ir maniau, kad mirsiu. Bet aš apsvaigęs tebuvau. Kitą 
naktį, tuo metu, kada įmetėm dervišą į jūrą, aš ir mano draugai 
atgijom; mes vėl buvom gyvi, bet galėjom daryti ir kalbėti tik tą, ką 
buvom darę ir kalbėję aną naktį. Taip mes plaukom jau penkios 
dešimtys metų, negalėdami nei gyventi, nei mirti; ir tikrai, kaip 
mes galėjom pasiekti žemę? Su neapsakomu džiaugsmu visados 
plaukdavom visomis burėmis prieš audrą, tikėdamiesi susikulti pa- 
galiau į uolą ir paguldyti savo nuvargusias galvas jūros dugne. Tas 
mums nepavykdavo. Bet dabar aš mirsiu. Dar kartą sakau tau dė- 
kui, nepažįstamas išgelbėtojau! Jei turtas gali tave atlyginti, tai imk 
mano laivą kaip mano dėkingumo ženklą! 

Vos pasakė tuos žodžius, kapitonas nuleido galvą ir mirė. Ir jis, 
kaip ir jo draugai, tuojau pavirto į dulkes. Mes susėmėm jas į skry- 
nutę ir užkasėm ant kranto. Paskui aš pasisamdžiau iš miesto dar- 
bininkų, ir tie sutaisė mano laivą. Pelningai išmainęs buvusias laive 
prekes į kitas, pasisamdžiau jūrevių, gausiai apdovanojau savo ge- 
radarį Mulėjų ir išplaukiau į savo tėvynę. Norėdamas išpardavinėti 
prekes, stojau prie kiekvienos didesnės salos ir miesto, todėl pada- 
riau nemažą linkį. Bet pranašas laimino mane. Dvejiems metams 
praėjus aš parplaukiau į Balsorą, turėdamas du kartus daugiau tur- 
to, negu buvo palikęs miręs kapitonas. Mano piliečiai stebėjosi ma- 
no turtais ir mano laime ir neabejojo, kad aš buvau radęs garsiojo 
keliauninko Sindbado! deimanto slėnį. Jų klaidingos nuomonės aš 
neatitaisiau, ir nuo to laiko visi Balsoros jaunikaičiai, vos sulaukę 


! Vienas iš svarbiausiųjų veikėjų arabų pasakose „Tūkstantis ir viena naktis . 
Vert. 

aštuoniolikos metų, keliauja į platųjį pasaulį ieškoti tokios laimės 
kaip mano. O aš gyvenu gražiai ir ramiai ir kas penkeri metai 
keliauju į Meką padėkoti Viešpačiui šventoj vietoj už jo malones ir 
pasimelsti už kapitoną ir jo žmones, kad jis juos priimtų į savo 
rojų. 


+++ 


Kitą dieną karavanas varė savo kelionę be kliūčių. Kai pirkliai su- 
stoję pasilsėjo, Selimas prakalbino jauniausiąjį pirklį Mulėjų: 

— Jūs, žinoma, esate visų jauniausias; jūs visados linksmas ir 
turbūt mokate kokią gražią, įdomią istoriją. Apsakykit mums ją, 
kad po dienos karščio ji mus atgaivintų! 

— Aš gal ir papasakočiau ką jums, — atsakė Mulėjus, — gal ir 
mokėčiau kuo palinksminti, bet jaunam nedera lįsti senesniems už 
akių; čia mano vyresnieji draugai turi pirmenybę. Zaleikas visados 
toks nuliūdęs ir tyli: ar jis nepapasakotų, kas jo gyvenimą padarė 
tokį nelinksmą. Gal mes galėsim palengvinti jo sielvartą, jei jis jo 
turi; juk mes noriai padedam kiekvienam Žmogui, kad ir ne mūsų 
tikėjimo. 

Pakalbintas Mulėjaus Žmogus buvo pirklys, graikas, vidutinio 
amžiaus vyras, gražus ir tvirtas, bet labai nuliūdęs. Nors jis buvo 
kreivatikis (ne musulmonas), bet savo pasielgimu ir darbais įgijo 
visų kelionės draugų pagarbą ir pasitikėjimą. Jis, tiesą sakant, vie- 
ną ranką teturėjo, ir kai kurie draugai manė, kad tos rankos nete- 
kimas jį padaręs tokį paniurusį. 

Į atvirą Mulėjaus klausimą Zaleikas atsakė: 

— Jūsų pasitikėjimas mane labai džiugina. Aš neturiu jokio siel- 
varto, bent tokio, kurį galėtumėt man palengvinti. Bet kadangi Mu- 
lėjus man, rodos, prikišo, kad aš esu nuliūdęs, tai aš jums papasa- 
kosiu šį tą, kas galėtų pateisinti, jei aš liūdnesnis už kitus. Matote, 
kad aš neturiu kairės rankos. Jos neturiu ne nuo gimimo — jos 
netekau baisiausiose mano gyvenimo dienose. Ar aš turiu priežasties 
būti nuo to laiko labiau nuliūdęs, kaip man reikėtų, arba aš neturiu 
tiesos, galėsite jūs spręsti išklausę Istoriją apie nukirstąją ranką. 

ISTORIJA APIE NUKIRSTĄJĄ RANKĄ 


"A. š gimiau Konstantinopoly. Mano tėvas buvo dragomanu! 
(. prie turkų vyriausybės ir, be to, varė nemažą prekybą kve- 
„Į 1» palais ir šilkais. Jis man davė gerą mokslą; pirma pats mokė, 
CN paskui tą darbą buvo pavedęs vienam mūsų kunigui. Iš pra- 
džios norėjo išmokyti mane pirklių; bet pamatęs, kad aš geresnės 
galvos, nekaip tikėjosi, nusprendė, patariamas draugų, leisti mane 
mokytis gydytoju, nes gydytojas, jei jis nusimano daugiau už pa- 
prastą šundaktarį, gali Konstantinopoly imti daug pinigų. Į mūsų 
namus ateidavo daug frankų“, ir vienas iš jų prikalbėjo tėvą leisti 
mane į jo tėvynę, į Paryžiaus miestą, kur tokių dalykų moką dova- 
nai ir labai gerai; jis žadėjo važiuodamas namo mane pasiimti ir 
dykai nusivežti su savim. Mano tėvas jaunas taip pat buvo daug 
keliavęs ir sutiko mane leisti. Aš begal džiaugiausi, kad gausiu pa- 
matyti nepažįstamų šalių, ir negalėjau sulaukti tos valandos, kada 
turėjom sėsti į laivą. Pagaliau frankas pabaigė savo reikalus ir ėmė 
rengtis į kelionę. Tą vakarą prieš kelionę tėvas nusivedė mane į 
miegamąjį. Ten aš pamačiau padėtus ant stalo puikius drabužius ir 
ginklus. Bet labiausiai traukė mano akis didelė krūva aukso. Lig tol 
niekuomet jo tiek daug nebuvau matęs. Apkabino mane tėvas ir 
tarė: „Štai, sūneli, aš tau prirengiau kelionei drabužius. Tie ginklai 
tavo; jie tie patys, kuriuos man buvo užkabinęs mano senelis, kai 
aš keliavau iš tėvynės. Žinau, kad moki juos valdyti; tik atsimink, 
tevartok juos tada, kada tave kas užpuls, o tuomet kirsk nesigailė- 
damas! Mano turtai nedideli; aš padalinau juos į tris dalis; viena iš 
jų tavo, antra bus man gyventi, o trečia skiriama juodai dienai — 
ja galėsi pasinaudoti sunkioj gyvenimo valandoj. Po tų žodžių tė- 
vo akyse pasirodė ašaros, gal iš nujautimo, nes daugiau jo niekuo- 
met neberegėjau. 

Kelionė pasisekė gerai. Greit atvykome į frankų žemę ir po 


' Dragomanas — vertėjas. Vert. 
“ Rytuose frankais vadinami prancūzai ir dažnai visos Vakarų Europos tautos. 
Vert. 


37 
Istorija apie nukirstąją ranką 


šešių dienų atvažiavome į didelį miestą, Paryžių. Čia tas frankas, 
mano draugas, pasamdė man kambarį ir patarė per daug nemėtyti 
pinigų. Iš viso aš turėjau du tūkstančius talerių. Išgyvenau tame 
mieste trejus metus ir išmokau, ką turi mokėti geras gydytojas. Bet 
pameluočiau sakydamas, kad man ten buvo smagu gyventi; ne- 
patiko man to krašto žmonių papročiai ir nedaug teturėjau gerų 
draugų. 

Buvau labai pasiilgęs savo tėvynės. Per visą tą laiką nieko ne- 
buvau girdėjęs apie savo tėvą, todėl labai apsidžiaugiau, kai pasi- 
taikė gera proga grįžti namo. 

Tuomet iš frankų žemės važiavo pasiuntinys į aukštąją Portą!. 
Aš gavau gydytojo vietą prie pasiuntinio palydovų ir vėl laimingai 
atvažiavau į Stambulą“. Bet tėvo namus radau uždarytus, ir, pama- 
tę mane, kaimynai pasakė, kad tėvas miręs prieš du mėnesius. Ku- 
nigas, Kur mane jauną mokė, atnešė raktą. Kaip nejauku man buvo 
tuose tuščiuose namuose! Viską radau taip, kaip buvo tėvo palikta, 
tik trūko aukso, kur man ketino jis palikti. Apie tai paklausiau ku- 
nigo, tas man pasakė: „Jūsų tėvas buvo šventas žmogus; mirdamas 
visą auksą užrašė bažnyčiai. Tai man buvo ir paliko nesupranta- 
ma. Bet ką aš galėjau daryti? Turėjau džiaugtis, kad namai ir kitas 
turtas nebuvo taip pat paskirti bažnyčiai. Tai buvo pirma mane 
ištikusi nelaimė. Bet nuo to laiko krito smūgis po smūgio. Išgarsėti 
dideliu daktaru negalėjau, nes gėdinausi labai skelbtis iš baimės, 
kad neapšauktų manęs rinkos pagyru, ir visur trūko tėvo reko- 
mendacijos; jei jis tebebūtų gyvas buvęs, būtų mane įvedęs į tur- 
tingiausius ir žinomiausius namus, kuriems dabar nerūpėjo nelai- 
mingas Zaleikas. Tėvo prekių negalėjau niekur iškišti, nes po jo 
mirties seni pirkliai iškriko, o naujų rasti ne taip lengva. Kartą, kai 
nuliūdęs galvojau apie savo sunkų padėjimą, atsiminiau, kad fran- 
kų Žemėj dažnai matydavau mūsų krašto Žmonių, kurie, atsivežę 
savo prekių, labai pelningai pardavinėdavo jų miestų rinkose. Ilgai 
negalvodamas, nusprendžiau išbandyti laimės prekyboj. Parsida- 


' Porta vadinasi turkų vyriausybė. Vert. 
Ž Taip vadina turkiškai Konstantinopolį. Vert 

viau tėvo namus, pusę pinigų padėjau pas ištikimą draugą, o už 
kitą pusę prisipirkau to, ko frankai savo neturi, kaip antai: šalikų, 
šilkų, tepalų ir kvepalų, sėdau į laivą ir tokiu būdu antrą kartą 
iškeliavau į frankų žemę. Lig tik Dardanelų rūmai pasiliko užpaka- 
ly, man pradėjo vėl klotis. Mūsų kelionė buvo trumpa ir laiminga. 
Atvykęs važiavau per mažus ir didelius frankų miestus ir visur ra- 
dau savo prekėms gerų pirkėjų. Mano draugas iš Stambulo siunti- 
nėjo vis naujų prekių, ir mano lobis augo kasdien. Kai aš prasikū- 
riau tiek, jog galėjau padaryti didesnę apyvartą, su savo prekėmis 
nuvažiavau į Italiją. Bet čia turiu pasakyti, kas man dar nemažą 
pelną duodavo: tai mano daktaravimas. Kai atvykdavau į kurį mies- 
tą, pasiskelbdavau, kad atvažiavęs garsus daktaras graikas, ir savo 
balzamu ir vaistais tikrai nemaža pelnydavau cechinų. Taip paga- 
liau atsikrausčiau į Florencijos miestą, į Italiją. Ketinau užtrukti tam 
mieste ilgiau, iš dalies dėl to, kad jis man patiko, iš dalies dėl to, 
kad norėjau atsilsėti, nes buvau pavargęs nuo tų visų kelionių. Nu- 
sisamdžiau krautuvę, o netoli jos, vienam viešbuty, du gražius 
kambarius su balkonu. Paskui liepiau paskelbti, kur sustojo naujas 
daktaras ir pirklys. Vos atidariau krautuvę, tuojau pradėjo plaukti 
pirkėjai, ir nors kainos buvo didokos, bet pardavinėjau daugiau už 
kitus, nes mokėjau įkalbėti ir įtikti pirkėjams. Taip išgyvenau Flo- 
rencijoj laimingai arti savaitės. Kartą vakare, norėdamas jau daryti 
krautuvę, savo papratimu pradėjau dėstyti ir tvarkyti vaistų bute- 
liukus ir vienam mažam buteliuke radau raštelį, kurio, kiek atsime- 
nu, ten nebuvau padėjęs. Atskleidžiau popierėlį ir radau ten pa- 
kvietimą ateiti tą naktį lygiai dvyliktą valandą ant tilto, kuris vadi- 
nasi Ponte vecchio!. Ilgai laužiau galvą, kas toks galėtų 
mane kviesti. Nepažinojau Florencijoj nei vieno Žmogaus ir nu- 
sprendžiau, kad mane nori slapta nuvesti prie kokio ligonio, o tas 
man ne kartą buvo atsitikę. Kiek pasvarstęs, nutariau eiti, bet dėl 
atsargumo pasiėmiau kalaviją, kur man buvo palikęs tėvas. 

Apie vidunaktį jau buvau ant Ponte vecchio. Ant tilto nebuvo 
nieko. Nusprendžiau laukti, ligi ateis tas, kur mane šaukė. Naktis 


' Itališkai — senasis tiltas. Vert. 

mai o, 


Nina Nn 


Išvydau priešais aukštą žmogų, visą susisukusį raudonu apsiaustu 


buvo šalta; švietė giedras mėnuo, ir aš ėmiau žiūrėti į Arno vilnis, 
toli blizgančias mėnesienoj. Miesto bažnyčių bokštai išmušė dvyli- 
ka valandų. Pakėliau galvą ir išvydau priešais aukštą Žmogų, visą 
susisukusį raudonu apsiaustu, kurio vienu krašteliu buvo priden- 
gęs veidą. 

Iš karto truputį nusigandau, nes jis visai netikėtai atsirado man 
užpakaly, bet vėl greit atsigavau ir tariau jam: 

— Jei jūs mane čia šaukėte, tai prašom pasakyti, kam aš reika- 
lingas! 

Raudonasis apsiaustas atsigręžė ir tarė: 

— Sek paskui mane! 

Vis dėlto man buvo nejauku eiti vienam su tuo nepažįstamu 
žmogum. Sustojau ir tariau: 

— Ne, pasakyk sveikas pirma, kur eiti. Ar negalėtum parodyti 
savo veido, kad matyčiau, ar jūs neturite galvoj piktų norų. 

Bet Raudonasis, matyt, nenorėjo manęs nė klausyti. 

— Jei tu nenori, Zaleikai, tai likis! — atsakė jis ir nuėjo toliau. 
Aš baisiai supykau ir riktelėjau: 

— Jūs manote, kad aš leisiu kiekvienam mulkiui vedžioti save 
už nosies ir dovanai lauksiu tokią šaltą naktį? 

Greit privijęs nutvėriau jį už apsiausto ir dar garsiau surikau, 
spausdamas kita ranka kalaviją. Bet apsiaustas liko mano rankoje, 
o nepažįstamas dingo už artimiausio kampo. Mano piktumas po 
truputį praėjo; man buvo likęs jo apsiaustas, tas turėjo viską išaiš- 
kinti. Aš apsisiaučiau ir nuėjau savu keliu namo. Vos paėjau šimtą 
žingsnių, kažkas prisiartino prie manęs ir šnipštelėjo frankiškai į 
ausį: 

— Saugokis, grafai, šiąnakt nieko negalima padaryti! 

Kai apsigręžiau, jau jis buvo pabėgęs, ir tik lekiantį sienomis jo 
šešėlį temačiau. Supratau, kad tie žodžiai buvo sakyti apsiaustui, o 
ne man, bet ir tai nieko nepaaiškino. Kitą dieną ėmiau galvoti, ką 
man daryti. Iš pradžių buvau manęs apgarsinti, kad tą apsiaustą aš 
radau; bet nepažįstamas galėjo jį gauti per kitą Žmogų, ir aš vis tiek 
nebūčiau nieko sužinojęs. Galvodamas apie tai, aš geriau įsižiūrė- 
jau į apsiaustą. Jis buvo pasiūtas iš skaisčiai raudonos spalvos storo 
Genujos aksomo, apvadžiotas astrachaniniais kaileliais ir išsiuvinė- 
tas auksu. Besigrožėjant apsiaustu, man atėjo į galvą viena gera 
mintis, ir ją pasiryžau įvykdyti. Nunešiau jį į krautuvę ir pakabi- 
nau parduoti, bet kainą padėjau tokią brangią, jog nesitikėjau, kad 
gaučiau jam pirkėją. Mano tikslas buvo gerai įsižiūrėti į akis kiek- 

vienam, kas ateis derėti to apsiausto. Juk iš tūkstančio būčiau pa- 
žinęs tą žmogų, kurį mačiau, nors trumpai, bet aiškiai, kai nutrau- 
kiau jam apsiaustą. Atsirado daug norinčių pirkti apsiaustą, jo ne- 
paprastas gražumas viliojo kiekvieno akį, bet nei vienas nebuvo 
panašus į nepažįstamą ir nei vienas nenorėjo mokėti padėtos kai- 
nos, du šimtus cechinų. Be to, mane stebino tai, jog tokio apsiausto 
niekas nematęs; visi mano paklausti tvirtino, kad drabužio tokio 
puikaus audeklo ir dailaus darbo niekuomet netekę Florencijoj re- 
gėti. 

Prievakary atėjo pas mane jaunas vyrukas; jis dažnai iš manęs 
pirkdavo. Net tą pačią dieną derėjo apsiaustą ir buvo daug įvaręs 
už jį. Tėškė jis dabar maišiuką su pinigais ant stalo ir sušuko: 

— Zaleikai, noriu turėti tavo apsiaustą, nors paskui dėl to tektų 
elgetauti. 

Ir ėmė skaityti pinigus. Aš labai svyravau: juk buvau iškabinęs 
apsiaustą tik tam, kad pritraukčiau savo nepažįstamą, o dabar at- 
sirado jaunas kvailys ir moka nežmonišką kainą. Ką turėjau daryti? 
Pagaliau atidaviau, nes tai buvo iš kitos pusės man geras atlygini- 
mas už nakties kelionę. Jaunikaitis užsimetė ant pečių apsiaustą ir 
išėjo. Eidamas nuo slenksčio atsigręžė, nutraukė popierėlį, prisegtą 
prie apsiausto, metė man ir tarė: „Čia, Zaleikai, kažkas toks, kas, 
matyti, nepriklauso prie apsiausto. Aš neskubindamas pakėliau 
popierėlį ir radau parašyta šiuos žodžius: „Šiandie naktį tą pačią 
valandą atnešk apsiaustą ant Ponte vecchio. Gausi keturis 
šimtus cechinų!“ Aš stovėjau lyg perkūno trenktas. Vadinas, nepa- 
siekiau, ko norėjau, ir tokį pelną paleidau iš nagų! Bet neilgai gal- 
vojęs, nutvėriau tuos du šimtus cechinų, išbėgau iš krautuvės, pa- 
sivijau pirkėją ir sakau: „Atsiimk pinigus, grąžink apsiaustą, jokiu 
būdu negaliu parduoti.“ Iš karto jis manė, kad aš juokiuosi. Bet kai 
pamatė, kad kalbu rimtai, pasipiktino mano reikalavimu, išvadino 
mane kvailiu, ir pagaliau mes susipešėm. Bet aš buvau laiminges- 
nis, išplėšiau jam apsiaustą ir jau buvau su juo bebėgantis, tik jau- 
nikaitis pašaukė į pagalbą policiją ir nutempė mane į teismą. Tei- 
sėjas buvo labai nustebintas jo skundu ir nuteisė atiduoti apsiaustą 
mano priešininkui. Tada aš jam žadėjau dvidešimt, penkiasdešimt, 

aštuoniasdešimt, net šimtą pridėti cechinų prie jo dviejų šimtų, jei 
jis grąžintų apsiaustą. Ko negalėjo padaryti mano prašymai, tai pa- 
darė mano auksas. Jis paėmė iš manęs cechinus, 0 aš gavau ap- 
siaustą ir labai džiaugiausi, nors už tai visoj Florencijoj buvau ap- 
šauktas bepročiu. Bet Žmonių nuomonė man nerūpėjo: juk aš ge- 
riau Žinojau, kad iš to pelnysiu. 

Nekantriai laukiau nakties. Paskirtu laiku, su apsiaustu po pa- 
žastim, jau buvau ant tilto. Numušė varpas paskutinį kartą, ir iš 
tamsos priėjo prie manęs kažkokia žmogystė. Tai buvo, be abejo, 
vakarykštis nepažįstamas. 

— Turi apsiaustą? — paklausė jis manęs. 


— Turiu, — atsakiau, — bet jis man pačiam atsiėjo šimtą 
cechinų. 
— Aš tai Žinau, — tarė jis, — Žiūrėk, čia keturi šimtai. 


Jis priėjo kartu su manim prie plačių tilto turėklų ir ėmė skai- 
tyti auksinius. Buvo lygiai keturi šimtai. Gražiai jie žibėjo mėnesio 
šviesoj ir džiugino mano širdį. Dieve! Ji nejautė, kad tai buvo pas- 
kutinis jos džiaugsmas. Susidėjau pinigus į kišenę ir tik norėjau 
labiau įsižiūrėti į gerąjį nepažįstamą, bet jo veidas buvo apdengtas 
kauke, iš po kurios žibėjo baisios juodos akys. 

— Dėkui už jūsų gerumą, — tariau aš jam, — gal būčiau jums 
dabar kuo reikalingas? Bet aš iš anksto pasakau, kad tai neturi būti 
kas pikta. 

— Nereikalingas jūsų rūpestis, — atsakė jis, traukdamas ant 
pečių apsiaustą. — Man reikalinga gydytojo pagalba, tik ne gy- 
vam, bet mirusiam. 

— Kaip tai gali būti? — atsiliepiau nustebęs. 

— Atvažiavau aš čia su seseria iš tolimo krašto, — ėmė jis pa- 
sakoti, duodamas tuo laiku ženklą sekti paskui jį, — ir gyvenau su 
ja pas vieną mano draugą. Vakar mano sesuo apsirgusi staiga nu- 
mirė, ir giminės nori ją rytoj laidoti. Bet mūsų namų senu papročiu 
visi turi būti laidojami tėvų kape; kurie yra mirę svetimuose kraš- 
tuose, taip pat ten guli išbalzamuoti. Todėl jos kūną atiduodu savo 
giminėms, o tėvui parvešiu bent jo dukters galvą, kad jis dar kartą 
galėtų į ją pasižiūrėti. 

Nors tas paprotys pjaustyti artimiesiems Žmonėms galvas man 
pasirodė baisus, bet, bijodamas įžeisti nepažįstamą, nieko į tai ne- 
drįsau jam atsakyti. Aš pasakiau, kad numirėlius balzamuoti moku, 
ir sutikau eiti prie numirusios. Bet vis dėlto negalėjau susilaikyti 
nepaklausęs, kodėl visa tai turi būti atlikta taip paslaptingai ir nak- 
ties metu. Jis atsakė, kad jo giminės, kurie galvos kirtimą laiko žiau- 
riu daiktu, dieną neleistų to padaryti, bet kai galva būsianti jau 
nupjauta, jie nieko nebegalėsiantys pasakyti. Jis, girdi, ir pats galė- 
tų atnešti man galvą, bet brolio jausmai neleidžiantys jam jos kirsti. 

Tuo laiku priėjome didelius gražius namus. Mano vadovas nė- 
jo pro didžiules namų duris, iš priešais, bet, pasukęs už kertės, 
įvedė mane pro mažas dureles, o tas jis paskui atsargiai uždarė. 
Toliau patamsy ėmėm lipti siaurais suktiniais laiptais aukštyn. Pa- 
galiau prilipom apytamsį koridorių, iš kurio įėjome į kambarį, ap- 
šviestą Kabančia palubėj lempa. 

Tam kambary stovėjo lova, kur gulėjo lavonas. Nepažįstamas 
nusigręžė, lyg norėdamas paslėpti ašaras. Jis parodė man lovą, lie- 
pė gerai ir greit atlikti darbą ir vėl išėjo pro duris. 

Išsiėmiau peilius, juos visuomet, kaip gydytojas, nešiodavau su 
savim, ir prisiartinau prie lavono. Lavono buvo matyti tik galva, 
bet ji buvo tokia graži, jog man iš gailesčio širdį suspaudė. Juodi 
ilgi plaukai gulėjo palaidi ant lovos krašto, veidas buvo išblyškęs, 
akys užmerktos. Pirma aprėžiau vietą, kur turėjau pjauti, kaip daro 
gydytojai, kirsdami žmogui kurį sąnarį. Paskui paėmiau aštriausią 
peilį ir vienu patraukimu perpjoviau gerklę. Bet kaip išsigandau! 
Numirėlė atmerkė akis ir vėl greit užsimerkė; giliai atsiduso ir tik 
dabar, matyti, mirė. Tuo pačiu laiku švirkštelėjo į mane iš žaizdos 
šiltas kraujas. Pasimačiau nužudęs tą nelaimingą moteriškę! Nebe- 
galėjo būti jokios pagalbos nuo tokios žaizdos. Valandėlę stovėjau 
lyg apsvaigęs. Raudonasis apsiaustas mane apgavo arba jo sesuo 
buvo tik apalpusi. Antras spėjimas man rodės tikresnis. Bet nedrį- 
sau sakyti mirusios broliui, kad ji galėjo išlikti gyva, jei aš būčiau 
ne taip giliai leidęs peilį. Man beliko visiškai atpjauti galvą. Tuo 
tarpu mirštančioji dar kartą suvaitojo, pasikratė ir numirė. Tada 
pagavo mane siaubas, ir šokau bėgti iš kambario. Bet koridorius 

Nepažįstamas nusigręžė, lyg norėdamas paslėpti ašaras 


buvo tamsus, lempa ten nebedegė, o mano vadovas kažkur buvo 
dingęs. Grabinėdamas pagal sieną, ėmiau slinkti patamsy ir paga- 
liau pasiekiau laiptus. Griuvinėdamas ir slidinėdamas nusileidau 
žemyn. 

Apačioje irgi nebuvo jokio Žmogaus, durys buvo praviros, ir 
šiek tiek atsigavau, kai išbėgau į gatvę. Neatsimenu, kaip aš, veja- 
mas baimės, parbėgau namo, kritau į lovą ir apsidėjau pagalviais, 
norėdamas pasislėpti nuo tos baisybės, kurią buvau padaręs. Už- 
migti negalėjau visą naktį. Tik rytą kiek atsipeikėjau ir pradėjau 
galvoti, ką turiu daryti. Man rodėsi, kad tas žmogus, įpainiojęs ma- 
ne į tą prakeiktą darbą, nenorės manęs išduoti. Nusprendžiau tuo- 
jau eiti į krautuvę ir pradėti darbą, lyg nieko nebūtų atsitikę. Bet 

čia pastebėjau vieną dalyką, didinusį mano bėdą. Pasigedau kepu- 
rės, diržo ir savo peilių ir nežinojau, ar tuos daiktus buvau palikęs 
kambary, pas tą numirėlę, ar juos pametęs bėgdamas kely. Bet man 
rodėsi, kad aš juos ten buvau užmiršęs kambary. Dabar lengviau 
galėjo mane susekti ir palaikyti žmogžudžiu! 

Paprastu laiku atidariau savo krautuvę. Pas mane atėjo mano 
kaimynas, jis kiekvieną dieną ateidavo į krautuvę su manim pasi- 
kalbėti. 

— Ką jūs pasakysite apie baisų šios nakties atsitikimą? — tarė 
jis. 

Apsimečiau nieko nežinantis. 

— Kaip, jūs nežinote to, apie ką kalba visas miestas? Nežinote 
jūs, kad puikiausia Florencijos gėlė, gubernatoriaus duktė Bianka, 
šią naktį nužudyta? A! aš mačiau, kaip ji dar vakar tokia linksma 
važiavo su savo jaunikiu gatve. Juk šiandien būtų buvusios jų ves- 
tuvės! 

Kiekvienas kaimyno žodis varstė man širdį. Ir kiekvienas pirkė- 
jas pasakojo man tą atsitikimą, ir visuomet vienas už kitą baisiau; 
tačiau nei vienas nemokėjo papasakoti taip baisiai, kaip aš pats ma- 
čiau. Apie pietus į krautuvę įėjo žandaras ir paprašė manęs praša- 
linti Žmones. 

— Sinjore Zaleikai, — tarė jis imdamas daiktus, kur buvau pa- 
sigedęs, — tie daiktai jūsų? 

Ėmiau galvoti, ar čia prisipažinti, ar čia ne. Bet pamatęs pro 
praviras duris savo šeimininką ir kelis pažįstamus, galėjusius mane 
išduoti, nusprendžiau nesunkinti savo bėdos melu ir pasakiau, kad 
jie mano. Žandaras liepė eiti su juo ir mane privedė prie didelių 
namų; tai buvo kalėjimas. Ten man parodė vietą, kur turėjau sėdėti 
ligi teismo. 

Mano padėjimas buvo baisus, kai aš vienas ėmiau apie jį galvo- 
ti. Mintis, kad aš nužudžiau žmogų, nors nežinodamas, neapsako- 
mai mane kankino. Be to, aš negalėjau nuo savęs paslėpti, kad auk- 
sas aptemdė mano jausmus; kitaip nebūčiau taip lengvai pakliuvęs 
į spąstus. Praslinkus dviem valandom po suėmimo, mane išvedė iš 
kalėjimo. Nusileidome keliais laiptais ir pagaliau atėjome į didelę 

salę. Ten aplink ilgą stalą, apdengtą juoda gelumbe, sėdėjo dvylika 
vyrų, seni jau žmonės. Salės pakraščiais stovėjo suolai, kur buvo 
susėdę Florencijos diduomenės atstovai. Viršuje įtaisytose galerijo- 
se grūdosi daugybė šiaip visokių žiūrėtojų. Man priėjus prie juo- 
dojo stalo, pakilo Žmogus rūsčiu ir nuliūdusiu veidu. Tai buvo gu- 
bernatorius. Jis pasakė susirinkusiems, kad, būdamas tėvas, nega- 
lintis toj byloj būti teisėju ir šį kartą užleidžiantis savo vietą seniau- 
siam senatoriui. Seniausias senatorius turėjo mažiausia devynias- 
dešimt metų. Jis stovėjo susilenkęs; jo smilkiniai buvo apžėlę plo- 
nais baltais plaukeliais, bet akys žibėjo, balsas buvo tvirtas ir skar- 
dus. Jis manęs paklausė, ar aš prisipažįstu, kad nužudžiau žmogų. 
Aš paprašiau išklausyti manęs ir be baimės, aiškiai, apsakiau viską, 
ką padariau ir ką Žinojau. Pastebėjau, kad man pasakojant guber- 
natorius tai balo, tai raudo, o kai pabaigiau, pašokęs suriko rūsčiai: 

— Ką, netikėli! tu dar nori kitam suversti tą baisų darbą, kurį 
pats padarei iš godumo? 

Senatorius paprašė jo nesikišti, nes jis pats nuo tos teisės atsi- 
sakęs. Čia jis pastebėjo, jog visai neišrodyta, kad aš žudęs iš godu- 
mo, nes pats tėvas parodęs, kad nužudytajai nieko nebuvo pavog- 
ta iš kambario. Maža to, senatorius paprašė gubernatoriaus, kad jis 
duotų daugiau žinių apie savo dukters gyvenimą; tik tada, sakė jis, 
paaiškės, ar aš tiesą sakau, ar ne. Be to, jis atidėjo teismą kitai die- 
nai, kad galėtų susipažinti su velionės raštais, kuriuos turėjo jam 
įduoti gubernatorius. Mane vėl nuvedė į kalėjimą, kur kankinausi 
visą naktį trokšdamas, kad atsirastų bent koks ryšys tarp mirusios 
ir Raudonojo apsiausto. Kitą dieną pilnas vilties įėjau į teismo salę. 
Ant stalo gulėjo keli laiškai. Senasis senatorius paklausė, ar čia ma- 
no ranka. Aš pažiūrėjau į laišką ir pamačiau, kad jie parašyti ta 
pačia ranka, nuo kurios buvau gavęs anuos du laiškelius. Aš tai 
pasakiau senatoriams, bet jie, matyti, manęs neklausė ir atsakė, kad 
aš galėjęs parašyti ir greičiausiai buvau parašęs tą ir antrą, nes laiš- 
kuose esantis padėtas parašas ZŽ, mano vardo pirmutinė raidė. O 
laiškuose buvo grasinama mirusiai, kad nekeltų vestuvių su tuo, 
už kurio rengiasi tekėti. 

Gubernatorius, matyt, buvo juos visus prieš mane sukėlęs, nes 
nuo tos dienos mane pradėjo aštriau laikyti ir mažiau tikėti, ką 
sakiau. Sau pateisinti aš jų prašiau pažiūrėti mano popierių, kurie 
turėjo būti mano kambary, bet man atsakė, kad ten ieškoję ir nieko 
neradę. Tokiu būdu, tos dienos teismo gale, aš visiškai nustojau 
vilties, ir kai mane vėl trečią dieną atvedė į salę, man perskaitė 
nuosprendį: buvau apkaltintas už apgalvotą nužudymą ir nuteis- 
tas mirti. Tai štai kuo pasibaigė! Toli nuo visko, kas buvo brangu 
mano širdžiai, toli nuo tėvynės, aš pačioj jaunystėj turėjau nekaltai 
padėti galvą po kirviu! 

Tos baisios dienos vakare vienui vienas sėdėjau kalėjime ir gal- 
vojau apie mirtį. Staiga atsidarė mano durys, ir įėjo Žmogus, jis 
ilgai tylėdamas žiūrėjo į mane. 

— Vadinas, tu čia, Zaleikai? — paklausė jis. 

Tamsios lempos šviesoj aš jo nepažinau, bet jo balsas man su- 
kėlė senus atminimus. Tai buvo Valetis, vienas iš tų nedaugelio 
draugų, kuriuos pažinau eidamas mokslus Paryžiuj. Jis pasisakė 
netikėtai atvažiavęs į Florenciją, kur gyvenantis jo tėvas, visų ger- 
biamas Žmogus, išgirdęs apie mano nelaimę ir atėjęs dar kartą pa- 
simatyti su manim ir iš manęs paties sužinoti, kaip aš galėjęs taip 
sunkiai nusikalsti. Aš apsakiau jam visą savo istoriją. Jis be galo 
nustebo ir melste meldė manęs pasakyti visą tiesą jam, savo vie- 
ninteliui draugui, nieko neslėpti, kad nesiskirčiau iš šio pasaulio su 
melu. Aš jam prisiekiau, kad sakau tiesą, kad jokios daugiau netu- 
riu kaltės, tik tą, kad, apakintas aukso, patikėjau, ką man sakė ne- 
pažįstamas. 

— Tai tu nepažinai Biankos? — paklausė jis. 

Aš atsakiau, kad jos niekuomet nei matyti nemačiau. Tada Va- 
letis man papasakojo, kad toj byloj esanti didelė paslaptis, kad gu- 
bernatorius perdaug greit mane nuteisęs, kad tarp Žmonių esą kal- 
bų, jog aš jau seniai pažinęs Bianką ir ją nužudęs iš keršto, kad ji 
tekanti už kito. Aš jam atsiliepiau, kad čia niekieno kito darbas, tik 
to Raudonojo apsiausto, bet jo kaltybės nieku negaliu įrodyti. Va- 
letis su ašaromis apkabino mane ir prižadėjo viską daryti, kad bent 
išgelbėtų man gyvybę. Aš turėjau maža vilties, bet žinojau, kad 

Valetis galvotas ir sumanus vyras, ir tikėjau, kad jis man viską pa- 
darys. Laukiau dvi ilgas dienas. Pagaliau atėjo Valetis. 

— Atnešu tau nuraminimą, nors ir skaudų. Tu liksi gyvas ir 
laisvas, bet neteksi rankos. 

Širdingai padėkojau draugui už savo gyvybę. Jis man pasakė, 
kad gubernatorius buvęs nepermaldaujamas ir nesutikęs iš naujo 
svarstyti bylos. Tačiau nenorėdamas pasirodyti neteisingas, jis pa- 
galiau sutikęs man paskirti tokią bausmę, kokia bus įrašyta į Flo- 
rencijos istorijos knygas už panašų nusidėjimą. Tada Valetis ir jo 
tėvas skaitę dieną ir naktį senas knygas ir galop radę atsitikimą, 
visiškai panašų į mano. Knygose buvęs įrašytas toks nusprendi- 
mas: nukirsti kairiąją ranką, atimti jo turtus ir amžinai ištremti iš to 
krašto. Tokia bausmė turėjo tekti ir man. Nepasakosiu jums tos 
baisios valandos, kaip aš turgaus vidury padėjau ranką po kirviu, 
kaip mano paties kraujas šoko ir aptėškė mane. 

Valetis priėmė mane į savo namus ir laikė, ligi aš pasveikau. O 
paskui, kai galėjau keliauti, dar aprūpino pinigais, nes viską, ką 
buvau uždirbęs savo prakaitu, buvo išplėšęs man teismas. Iš Flo- 
rencijos nuvykau į Siciliją, o iš ten pirmu laivu į Konstantinopolį. 
Visa mano viltis buvo tie pinigai, kur buvau palikęs savo draugui. 
Pasimatęs pirmiausia paprašiau jo leisti man gyventi pas jį. Kaip aš 
nustebau, kai jis paklausė manęs, kodėl aš nenorintis eiti į savo 
namus! Jis man papasakojo, kad kažkoks svetimšalis nupirkęs ma- 
no vardu namus graikų kvartale ir pasakęs kaimynams, kad greit 
ir aš pats atvažiuosiantis. Aš tuoj kartu su savo draugu nuėjau į 
tuos namus. Visi mano pažįstami džiaugsmingai mane sveikino, o 
vienas senas pirklys padavė man laišką, paliktą to Žmogaus, kuris 
nupirko man namus. 

Aš ėmiau skaityti: „Zaleikai! Dvi rankos pasiryžusios be palio- 
vos darbuotis, kad tu nejustum netekimo v i e n os! Namai ir 
viskas, kas juose yra, bus Tavo, ir kasmet tiek Tu dar gausi, jog 
savo tautiečių būsi laikomas turtingu žmogum. Teikis dovanoti 
tam, kuris labiau nelaimingas už Tave!“ Galėjau numanyti, kas tą 
laišką parašė, o pirklys į mano klausimą atsakė, kad tas žmogus 
turėjęs būti frankas ir buvęs apsivilkęs raudonu apsiaustu. Aš žino- 

jau viską ir pats sau tariau, kad nepažįstamui vis dėlto šiek tiek 
dorumo buvo likę. Mano nauji namai buvo įtaisyti ko puikiausiai, 
o sandėlis prikrautas tokių gražių prekių, kokių niekuomet neturė- 
jau. Nuo to laiko praėjo jau dešimt metų. Labiau iš papratimo ne- 
gu iš reikalo vežioju prekes į kitas Žemes pardavinėti, bet to krašto, 
kur taip likau nelaimingas, daugiau nebemačiau. Kaip buvo žadė- 
ta, kasmet gaunu po tūkstantį auksinių. Nors man malonu žinoti, 
kad tas nelaimingas Žmogus yra prakilnus, bet vis dėlto jis negali 
išpirkti mano širdies kančių, nes nužudytos Biankos baisus paveiks- 
las nuolat man stovi prieš akis. 

Zaleikas pabaigė savo istoriją. Visi jo klausė labai atsidėję, ypač 
nepažįstamas, kuris pasakojant kelis kartus sunkiai atsiduso. Mu- 
lėjus matė, kad jo akys ne kartą buvo pilnos ašarų. Dar ilgą laiką 
jie kalbėjosi paskui apie tą nutikimą. 

— Ir jūs nekeikiate to Žmogaus, dėl kurio netekote rankos ir 
dar galėjote netekti galvos? — paklausė Selimas. 

— Buvo, tiesa, pirma valandų, — atsakė graikas, — kad aš 
skundžiausi Dievui, jog mane padarė tokį nelaimingą visą gyveni- 
mą, bet paskui radau nusiraminimą mano tėvų tikėjime, kuris lie- 
pia mylėti ir priešus. O jis juk dar labiau nelaimingas kaip aš. 

— Prakilnus jūs vyras! — sušuko Selimas ir kietai paspaudė 
graikui ranką. 

Čia jų kalbą pertraukė sargybos viršininkas. Jis įėjo į palapinę 
susirūpinęs ir pasakė, kad čia pavojinga ramiai ilsėtis, kad toj vietoj 
dažnai užpuolami karavanai ir sargyba mačiusi iš tolo artinantis 
kelis raitelius. 

Pirkliai nusigando. Jų baimė nustebino Selimą, kuriam rodėsi, 
kad gerai apsiginklavusiam karavanui nėra priežasties bijoti plėši- 
kų užpuolimo. 

— Žinoma, nebijotum, — atsakė jam sargybos viršininkas, — 
jei čia tebūtų paprastų plėšikų gauja, bet neseniai čia vėl pasirodęs 
baisusis Orbasanas, o tas gali netikėtai mus užklupti. 

— O kas toks tas Orbasanas? — paklausė nepažįstamas. 

— Visaip Žmonės kalba apie jį, — atsakė senas pirklys Akme- 
tas. — Vieni jį laiko nepaprastu žmogum, užpuolančiu su penkiais 
šešiais vyrais visą karavaną; kiti sako, kad jis esantis narsus fran- 
kas, atvytas bėdų į mūsų kraštą. Bet tikrai tiek tėra žinoma, kad jis 
baisus galvažudys ir grobikas. 

— Ne, to negali tvirtinti, — atsiliepė Lezakas, kitas pirklys. — 
Tegu jis ir galvažudys, bet vyras prakilnus; kaip jis pasielgė su ma- 
no broliu, netrukus jums papasakosiu. Iš visų savo draugų jis pa- 
darė gerus Žmones, ir kol jis klajoja po dykumą, kiti galvažudžiai 
pasirodyti nedrįsta. Jis neplėšia, kaip kiti, tik ima mokestį už kara- 
vanų saugojimą, ir kas pats geruoju moka, tas keliauja toliau lai- 
mingai, nes Orbasanas yra dykumos viešpats. 

Taip kalbėjosi tarp savęs keleiviai palapinėje, o sargyba jau la- 
bai nerimavo. Per pusvalandį kelio pasirodė gana nemažas būrys 
ginkluotų raitelių; jie, matyti, jojo stačiai į tą vietą. Vienas sargybos 
vyras įėjo į palapinę pasakyti, kad jie būsiantys tuojau užpulti. Pir- 
kliai pradėjo tartis: ar joti pasitikti raitelių, ar laukti jų pačių už- 
puolant. Akmetas ir du vyresni pirkliai norėjo laukti, o karštasis 
Mulėjus ir Zaleikas ragino netrunkant eiti prieš plėšikus. Jie kvietė 
padėti nepažįstamą, bet šis išsitraukė iš po diržo mėlyną skarelę su 
raudonomis žvaigždelėmis, pririšo ją prie ieties ir liepė vienam ver- 
gui ją įsmeigti į palapinės viršų. 

— Guldau galvą, — tarė jis, — kad raiteliai, pamatę skarelę, 
ramiai prajos pro šalį. 

Mulėjus nenorėjo tikėti, bet vergas įsmeigė ietį su skarele. Tuo 
tarpu visi, pagriebę ginklus, pasirengę laukė prijojant plėšikų. Bet 
tie, matyt, jau buvo pastebėję ženklą ant palapinės, pasuko į šoną 
ir, padarę didelį linkį, nujojo tolyn. 

Nustebę keleiviai kelias minutes stovėjo žiūrėdami tai į raite- 
lius, tai į nepažįstamą. Nepažįstamas visai šaltai, lyg nieko nebūtų 
atsitikę, stovėjo prieš palapinę, nukreipęs akis į lygumą. Mulėjus 
prabilo pirmas. 

— Sakyk, kas esi toks, — sušuko jis, — jog vienu mostelėjimu 
gali suvaldyti laukinių dykumos plėšikų gaują? 

— Jūs perdaug geros nuomonės apie mano valdžią, — atsakė 
Selimas Barukas. — Aš tą ženklą gavau bėgdamas iš nelaisvės; ką 
jis reiškia, pats nežinau, tik Žinau, kad kas su juo joja, to galvažu- 
džiai nelies. 

Paskui pirkliai karštai padėkojo nepažįstamam išgelbėtojui už 
apgynimą. Tikrai, raitelių skaičius buvo toks didelis, jog karavanas 
neilgai būtų galėjęs priešintis. 

Visi nurimę nuėjo ilsėtis. Kai saulė pradėjo kristi žemyn ir vė- 
sus vėjelis patraukė per smėlio dykumą, karavanas vėl pakilo ke- 
liauti. 

Kitą dieną, kai karavanas sustojo pasiganyti, ligi dykumos kraš- 
to bebuvo likę kelionės vienai dienai. Kada vėl visi susirinko di- 
džiojoj palapinėj, pirklys Lezakas tarė: 

— Esu vakar sakęs, kad baisusis Orbasanas yra prakilnus žmo- 
gus. Apsakysiu, kas nutiko mano broliui, tada patys pamatysite, 
jog tai tiesa. Mano tėvas buvo kadi!' Ankaroj. Jis turėjo tris vaikus. 
Aš buvau pats vyriausias, brolis ir sesuo daug jaunesni už mane. 
Kai aš buvau dvidešimties metų, pasikvietė mane pas save mano 
tėvo brolis. Jis pažadėjo palikti man visus savo turtus, tik reikalavo 
iš manęs, kad prie jo būčiau, kol jis bus gyvas. Jis gyveno labai 
ilgai, todėl dveji metai tėra, kaip sugrįžau į tėvynę ir išgirdau apie 
tą nelaimę, kuri buvo ištikusi mano brolį. 


FATMĖS IŠGELBĖJIMAS 


ano brolis Mustafas ir sesuo Fatmė buvo beveik vienų metų. 
: A. Brolis buvo daugiausia dvejais metais už ją tevyresnis. Jie 
Il« labai vienas antrą mylėjo ir abudu iš vieno rūpinosi leng- 
3 vint ligoto tėvo senatvės dienas. Kada Fatmei suėjo šešio- 
lika metų, brolis iškėlė jos gimimo dieną didelę puotą. 
Jis suprašė visas sesers drauges, vaišino jas savo tėvo darže 


' Kadi — teisėjas (arabiškai). Vert. 


52 
Fatmės išgelbėjimas 


gardžiausiais valgiais, o atėjus vakarui pakvietė jas paplaukioti po 
jūrą su laive, kurią jis buvo tam tyčia pasamdęs ir gražiai iškaišęs. 
Fatmė ir jos draugės su džiaugsmu sutiko, nes vakaras buvo pui- 
kus, ir miestas iš jūros, ypač vakarais, atrodė nepaprastai gražiai. 
Mergaitėms plaukioti taip patiko, jog jos prašė brolio vis toliau 
plaukti į jūrą. Mustafas nenoromis sutiko, nes prieš kelias valandas 
jūroje buvo pasirodęs galvažudžių laivas. Netoli miesto buvo įsida- 
vęs į jūrą kyšulys. Mergaitės užsigeidė nusiirti į tą vietą ir pažiūrėti 
iš ten, kaip leidžiasi saulė į jūrą. Beplaukdami aplink kyšulį, jie 
staiga pamatė netolimais laivę, pilną ginkluotų vyrų. Lyg ką pikto 
nujausdamas, mano brolis liepė yrėjams apgręžti laivę ir irtis į kraš- 
tą. Jis, matyti, neapsiriko: ta laivė ėmė vyti mano brolio laivę, ne- 
trukus ją pralenkė, nes joje buvo daugiau yrėjų, ir visą laiką plaukė 
tarp kranto ir mūsų laivės. Mergaitės, pamačiusios pavojų, ėmė šo- 
kinėti iš savo vietų, šaukti ir verkti. Veltui Mustafas jas ramino, 
veltui joms sakė sėdėti ramiai ir nepuldinėti iš vieno laivės galo į 
kitą, kad jos neapverstų. Niekas negelbėjo, ir kada galop, artinantis 
svetimai laivei, jos susigrūdo į vieną galą, laivė apvirto. Tuo tarpu 
nuo kranto sekė nepažįstamąją laivę, ir kadangi kurį laiką jau buvo 
kalbama apie korsarus, tai ta laivė pasirodė įtartina, ir kelios valtys 
pasileido nuo krašto gelbėti mūsų. Bet jos atplaukė tik tada, kada 
begalėjo skęstančius ištraukti. Per tą sumišimą priešininkų laivė pa- 
bėgo, ir negalėjai žinoti, ar visi buvo tose dviejose laivėse, į kurias 
susėdo išgelbėtieji. Bet paskui, kai susiskaitėm, pasirodė, kad mano 
sesers ir vienos jos draugės trūko; toj vietoj vienoj valty sėdėjo 
kažin koks niekam nepažįstamas žmogus. Pagrasytas Mustafo, jis 
prisipažino, kad esantis nuo priešininkų laivo, kuris nuleidęs inka- 
rą stovi per dvi mylias į rytus, ir kad jo draugai beskubėdami jį 
palikę traukiant iš vandens mergaites; be to, jis sakėsi matęs, kaip 
dvi iš jų jie įsikėlę į savo laivę. 

Mano senojo tėvo sielvartas buvo neapsakomas. Bet ir Mustafas 
be galo graužėsi; ne tik dėl to, kad pražuvo jo mylima sesuo ir kad 
dėl jos pražuvimo jis save kaltino, bet ir dėl to, kad ta Fatmės drau- 
gė, ištikta vienodos nelaimės, jos tėvų buvo pažadėta jam už pačią, 
ir tik mūsų tėvui jis nedrįso tai prisipažinti, nes jos tėvai buvo 

neturtingi ir žemos kilmės. O mano tėvas buvo aštrus žmogus. Ka- 
da pamažėjo kiek jo širdies skausmas, pasišaukė Mustafą ir tarė 
jam: 

— Tavo kvailumas atėmė man senatvės paguodą ir mano akių 
džiaugsmą. Eik iš čia, kad niekados daugiau neregėtų tavęs mano 
akys, prakeikiu tave ir tavo vaikus, ir tik kada sugrąžinsi man Fat- 
mę, nuimsiu nuo tavęs savo prakeikimą. 

To nelaimingas mano brolis nelaukė. Dar prieš tai jis buvo pa- 
siryžęs suieškoti savo seserį ir jos draugę ir tik norėjo tam gauti 
tėvo palaiminimą, o dabar tėvas ji prakeikęs išvarė iš namų. Jei 
sielvartas pirma jį slėgė, tai dabar jo dvasią tvirtino ta baisi jo ne- 
užtarnauta nelaimė. 

Jis nuėjo pas suimtąjį jūros plėšiką, išsiklausinėjo jo, kur plau- 
kia jų laivas, ir sužinojo, kad tie galvažudžiai prekiavę vergais ir 
paprastai daug parduodavę Balsoros mieste. 

Sugrįžęs namo ruoštis į kelią, mano brolis rado, matyti, tėvą 
šiek tiek atlyžusį, nes jis atsiuntė sūnui kelionei pilną maišelį auk- 
so. Mustafas ašarodamas atsisveikino su Zoraidos tėvais, — tuo 
vardu buvo jo pavogtoji mergaitė, — ir iškeliavo į Balsorą. 

Kadangi iš mūsų miestelio į Balsorą laivai visai neplaukdavo, 
todėl Mustafas gavo keliauti sausuma. Kad galėtų atvykti į Balsorą 
gan greit kartu su jūros plėšikais, jam reikėjo labai skubintis. Bet 
turėdamas gerą žirgą ir būdamas be jokių sunkių daiktų, jis galėjo 
tikėtis pasiekti tą miestą šeštos dienos pabaigoj. Bet ketvirtos die- 
nos vakare, kai jis vienas jojo savo keliu, užpuolė jį trys vyrai. Ma- 
tydamas, kad jie gerai apsiginklavę ir nori jam atimti greičiau gy- 
vybę negu pinigus ir žirgą, jis riktelėjo, kad pasiduoda geruoju. Tie 
nusėdo nuo arklių ir surišo jam kojas po jo arklio pilvu, o jį patį 
paėmė į vidurį ir, turėdami jo arklį už pavadžio, nesakydami nei 
žodžio, risčia nujojo drauge. 

Mustafas nusiminė visai. Tėvo prakeikimas, matyti, jau pradėjo 
pildytis, ir kaip jis begalėjo tikėtis išgelbėti savo seserį ir Zoraidą, 
jei, netekęs viso turto, tegalėjo atiduoti už jų išgelbėjimą tiktai savo 
gyvybę. Pajoję kokią valandą, Mustafas ir jo bežadžiai kelionės 
draugai pasuko į nedidelę lomą. Aplink lomą augo aukšti medžiai; 
minkšta tamsiai žalia veja ir per pievą tekantis upelis traukte trau- 

kė pasilsėti. Ir tikrai, Mustafas išvydo penkiolika ar dvidešimt ten 
pastatytų palapinių; prie palapinių baslelių stovėjo pririšti Kupriai 
ir gražūs arkliai; iš vienos palapinės buvo girdėti smagi kanklių ir 
dviejų gražių vyriškų balsų melodija. Mano broliui rodėsi, kad 
žmonės, pasirinkę sau stovyklai tokią linksmą vietą, negali jam nie- 
ko pikto padaryti; todėl jis be baimės, kai jam atraišiojo virves ir 
davė ženklą lipti, nušoko nuo arklio. Jį nuvedė į palapinę; ta pala- 
pinė buvo už kitas didesnė ir vidury gražiai išpuošta. Puikiausi 
auksu siūti pagalviai, austi kilimai ir paauksuotos smilkyklės kur 
kitur būtų rodę turtingumą ir išteklių, o čia tik drąsių plėšikų dar- 
bą. Ant vieno pagalvio sėdėjo senas mažas žmogelis. Jo negražus 
veidas, pageltusi žvilganti oda, piktos ir klastingos akys darė bjau- 
rų pažiūrėti. Nors tas Žmogus buvo gana rimtas, tačiau Mustafas 
veikiai pastebėjo, kad ne jam taip gražiai išpuošta palapinė, o tų 
vyrų, kur jį atvedė, žodžiai kaip ir patvirtino jo nuomonę. 

— Kur Stipruolis? — paklausė jie to mažo žmogelio. 

— Išėjo truputį pasimedžioti, — atsakė jis, — bet savo vietoj 
paliko mane. 

— Tai negudriai padarė, — atkirto vienas galvažudys, — nes 
tuojau reikia nuspręsti, ar tas šuva turi mirti, ar išsipirkti, o Stip- 
ruolis geriau išmano už tave. 

Mažasis žmogelis, jausdamas savo vertę, atsistojo ir išsitiesė, 
kad rankos galu pasiektų savo priešininko ausį, nes, matyti, norėjo 
jam sudavęs atsikeršyti; bet negalėdamas pasiekti ausų, ėmė taip 
keikti (tiesa, ir kiti jam tuo mokėjo), jog palapinė drebėjo nuo keiks- 
mo. Staiga atsidarė palapinės durys ir įėjo į vidų aukštas jaunas ir 
gražus vyras, tartum persų karalaitis; jo drabužiai ir ginklai, be 
gražiai apsodinto durklo ir blizgančio kalavijo, nebuvo puikūs, bet 
jo rimtos akys ir jis pats kėlė labiau pagarbą ir pasitikėjimą, o ne 
baimę. 

— Kas toks drįsta barnius mano palapinėj kelti? — riktelėjo jis 
į nusigandusius galvažudžius. 

Kiek laiko palapinėj viešpatavo didžiausia tyla; galop vienas iš 
tų, kurie atvedė Mustafą, papasakojo, kaip čia viskas atsitiko. Tada 
Stipruolio veidas, rodos, paraudo iš piktumo. 

Štai mes atvedėm tą, kurį buvai liepęs mums suimti 


— Kada aš tave, Asanai, buvau palikęs savo vietoj? — baisiu 
balsu suriko jis tam mažam žmogeliui. Tas iš baimės taip susitrau- 
kė, jog atrodė kur kas mažesnis kaip pirma, ir šoko į palapinės 


duris. Ganėjo Stipruoliui smarkiai suduoti su koja ir tas šaute iššo- 
vė pro duris. 

Tada trys vyrai privedė Mustafą prie palapinės pono, tuo tarpu 
išsitiesusio ant pagalvio, ir pasakė: 

— Štai mes atvedėm tą, kurį buvai liepęs mums suimti. 

Jis ilgai žiūrėjo į imtinį ir paskui tarė: 

— Suleikos paša! Tavo paties sąžinė tau pasakys, kam tu stovi 
prieš Orbasaną. 

Tai išgirdęs, mano brolis puolė prieš jį ant kelių ir atsakė: 

— Viešpatie! Tu, rodos, apsirinki. Aš esu nelaimingas vargšas, 
bet ne paša, kurio tu ieškai! 

Visi palapinėj buvo nustebinti tais žodžiais. Bet viršininkas at- 
siliepė: 

— Maža tau padės apsimetimas, aš atvesiu žmonių, kurie tave 
gerai pažįsta. 

Jis liepė atvesti Zuleimą. Į palapinę atvedė seną moteriškę, ji 
paklausta, ar tas belaisvis nebus Suleikos paša, atsakė: 

— Žinoma! Prisiekiu pranašo kapu, jis ne kas kitas, kaip paša. 

— Matai, gudruoli, kaip nepavyko tau apgauti? — rūsčiai tarė 
Stipruolis. — Tu man perdaug niekingas, kad tavo krauju tepčiau 
savo gerą durklą, bet rytoj, kai užtekės saulė, aš prisirišiu tave prie 
savo arklio uodegos ir jodinėsiu su tavim miškais tol, kol ji išnyks 
už Suleikos kalnų! 

Tada mano nelaimingasis brolis nusiminė visai. 

— Tai dėl tėvo baisiojo prakeikimo ištinka tokia negarbinga mir- 
tis, — sušuko jis verkdamas, — ir tu Žuvai, mano brangioji sesuo, 
ir tu, Zoraida! 

— Tavo apsimetimas tavęs neišgelbės, — tarė vienas galvažu- 
dys, rišdamas jam už nugaros rankas, — kraustykis iš palapinės, 
matai, Stipruolis kramto lūpas ir žvalgosi į savo durklą. Jei nori 
išgyventi dar vieną naktį, eik iš čia greičiau! 

Kada galvažudžiai jau buvo paėmę vesti mano brolį iš palapi- 
nės, tuo tarpu jie sutiko tris kitus, tie irgi varėsi imtinį. Jie įėjo 
kartu su juo. 

— Šit mes atvedėm pašą, kaip tu buvai liepęs, — tarė jie ir 
privedė imtinį prie Stipruolio pagalvio. 

Vedant imtinį, mano brolis galėjo gerai į jį įsižiūrėti, ir pats nu- 
stebo, koks buvo panašumas tarp jo ir to Žmogaus; tik ano veidas 
buvo tamsesnis ir barzda juodesnė. Stipruolis, matyti, nemaža bu- 
vo nustebintas, kai pamatė antrąjį belaisvį. 

— Katras gi iš jūsų tikras? — paklausė jis, žiūrėdamas tai į ma- 
no brolį, tai į antrąjį imtinį. 

— Jei tu ieškai Suleikos pašos, — drąsiai atkirto imtinis, — tai 
aš esu. 

Ilgai Stipruolis žiūrėjo į jį savo baisiomis akimis, o paskui davė 
ženklą pašą išvesti. Po to jis priėjo prie mano brolio, perpjovė dur- 
klu jo virves ir liepė sėstis pas jį ant pagalvio. 

— Man gaila, — tarė jis broliui, — kad aš tave palaikiau to 
niekšo vietoj; bet čia kaltas pats dangus, atidavęs tave į mano bro- 
lių rankas tą valandą, kada turėjo žūti tas nedorėlis. 

Mano brolis ėmė jo prašyti vienintelės malonės — tuojau jį pa- 
leisti, kad galėtų vėl toliau keliauti, nes mažiausias pasivėlavimas 
gali būti jam verksmingas. Stipruolis išsiklausė, kokie reikalai jį taip 
skubina, ir kai Mustafas viską jam apsakė, jis ėmė drausti brolį nak- 
voti tą naktį jo palapinėj: jis ir jo arklys reikalaują poilsio, o kitą 
dieną jis parodysiantis jam kelią, kuriuo per pusantros dienos nu- 
vyksiantis į Balsorą. Mano brolis sutiko, buvo gražiai pamylėtas ir 
lig ryto ramiai miegojo galvažudžio palapinėj. 

Atsikėlęs Mustafas pamatė, kad palapinėj jis vienas belikęs, bet 
už palapinės apdangalų išgirdo kalbant palapinės viršininką ir tą 
mažą tamsų Žžmogelį. Jis truputį pasiklausė ir baisiai nusigando su- 
pratęs, kad mažasis prisispyręs prašo nudėti svečią, nes jis paleis- 
tas galintis juos visus išduoti. 

Mustafas tuojau pastebėjo, kad tas mažasis pikčiurna jam duo- 
bę kasa: juk dėl jo priežasties jam vakar nuo vyresniojo taip teko. 

Stipruolis, matyti, kokią valandėlę svarstė. 

— Ne, — tarė jis, — jis mano svečias, 0 svečias man šventas 
daiktas; be to, jis neatrodo, kad galėtų mus išduoti. 

Pasakęs tuos žodžius, jis pakėlė uždangą ir įėjo. 

— Teesie tau ramybė, Mustafai! — tarė jis. — Eikš papusry- 
čiausim, o paskui taisykis į kelionę! 

Jis padavė mano broliui taurę sorbeto. Atsigėrę jie pasižabojo 
arklius, ir Mustafas, visai nurimęs, šoko ant žirgo. Pajoję kiek nuo 
palapinių, jie pasuko plačiu taku, ėjusiu į mišką. Stipruolis papasa- 
kojo mano broliui, kad tas paša, kurį jie turėjo dabar suėmę, buvęs 
prisižadėjęs juos laikyti savo Žemėj ir jų neliesti; o prieš kelias sa- 
vaites jis sugavęs vieną iš jo narsiausių vyrų ir po baisiausių kan- 
kinimų liepęs pakarti. Jis ilgai saugojęs pašą, ir jau šiandien paša 
turintis žūti. Mustafas nieko į tai nedrįso atsakyti: jis džiaugėsi pats 
kailį sveiką išnešęs. 

Išjojęs iš miško, Stipruolis sustabdė arklį, apsakė mano broliui, 
kaip keliauti toliau, paspaudė jam atsisveikindamas ranką ir tarė: 

— Mustafai, tu netikėtai likai galvažudžio Orbasano svečiu. Aš 
nenoriu iš tavęs reikalauti, kad neišduotum tai, ką esi matęs ir gir- 
dėjęs. Tu nekaltai gavai patirti mirties baimę, ir aš turiu tau atly- 
ginti. Imk atminimui šį durklą; jei tau kada reikalinga bus pagalba, 
atsiųsk jį man, ir aš netrukdamas atvyksiu tau padėti. O šis maiše- 
lis gal irgi pravers kely. 

Mano brolis padėkojo jam už jo širdies prakilnumą, paėmė dur- 
klą, bet nuo maišelio atsisakė. Orbasanas dar kartą paspaudė jam 
ranką, numetė maišelį žemėn ir kaip vėjas nulėkė į mišką. Musta- 
fas matydamas, kad galvažudžio pasivyti nebegalės, nusėdo nuo 
arklio paimti maišelio ir tiesiog nusigando pamatęs, kad jis visas 
grūste prigrūstas buvo aukso. Jis padėkojo Alachui už išgelbėjimą, 
paprašė laikyti prakilnųjį galvažudį savo malonėje ir paskui links- 
mas nujojo toliau Balsoros keliu. 

Čia Lezakas nutilo ir, lyg klausdamas, pažvelgė į Akmetą, seniau- 
siąjį pirklį. 

— Jeigu taip, — tarė Akmetas — dabar būsiu kitos nuomonės 
apie Orbasaną. Su tavo broliu jis pasielgė gražiai. 

— Jis pasielgė kaip tikras musulmonas, — sušuko Mulėjus. — 
Bet aš tikiuosi, kad dar ne galas tavo istorijai; juk, kaip man rodosi, 

mes visi norim išgirsti, kas atsitiko su tavo broliu, ar jis išvadavo 
seserį Fatmę ir gražiąją Zoraidą. 

— Jei dar jums nenusibodo, aš mielai papasakosiu toliau, — 
atsakė Lezakas, — nes mano brolio istorija pilna visokių ir tikrai 
nepaprastų nutikimų. 


*++3 


Septintą dieną po pietų nuo kelionės pradžios Mustafas atvyko į 
Balsorą. Sustojęs karavanų stoty, tuojau pasiklausė, kada praside- 
da vergų pardavinėjimas, kuris čia esantis kiekvienais metais. Bet 
jis gavo baisų atsakymą, kad nusivėlinęs dviem dienom. Dėl jo pa- 
sivėlinimo jam išreiškė užuojautą ir papasakojo, kad jis daug nu- 
stojęs, nes paskutinę dieną buvę atvestos parduoti tokios dvi gra- 
žios mergaitės, jog atkreipė į save visų pirkėjų akis. Dėl jų pirkėjai 
ilgai varžėsi, ir galop buvo parduotos už tokius baisius pinigus, jog, 
galėjo neišsigąsti tik dabartinis jų ponas. Mustafas plačiau išsiklau- 
sinėjo apie jas ir galų gale visai įsitikino, kad tai buvo tos pačios 
nelaimingos mergaitės, kurių jis ieško. Jis taip pat sužinojo, kad 
tas, kas jas pirko, gyvena nuo Balsoros per keturias dešimtis valan- 
dų kelio, kad jis vadinasi Tiuli-Kosas, kad jis labai turtingas, bet jau 
pagyvenęs Žmogus, jis pirma buvo sultono kapudam-paša!, o da- 
bar ramiai gyvena savo pily be jokių rūpesčių. 

Iš pradžių Mustafas buvo norėjęs tuojau vėl sėsti ant arklio ir 
vytis paskui Tiuli-Kosą, tegalėjusį tada nuo jo būti per vieną dieną 
kelio. Bet sumetęs, kad vienas nieko negalės padaryti galingam ke- 
leiviui ir dar mažiau atimti iš jo belaisves, ėmė galvoti kitą būdą ir 
veikiai jį surado. Jam atėjo į galvą pasinaudoti savo panašumu į 
Suleikos pašą; pasisavinęs jo vardą, jis nusprendė keliauti į Tiuli- 
Koso namus ir tuomet bandyti vaduoti nelaimingąsias mergaites. 
Orbasano paliktaisiais pinigais pasisamdė kelis tarnus ir arklius, 
nusipirko sau ir tarnams puikiausius drabužius ir iškeliavo į Tiulio 


pilį. 
! Jūrų pajėgų viršininkas. Vert. 

Po penkių dienų Mustafas pasiekė pilį. Ji stovėjo gražioje lygu- 
moje, aplinkui išmūryta buvo aukšta siena, ta visai nedaug tebuvo 
žemesnė už pilies trobesius. Atvykęs Mustafas nusidažė juodai 
plaukus ir barzdą, o veidą išsitepė kažkokio augalo sultimis, tas 
padarė jį lygiai tokio pat tamsumo kaip to pašos. Paskui jis nusiun- 
tė vieną savo tarną į pilį ir liepė Suleikos pašos vardu prašyti nak- 
vynės. Netrukus tarnas sugrįžo su keturiais gražiai aptaisytais ver- 
gais, tie paėmė Mustafo žirgą už pavadžio ir nusivedė į pilies kie- 
mą. Ten jie padėjo jam nusėsti nuo arklio, o kiti keturi vergai nu- 
vedė jį aukštais marmuro laiptais pas Tiulį. 

Tiuli, senas juokdarys, meiliai priėmė mano brolį ir liepė jam 
atnešti geriausių valgių, kokių tik galėjo pagaminti jo virėjas. Po 
pietų Mustafas pamaži nukreipė kalbą apie naujas verges, ir Tiuli 
ėmė kelti jų gražumą, tik gailėjosi, kad jos dabar labai nuliūdusios, 
tačiau tikėjosi, kad tas netrukus praeis. Mano brolis labai džiaugėsi 
tokiu priėmimu ir nuėjo gulti pilnas gražiausios vilties. 

Numigęs ne daugiau kaip valandą, jis atbudo nuo lempos švie- 
sos, plieskiančios jam stačiai į akis. Pakilęs tarėsi tebematantis sap- 
ną, nes prieš jį stovėjo su lempa rankoje tas mažas tamsaus veido 
žmogelis iš Orbasano palapinės; jo plati burna bjauriai šypsojo. 
Mustafas Žnybo sau ranką, traukė už nosies norėdamas įsitikinti, ar 
tikrai jis atbudęs, bet matymas nenyko. 

— Ko tau reikia prie mano lovos? - suriko atsigodęs Mustafas. 

— Nesirūpink per daug, pone! — tarė neūžauga, — aš labai 
gerai suprantu, ko tu čia atvykai. Be to, aš puikiai atsimenu tavo 
veidą. Bet tiesą pasakius, jei aš savo paties rankomis nebūčiau pa- 
dėjęs karti pašos, tai tu, galimas daiktas, būtum mane apgavęs. O 
dabar aš čia atėjau tavęs paklausti vieno dalyko. 

— Pirmiausia sakyk, kaip tu čia patekai? - atkirto jam Mustafas, 
siusdamas iš pykčio, kad jį pažinę. 

— Tai aš pasakysiu tau, — atsakė tas. — Aš nebegalėjau ilgiau 
su Stipruoliu sutikti ir pabėgau; bet, tiesą sakant, tu, Mustafai, bu- 
vai mūsų vaidų priežastis, ir dėl to turėsi atiduoti už manęs savo 
seserį, 0 aš padėsiu jums išbėgti. Jei man jos neduosi, eisiu pas 
savo poną ir šį tą papasakosiu jam apie naująjį pašą. 

Sunku būtų aprašyti Mustafo išgąstį ir piktumą. Tuo laiku, ka- 
da jis tarėsi esantis tikrai nebetoli tikslo, reikėjo iš kažkur išlįsti tam 
nelemtam nykštukui ir viską suardyti. Tik vienas tebuvo būdas iš- 
sigelbėti — reikėjo nužudyti tą žaltį. Todėl jis, nieko nelaukdamas, 
šoko iš lovos ant to bjaurybės, bet šis, matyti, ką nujausdamas, pa- 
leido iš rankų lempą, ta tuojau užgeso, o pats patamsy ėmė bėgti 
nežmoniškai rėkdamas. 

Sunkus dabar buvo Mustafo padėjimas. Galvoti tuomet apie 
mergaičių gelbėjimą nebuvo laiko, reikėjo rūpintis savo paties kai- 
liu. Jis pripuolė prie lango pažiūrėti, ar negalėtų išbėgti. Žemė bu- 
vo ne arčiausia, 0 kitoj pusėj stovėjo aukštas mūras, per kurį reikė- 
jo perlipti. Jam besvarstant, pasigirdo daugybė balsų artinantis į jo 
kambario duris. Tada jis pagriebė savo peilį ir drapanas ir iššoko 
pro langą. Puolimas buvo baisus, bet nieko nenusilaužė. Paskui pa- 
šoko nuo žemės ir pribėgo prie mūro, ėjusio aplink kiemą, ėmė 
kaip voverė lipti aukštyn ir bematant paspruko, nustebinęs savo 
vikrumu tuos, kurie jį vijo. Lėkė, kol pribėgo nedidelį miškelį, kur, 
visas nuilsęs, parkrito žemėn. Čia jis ėmė galvoti, ką toliau daryti. 
Savo arklius ir tarnus turėjo palikti, bet pinigus, kuriuos nešiojosi 
dirže, buvo išgelbėjęs. 

Bet jis veikiai sugalvojo kitą kelią. Eidamas mišku rado sodžių, 
kur už menkus pinigus nusipirko arklį ir nujojo į miestą. Ten jis 
ėmė klausinėti gydytojo, ir jam nurodė vieną seną, prityrusi Žmo- 
gų. Už kelis auksinius Mustafui pavyko išgauti iš jo vaisto, kuris 
užmigdo Žmogų ir padaro lyg negyvą, ir kito vaisto, kuris vėl at- 
gaivina. Paskui jis nusipirko ilgą barzdą, juodą apsiaustą ir visokių 
buteliukų ir stiklų, kad geriau būtų panašus į gydytoją, susikrovė 
savo daiktus ant asilo ir vėl nukeliavo į Tiuli-Koso pilį. Jis visai 
tikėjo, kad šį kartą jo nebepažins, nes barzda taip jį permainė, jog, 
jis pats save vos pažino. Atvykęs į pilį, jis liepė pranešti, kad atke- 
liavęs gydytojas Kakamankabudibaba. Išėjo, kaip jis buvo laukęs. 
Vienas toks nuostabus vardas labai rekomendavo atvykusį daktarą 
senam kvailiui, ir tas tuojau pakvietė jį pietų. Pašnekėjęs kokią va- 
landą su Kakamankabudibaba, Tiuli nusprendė prašyti išmintingo- 
jo daktaro, kad pabandytų gydyti savo vaistais visas jo verges. Mus- 

Drebėdamas iš džiaugsmo, Mustafas pagriebė tą ranką 


tafas vos galėjo paslėpti savo džiaugsmą, kad dabar vėl pamatys 
brangiąją seserį; smarkiai plakė jo širdis, kai jis sekė paskui Tiulį, 
vedusį jį į seralį!. Jie įėjo į gražiai išpuoštą kambarį, kuriame tačiau 
nieko nebuvo. 

— Kambaba, arba kaip tu ten vadiniesi, — tarė Tiuli-Kosas, — 
žiūrėk pro tą langelį sienoj! Pro jį kiekviena mano vergė iškiš savo 
ranką, ir tu galėsi tada ištirti, ar pulsas sveikas, ar ne. 

Mustafas visaip aiškino, kad iš vienos rankos negali pasakyti 
ligos, bet negalėjo prikalbėti, kad parodytų verges. Tiuli tik apsiė- 
mė jam papasakoti, kaip jos pirmiau jautėsi. Paskui Tiuli išėmė iš 


' Seraliu Rytuose vadina namų dalį, kur gyvena moterys. Vert. 

už diržo ilgą popierių ir garsiu balsu ėmė po vieną šaukti savo 
verges. Pašaukus, tuojau rodėsi ranka, ir gydytojas tyrė pulsą. Jau 
buvo perskaityti šeši vardai, ir daktaras išrado, kad tos vergės buvo 
visos sveikos. Paskui Tiuli pasakė „Fatmė“, ir pro langelį pasirodė 
maža balta rankelė. Drebėdamas iš džiaugsmo, Mustafas pagriebė 
tą ranką ir visai rimtu veidu pasakė, kad ji serganti. Tiuli labai su- 
sirūpino ir liepė savo išmintingajam Kakamankabudibabai greičiau 
sutaisyti jai vaisto. Gydytojas išėjo ir parašė jai raščiuką: „Fatme, aš 
išgelbėsiu tave, jei tu sutiksi paimti vaisto, nuo kurio dvi dienas 
būsi negyva; bet aš turiu kito vaisto, tas tave vėl atgaivins. Jei tu 
nori, tai sakyk tik — gėrimas negelbėjo, ir iš to aš suprasiu, kad tu 
sutinki.“ 

Netrukus jis vėl sugrįžo į kambarį, kur jo laukė Tiuli. Jis atsine- 
šė nekalto skystimėlio, dar kartą pažiūrėjo sergančios Fatmės pulsą 
ir tuo metu užbruko jai už apyrankės tą raščiuką, o skystimą pada- 
vė jai pro sienos langelį. Tiuli, matyti, buvo labai susirūpinęs Fat- 
me, nes kitų vergių žiūrėjimą atidėjo patogesniam laikui. Kada jis 
su Mustafu išėjo iš kambario, Tiuli nusiminęs tarė: 

— Kandibaba, sakyk atvirai, ką tu manai apie Fatmės ligą? 

Kakamankabudibaba sunkiai atsidusęs atsakė: 

— O, viešpatie, teduoda tau pranašas stiprybės. Ji turi sunkią 
ligą, ta ją gali, tiesą sakant, nuvaryti į aną pasaulį! 

Tada Tiuli užsidegęs suriko: 

— Ką tu sakai, prakeiktas šuva, bet ne gydytojas? Ji, už kurią aš 
užmokėjau du tūkstančius auksinių, turi mirti kaip karvė? Žinok, 
jei tu jos neišgelbėsi, nukirsiu tau galvą! 

Mano brolis pasimatė kvailai padaręs ir vėl ėmė raminti Tiuli. 
Jiems taip besikalbant, iš seralio atėjo juodasis vergas ir pasakė gy- 
dytojui, kad gėrimas negelbėjęs. 

— Parodyk visą savo gudrybę, Kakamdababelba, arba kaip tu 
ten rašaisi, aš užmokėsiu tau, kiek tik norėsi, — rėkė Tiuli-Kosas, 
beveik kaukdamas iš baimės, kad turės su vergės mirtimi tiek auk- 
so nustoti. 

— Aš duosiu jai žolelių, jos padeda nuo visokių ligų, — atsakė 


gydytojas. 

— Gerai, gerai! Duok jai žolelių! — raudojo senis Tiuli. Nu- 
džiugęs Mustafas atnešė savo migdomo skystimėlio; padavęs jį juo- 
dajam vergui ir parodęs, kiek iš karto reikia išgerti, jis nuėjo pas 
Tiulį pasakyti, kad jis turintis pasirinkti pas ežerą dar daugiau gy- 
domųjų žolelių, ir netrukdamas išėjo pro vartus. Nuėjęs pas ežerą, 
kur buvo netoli pilies, jis nusivilko savo drapanas ir sumetė į van- 
denį, o pats pasislėpė krūmuose, palaukė čia nakties ir tada nuslin- 
ko į Tiulio pilies kapines. 

Nepraėjo gal nei valandos nuo Mustato išėjimo iš pilies, kaip 
Tiuli gavo baisią žinią, kad jo vergė Fatmė jau merdėja. Jis nusiun- 
tė į ežerą Žmonių, kad greičiau pašauktų gydytoją, bet tie grįžo 
vieni ir pranešė jam, kad gydytojas įkritęs į vandenį ir prigėręs; jie 
matę plaukiojant vidury ežero jo juodą apsiaustą ir kyšant iš van- 
dens barzdą. Kada Tiuli jau nebematė jokios pagalbos, ėmė keikti 
save ir visą pasaulį, rauti sau barzdą ir daužyti galvą į sieną. Bet tas 
viskas nieko negelbėjo, ir Fatmė netrukus atsileido kitų moterų ran- 
kose. Išgirdęs ją mirus, Tiuli liepė greičiausiai padirbti karstą, nes 
negalėjo kęsti namuose numirėlio, ir nunešti kūną į kapines. Nešė- 
jai nugabeno ten karstą, skubindami įleido jį į rūsį ir patys greit 
pabėgo nuo tos vietos, nes išgirdo vaitojant ir dūsaujant kituose 
karstuose. 

Mustafas, pasislėpęs už karstų ir iš ten nuvijęs nešėjus, išlindo 
ir užsidegė lempą, kurią tam reikalui buvo atsinešęs. Paskui jis iš- 
siėmė buteliuką su tuo vaistu, kuris galėjo atgaivinti, atvožė Fat- 
mės karstą. Bet koks siaubas jį paėmė, kai lempos šviesoje jis pa- 
matė visiškai nepažįstamą veidą! Karste gulėjo ne sesuo ir ne Zo- 
raida, bet visai kita. Baisus buvo likimo smūgis, ir nemaža praėjo 
laiko, kol jis atsipeikėjo. Galop pasigailėjimas pergalėjo jo rūstybę. 
Jis atkišo savo buteliuką ir įpylė mirusiai vaisto. Ta atsiduso, atmer- 
kė akis ir, rodosi, ilgai galvojo, kur esanti. Galų gale ji viską atsimi- 
nė ir puolė Mustafui į kojas. 

— Nežinau, kaip tau, geras žmogau, turiu dėkoti, — sušuko 
ji, — už tai, kad išvadavai mane iš tos baisios nelaisvės! 

Mustafas pertraukė jos dėkojimus klausimu, kaip tat atsitiko, 
jog išgelbėta ji, o ne jo sesuo Fatmė. Ji nustebusi pažvelgė į jį. 

— Tik dabar aš viską supratau, kaip likau išgelbėta, — atsakė 
ji: — Žinok, kad toj pily mane vadino Fatme, ir man tu padavei 
savo raščiuką ir tą gėrimą. 

Mano brolis paprašė, kad išgelbėtoji vergė jam duotų Žinių apie 
jo seserį ir Zoraidą, ir sužinojo, kad abi jos esančios pily, bet turin- 
čios, kaip paprastai Tiuli darydavo, kitus vardus; dabar jos vadina- 
si Mirza ir Nurmalė. 

Kada Fatmė, išvaduotoji vergė, pamatė, kaip nusiminęs buvo 
mano brolis, ėmė jį raminti ir prižadėjo pasakyti, kokiu būdu galė- 
tų išvaduoti abidvi anas mergaites. Nuramintam Mustafui vėl su- 
grįžo viltis. Jis paprašė Fatmės pasakyti jam tą būdą, ir ji tarė: 

— Nors penkis mėnesius tebuvau Tiulio verge, tačiau nuo pat 
pradžios galvojau apie išsivadavimą; bet man vienai tas buvo per 
sunku. Viduriniam pilies kieme turbūt matei šulinį. Tas šulinys kri- 
to man į akis; aš atsiminiau, mano tėvo namuose buvo lygiai toks 
pat, jis traukė vandenį plačia įvoda. Norėdama žinoti, ar tas šuli- 
nys taip pat padarytas, aš kartą ėmiau girti Tiuliui jo gražumą ir 
paklausiau, kas jį dirbo. „Aš pats jį stačiau, atsakė jis, „ir tas, ką tu 
čia iš viršaus matai, dar menkas daiktas: vanduo atiteka iš upelio 
gangreit per tūkstantį žingsnių nuo čia, bėgdamas išmūrytu urvu, 
aukštumo mažiausia sulig žmogum; ir viską aš pats padariau.“ 

Tai išgirdusi, aš dažnai norėdavau turėti vyro sveikatą, kad iš- 
imčiau akmenį iš šulinio sienos; tada aš galėčiau kur norėčiau bėg- 
ti. Aš parodysiu tau tą urvą; juo galėsi nueiti nakčia į pilį ir išva- 
duoti tas verges. Bet tu turi pasiimti drauge su savim dar bent du 
vyrus, kad nugalėtų vergus, saugojančius naktį seralį. 

Taip sakė Fatmė; o mano brolis Mustafas, nors jau du kartus 
jam nepasisekė, nusprendė dar sykį pabandyti, tikėdamasis su Ala- 
cho pagalba įvykdyti vergės sumanymą. Jis pažadėjo jai pasirūpin- 
ti grąžinti ją į tėviškę, jei ji padėtų jam įeiti į pilį. Bet dar vienas 
daiktas kliuvo: jis nežinojo, kur galėtų gauti du ar tris ištikimus 
padėjėjus. Tada jis prisiminė Orbasano durklą ir duotąjį Žodį at- 
vykti į pagalbą, kada bus reikalinga. Ir jis išlipo kartu su Fatme iš 
rūsio ieškoti to galvažudžio. 

Tame pačiame mieste, kur jis buvo pasivertęs gydytoju, nusi- 

pirko už paskutinius pinigus arklį, o Fatmę paliko priemiesty vie- 
nos neturtingos moteriškės globai. Tada jis nuvyko į kalnus, kur 
pirmą kartą buvo susitikęs Orbasaną. Greit vėl rado tas palapines 
ir patį Orbasaną, o tas pamatęs draugiškai jį pasveikino. Mustafas 
nupasakojo jam savo nepasisekimus, jie labai jukino rūstųjį Orba- 
saną, ypač gydytojas Kakamankabudibaba. Bet to neūžaugos klasta 
baisiai pasipiktino ir prisiekė savo rankomis jį pakarti, kaip tik kur 
pagaus. O mano broliui jis prižadėjo tuojau padėti, tik liepė prieš 
kelionę išsimiegoti jo palapinėj. Jie išjojo auštant, ir Orbasanas pa- 
siėmė su savim tris savo narsiausius vyrus su gerais arkliais ir gerai 
apginkluotus. Jojo greitai ir po dviejų dienų atvyko į tą mažą mies- 
telį, kur Mustafas buvo palikęs išvaduotąją Fatmę. Iš čia jie drauge 
su ja nujojo į nedidelį miškelį, iš kur buvo matyti nelabai toli Tiulio 
pilis; ten jie sustojo palaukti nakties. Lig tik sutemo, jie ėmė šliauž- 
ti į upelį, iš kurio ėjo urvas į šulinį, ir netrukus jį prišliaužė. Čia jie 
paliko Fatmę ir vieną tarną su arkliais ir pasirengė leistis į urvą. Bet 
prieš leidžiantis Fatmė dar kartą viską smulkiausiai apsakė kaip 
eiti: iš šulinio jie išlipsiantys į vidurinį pilies kiemą, ten dešinėj ir 
kairėj kertėse būsiantys du bokštai, ir už šeštųjų durų nuo dešinio 
bokšto gyvenanti Fatmė ir Zoraida, jas sergsti du juodieji vergai. 
Su ginklais ir laužtuvais Mustafas, Orbasanas ir du kiti galvažu- 
džiai sulindo į urvą; nors jie beveik ligi juostos buvo vandeny, ta- 
čiau drąsiai slinko tolyn. Po pusvalandžio prišliaužė patį šulinį ir 
tuojau šoko į darbą su laužtuvais. Siena buvo stora ir tvirta, bet 
neilgai galėjo turėtis prieš keturis vyrus; bematant jie išlaužė skylę 
tokio didumo, kad išlįstų Žmogus. Pirmas iššoko Orbasanas ir pa- 
dėjo kitiems išlipti. Atsidūrę visi kieme, ėmė dairytis po pilies vidų, 
ieškodami nurodytųjų durų. Bet čia jų nuomonės persiskyrė: jie 
nemokėjo tiksliai pasakyti, kurios durys, nes šeštosios nuo dešinio 
bokšto į kairę buvo užmūrytos, ir nežinojo, ar jas Fatmė skaitė, ar 
ne. Tačiau Orbasanas neilgai galvojo: 

— Mano gerasis kalavijas kiekvienas duris atidarys, — tarė jis 
ir priėjo prie šeštųjų durų. Už tų durų rado šešis juoduosius ver- 
gus: jie gulėjo ant grindų ir miegojo. Pasimatę ne čia pataikę, jie 
jau buvo norėję vėl pamaži išeiti, bet tuo tarpu kertėj pakilo kažko- 

Jos tuojau pasiėmė visus drabužius ir papuošalus ir išsekė paskui Mustafą 

kia Žmogystė ir jiems gerai pažįstamu balsu ėmė šaukti pagalbos. 
Tai buvo neūžauga iš Orbasano stovyklos. Bet ligi juodieji suprato, 
kas atsitiko, Orbasanas prišoko prie nykštuko, persiplėšė savo juos- 
tą, užkišo jam burną ir surišo rankas už nugaros. Tuo laiku Mus- 
tafas su kitais galvažudžiais suėmė visus likusius vergus. Įrėmę 
durklus į krūtinę, paklausė vergų, kur yra Nurmalė ir Mirza, ir jie 
pasakė, kad jos esančios gretimam kambary. Mustafas tuojau įbėgo 
į tą kambarį ir tikrai ten rado Fatmę su Zoraida, jos jau buvo pa- 
kilusios nuo nakties triukšmo. Jos tuojau pasiėmė visus savo dra- 
bužius ir papuošalus ir išsekė paskui Mustafą. Abu galvažudžiai 
paprašė Orbasano, kad jiems leistų pasiplėšti, bet jis griežtai už- 
draudė tardamas: 

— Apie Orbasaną niekas neturi sakyti, kad jis nakčia laužiasi į 
svetimus namus vogti aukso! 

Mustafas ir išvaduotosios mergaitės greitai smuko į urvą, o Or- 
basanas pasisakė netrukus juos pavysiantis. Nusileidus tiems į ur- 
vą, Orbasanas ir vienas galvažudys paėmė neūžaugą ir išsivedė į 
kiemą; čia jie užnėrė jam ant kaklo šilko virvelę, pasiimtą tam rei- 
kalui su savim, ir pakorė pačioj šulinio viršūnėj. Pakorę išdaviką, 
jie taip pat sušoko į įvodą ir nusivijo paskui Mustafą. Su ašaromis 
akyse dėkojo abidvi mergaitės savo išvaduotojui Orbasanui; 0 jis 
ragino nieko nelaukiant bėgti, kad vėl nesugautų Tiuli-Kosas, ku- 
ris, be abejo, siųsiantis Žmones į visas puses jų vyti. Kitą dieną 
Mustafas ir išvaduotosios mergaitės labai graudžiai išsiskyrė su Or- 
basanu, kurio niekados negalės juk pamiršti. O Fatmė, išvaduotoji 
vergė, persivilkusi nukeliavo į Balsorą, o iš ten laivu sugrįžo į tė- 
vynę. 

Po trumpos ir smagios kelionės mano brolis sugrįžo namo. Se- 
nasis tėvas ko nenumirė iš džiaugsmo. Kitą dieną jis iškėlė didelę 
puotą, į kurią suprašė visą miestą. Mano brolis turėjo papasakoti 
savo istoriją prieš visą susirinkimą, kur kiekvienas gyrė jį ir kilnia- 
širdį galvažudį. 

Kada brolis pabaigė istoriją, tėvas atsistojo ir privedė jam 
Zoraidą. 

— Dabar aš nuimu, — tarė jis iškilmingų balsu, — nuo tavo 
galvos savo prakeikimą; imk Zoraidą, kaip dovaną, kurią tu iška- 
riavai savo atkaklumu; priimk mano tėvišką laiminimą, ir tegu mū- 
sų mieste niekuomet nestinga vyrų, panašių į tave brolio meile, 
protu ir atkaklumu! 


* + 


Karavanas pasiekė dykumos kraštą, ir keleiviai linksmai sveikino 
žaliąsias pieveles ir lapuotus medžius: jau buvo daug dienų, kaip 
jie nematė to puikaus vaizdo. Karavansarajus, jų pasirinktas nak- 
vynei, stovėjo gražiame slėny, ir nors jame buvo maža patogumų 
ir vėsumo, tačiau visa draugija buvo linksmesnė ir atviresnė negu 
bet kada; žinodami, kad jau pasibaigė kelionės vargai ir pavojai, 
visi buvo smagūs, juokavo ir linksminosi. Mulėjus, jaunas ir links- 
mas pirklys, ėmė taip juokingai šokti ir dainuoti, jog prajukino net 
rimtąjį graiką Zaleiką. Po tų šokių, nuteikusių visą draugiją, jis at- 
sisėdo, kiek dustelėjo ir pradėjo sakyti pažadėtąją istoriją. 


ISTORIJA APIE MUKĄ 


h ikėjoj, mano brangiosios tėvynės mieste, gyveno žmogus, 
WP visų vadinamas Muku. Nors aš buvau tuomet dar mažas, 
| „bet atsimenu jį puikiausiai, nes dėl jo kartą tėvas man gerai 

kailį iškaršė. Mukas, kai aš jį pažinau, buvo jau senas, bet 
ne didesnis kaip per keturis sprindžius. Jo liemuo buvo nors ma- 
žas, bet gražiai sudėtas, galva daug didesnė ir platesnė negu kitų 
žmonių. Jis gyveno visai vienas dideliuose namuose ir net pats sau 
valgį virė. Niekas mieste nebūtų galėjęs Žinoti, ar jis tebėra gyvas, 
ar ne, nes jis per mėnesį kartą teišeidavo iš namų, jei pietų laiku iš 
jo kaminų nebūtų rūkę tiršti dūmai. Tačiau vakarais dažnai jis 
vaikščiodavo po savo stogą, ir gatvėj esantiems rodėsi, kad po sto- 
gą lakstanti viena jo didelė galva, be kūno. Aš ir mano draugai 
buvom nedori vaikai ir labai džiaugdavomės, kai gaudavom iš ko 
pasijuokti. O kai gatvėj pasirodydavo mažasis Mukas, mums būda- 

vo tiesiog šventė. Žinomomis dienomis rinkdavomės prieš jo na- 
mus ir laukdavom jo išeinant. Pirma atsidarydavo durys, paskui 
pasirodydavo didelė galva su dar didesniu turbanu, toliau išlįsda- 
vo visas liemuo su senu apsiaustu, plačiomis kelnėmis ir plačiu 
diržu, prie kurio kabėjo ilgas durklas, toks ilgas, jog nežinojai, ar 
Mukas prikabintas prie durklo, ar durklas prie Muko. Lig tik jis 
taip išeidavo, gatvėje pakildavo baisiausias triukšmas. Mes mėty- 
davom aukštyn savo kepures ir kaip pasiutę šokinėdavom aplink 
jį. O Mukas sveikindavo mus rimtai galvos linktelėjimu ir pamaži 
eidavo gatve vilkdamas kojas, nes jis turėjo tokias dideles šlepetes, 
kokių niekuomet nebuvau matęs. Mes, vaikagaliai, bėgdavom pas- 
kui jį ir šaukdavom: „Mukai, Mukai! Mes turėjom apie jį sudėję 
net šiokią linksmą dainelę: 


Mukas mažas kaip nykštys, 
Jam kepurė kaip lopšys, 
Kelnės plačios kaip maišai, 
Kurpės ilgos kaip šliužai, 
Kartą mėnesy tiktai 

Jį išeinant kur matai... 
Mukai, mes čia, pamatyk, 
Jei toks geras, tai pavyk! 


Mes labai dažnai darydavom tokius juokus ir, nors gėda, turiu 
prisipažinti, kad aš buvau piktesnis už kitus: dažnai aš jį tampyda- 
vau pagavęs už apsiausto, o kartą taip primyniau jam iš užpakalio 
šlepetę, jog, jis sugriuvo. Tai pasirodė man labai juokinga, bet ma- 
no juokas greit išnyko, kai pamačiau Muką einant į mano tėvo na- 
mus. Jis įėjo į namus ir ten kiek užgaišo. Aš pasislėpiau už durų ir 
laukiau, kas bus toliau. Mukas vėl išėjo su mano tėvu, tėvas jį iš- 
lydėjo pro duris laikydamas už rankos ir, žemai nusilenkęs, gražiai 
atsisveikino. Aš supratau įkliuvęs į bėdą ir dar ilgai lindėjau toj 
vietoj. Bet pagaliau iškrapštė mane iš ten badas, ir aš nuleidęs gal- 
vą nuėjau pas tėvą. 

— Tu tyčiojaisi iš nelaimingo Muko? — paklausė jis manęs rūs- 

čiai. — Aš papasakosiu tau to Muko istoriją, ir tu tikrai daugiau 
nebesijuoksi iš jo. Bet pirma atsiimk savo peln 4. 

O tas pelnas buvo dvidešimt penki kartai, kuriuos jis visados 
man gerai atskaitydavo. Ir paėmęs savo ilgą pypkę, atsisuko ginta- 
ro kandiklį ir pasitiesęs taip man išdirbo šonus, kaip niekados dar 
lig šiol. 

Kaip jau buvo visi dvidešimt penki, liepė atsikelti ir paklausyti 
Muko istorijos, kurią jis man visą apsakė. 

Mažojo Muko tėvas, kurio tikras vardas buvo Mukra, buvo žŽmo- 
gus neturtingas, bet visų gerbiamas Nikėjoj. Jis taip pat šalindavosi 
nuo žmonių kaip ir jo sūnus. Sūnaus jis nemėgo, kad toks mažas, 
ir visai nesirūpino jo mokslu. Šešiolikos metų tebebuvo visai dar 
vaikas, ir tėvas dažnai jam prikaišiodavo, kad jis tebėr toks kvailas. 

Kartą tėvas eidamas kažkaip sugriuvo, susimušė ir iš to mirė, o 
savo Muką paliko be skatiko kišenėj. Beširdžiai giminės, kuriems jo 
tėvas paliko skolingas, išvijo vargšą našlaitį iš namų, liepdami jam 
ieškoti laimės svetur. Mažasis Mukelis apsiverkė ir tik prašė ati- 
duoti tėvo drabužius, ir tuos jam, tiesa, sugrąžino. Jo tėvas buvo 
drūtas, tvirtas vyras, ir todėl jo drapanos sūnui netiko. Bet Mukas, 
ilgai negalvodamas, nukirpo ten, kur buvo per ilga, ir apsivilko. 
Bet jis nemokėjo susiaurinti, todėl ir išėjo toks juokingas apdaras, 
kur dabar jis dėvi: didelis turbanas, platus diržas, plačios kelnės, 
mėlynas apsiaustas — tas viskas tėvo palikimas, kurį jis dar lig šiol 
tebevilki. Dėl drąsumo jis užsikišo už diržo savo tėvo ilgą Damasko 
durklą, paėmė lazdą ir išėjo. 

Linksmai keliavo Mukas visą dieną, tikėdamasis kur nors rasti 
savo laimę. Pamatys stiklo šukelę, blizgančią prieš saulę, jis ją deda 
į kišenę manydamas, kad ji pavirs į gražiausią deimantą; pastebės 
iš tolo spindintį mečetės bokštą arba ežerą, tviskantį kaip veidro- 
dis, su džiaugsmu bėga prie jų, tardamasis atvykęs į užkerėtą šalį. 
Bet veltui! Kai jis prisiartina, tie gražūs reginiai prapuola, ir nuvar- 
gusios kojos ir išalkusio pilvo kiurkimas jam vėl primena, kad jis 
vis dar tebėra šioj ašarų pakalnėj. Taip jis ėjo dvi dienas, alkanas ir 
nuilsęs, ir ėmė abejoti, ar bepavyks kur rasti laimės; lauko vaisiai 
buvo jo vienintelis maistas, kieta žemė — jo nakvynė. Trečios die- 

nos rytą jis išvydo nuo kalno didelį miestą. Skaisčiai spindėjo mė- 
nesio pusės ant jo bokštų, gražiai plevėsavo spalvotos vėliavos ant 
stogų ir, rodos, viliote viliojo į save Muką. Nustebęs jis sustojo ir 
pradėjo žiūrėti į miestą ir apylinkes. „Taip, ten, Mukeli, turi rasti 
savo laimę," tarė jis sau ir, pamiršęs nuovargį, pašoko iš džiaugsmo 
aukštyn, „ten arba niekur. Ir pasismaginęs nutraukė į 
miestą. Nors miestas buvo arti, bet Mukas pasiekė jį tiktai pusiau- 
dieny, nes jo pavargusios kojos dažnai atsisakinėjo tarnauti ir jis 
turėjo nuolat sėdinėti ir ilsėtis palmių pavėsy. Galop jis prisiartino 
prie miesto vartų. Pataisė savo apsiaustą, gražiau susirišo turbaną, 
pasileido plačiau diržą ir geriau prisitraukė savo ilgąjį durklą, pas- 
kui nusidulkino kurpes, pasiėmė lazdą ir drąsiai įžengė pro vartus. 
Perėjęs kelias gatves iš eilės, jis pamatė, kad niekur niekas nedarė 
jam durų, niekur niekas, kaip jis manė, jo nešaukė: „Mukeli, užeik 
čia, pavalgyk, išgerk ir pasilsėk! 

Kai prie vienų didelių gražių namų jis vėl labai nuliūdęs žiūrė- 
jo aukštyn, atsidarė langas, iškišo galvą sena moteriškė ir pradėjo 
šaukti giedamu balsu: 


Košelė išvirta, 

Ant stalo atnešta! 

Ei, rinkitės greičiau, 
Bus valgyti gardžiau! 
Ką veikiat jūs tenai? 
Čionai, čionai, čionai! 


Atsidarė namų durys ir pro jas įgarmėjo daug šunų ir kačių. 
Mukas pastovėjo kelias minutes abejodamas, ar jis buvo kviestas, 
ar ne. Pagaliau įsidrąsinęs įėjo į vidų. Priešais bėgo kelios jaunos 
katytės ir jis nusprendė sekti paskui jas manydamas, kad jos virtu- 
vę žino geriau. 

Užlipęs laiptais, Mukas sutiko tą pačią seną moteriškę, žiūrėju- 
sią pro langą. Ji piktai pažvelgė į jį ir paklausė, ko jam reikia. 

— Juk tu visus kvietei prie košės, — atsakė Mukas, — o aš esu 
labai alkanas ir todėl atėjau. 

Senelė balsu susijuokė ir tarė: 

— Iš kur tu atsiradai toks nematytas? Visas miestas žino, kad aš 
košę teverdu savo katytėms, o kartais, kaip tu matai, kviečiu ir jų 
pažįstamus. 

Mukas apsakė senelei, kaip jam buvo sunku po tėvo mirties, ir 
ėmė prašyti leisti šiandien pavalgyti kartu su jos katėmis. Senelei 
patiko vaiko pasakojimas iš atviros širdies ir ji netikėtą svečią sočiai 
pavalgydino ir pagirdė. Kai pasistiprino, šeimininkė jam tarė: 

— Mukai, lik pas mane tarnauti! Turėsi nedaug darbo ir gerą 
laikymą. 

Mukui pasirodė gardi kačių košė ir jis sutiko būti ponios Akau- 
zės tarnu. Jo darbas buvo lengvas, bet nepaprastas. Ponia Akauzė 
turėjo du katinus ir keturias kates; Mukas turėjo kiekvieną rytą tas 
kates iššukuoti ir ištrinti brangiais kvepalais; jei šeimininkė kur iš- 
eidavo, tai jam reikėdavo jas Žiūrėti; ėdant jis turėdavo tiems gy- 
vulėliams nešioti valgius, o naktį paguldyti į šilko pagalvius ir ap- 
dėstyti aksomo apklotais. Namuose buvo dar keli maži šunyčiai; jis 
jiems taip pat turėdavo patarnauti, bet su jais vargo buvo daug 
mažiau negu su katėmis, su kuriomis ponia Akauzė elgėsi kaip su 
savo tikrais vaikais. Tiesa, Mukas čia gyveno taip pat vienas kaip 
savo tėvo namuose, nes, be ponios ir šunų su katėmis, nieko visą 
dieną daugiau nematydavo. Kurį laiką Mukas gyveno visai gerai: 
nedaug darbo, geras valgis, ir ponia juo džiaugėsi. Bet po truputį 
katės pradėjo tvirkti; išėjus senelei iš namų, kaip pasiutusios imda- 
vo jos lakstyti po kambarius, vartyti visus daiktus ir daužyti indus. 
Išgirdusios pareinant laiptais šeimininkę, jos sušokdavo ant savo 
pagalvių ir lyg nekaltos kraipydavo uodegas. Matydama tokią ne- 
tvarką, ponia Akauzė pykdavo ir versdavo bėdą Mukui. Nors jis 
visaip teisindavosi, bet ji mažiau tikėjo, ką sakė tarnas, negu katės, 
kurios taip nekaltai žiūrėjo. 

Mukas labai nuliūdo, kad ir čia neradęs laimės, ir nusprendė 
išbėgti nuo ponios Akauzės. Kadangi iš pirmos kelionės buvo pa- 
tyręs, kaip sunku gyventi be pinigų, nusprendė kaip nors išgauti 
algą, nuolat šeimininkės jam žadamą, bet niekados neduodamą. 
Ponios Akauzės namuose buvo kambarys, jis būdavo nuolat užda- 

Ėdant, jis turėjo tiems gyvulėliams nešioti valgius 


rytas, ir Mukui niekados neteko matyti, kas ten yra. Bet jis girdė- 
davo, kad šeimininkė dažnai kažką ten kraustydavo ir brazdėdavo. 
Galvojant apie pinigus kelionei, jam atėjo į galvą, kad ten turbūt 
yra sudėti šeimininkės turtai. Bet durys visados tvirtai uždarytos, 
ir jis negalėjo prieiti prie tų turtų. 

Vieną rytą, kai ponia Akauzė buvo išėjus, pribėgo prie Muko 
mažas šuniukas. Šeimininkė jo kažko nekentė, bet Mukas jį mėgo 
labiau už visus. Šuniukas ėmė tampyti nykštuką už plačių kelnių, 
lyg sakydamas sekti paskui jį. Mukas dažnai žaisdavo su šuneliu ir 
norėjo pažiūrėti, kur jis dabar jį nuves. Šunelis nuvedė jį į miega- 
mąjį ponios kambarį ir parodė mažas dureles, kurių dar nebuvo 
matęs. Durys buvo praviros. Šuniukas įėjo pirma, Mukas įsekė pas- 
kui. Bet kaip jis apsidžiaugė pamatęs, kad atsidūrė tam kambary, 
kur jau seniai norėjo patekti. Jis ėmė dairytis aplinkui, ar nepama- 
tys kur pinigų, bet niekur jų nerado. Kambary tebuvo senų drabu- 
žių ir kažkokių nematytų indų. Vienas indas jam labai patiko. Jis 
buvo krištolinis ir visas išrašytas. Mukas paėmė jį ir pradėjo varty- 
ti. Bet kokią pasidarė jis sau bėdą! Nebuvo pastebėjęs, kad indas 
turėjo nekietai užvožtą viršelį, tas nukrito ir susikūlė į tūkstantį 
šukelių. 

Ilgai stovėjo Mukas negyvas iš baimės. Dabar jo viskas buvo 
pabaigta, reikėjo bėgti, kitaip senelė jį galėjo užmušti. Jis dar kartą 
apsižvalgė, ar nerastų kokio daikto, reikalingo kelionei. Jam krito į 
akį pora baisiai didelių šlepečių; jos, tiesa, atrodė negražios, bet jo 
paties buvo visai suplyšusios ir su jomis nebegalėjo keliauti. Tų 
šlepečių didumas jį net viliojo; kai jis jas užsimausiantis, visi saky- 
siantys, kad jis jau iš vaiko metų išaugęs. Ir jis greit numetė savo 
šlepetes ir įsimovė į tas didžiąsias. Lazdelė su gražiai išpjaustyta 
liūto galva taip pat be reikalo, kaip rodėsi, stovėjo kertėj; ir ją pa- 
ėmęs, jis pasiskubino išsmukti iš kambario. Paskui jis nubėgo į sa- 
vo kambarį, užsivilko apsiaustą, užsirišo tėvo turbaną, užsikišo dur- 
klą už diržo ir greit, kiek tik nešė kojos, išspruko iš namų ir iš 
miesto. Ir už miesto jis vis bėgo; bijodamas senelės, bėgo tolyn tol, 
kol taip nuilso, jog nebegalėjo palėkti. Visą gyvenimą jis taip grei- 
tai niekad nebuvo bėgęs; jam pasirodė, kad ir sustoti nebegali: kaž- 
kokia nematoma galybė nešte nešė jį tolyn. Pagaliau pastebėjo, kad 
tą galybę turi šlepetės, jos jį traukė kažkur vis į priekį su savim. Jis 
visaip mėgino sustoti, bet nieko negalėjo padaryti. Nusikamavęs 
suriko sau, kaip rėkia stabdant arkliams: 

— O — tpru! 

Šlepetės sustojo ir jis nuvargęs krito žemėn. 

Šlepetės jį labai nudžiugino. Vadinas, betarnaudamas įgijo daik- 
tą, galintį jam padėti rasti laimę. Nors jo džiaugsmas buvo didelis, 
bet iš nuovargio užmigo, nes jo mažas kūnelis, kuriam reikėjo ne- 
šioti tokią didelę galvą, negalėjo daug išlaikyti. Per sapną pasirodė 
jam tas pats šuniukas, kur ponios Akauzės namuose parodė jam 
šlepetes, ir tarė: 

— Gerasis Mukai, tu dar ne visai Žinai šlepečių galybę. Jei tris 
kartus apsisuksi ant kulno, tai galėsi nulėkti, kur norėsi, o su laz- 
dele gali rasti kiekvieną lobį: kur užkastas auksas, ji suduoda tris 
kartus, kur sidabras — du kartus. 

Taip sapnavo Mukas. Atbudęs, jis nusprendė tuojau išbandyti, 
ar tas nuostabus sapnas nebus tiesa. Užsimovė šlepetes, pakėlė vie- 
ną koją ir ėmė suktis ant kulno. Bet kas yra mėginęs suktis stovė- 
damas didelėj šlepetėj, tas nesistebės, kad Mukui negreitai tai pa- 
vyko padaryti, ypač jei atsimins, kad didelė galva jį traukė tai į 
vieną, tai į kitą pusę. 

Vargšas kelis kartus susigrūdo nosį, kol pavyko tai padaryti. Jis, 
kaip malūno ratas apsisukęs tris kartus ant kulno, panorėjo nulėkti 
į artimiausią didelį miestą. Šlepetės pakilo į orą ir kaip vėjas nune- 
šė jį padebesiais. Mukas nepamatė, kaip atsidūrė didelio miesto 
vidury, kur buvo daug krautuvių ir vaikščiojo minios žmonių. Be- 
landydamas tarp Žmonių, jis pamatė, kad išmintingiau būtų pasi- 
traukus į tuštesnę gatvę, nes vidury nuolat jį stumdė ir mindė jam 
šlepetes. Užsistos kas jam ant šlepetės, jis pats ko nenuvirsta, o jei 
užkliudys ką savo ilguoju durklu, tas žada jį sumušti. 

Paskui Mukas ėmė rimtai galvoti, kaip prasimanyti bent truputį 
pinigų. Jis turėjo, tiesa, lazdelę, galėjusią parodyti lobį, bet kur jis 
dabar tuoj ras tokią vietą su auksu arba sidabru? Iš bėdos, žinoma, 
galėjo pats save už pinigus rodyti, bet buvo perdaug dėlto didus, 
kad galėtų taip Žemintis. Pagaliau atsiminė apie savo kojų greitu- 
mą. Jis galvojo, kad šlepetės galėtų duoti jam duoną, ir nusprendė 
apsiimti kur bėgiku. Kadangi žinojo, kad karaliai už tokią tarnybą 
moka daug pinigų, tuojau išsiklausė, kur gyvena to miesto kara- 
lius. Prie rūmų vartų stovėjo sargyba, ta patyrusi, ko jam reikia, 

jį 1r tarė: 

— Ar tu iš galvos išėjai, ar ką? Kojos per sprindį, ir nori būti 
karaliaus pasiuntiniu? Eik sau, man nėr laiko gaišti su kiekvienu 
mulkiu. 

Mukas atsakė, kad jis visai nejuokauja ir galėtų eiti lenktynių 
pė Mukui prisirengti iki vakaro į lenktynes, nuvedė į virtuvę ir 
pasirūpino, kad jį gerai ten pavalgydintų ir pagirdytų. O pats nu- 
ėjo pas karalių ir viską papasakojo apie Muką. Karalius buvo links- 
laikė Muką. Jis įsakė didelėj pievoj, už rūmų, pataisyti vietos, kad 
visi kiemiškiai galėtų matyti lenktynes, ir dar kartą liepė vergų pri- 
žiūrėtojui pašerti nykštuką. Karalius pasakė savo sūnums ir dukte- 
rims, kokį pasilinksminimą jie turės vakare. Jie apsakė savo tar- 
nams, ir kai atėjo vakaras, visi, kas tik galėjo, susirinko į pievą, kur 
buvo sustatyti suolai, kad geriau būtų matyti, kaip bėgs tas nykš- 
tukas. 

Susėdus karaliui ir jo vaikams į suolus, išėjo į pievą Mukas ir 
labai gražiai pasveikino visus susirinkusius. Išvydę Muką, visi pra- 
dėjo linksmai šaukti: tokio juokingo Žmogelio dar niekas iš jų ne- 
buvo matęs. Pats mažas, galva didelė, prikirptas apsiaustas ir pla- 
čios kelnės, ilgas durklas už plačios juostos, mažos kojos, šlepetės 
kaip geldos — ne! taip buvo nuostabu, jog negalėjai nesusijuokti. 
Bet Muko juokai nenubaidė. 

Didžiai iškėlęs galvą ir pasirėmęs su lazdele, Mukas laukė savo 
atsistojo šalia nykštuko ir abudu laukė duodant ženklą. Tada kara- 
laitė Amarza mostelėjo, kaip buvo sutarta, savo šydu, ir kaip dvi 
strėlės, paleistos į vieną daiktą, abu bėgikai šoko bėgti pieva. 

Iš pradžios priešininkas Muką gerokai paliko užpakaly, bet Mu- 
kas su savo šlepetėmis pavijo jį, pralenkė ir pribėgo prie pažymė- 
tos vietos, o tas dar tebebuvo pusiaukely. Visi taip nustebo, jog 

Visi taip nustebo, jog negalėjo nei žodžio tarti 


negalėjo nei žodžio tarti. Karalius pirmas suplojo delnais, ir tada 
visa minia sujudėjo ir džiaugsmingai sušuko: 

— Tegyvuoja Mukas! Garbė nugalėtojui! 

Tuo tarpu atvedė Muką. Jis puolė ant kelių prieš karalių ir tarė: 

— Galingiausias viešpatie, aš tik truputį savo mokslo tau paro- 
džiau; teikis man duoti vietą tarp savo pasiuntinių. 

Karalius jam atsakė: 

— Ne, tu būsi mano vyriausiu bėgiku ir nuolat būsi prie manęs. 
Algos gausi kasmet po šimtą auksinių ir valgysi su mano artimiau- 
siais tarnais. 

Mukas labai džiaugėsi pagaliau radęs savo laimę, kurios taip 
ilgai ieškojo. Jis greit įgijo karaliaus didelę malonę, nes sunkiausius 
įsakymus atlikdavo nepaprastai greitai ir tiksliai. 

Bet tai netiko kitiems karaliaus tarnams. Jiems buvo baisiai pik- 
ta, kad karalius labiau mylėjo nykštuką, nieko daugiau nemokėju- 
sį, tik greitai lėkti. Norėdami jį nuversti, jie susimokydavo ir pra- 
manydavo visokių negražių darbų prieš nykštuką, bet jokiu būdu 
negalėjo atimti iš jo karaliaus pasitikėjimo. 

Matydamas tarnų piktus norus, nykštukas nemanė jiems keršy- 
ti, nes turėjo per gerą tam širdį; jis tik galvojo, kuo galėtų pasiro- 
dyti naudingas savo priešininkams ir įgyti jų meilę. Tada jis atsimi- 
nė savo lazdelę, kurią iš gerų dienų buvo pamiršęs; jei jis rastų 
pinigų, galvojo Mukas, žmonės būtų jam geresni. Jis buvo ne kartą 
girdėjęs, kad to karaliaus tėvas daug savo gėrybės įkasęs į Žemę, 
kai jo kraštą užpuolęs kitas karalius; taip pat pasakojo, kad jis mi- 
ręs, nepasakęs sūnui, kur užkasti pinigai. Nuo to laiko Mukas vi- 
sados imdavo su savim lazdelę, tikėdamas pataikyti į tą vietą, kur 
buvo paslėptas karaliaus lobis. Vieną vakarą kažkaip jis nuklydo į 
tokį daržo pakraštį, kur niekados dar nebuvo buvęs. Staiga jis pa- 
juto, kad lazdelė jam rankoje sudrebėjo ir tris kartus susidavė į 
žemę. Jis gerai žinojo, ką tai reiškė. Ištraukė jis tada durklą, išpjovė 
žymes ant artimiausių medžių ir sugrįžo į rūmus. Susiieškojęs kas- 
tuvą, nekantriai ėmė laukti nakties. 

Bet lobio kasimas pasirodė ne toks lengvas darbas, kaip buvo 
Mukas manęs. Jo rankos buvo per silpnos, o kastuvas didelis ir 
sunkus. Jis turėjo padirbėti geras dvi valandas, kol iškasė duobę 
kelių pėdų gilumo. Pagaliau kastuvas dunkstelėjo į kietą daiktą, 
kuris suskambėjo kaip geležis. Tada ėmė dar smarkiau kasti ir ne- 
trukus pamatė geležinį viršelį; jis pats įšoko į duobę ištirti, kas ga- 
lėtų būti po tuo viršeliu ir tikrai rado didelį puodą, pilną auksinių 
pinigų. Bet jam trūko sveikatos iškelti puodui, pilnam aukso, todėl 
prisisėmė pinigų, kiek galėjo panešti, į kelnes, už juostos ir net į 
savo apsiaustą, o likusius vėl gražiai užkasė. Kad jis būtų neturėjęs 
savo šlepečių, nei iš vietos nebūtų galėjęs paeiti: taip jį spaudė auk- 
so sunkumas. Bet vis dėlto paršliaužė nepastebėtas į savo kambarį 
ir suslėpė auksą po savo kanapos pagalviais. 

Turėdamas tiek aukso, Mukas galvojo, kad viskas atsimainysią, 
kad jis tarp savo priešininkų prie karaliaus rūmų įgysiantis daug 

sau šalininkų ir tikrų bičiulių. Jau iš to galėjai spręsti, kad jis netu- 
rėjo gero išauklėjimo, kitaip nebūtų galvojęs, kad su auksu gali 
įsigyti tikrų bičiulių. O, kad jis tuomet būtų suraginęs savo šlepetes 
ir su visu auksu išrūkęs iš to miesto! 

Auksas, kurį Mukas dabar saujomis visiems dalino, sukėlė tik- 
tai kitų rūmų tarnų pavydą. Vyriausias virėjas Akuli sakė: 

— Jis pinigus dirba. 

Vergų prievaizdas Akmetas tvirtino: 

— Jis juos iš karaliaus išviliojo. 

O iždininkas Arkazas, jo pikčiausias priešininkas, mėgdavęs 
kartais pats iš karaliaus iždo šį tą pasisavinti, tiesiog paskelbė: 

— Mukas auksą pavogė. 

Kad geriau pavyktų įklampinti Muką, susimokė jis su vyriau- 
siuoju gėrimų padavėju Korkuzu, šis atėjo pas karalių apsimetęs 
toks nuliūdęs, jog; tas krito karaliui į akis, ir jis paklausė, kas jam 
yra. 

— O, — atsakė jis, — aš nuliūdęs dėl to, jog nustojau savo 
viešpaties malonės. 

— Iš kur tas tavo prasimanymas, bičiuli? — atsakė karalius, — 
nuo kurio laiko tau nebešviečia mano malonės saulė? 

Vyriausias gėrimų padavėjas jam atsakė, kad tą greitakojį pa- 
siuntinį apipylęs auksu, o savo ištikimuosius tarnus visai pamiršęs. 

Karalius negalėjo suprasti, ką reiškia tie jo žodžiai. Tada tas jam 
papasakojo apie Muko nematytą dosnumą spėdamas, kad tie pini- 
gai bus pavogti iš iždo. Toks manymas buvo naudingas iždininkui, 
nelabai mėgusiam duoti apyskaitų. Karalius liepė sekti Muką ir, jei 
galima, pagauti vagiant. 

Mukas pinigus greit išbarstė ir turėjo daugiau atsinešti. Sulau- 
kęs nakties, pasiėmė kastuvą ir nušliaužė į daržą. Kai jis pylė auksą 
į apsiaustą, prišoko prie jo saugoję susimokėliai, surišo jį ir nuvedė 
pas karalių. 

Karalius, būdamas ir be to piktas, kad jam sutrukdė miegą, pa- 
sitiko Muką labai nemaloningai ir tuojau liepė jį ištardyti. Puodas 
buvo visas iš žemės iškastas ir padėtas prie karaliaus kojų kartu su 

Kai jis pylė auksą į apsiaustą, prišoko prie jo susimokėliai 


kastuvu ir apsiaustu, pilnu aukso. Iždininkas pasakė, kad jis su 
sargyba užklupęs Muką tada, kaip jis įkasęs tą puodą į žemę. 

Paskui karalius ėmė klausinėti kaltininko, ar tai tiesa yra, ir kur 
jis paėmęs norėtą paslėpti auksą. 

Mukas, žinodamas savo nekaltybę, atsakė, kad jis radęs tą puo- 
dą ir norėjęs jį iškasti, o ne įkasti. 

Visi ėmė juoktis iš jo pasiteisinimo, ir karalius už tokį, kaip jam 
rodėsi, melą sušuko: 

— Niekše! Apvogei savo karalių ir dar nori per akis jį apgauti! 
Pasakyk man, iždininke, ar čia bus ta pati suma, kurios tau trūksta? 

Iždininkas atsakė, jog jis visai įsitikinęs, kad karaliaus ižde nuo 
kurio laiko stinga tiek arba dar daugiau, kad jis gali prisiekti, kad 
tas auksas pavogtas. 

Tada karalius liepė Muką surakinti ir įmesti į kalėjimą, o auksą 
atiduoti iždininkui, kad jis jį vėl padėtų į iždą. Nudžiugęs iždinin- 
kas parsinešė auksą namo ir ėmė skaityti. Bet tas nedoras žmogus 
nuslėpė, kad puodo dugne rado raštelį, kur buvo pasakyta: 

„Svetima šalis užpuolė mano kraštą, ir aš čia pakasu 
savo gėrybių dalį. Kad būtų prakeiktas tas, kas, radęs tą 
lobį, negrąžins mano sūnui. 

Karalius Sadi.“ 


Mukas nuliūdęs praleido naktį kalėjime. Jis žinojo, kad už ka- 
raliaus daiktų vogimą turi būti mirtis, ir vis dėlto nenorėjo išduoti 
savo lazdelės paslapties bijodamas, ne be priežasties, netekti jos ir 
savo šlepečių. Tiesą sakant, šlepetės nebebuvo jam naudingos, nes 
jis, būdamas prikaltas prie sienos trumpa grandine, negalėjo jokiu 
būdu apsisukti ant kulno. Kitą rytą, kai jam paskelbė mirties nuo- 
sprendį, jis pagalvojo, kad geriau gyventi be tos stebuklingos laz- 
delės, negu mirti su ja, pasiprašė nuvesti pas karalių ir pasakė jam 
paslaptį. Karalius iš pradžios nenorėjo tikėti, tada Mukas prašė pa- 
čiam išbandyti lazdelės galybę. Karalius sutiko, užkasė truputį auk- 
so ir paskui liepė Mukui ieškoti su savo lazdele. Mukas per kelias 
minutes jį rado: lazdelė aiškiai tris kartus toj vietoj susidavė į Že- 
mę. Pamatęs karalius, kad iždininkas jį apgavo, nusiuntė jam, Rytų 
žemės papročiu, šilkinę virvelę, kad jis pats pasikartų. O Mukui jis 
pasakė: 

— Dovanojau tau gyvybę; bet man rodosi, kad tu turi ne tik tos 
lazdelės paslaptį, todėl visą gyvenimą neišeisi iš kalėjimo, jei nepa- 
sakysi savo greitumo priežasties. 

Mukui jau per vieną naktį atgriso sėdėti uždarytam, ir jis pri- 
sipažino karaliui, kad jo visas greitumas nuo šlepečių, tačiau neiš- 
davė karaliui paslapties apie trijų kartų apsisukimą ant kulno. No- 
rėdamas išbandyti, karalius pats įsimovė šlepetes ir kaip pasiutęs 
ėmė lakstyti po daržą. Jis norėjo sustoti, bet nemokėjo suturėti šle- 
pečių, ir Mukas, kuriam malonus buvo tas nedidelis kerštas, davė 
jam lakstyti, kol apalpęs išgriuvo. 

Kai jis atsigavo, baisiai buvo piktas ant Muko, kad jį tiek privar- 
gino. 

— Pažadėjau dovanoti tau laisvę ir gyvybę, bet turi per dvylika 
valandų išsikraustyti iš mano žemės, kitaip liepsiu tave pakarti. 

O šlepetes ir lazdelę liepė nunešti į jo iždą. 

Koks vargšas atėjo, toks ir grįžo jis iš tos žemės, keikdamas sa- 
vo kvailumą, kad jis įsikalęs sau į galvą galintis prie karaliaus vai- 
dinti svarbią rolę. Jo laimė, kad žemė, iš kurios jis buvo ištremtas, 
buvo nedidelė. Per aštuonias valandas jau jis buvo prie sienos, nors 
pripratusiam prie greitųjų šlepečių sunku buvo eiti. 

Perėjęs sieną, Mukas pasuko iš kelio, norėdamas rasti didžiau- 
sią girios tankynę ir ten gyventi vienas, nes jam įkyrėjo visi žmo- 
nės. Vidury miško rado vietelę, ir ta pasirodė tinkanti jo reikalui. 
Skaidrus upelis, apaugęs dideliais šakotais figų medžiais, ir minkš- 
ta žolė jį tiesiog viliote viliojo į save. Krito jis ant Žemės pasiryžęs 
nieko neimti į burną ir laukti čia mirties. Bet buvo labai nuvargęs 
ir greitai užmigo. Atsikėlęs, baisiai norėjo valgyti ir pamatė, kad 
bado mirtis yra menkas juokas, ir ėmė dairytis, ar nepastebės ko 
suvalgyti. 

Ant medžio, po kuriuo sėdėjo, kabėjo puikios prinokusios fi- 
gos. Įsilipo į medį, prisiraškė vaisių, gerai privalgė ir paskui nuėjo 
į upelį atsigerti. Bet kaip jis išsigando, kai pamatė vandeny savo 
galvą su baisiomis ausimis, su drūta ir ilga nosim! Jis griebė už 
ausų: tikrai jo ausys buvo ilgumo per pusę uolekties. 

— Aš vertas asilo ausų! — sušuko vargšas. — Juk aš, kaip asi- 
las, sumindžiau savo laimę. 

Ėmė jis daugiau klaidžioti po mišką, netrukus vėl išalko, vėl 
nusiraškęs pasistiprino figomis, nes be jų girioj jokio valgomo daik- 
to nebuvo. Suvalgius figų antrą kartą, jam atėjo mintis į galvą, ar 
negalėtų paslėpti ausų po savo turbanu, tada vis nebūtų toks juo- 
kingas. Griebė už ausų — ausų jau nebėra! Tuojau nubėgo į upelį 
įsitikinti, ir tikrai — ausys ir nosis buvo vėl tokio didumo kaip ir 
pirma. Jis tuojau suprato, kaip čia atsitiko: nuo pirmo medžio gavo 
ilgą nosį ir ausis, antras jas nugydė. Muko džiaugsmas buvo neap- 
sakomas, kad laimė vėl sugrįžo. Priraškęs nuo abiejų medžių vai- 
sių, kiek galėjo panešti, sugrįžo į neseniai paliktą kraštą. Artimiau- 
siam miestely persitaisė, jog nebegalėjai pažinti, ir nuėjo į tą mies- 
tą, Kur gyveno karalius. 

Tuo metu prinokę vaisiai retas buvo daiktas. Mukas atsisėdo 
prie rūmų vartų, nes žinojo, kad vyriausias virėjas čia perka kara- 

liui tuos gardėsius. Neilgai trukus Mukas tikrai pamatė ateinant 
per kiemą virėją. Virėjas ėmė žiūrinėti visų pardavėjų prekes, jų 
atneštas prie rūmų vartų; pagaliau pastebėjo Muko kraitelę. 

— A! kokie puikūs vaisiai, — tarė jis. — Tikrai patiks jo dide- 
nybei. Kiek nori už visą kraitelę? 

Mukas pasakė nedidelę kainą, ir jie greit sutiko. Virėjas padavė 
kraitelę parnešti vergui ir pats nuėjo toliau; o Mukas tuo tarpu 
pabėgo bijodamas, kad pagavę jam nepadarytų galo, kai karaliui ir 
kitiems išaugs ant galvos nemalonūs papuošalai. 

Per pietus karalius buvo labai linksmas ir kelis kartus pagyrė 
virėją už jo mokėjimą išvirti ir parinkti gardžių daiktų; o virėjas, 
stovėdamas iš tolo, juokėsi smagus ir sakė: 

— Negirk dienos be vakaro. Viskas gerai, kas gerai baigiasi. 

Karalaitės iš to suprato, kad jis turi dar kažkokį gardų valgį, ir 
labai geidė Žinoti, kas čia būtų. Kai jis atnešė figas ir padėjo ant 
stalo, visi negalėjo atsigėrėti, kokios buvo gražios. 

— Kokios prinokusios, kokios puikios figos! — tarė karalius, — 
už tokį dalyką virėjas vertas didžiausios mūsų malonės! 

Pasakęs tuos žodžius, karalius, paprastai nelabai mėgdavęs ki- 
tiems davinėti gardėsių, savo ranka ėmė dalinti figas. Sūnūs ir duk- 
terys gavo po dvi, rūmų damos, viziriai ir agos po vieną, likusias 
pasistatė prieš save ir su dideliu pasigardžiavimu pradėjo valgyti. 

— Oi! kas pasidarė tėveliui! — sušuko staiga karalaitė Amarza. 

Visi nustebę pažvelgė į karalių. Ausys kabėjo lig pečių, o nosis 
gando: visų buvo išaugusios didelės ausys ir ilgos nosys. 

Galite suprasti rūmų išgąstį! Tuojau sušaukė viso miesto dakta- 
rus, tie davė gerti visokių miltelių ir skystimų, bet nei ausys, nei 
nosys nėjo mažyn. Vienam karalaičiui buvo net nupjovę ausis, bet 
jos vėl ataugo. 

Mukas netrukus išgirdo visą istoriją ir nusprendė, kad jau me- 
tas pradėti. Kad atrodytų panašus į mokytą žmogų, Mukas įsigijo 
pinigais, gautais už figas, tam tikrus drabužius ir prisilipdė ožkos 
plaukų barzdą. Paskui pasiėmė maišelį fizų, nuėjo į karaliaus rū- 
mus ir pasisakė esantis garsus daktaras iš svetimos žemės. Iš pra- 

džios nenorėjo tikėti, kad jis toks daktaras, bet kai vienam karalai- 
čiui davė suvalgyti figų ir tos ausys vėl paliko tokios, kaip buvo, 
visi ėmė prašyti, kad apsiimtų juos gydyti. O karalius paėmė tylė- 
damas jį už rankos ir nusivedė į savo kambarį; ten jis atidarė duris, 
kurios ėjo į jo iždą, ir Mukui davė ženklą sekti paskui jį. 

— Štai visos mano gėrybės, imk, ką sau nori, tik išgelbėk nuo 
to negražumo. 

Tie žodžiai Muko ausims buvo gražiausia muzika. Jau įeidamas 
į tą kambarį, jis pamatė gulint ant žemės savo šlepetes ir netolimais 
lazdelę. Mukas ėmė vaikščioti aplink po salę, lyg negalėdamas at- 
sigėrėti karaliaus turtais; bet lig tik priėjo prie savo šlepečių, įšoko 
į jas, pagriebė lazdelę, nusiplėšė savo barzdą ir parodė nustebu- 
siam karaliui gerai pažįstamą ištremtojo Muko veidą. 

— Klastingas karaliau, — tarė jis, — tu moki nedėkingumu sa- 
vo ištikimam tarnui. Todėl nešiok amžinai teisingai nupelnytas 
bjaurias ausis ir nosį, kad jos kasdien tau primintų Muką. 

Taip pasakęs, jis greit apsisuko ant kulno, ir dar karalius nespė- 
jo surikti pagalbos, o Mukas jau kažin kur nulėkė. Nuo to laiko 
Mukas gyvena mūsų mieste, bet atsiskyręs nuo Žmonių, nes ne- 
mėgsta jų draugijos. Gyvenimo vargai padarė jį išmintingą Žmogų, 
jis vertas daugiau tavo pagarbos negu pajuokimo, nors iš pažiūros 
gal ir keistai jis atrodo. 

Tą papasakojo man tėvas. Aš labai gailėjausi negražiai elgęsis 
su mažu žmogum, ir man tėvas dovanojo už tai antrąją bausmės 
pusę, kurią buvo paskyręs. Aš apsakiau savo draugams nuostabią 
Muko istoriją, ir mes taip jį pamilom, jog niekas daugiau nebesity- 
čiojo iš jo. Mes jį gerbėm, kol jis buvo gyvas, ir kai pasirodydavo 
gatvėj, visados sveikindavom mandagiai, lyg jis būtų pats kadi ar- 
ba mutfti. 

Keleiviai nutarė palikti toj karavanų stoty dar vieną dieną, kad 
pasilsėtų jie patys ir jų gyvuliai prieš tolimesnę kelionę. Vakarykš- 
tis linksmumas tebebuvo neišnykęs dar tą dieną, ir visą laiką jie 

smaginosi įvairiais Žaidimais. Po pietų draugai priminė penktajam 
pirkliui Ali Sizakui, kad iš eilės papasakotų savo istoriją. Jis atsakė, 
kad savo gyvenime neturėjęs tokių nutikimų, kurie būtų įdomūs 
kitiems pasiklausyti, todėl prašė leisti pasakyti paprastą pasaką, bū- 
tent: Pasaką apie netikrą karalaitį. 


PASAKA APIE NETIKRĄ KARALAITĮ 


ienas garsus Aleksandrijos siuvėjas turėjo mokinį, vardu 
Labakaną. Negali sakyti, kad Labakanas nebūtų mokėjęs 
laikyti adatos rankoj, priešingai, jis galėjo atlikti dailiausią 
darbą. Taip pat būtų neteisinga vadinti jį tinginiu, nors jam 
vis dėlto kažko trūko: dažnai jis galėdavo siūti nesilsėdamas po 
daug valandų ir taip smarkiai dirbti, jog adata rankose įkaisdavo ir 
siūlas imdavo rūkti; ir tada jam pasisekdavo darbas kaip niekam 
kitam. Bet kartais — ir tas atsitikdavo dažnai — jis sėdėdavo labai 
susimąstęs ir įbedęs akis į vieną daiktą. Tuomet jo veidas ir jis visas 
būdavo toks keistas, jog jo šeimininkas ir kiti mokiniai sakydavo: 
„Labakanas, matyti, vėl svarbius klausimus sprendžia.“ 

Penktadieniais, kada kiti grįždavo nuo maldų prie savo darbo, 
Labakanas, apsitaisęs gražiais drabužiais, kuriems jis su labai dide- 
liu vargu buvo sutaupęs pinigų, eidavo iš mečetės miesto gatvėmis 
mažais ir didingais žingsniais. Jei kuris jo draugas sakydavo Laba- 
kanui: „Ramybė tau!“ ar „Kaip laikaisi, bičiuli? , jis maloningai mos- 
telėdavo ranka arba, daugiausia, didžiai linktelėdavo galva. Jei ta- 
da jo meistras pasakydavo jam juokais: „Tu panašus į karalaitį, La- 
bakanai“, tai jis labai nudžiugęs atsakydavo: „Jūs tai pastebėjote?“ 
arba „Aš jau seniai tat maniau! 

Labakanas buvo toks keistas jau daug laiko, bet meistras kentė 
jį, nes jis apskritai buvo geras Žmogus ir sumanus darbininkas. Kar- 
tą sultono brolis Selimas, važiuodamas pro Aleksandriją, atsiuntė 
meistrui pertaisyti savo šventadienius drabužius. Meistras atidavė 
juos Labakanui, nes jis dailiausiai dirbo. Kai meistras ir mokiniai 

„Kuo aš ne toks pat karalaitis?“ 


išsiskirstė po dienos darbo pasilsėti, Labakanas įsigeidė grįžti į siu- 
vyklą, kur kabėjo karaliaus brolio drabužis. Jis ilgai stovėjo prieš jį 
grožėdamasis tai dailiu pasiuvimu, tai žibančiomis šilko ir aksomo 
spalvomis. Pagaliau jis neiškentė, užsivilko tuos drabužius ir bai- 
siai nustebo radęs, kad jam tinka, lyg pačiam būtų siūti. 

„Kuo aš ne toks pat karalaitis? klausė pats savęs vaikščioda- 
mas po kambarį. „Ir pats meistras juk man sakė, kad aš gimęs ka- 
ralaičiu! Apsivilkęs karaliaus drabužiais ir galvoti ėmė karališkai. 
Jis tarėsi esantis ne kas kitas, kaip karaliaus sūnus, ir nusprendė 
iškeliauti iš to krašto, kur žmonės nemokantys jo vertinti, laikyda- 
mi prastu darbininku. Jam rodėsi, kad tuos gražius drabužius jam 
atsiuntusi geroji fėja. Suprantamas daiktas, atsisakyti nuo tokios 

dovanos negalėjo ir, įsidėjęs į kišenę savo kelis skatikus, išbėgo 
nakčia iš Aleksandrijos. 

Keliaudamas naujasis karalaitis stebino visus, nes jo puikūs dra- 
bužiai ir rimta didinga eisena buvo labai nepaprastas daiktas pės- 
čiam keleiviui. Jei jo kas dėl to klausė, jis paslaptingai atsakinėjo, 
kad tam esą ypatingų priežasčių. Bet kai pamatė visus juokiantis, 
kad jis eina pėsčias, už menkus pinigus nusipirko seną kuiną, tas 
jam labai tiko, nes buvo toks ramus ir nebaikštus, jog visai negalėjo 
padaryti Labakanui baimės, kad jam reikėtų pasirodyti geru raite- 
liu, kas toli gražu ne jo amatas buvo. 

Kai jis kartą varėsi žingine keliu su Murva — taip jis praminė 
savo žirgą — prisiartino prie jo kažkoks raitelis ir paprašė, kad jam 
leistų drauge joti, nes šnekantis kelionė daug trumpesnė. Raitelis 
buvo jaunas, linksmas vyras ir labai malonus pakalbėti. Jis tuojau 
pradėjo su Labakanu šneką, kas, iš kur ir kur joja, ir pasirodė, kad 
ir jis, kaip ir siuvėjas, keliavo per žmones be jokio tikslo. Jis pasi- 
sakė esantis vardu Omaras, nelaimingo Kairo pašos Elfi-Bėjo sūnė- 
nas ir dabar keliaujantis įvykdyti įsakymą, kurį jam davęs dėdė 
mirdamas. Labakanas apie save nieko stačiai nepasakė. Jis davė 
Omarui suprasti, kad esantis aukštos giminės ir keliaujantis dėl sa- 
vo malonumo. 

Abudu jaunikaičiai patiko viens antram ir jojo toliau. Antrą jų 
kelionės dieną Labakanas paklausė savo draugo Omaro, kokį įsa- 
kymą liepė jam dėdė atlikti, ir išgirdo štai ką: Kairo paša Elfi-Bėjas 
auklėjęs Omarą iš pat mažens, ir Omaras niekuomet nematęs savo 
tėvų. Kartą Elfi-Bėją užpuolusi kitos šalies kariuomenė, ir po trijų 
nelaimingų mūšių, mirtinai sužeistas, jis gavęs bėgti. Prieš mirda- 
mas jis pasakęs, kad Omaras nesantis jo sūnėnas, bet galingo ka- 
raliaus sūnus. Tas karalius, bijodamas, kad jo sūnų neištiktų nelai- 
mė, kurią pranašavo astrologai, išsiuntęs karalaitį iš savo namų ir 
prisiekęs jo nematyti lig dvidešimt antrų metų. Elfi-Bėjas nepasa- 
kęs jo tėvo vardo, tik liepęs penktąją ateinančio mėnesio ramadano 
dieną, kai jam sukaks dvidešimt dveji metai, atvykti prie El-Serujo 
stulpo, per keturias dienas kelio į rytus nuo Aleksandrijos. Ten jis 
turėsiantis paduoti prie stulpo stovintiems Žmonėms iš dėdės 

gautąjį durklą sakydamas: „Šit aš, kurio jūs ieškote!“ Jei jie atsaky- 
siantys: „Garbė pranašui, kuris tave saugojo, tai jis turėsiantis sek- 
ti paskui juos, ir jie nuvesiantys jį pas tėvą. 

Tas apsakymas labai nustebino siuvėją Labakaną. Nuo to laiko 
jis ėmė pavydėti Omarui, manydamas sau, už ką Omarui, kuris jau 
buvo galingo pašos sūnėnu, dabar laimė lemianti karaliaus sūnaus 
vardą; 0 jį, kuriam laimė davusi, kas reikalinga karalaičiui, paskui, 
lyg dėl juoko, padariusi žemos kilmės ir prasto amato žmogum. 
Lygino save su karalaičiu. Jis turėjo pripažinti, kad karalaitis tikrai 
dailus buvo vyras: gyvos gražios akys, tiesi nosis, labai lipšnus, žo- 
džiu, turėjo daug gerų ypatybių, galinčių kiekvieną patraukti. Bet 
kad ir daug gerų ypatybių matė turint savo kelionės draugą, vis 
dėlto sprendė, kad Labakanas ne prastesnis būtų karaliaus sūnus 
kaip Omaras. 

Ta mintis Labakanui visą dieną neišėjo iš galvos. Kai jis atbudo 
kitą rytą ir pažvelgė į šalia jo miegantį Omarą, ramiai gulintį ir 
sapnuojantį savo laimę, dingtelėjo jam į galvą atimti dabar iš drau- 
go tai, ko jam nedavė likimas. Durklas, grįžtančio į tėvynę karalai- 
čio ženklas, buvo užkištas miegančiam už diržo. Labakanas atsar- 
giai ištraukė jį, norėdamas įsmeigti savininkui į krūtinę. Bet taikus 
siuvėjas išsigando, kai reikėjo pralieti žmogaus kraują. Nieko jis 
jam daugiau nedarė, tik pagriebė jo durklą, pasibalnojo greitesnį 
karalaičio arklį, ir, kol Omaras pabudo ir pasigedo brangiausio sa- 
vo turto, jo apgaulingas draugas buvo jau už kelių mylių. Kai La- 
bakanas apvogė karalaitį, buvo kaip tik pirmoji šventojo ramadano 
mėnesio diena. Vadinasi, siuvėjui buvo dar likę keliauti keturios 
dienos lig jam gerai žinomo El-Serujo stulpo. Nors lig to stulpo 
ganėjo daugiausia dviejų dienų kelionės, bet jis labai skubinosi joti 
bijodamas, kad jo neprivytų tikrasis karalaitis. 

Antros dienos gale Labakanas išvydo El-Serujo stulpą. Jis sto- 
vėjo ant mažo kalnelio plačioj lygumoj ir buvo matyti nuo dviejų 
trijų valandų kelio. Pamačius jį, siuvėjo širdis smarkiau ėmė plakti. 
Nors per dvi paskutines dienas jis turėjo užtektinai laiko galvoti 
apie rolę, kurią turės vaidinti, bet negryna sąžinė atėmė jam visą 

drąsą. Tačiau tuoj atsiminė, kad jis gimęs karalaičiu, padrąsėjo ir be 
baimės traukė tolyn. 

Vieta, kur stovėjo El-Serujo stulpas, buvo negyvenama ir tuš- 
čia, ir naujam karalaičiui būtų striukai buvę su maistu, jei nebūtų 
apsirūpinęs valgiu kelioms dienoms. Jis sustojo su savo arkliu po 
palmėms ir ėmė laukti, kas bus toliau. 

Kitą dieną apie pietus išvydo traukiant lyguma į El-Serujo stul- 
pą didelę vilkstinę kuprių ir arklių. Vilkstinė sustojo pakalnėj, kur 
buvo stulpas, ir sustatė puikias palapines. Viskas rodė, kad čia ke- 
liauja turtingas paša arba šeichas. Labakanas nujautė, kad ta žmo- 
nių minia, kurią jis regėjo, bus atkeliavus dėl jo. Ir jau dabar mielai 
būtų parodęs jų būsimą valdovą, bet susilaikė manydamasis kitą 
rytą vis tiek įvykdysiantis drąsiausius savo norus. 

Ryto saulė pažadino iš miego siuvėją, jis jautėsi be galo laimin- 
gas, nes tą dieną turėjo pasidaryti iš prasto Žmogaus lygus karaliui. 
Nors, balnojant arklį ir rengiantis joti prie stulpo, buvo jam prabi- 
lusi sąžinė, kad jis nuskriaudęs karalaitį, kuris dabar turėjo labai 
sielotis, bet buvo jau per vėlu, ir jis negalėjo pataisyti, ką buvo 
padaręs. O kitas balsas jam kuždėjo, kad jis tikrai gražus ir vertas 
būti galingiausio karaliaus sūnum. Padrąsintas „tos minties, šoko 
ant arklio ir, paleidęs kiek tik gali, per kelias minutes prijojo prie 
uolos. Tuomet nulipo nuo arklio ir pririšo jį prie krūmo, kurių la- 
bai daug augo pakalnėj. Paskui, išsiėmęs karalaičio Omaro durklą, 
ėmė lipti į kalną. Prie stulpo stovėjo šeši vyrai, o vidury aukštas 
karališko stogo senelis. Puikūs auksu siūti drabužiai, sujuosti balto 
kašmiro šalka, ir baltas turbanas, išsagstytas brangiais blizgančiais 
akmenėliais, rodė, kad jis yra Žmogus turtingas ir iš didelės gimi- 
nės. 

Labakanas priėjo prie jo, žemai nusilenkė ir duodamas ženklą 
tarė: 

— Štai aš, kurio jūs ieškote. 

— Garbė pranašui, kuris tave saugojo, — atsakė senelis su 
džiaugsmo ašaromis akyse, — apkabink savo senąjį tėvą, mylima- 
sis sūnau Omarai! 

Tie iškilmingi žodžiai sugriaudino minkštaširdį siuvėją. Pagau- 
tas džiaugsmo ir gėdos, puolė į glėbį senajam karaliui. 

Bet ta jo laimė buvo trumpa. Vos tik paleido jį karalius iš savo 
rankų, siuvėjas pamatė raitelį, skubinantį į kalną. Raitelis ir jo ar- 
klys labai keistai atrodė. Matyti, arklys nenorėjo eiti dėl atkaklumo 
ar dėl nuovargio; jis kabaldavo knupdamas nei Žingine, nei risčia, 
o raitelis ir rankomis ir kojomis ragino jį bėgti greičiau. Labakanas 
tuojau pažino savo kuiną Murvą ir tikrąjį karalaitįį Omarą. Bet pik- 
toji melo dvasia labai buvo jame įsigalėjus, ir jis pasiryžo ligi pas- 
kutiniosios ginti savo prisavintas teises. 

Jau iš tolo buvo matyti, kad raitelis mojavo ranka. Pagaliau pri- 
jojo pakalnę, šoko nuo arklio ir vienu akimirksniu užbėgo ant kal- 
no. 

— Palaukit! — suriko jis, — kad ir kažin kas jūs būtumėt, pa- 
laukit ir nesiduokit apgauti tam niekšui melagiui. Aš esu Omaras 
ir niekam neduosiu savintis mano vardo! 

Išgirdę tuos Žodžius, visi baisiai nustebo, ypač senasis karalius; 
išpūtęs akis, jis Žiūrėjo tai į vieną, tai į antrą. Bet Labakanas, valdy- 
damas savo neramybę, tarė: 

— (Geriausias karaliau ir tėve, nesiduok suklaidinti tam žmo- 
gui! Aš jį pažįstu, jis yra pamišęs siuvėjas iš Aleksandrijos, vardu 
Labakanas. Jis vertas greičiau pasigailėjimo kaip rūstybės. 

Karalaitis iš piktumo ko nesiuto. Užsidegęs šoko ant Labakano, 
norėdamas už tokį melavimą jį sudraskyti, bet karaliaus palydovai 
jį sulaikė. O karalius tarė: 

— Tiesa, brangusis sūnau, tas žmogus pamišęs! Suriškit jį ir 
pasodinkit ant kuprio. Gal paskui galėsim vargšą kaip pagydyti. 

Karalaičio pyktis kiek atslūgo. Jis raudodamas sušuko karaliui: 

— Širdis man sako, kad tu esi mano tėvas. Savo motinos vardu 
prašau: išklausyk manęs! 

— Saugok mane, Dieve! — atsakė karalius. — Jis vėl kliedi. 
Įsikalk tu man Žmogui tokius niekus į galvą! — Ir paėmęs už 
rankos Labakaną, liepė save vesti nuo kalno. Paskui abudu susėdo 
ant gražių arklių, apdengtų puikiomis gūniomis; palydovai sekė 

— Palaukit! — suriko jis, — kad ir kažin kas jūs būtumėt! 

užpakaly; o nelaimingąjį karalaitį, surišę rankas, pasodino ant kup- 
rio, tarp dviejų raitelių, turėjusių sergėti, kad jis nepabėgtų. 

Senis karalius buvo vagabitų' sultonas, vardu Saaudas. Ilgai jis 
neturėjo vaikų, pagaliau gimė jam sūnus, bet žvaigždininkai pasa- 
kė: „Lig dvidešimt dvejų metų yra pavojus būti pravarytam prie- 
šininkų.“ Dėl atsargumo karalius atidavė sūnų auklėti savo senam, 
ištikimam draugui Elfi-Bėjui ir laukė jo pasiilgęs dvidešimt dvejus 
metus. Kely sultonas viską papasakojo savo tariamajam sūnui, ku- 
rio gražumu ir mandagumu negalėjo atsidžiaugti. 

Kai jie atvyko į sultono žemę, gyventojai, sutikdami juos, visi 
džiaugsmingai sveikino. Žinia apie karalaičio sugrįžimą kaip žaibas 
aplėkė visus miestus ir sodžius. Gatvėse, kuriomis jie jojo, buvo 
pastatytos arkos iš gėlių ir šakų, namai išpuošti puikiais kilimais, ir 
žmonės balsu garbino Dievą ir jo pranašą, kad jiems davė tokį gra- 
žų karalaitį. Tas visas nematytai džiugino pilną didybės siuvėjo šir- 
dį, bet tuo sunkiau buvo tikrajam Omarui, kuris, vis dar surištas, 
tylėdamas sekė iš paskos ant kuprio. Omaro vardą kartojo tūkstan- 
čiai džiaugsmingų balsų, bet į jį, tikrai turėjusį tą vardą ir buvusį 
tos linksmybės priežastim, niekas nežiūrėjo. Daugiausia, jei vienas 
kitas paklausdavo, ką tokį gabena taip stipriai surištą. Skaudžiai 
tada skambėjo karalaičio ausyse jo palydovų atsakymas: 

— Čia pamišėlis siuvėjas. 

Pagaliau keleiviai atvyko į sultono sostinę, kur jų laukė iškilmė 
daug didesnė negu kituose miestuose. Sultono pati, pagyvenusi 
moteriškė, laukė jų su visais namiškiais puikiausioje rūmų salėj. 
Salės asla buvo išklota dideliu kilimu, sienos išpuoštos skaisčiai 
žydra gelumbe, pakabinta auksiniais raišteliais ant sidabrinių. Kol 
procesija prisiartino prie rūmų, visai sutemo, todėl salėj buvo už- 
degta daug apvalių spalvotų lempų, dariusių naktį šviesią kaip die- 
na. Skaisčiausiai jos švietė vidury salės, kur sėdėjo soste sultono 
pati. Sostas buvo vieno aukso ir išdėtas dideliais ametistais. Keturi 
emyrai laikė ties sultonienės galva raudono šilko baldakimą, o Me- 
dinos šeichas ją vėsino baltų povo plunksnų vėduokle. 


' Vagabitai — arabų klajoklių tautelė. Vert. 

Taip laukė sultono pati savo vyro ir sūnaus. Ji nebuvo jo ma- 
čiusi nuo gimimo dienos, bet dažnai jį regėdavo per sapną ir galėjo 
pažinti savo vaiką iš tūkstančio. Pasigirdo artėjančios procesijos 
trenksmas. Trimitų ir būgnų garsai jungėsi su džiaugsmingais mi- 
nios šauksmais; kieme trinksėjo arkliai, arčiau ir arčiau buvo girdė- 
ti ateinančių žingsniai. Pagaliau atsidarė salės durys, ir sultonas, 
vesdamasis sūnų, priėjo pro sukniubusių sargų eiles prie motinos 
sosto. 

— Štai, — tarė jis, — atvedžiau tau tą, kurio taip pasiilgai. 

— Bet čia ne mano sūnus! — sušuko ji. — Visai ne tas veidas, 
kurį man pranašas rodė per sapną! 

Sultonas buvo mėginęs ją sudrausti sakydamas, kad tai yra prie- 
taras, bet tuo metu atsidarė salės durys, ir įbėgo karalaitis Omaras, 
vejamas savo sargų, nuo kurių jis ištrūko. Uždusęs puolė jis prie 
sosto: | 

— Aš noriu čia mirti, liepk mane nužudyti, kietaširdi tėve! Ne- 
begaliu daugiau kęsti tos gėdos! 

Visi labai nustebo ir apstojo nelaimingąjį Omarą, o pribėgę sar- 
gai norėjo jį suimti ir vėl surakinti. Bet sultono pati, kuri tylėdama 
viską stebėjo, pašoko nuo sosto. 

— Palaukit! — sušuko ji, — jis ir niekas kitas yra tikras kara- 
laitis. Tai tas, kurio niekados neregėjo mano akys, bet pažino šir- 
dis! 

Sargai atsitraukė nuo Omaro. Bet sultonas, paimtas rūstybės, 
suriko, kad surištų beprotį. 

— Aš čia turiu spręsti, — sušuko jis liepiamu balsu, — čia turi 
svarbą ne moterų sapnai, bet tam tikri neabejojami ženklai. Štai 
jis, — tarė rodydamas į Labakaną, — yra mano sūnus, jis man at- 
nešė durklą. Tai didžiausias ženklas, kurį jam davė mano draugas 
Elfi. 

— Jis man pavogė jį! — riktelėjo Omaras. — Mano pasitikėji- 
mą jis suvartojo klastai! 

Bet sultonas neklausė savo sūnaus žodžių, nes visados buvo 
papratęs atkakliai laikytis savo nuomonės, ir liepė veste išvesti ne- 
laimingąjį Omarą iš salės. O pats drauge su Labakanu išėjo iš tos 

salės, niekindamas savo pačią, su kuria jis tačiau santaikoj gyveno 
jau dvidešimt penkeri metai. Sulfono pati labai susikrimto. Ji buvo 
įsitikinus, kad sultono širdį užvaldė apgavikas, nes daug kartų per 
sapnus jai buvo rodyta, kad tas nelaimingas jaunikaitis yra jos sūnus. 

Kai ji kiek aprimo, ėmė galvoti, kaip įrodyti savo vyrui jo kly- 
dimą. Tai padaryti buvo labai sunku, nes žmogus, pasivadinęs sul- 
tono sūnum, turėjo gavęs pažinimo ženklą, durklą, ir net, kaip ji 
matė, nuo paties Omaro tiek daug girdėjęs apie jo buvusį gyveni- 
mą, jog lengvai galėjo vaidinti savo rolę neklupdamas. 

Ji pasišaukė Žmones, lydėjusius sultoną prie El-Serujo stulpo, 
viską plačiai išklausinėjo ir paskui ėmė tartis su ištikimiausiomis 
savo vergėmis. Jos ilgai galvojo, pagaliau Meleksala, viena sena ir 
protinga čerkesė, tarė: 

— Jei aš gerai girdėjau, maloningoji valdove, tai įteikusis dur- 
klą pavadino tą, kurį tu laikai savo sūnum, Labakanu, pamišusiu 
siuvėju? 

— Taip, tiesa, — atsakė sultonienė, — tiktai ką tu nori tuo pa- 
sakyti? 

— Kaip jūs manote, — kalbėjo ji toliau, — ar tik nepavadino 
šitas apgavikas jūsų sūnaus savo paties vardu? O jei taip yra, tad 
sugauti apgaviką labai lengva, bet kaip tai padaryti galiu, pasaky- 
siu jums tik vienai. — Sultonienė atkišo savo vergei ausį, ir ta jai 
kažką pakuždėjo; sultonienei patarimas, matyti, patiko, nes tuojau 
nuėjo pas sultoną. 

Sultonienė buvo protinga moteriškė, gerai Žinojo silpnąsias sa- 
vo vyro puses ir mokėjo tuo naudotis. Ji apsimetė nusileidžianti 
jam ir norinti pripažinti sūnų, tiktai prašė vienos malonės. Sulto- 
nas gailėjosi perdaug pasikarščiavęs prieš pačią ir sutiko, 0 ji pasa- 
kė: 

— Aš labai norėčiau išbandyti jų miklumą. Kita motina gal no- 
rėtų, kad jie parodytų, kaip moka joti, valdyti kalaviją ir kitus gin- 
klus, bet tai yra dalykai, kur kiekvienas gali padaryti. Aš noriu už- 
duoti tokį darbą, kad parodytų, kieno geresnė galva. Kiekvienas iš 
jų tegu pasiuva drabužius, ir tada matysim, katras atliks gražiau. 

Sultonas susijuokė ir tarė: 

— A, tu labai gudriai sugalvojai. Mano sūnus turi galynėtis su 
tavo pamišusiu siuvėju, katras gražiau pasiūs? Ne, to nenoriu ir 
nebus! 

Bet sultonienė jam priminė, kad jis jai pažadėjo padaryti tą ma- 
lonę, ir sultonas, kuris niekados nelaužydavo savo žodžio, nusilei- 
do pagaliau, bet pasakė, kad beprotis siuvėjas tegu ir geriau pasiū- 
tų drabužį, jis vis tiek nepripažintų jo savo sūnum. 

Sultonas pats nuėjo pas sūnų ir prašė sutikti išpildyti motinos 
norą. Labakanui iš džiaugsmo net širdis pašoko. „Jei tik to stinga, 
manė jis sau, „tai sultonienė netrukus turės manimi apsidžiaugti.“ 

Davė jiems du kambarius, vieną karalaičiui, antrą siuvėjui. Kiek- 
vienas jie gavo žirkles, adatą, siūlų ir tiek šilko, kiek reikalinga vie- 
neriems drabužiams. Dabar jie turėjo ten parodyti savo mitrumą. 

Sultonui labai rūpėjo, ką pasiūs jo sūnus. Bet ir sultonienės ne- 
rami buvo širdis — ar pasiseks jos gudrybė, ar ne. Abiem davė 
dirbti laiko dvi dienas. Trečią dieną sultonas liepė pašaukti pačią, 
atnešti iš kambarių tuos darbus ir atvesti pačius meistrus. Labaka- 
nas atėjo iškėlęs galvą ir ištiesė pasiūtus drabužius prieš nustebu- 
sio sultono akis. 

— Pažvelk, tėve, — tarė jis, — pažvelk čia, brangioji močiute, 
ar ne puikiai pasiūti drabužiai! Joks karaliaus siuvėjas nepasiūs taip 
gražiai! 

Sultonienė nusišypsojo ir tarė Omarui: 

— O ką tu padarei, mano sūneli? 

Trenkė jis piktai į Žemę šilką ir žirkles. 

— Mane mokė jodinėti, kalaviją valdyti; mano ietis pataikys į 
tikslą per šešias dešimtis žingsnių, o adatos nemoku nei rankoj lai- 
kyti! Tai būtų darbas per žemas Elfi-Bėjo, Kairo valdovo, auklėti- 
niui! 

— O, tu tikras mano viešpaties sūnus! — sušuko sultonienė.— 
A, kad aš galėčiau tave apkabinti, savo sūnum pavadinti! Dovanok 
man, mano vyre ir valdove, — tarė paskui atsigręžusi į sultoną, — 
kad, tiesai sužinoti, aš pavartojau tą gudrybę. Ir dabar tu nesu- 
pranti, kas karalaitis ir kas siuvėjas? Tiesa, tavo sūnaus pasiūti 

drabužiai puikūs, ir aš labai norėčiau jo paklausti, koks meistras 
išmokė jį taip siūti! 

Sultonas nustebęs žiūrėjo tai į pačią, tai į Labakaną, kuris taip 
kvailai davėsi susigauti, negalėjo to paslėpti, raudonavo iš baimės 
ir gėdos. 

— Ir šito išrodymo neužtenka, — tarė sultonas. — Bet aš Ži- 
nau, garbė Alachui, dar vieną priemonę, ta turi man pasakyti, ar aš 
apgautas, ar ne. 

Jis liepė paduoti patį greitąjį arklį, šoko ant jo ir nulėkė į mišką, 
buvusį netoli miesto. 

Kaip seneliai pasakoja, ten gyvenusi geroji fėja, vardu Adolzai- 
dė, ji dažnai savo patarimais padėdavusi sunkiomis gyvenimo va- 
landomis jo giminės karaliams. Sultonas nuvyko pas ją. 

Vidury miško buvo aikštė, apaugusi aukštais kedrais. Ten gy- 
veno fėja. Lankyti tos vietos žmonės nedrįsdavo, ir ta baimė per 
amžius eidavo nuo tėvų vaikams. 

Atjojęs į tą daiktą, sultonas nulipo nuo arklio, pririšo jį prie 
medžio, atsistojo vidury aikštės ir garsiai sušuko: 

— Jei tiesa, kad sunkiomis valandomis tu duodavai gerų pata- 
rimų mano tėvams, tai neatmesk prašymo ir jų vaiko ir patark man 
ten, kur Žmogaus protas per trumpas! 

Vos tik ištarė paskutinius žodžius, tuoj atsidarė vienas kedras, 
ir išėjo apsidengusi šydu moteriškė su ilgais baltais drabužiais: 

— Aš Žinau, ko atėjai pas mane, sultonai Saaudai; tavo noras 
teisingas, todėl neatsisakysiu tau padėti. Imk šitas abi dėžutes! Te- 
gu tie, katrie nori būti tavo sūnūs, jas išsirenka. Aš žinau, jog tas, 
katras yra tikras sūnus, neapsiriks. | 

Taip pasakė apsisiautusi šydu fėja ir jam padavė dvi dramblio 
kaulo dėžutes, nusagstytas auksu ir perlais. Ant dangtelių, kurių 
sultonas negalėjo atidaryti, buvo deimanto parašai. 

Sultonas jodamas namo galvojo, kas galėtų būti dėžutėse, kurių 
niekaip negalėjo atvožti. Parašai taip pat nieko negalėjo pasakyti, 
nes ant vienos buvo parašyta: „Garbė ir tiesa“, ant antros: „Laimė 
ir turtas . Sultonas galvojo pats sau, kad ir jam būtų sunku išrinkti 
vieną iš tų dviejų daiktų, jie buvo vienodai gražūs ir naudingi. 

— Aš žinau, ko atėjai pas mane, sultonai Saaudai 


Sugrįžęs namo, pasišaukė pačią ir jai pranešė fėjos atsakymą. 
Pati labai nudžiugo tikėdamasi, kad tas, prie katro linko jos širdis, 
tikrai pasirinks dėžutę, kuri parodys jo kilimą iš karalių. 

Prieš sultono sostą pastatė du stalus, ant jų pats sultonas savo 
ranka padėjo abi dėžutes, paskui atsisėdo į sostą ir vienam savo 
vergui davė ženklą atidaryti salės duris. Pro tas duris įėjo daug 
šalies pašų ir emyrų, kuriuos buvo sultonas sušaukęs. Jie susėdo 
ant puikių išdėstytų pasieniais pagalvių. 

Kai visi susėdo, sultonas davė antru kartu ženklą, ir įvedė La- 
bakaną. Didingais žingsniais perėjo jis per salę, puolė ant kelių 
prieš sostą ir tarė: 

— Ką liepsi daryti, mano viešpatie ir tėve? 

Sultonas pakilo nuo sosto ir tarė: 

— Mano sūnau! Atsirado abejojimų, ar teisingai pasisavinai tą 
vardą; viena iš tų dėžučių turi tavo tikro gimimo patvirtinimą. Rin- 
kis! Aš neabejoju, išrinksi tinkamą! 

Labakanas atsistojo ir priėjo prie dėžučių. Ilgai jis svarstė, katrą 
imti, ir pagaliau tarė: 

— Brangiausias tėve! Kas gali būti svarbiau už laimę vadin- 
tis tavo sūnum, kas gali būti didesnis turtas, kaip tavo malonė! 
Aš renkuosi dėžutę su parašu: „Laimė ir turtas“. 

— Paskui matysim, ar teisingai išsirinkai; tuo tarpu sėsk ant 
pagalvio šaly Medinos pašos! — tarė sultonas ir vėl davė ženklą 
savo vergams. 

Atvedė Omarą. Jis buvo nuliūdęs, bet sužadino visų susirinku- 
sių užjautą. Jis puolė prieš sostą kniūpsčias ir paklausė, ko sultonas 
iš jo reikalauja. 

Sultonas liepė išsirinkti vieną dėžutę. Omaras atsistojo ir priėjo 
prie stalo. 

Jis perskaitė abu parašus ir tarė: 

— Paskutinės dienos mane pamokė, koks nepastovus daiktas 
laimė, kaip lengvai gali prarasti turtą; bet jos mane taip pat pamo- 
kė, kad iš drąsuolio krūtinės neišplėši jam didžiausios jo dorybės 
garbės ir kad šviesioji tiesos Žvaigždė nenusileidžia kartu 
su laime. Nors man reiktų ir karūnos nustoti, pasiryžau — „Garbė 
ir tiesa , imu aš jus! 

Jis padėjo ranką ant išrinktos dėžutės. Sultonas liepė jam stovė- 

ti ir davė ženklą prieiti Labakanui prie savo stalo. Labakanas taip 
pat padėjo ranką ant savo dėžutės. 

Sultonas liepė atnešti indą su vandeniu iš Mekos Zamzemo 
šulinio, nusiplovė rankas, nusikreipė į rytus, puolė kniūpsčias ir 
ėmė melstis: „Mano tėvų Dieve! Tu, kuris tiek amžių saugojai mū- 
sų giminės grynumą ir skaistumą, neleisk netikėliui sutepti abasi- 
dų giminės vardo ir šioj sunkioj valandoj teikis padėti mano sū- 
nui! 

Sultonas pakilo ir vėl atsisėdo soste. Laukiant pasidarė salėj to- 
kia tyla, jog galėjai girdėti peliukę bėgant. Niekas nedrįso nei kvė- 
puoti. Patys paskutiniai stiebėsi ir tiesė kaklus, norėdami per pir- 
mutinius pamatyti dėžutes. Pagaliau sultonas tarė: 

— Atvožkite dėžutes, — ir jos, kurių pirma negalėjo atidaryti 
jokia galybė, dabar atsivožė pačios. 

Dėžutėje, kurią išsirinko Omaras, ant aksomo pagalvėlio gulėjo 
mažutė aukso karūna ir valdžios lazda. Labakano dėžutėje buvo 
didelė adata ir truputis siūlų. Sultonas liepė abiem prinešti savo 
dėžutes. Jis paėmė iš Omaro dėžutės karūnėlę, ir pasirodė tikras 
stebuklas: ji ėmė pūstis, didėti ir tol didėjo, kol pasidarė tikros ka- 
rūnos didumo. Jis uždėjo karūną priklaupusiam prieš jį savo sūnui 
Omarui ant galvos, pabučiavo jį į kaktą ir liepė jam sėstis dešinėj. 
Paskui tarė Labakanui: 

— Yra senas priežodis, kad kurpius turi likti prie savo kurpalio. 
Matyti, ir tau lemta likti su savo adata. Nors tu nenusipelnei mano 
malonės, bet už tave prašė vienas Žmogus, kuriam šiandien nieko 
negaliu atsakyti. Todėl dovanoju tau gyvybę, bet jei nori mano ge- 
ro patarimo, tai pasiskubink greičiausiai išsikraustyti iš mano že- 
mės! 

Iš gėdos ir baimės nelaimingas siuvėjas negalėjo nei žodžio tar- 
ti. Su ašaromis akyse puolė jis ant kelių prieš karalaitį ir tarė: 

— Ar gali man dovanoti, viešpatie? 


— Ištikimybė draugui, atlaidumas priešui — abasido didy- 
bė! — atsakė karalaitis, keldamas jį nuo žemės. — Keliauk sau 
sveikas! 

— O, tu mano tikrasis sūnau! — prabilo susigraudinęs senasis 
sultonas ir apkabino sūnų. 

Emyrai, pašos ir visa šalies diduomenė atsistojo iš savo vietų ir 
sušuko: 

— Tegyvuoja naujasis karaliaus sūnus! 

Pasinaudojęs ta linksmybės valanda, kada visų akys buvo at- 
kreiptos į karalaitį, Labakanas, pasikišęs savo dėžutę po pažastim, 
išsmuko pro duris, nuėjo į sultono arklidę, pasimovė savo Murvą 
ir išjojo pro vartus Aleksandrijos link. Visas jo buvimas karalaičiu 
rodėsi jam tikras sapnas, tik puiki dėžutė, gražiai išdėta perlais ir 
deimantais, galėjo jam priminti, jog čia ne sapnas buvo. 

Kai jis pagaliau vėl atvyko į Aleksandriją, prijojo prie savo se- 
nojo meistro namų, nulipo nuo savo žirgo, prisirišo jį prie durų ir 
įėjo į dirbtuvę. Meistras, iš karto jo nepažinęs, mandagiai pasveiki- 
no ir paklausė, kuo galėtų jam patarnauti. Bet įsižiūrėjęs į svečią 
geriau ir pažinęs savo senąjį Labakaną, jis pasišaukė visus darbi- 
ninkus ir mokinius, ir visi kaip pasiutę šoko ant nelaimingo Laba- 
kano, nelaukusio tokio sutikimo, ėmė jį mušti, kulti su laidyne ir 
uolekčia, badyti su adatomis ir žnaibyti su aštriomis žirklėmis, kol 
jis nukamuotas krito ant senų drabužių krūvos. 

Paskui tik meistras ėmė jį gulintį plūsti už drapanų pavogimą. 
Veltui Labakanas teisinosi, jog jis to tik ir sugrįžęs, kad galėtų viską 
atlyginti siuvėjui, veltui davė treja tiek, kiek buvo nuostolių, meist- 
ras ir mokiniai vėl apipuolė jį, gerai apkūlė ir išmetė už durų. Su- 
muštas ir sudraskytas, Labakanas sėdo ant savo Murvos ir nujojo 
į karavansarajų. Ten jis gavo priglausti savo nulėgusią galvą ir ėmė 
mąstyti apie žemės vargus, apie nuopelnus taip dažnai nepripažįs- 
tamus, ir apie visų gėrybių niekingumą ir nepastovumą. Jis užmigo 
nusprendęs atsisakyti nuo visokių didybių ir likti prastu doru pi- 
liečiu. 

Kitą dieną atsikėlęs, jis nesigailėjo padaręs tokį apsisprendimą, 
nes, Matyti, smagūs meistro ir jo mokinių kumščiai išmušė jam vi- 
są didybę. 

Jis brangiai pardavė savo dėžutę, nusipirko namus ir įsitaisė 

dirbtuvę. Kai viską gerai įtaisė ir pakabino prieš savo langą lentą su 
parašu „Siuvėjas Labakanas', atsisėdo ir su rasta dėžutėj adata ir siū- 
lais ėmė lopyti drabužius, kuriuos jam meistras buvo labai sudras- 
kęs. Labakaną nuo to darbo buvo kažkas atitraukęs, ir kai jis vėl 
sugrįžo, kokį nuostabų daiktą išvydo! Adata pati siuvo! Ji vedė tokį 
gražų adinį, kokio nemokėjo Labakanas net savo įkvėpimo valan- 
domis. 

Tikrai, net menkiausia gerosios fėjos dovana naudinga ir turi 
didelę vertę. Bet ta dovana turėjo dar kitą vertę: siūlo galelis nie- 
kuomet nesibaigė, kad ir kažin kaip adata dirbo. 

Labakano visi labai prašė siūti, ir greit jis tapo garsiausiu apy- 
linkės siuvėju. Jis kirpo drabužius, vedė jiems pirmutinį adinį, ir 
adata toliau pati nesustodama dirbo, ligi drabužis būdavo pasiūtas. 
Netrukus Labakanas siuvo visam miestui, nes dirbo gražiai ir ne- 
paprastai pigiai. Tik dėl vieno dalyko Aleksandrijos gyventojai krai- 
pė galvas: jis dirbo vienas, be mokinių, ir užsidaręs duris. 

Vadinas, įvyko dėžutės pranašavimas: Laimė ir turtas. Laimė ir 
turtas, kad ir nedidžiausi, lydėjo gerąjį siuvėją, ir kai jis girdėdavo 
apie jaunojo sultono Omaro garbę, skambėjusią visų lūpose, kai jis 
girdėdavo, kad tas narsus sultonas yra savo tautos didybė ir meilė 
ir savo priešų baimė, tada buvusis karalaitis sakydavo pats sau: 
„Dėlto geriau, kad aš palikau siuvėju. Ieškoti garbės ir tiesos labai 
pavojingas dalykas!“ Taip gyveno Labakanas patenkintas savim, 
gerbiamas visų piliečių, ir jei adata dar nenustojo savo galybės, tai 
ir dabar tebesiuva amžinais gerosios fėjos Adolzaidės siūlais. 


+++ 


Saulei tekant, karavanas pakilo ir greit atvyko į Birket-el-Hadą, ar- 
ba maldininkų šaltinį, nuo kur ligi Kairo bebuvo likusios trys va- 
landos kelio. Tuo metu karavanas buvo laukiamas, ir netrukus pir- 
kliai nudžiugę pamatė savo draugus ateinant priešais jų pasitikti iš 
Kairo. Jie įjojo į miestą pro Bebel-Falko vartus; joti pro tuos vartus, 
keliaujant iš Mekos, yra geras ženklas, nes pro juos jojęs pranašas. 

Turguj keturi turkų pirkliai atsisveikino su nepažįstamu ir grai- 

ku Zaleiku ir nutraukė su draugais namo. O Zaleikas parodė nepa- 
žįstamui gerą karavansarajų ir pasikvietė drauge su juo pietauti. 
Nepažįstamas sutiko ir prižadėjo ateiti, tik pirma norėjo dar persi- 
rengti. 

Norėdamas gerai pavaišinti kelionės metu labai pamėgtą nepa- 
žįstamą, graikas pasirūpino pagaminti geriausių valgių ir gėrimų, 
ir kai viskas jau prirengta buvo, jis atsisėdo ir ėmė laukti svečio. 

Pagaliau išgirdo iš lengvo artinantis nepažįstamą koridorium į 
jo kambarį ir atsikėlė, tikėdamas sutikti ir širdingai jį pasveikinti 
prie slenksčio; bet, atsidaręs duris, taip nusigando, jog šoko atgal, 
nes prieš jį stovėjo baisusis Raudonas apsiaustas. Dar kartą jis žvilg- 
telėjo — ne, čia ne apsirikimas buvo; tas pats aukštas stogas, ta 
pati kaukė, iš po kurios žibėjo juodos akys, tas pats raudonas auk- 
su siūtas apsiaustas, labai gerai jam pažįstamas iš baisiausios gyve- 
nimo valandos. 

Zaleiko širdy pakilo priešingi jaugmai; jau seniai buvo pamir- 
šęs savo nelaimės kaltininką ir jam viską dovanojęs, bet jo pasiro- 
dymas vėl atnaujino senąsias žaizdas. Visos tos sunkios mirties bai- 
mės valandos ir tie sąžinės priekaištai, suėdę jam jaunas dienas, 
vėl atbudo jo sieloje. 

— Ko tu nori, baisusis Žmogau? — prabilo graikas, kai šmėkla 
vis dar nesijudindama stovėjo prie slenksčio. — Eik greičiau iš čia, 
kad aš tavęs neprakeikčiau! 

— Zaleikai! — tarė iš po kaukės pažįstamas balsas. — Zaleikai! 
Tu taip sutinki savo svečią? — Tai sakydamas, nusiėmė jis nuo 
akių kaukę ir atsiskleidė apsiaustą. Tai buvo Sėlimas Barukas, tas 
dykumos nepažįstamas. 

Bet Zaleikas, matyti, dar nenusiramino; baisu jam buvo tos 
šmėklos; juk visai aiškiai jis pažino savo nepažįstamą nuo Ponte 
vecchio. Bet senasis vaišingumo įprotis paėmė viršų, ir jis tylėda- 
mas davė ženklą svečiui sėstis šaly jo prie stalo. 

— Spėju tavo mintis, — tarė nepažįstamas, jiems susėdus. — 
Tavo akys, lyg klausdamos, žiūri į mane. Aš būčiau galėjęs tylėti ir 
niekuomet nesirodyti tau į akis, bet turiu duoti tau apyskaitą, ir 
todėl, net nebijodamas tavo prakeikimo, pasiryžau ateiti pas tave 

taip, kaip tada buvau apsitaisęs. Tu esi man kartą pasakęs: „Mano 
tėvų tikėjimas man liepia jį mylėti, jis gal dar už mane nelaimin- 
gesnis! Tikėk, kad taip yra, bičiuli, ir paklausyk mano pasiteisini- 
mo. 

— Aš turiu pradėti iš tolo, kad aiškiau mane suprastum. Aš 
gimiau Aleksandrijoj. Mano tėvas, jaunesnysis senos ir Žinomos 
prancūzų giminės sūnus, buvo Aleksandrijoj savo krašto konsulu. 
Nuo dešimtų metų augau Prancūzijoj — pas mano motinos brolį 
ir tik po kelerių metų nuo prancūzų revoliucijos pradžios kartu su 
dėde išvažiavau iš savo tėvynės, ieškodamas kartu su dėde, kuriam 
jų tėvų Žemėje grėsė pavojus, prieglaudos už jūrių pas mano tė- 
vus. Mes išlipome į krantą, pilni vilties vėl rasti tėvų namuose ra- 
mybę, kurios netekome dėl prancūzų tautos sukilimo. Bet deja! 5a- 
vo tėvo namuose radau ne viską taip, kaip tikėjomės. Tiesa, audra 
dar nebuvo lig ten nuėjusi, bet tuo sunkesnė buvo mano tėvų na- 
mus ištikusi nelaimė. Mano brolis, jaunas ir gabus vyras, tėvo pir- 
mutinis sekretorius, tik neseniai buvo vedęs jauną mergaitę, vieno 
Florencijos bajoro dukterį, jos tėvas gyveno su mumis kaimynijoj. 
Prieš dvi dienas lig mūsų atvažiavimo ji kažkur dingo, ir nei mūsų 
namai, nei jos tėvas negalėjo rasti jokių jos pražuvimo pėdsakų. 
Pagaliau ėmė manyti, kad ji, išėjusi pasivaikščioti, nuėjo perdaug 
toli ir pakliuvo į galvažudžių rankas. Ta mintis mano nelaiminga- 
jam broliui buvo daug labiau raminama negu tiesa, kurią netrukus 
sužinojom. Apgaulinga moteriškė pabėgo laivu su vienu jaunu ne- 
apoliečiu, su kuriuo ji buvo susipažinus savo tėvo namuose. Mano 
brolis, baisiai pasipiktinęs tuo atsitikimu, buvo norėjęs nubausti kal- 
tininkę, bet veltui! Tas jo ieškojimas, kuris Neapoly ir Florencijoj 
atkreipė akis, pražudė jį patį ir mus visus. Florencijos bajoras buvo 
išvažiavęs atgal į savo tėvynė, žadėdamas padėti mano broliui, bet 
iš tikrųjų norėdamas mus pražudyti. Florencijoj jis suardė visą bro- 
lio darbą ir taip padarė, jog mano tėvas ir brolis buvo nužudyti. 
Mano nelaiminga motina išėjo iš galvos, ir vos po dešimties ilgų 
mėnesių mirtis išgelbėjo ją iš to baisaus padėjimo; tik prieš kelias 
dienas lig mirties jai buvo sugrįžusi visa sąmonė. Vadinas, likau 
pasauly vienų vienas. Tik viena mintis buvo mano galvoj, tik viena 

mintis mane nuliūdusį ramino; tai buvo ta galinga liepsna, kurią 
uždegė mano širdy motina savo paskutinę valandą. 
Paskutinėmis valandomis, kaip tau sakiau, buvo sugrįžusi jai 
sąmonė; ji liepė pašaukti mane ir ramiai kalbėjo apie mūsų likimą 
ir apie savo mirtį. Paskui paprašė visų išeiti iš kambario, iškilmin- 
gai pasikėlė nuo savo patalo ir pasakė, kad aš galėčiau gauti jos 
palaiminimą tik tada, jei prisiekčiau įvykdyti tai, ką ji man lieps. 
Sugraudintas savo mirštančios motinos žodžių, aš prisiekiau pada- 
ryti viską, ką ji man lieps. Tada ji pareikalavo iš manęs atkeršyti 
florentiečiui ir jo dukteriai už visas mūsų namų nelaimes. Ji mirė 
ant mano rankų. Ta keršto mintis, kurią visados nešiojau savo šir- 
dy, dabar apėmė visą mano sielą. Tuomet susirinkau paskutinius 
tėvo turto likučius ir prisiekiau sau arba atkeršyti, arba pats Žūti. 
Netrukus atvykau į Florenciją ir ten apsigyvenau, pakeitęs savo 
vardą. Bet priešininko padėtis didžiai sunkino įvykdyti mano troš- 
kimą. Senasis florentietis buvo tapęs gubernatorium ir galėjo tuo- 
jau mane pražudyti, jei būtų šiek tiek įtaręs. Man padėjo vienas 
netikėtas atsitikimas. Vieną vakarą pamačiau gatve einant Žmogų, 
apsivilkusį pažįstama livrėja. Iš jo nedrąsios eisenos, paniurusių 
akių ir pusbalsiu pasakytų žodžių „Santo sacramento“ ir „Maledet- 
to diavolo'! pažinau florentiečio tarną, senį Pietrą, kurį dažnai ma- 
tydavau Aleksandrijoje. Aš neabejojau, kad jis pyksta ant savo po- 
no, ir nusprendžiau pasinaudoti tuo jo pykčiu. Jis, matyti, labai 
nustebo išvydęs čia mane ir ėmė skųstis savo vargais, kad negalin- 
tis nieku ponui įtikti nuo to laiko, kai jis tapęs gubernatorium. Ma- 
no auksas padidino jo rūstybę, ir jis veikiai palinko į mano pusę. 
Dabar didžiausia sunkybė buvo prašalinta; turėjau savo rankose 
žmogų, galėjusį kiekvieną valandą atidaryti mano priešo duris, ir 
keršto planas greit brendo. Man rodėsi, kad senojo florentiečio gy- 
vybė, palyginti su mano namų žuvimu, turi labai maža reikšmės. 
Aš norėjau, kad jis netektų to, kas jam buvo brangiausia — savo 
dukters Biankos. Juk ji buvo mano broliui padariusi tokią baisią 
piktybę, juk ji mūsų nelaimės didžiausia priežastis. Mano širdis, 


! Itališki žodžiai: „Sventas sakramentas“ ir „Prakeiktas velnias!“ Vert. 

taip troškusi keršto, net apsidžiaugė išgirdus, kad tuo metu Bianka 
rengiasi antru kartu ištekėti; buvo nuspręsta, kad ji turi mirti. Pats 
atlikti to kruvino darbo nedrįsau, bet ne labiau jam tiko ir senasis 
Pietras; todėl ėmėme ieškoti kito Žmogaus, kad galėtų tai padaryti. 
Iš florentiečių aš nei vieno nenorėjau samdyti, nes prieš guberna- 
torių niekas nebūtų drįsęs eiti. Tada Pietrui atėjo į galvą mintis, 
kurią aš paskui įvykdžiau; jam rodėsi, kad tinkamiausias tam rei- 
kalui Žmogus buvai tu, kaip svetimšalis ir gydytojas. Kaip buvo 
toliau, pats Žinai. Mano sumanymas iš pradžios trukdėsi dėl tavo 
perdaug didelio atsargumo ir dorumo. Todėl reikėjo prasimanyti 
tą istoriją su apsiaustu. 

Pietras mums atidarė gubernatoriaus rūmų dureles; jis ir vėl 
būtų slapta mus išvedęs, jei mes nebūtume išbėgę, išsigandę bai- 
saus reginio, kurį išvydom pro durų plyšį. Siaubo ir gailesčio veja- 
mas, aš nubėgau daugiau kaip du šimtus žingsnių, ligi kritau ties 
bažnyčios slenksčiu. Tiktai ten vėl atsigavau, ir pirmutinė mano 
mintis buvo tu ir tavo baisus likimas, jei tave rastų namuose. 

Aš prislinkau prie rūmų, bet negalėjau rasti jokių pėdų: nei 
Pietro, nei tavo. Durelės buvo atdaros; tokiu būdu, ėmiau tikėtis, 
kad tu galėjai pasinaudoti gera proga ir pabėgti. 

Bet išaušus dienai, bausmės baimė ir sąžinės priekaištai nedavė 
man ramybės pasilikti Florencijoj. Aš nuvykau į Romą. Gali supras- 
ti mano nerimą, kai po kelių dienų ėmė pasakoti tą istoriją pridė- 
dami, kad susekę žmogžudį, gydytoją graiką. Aš sugrįžau į Floren- 
ciją drebėdamas: juk jei pirma mano kerštas man pasirodė per žiau- 
rus, tai dabar aš jį keikiau, nes jis buvo nupirktas nekalto Žmogaus 
gyvybe. Aš atvažiavau tą pačią dieną, kurią tu netekai rankos. Nu- 
tylėsiu, ką jaučiau, matydamas tave lipant ant ešafoto ir taip vyriš- 
kai kenčiant. Bet tuo metu, kai tavo kraujas šoko čiurkšliu, tvirtai 
prižadėjau rūpintis tavim, visą gyvenimą. Kas atsitiko toliau, tu Ži- 
nai, man belieka pasakyti, kad aš keliavau su tavim šią kelionę. 

Kaip sunki našta spaudė mano širdį mintis, kad vis dar tu man 
nedovanojai, todėl pasiryžau pagyventi kartu su tavim keliolika 
dienų ir pagaliau išduoti tau apyskaitą, ką esu padaręs. 

Kai svečias pabaigė, jis maloningai pažvelgė ir ištiesė savo ranką 


Graikas tylėdamas išklausė svečią. Kai svečias pabaigė, jis ma- 
loningai pažvelgė ir ištiesė savo ranką. 

— Aš gerai žinojau, kad tu turėjai būti nelaimingesnis už mane, 
nes tas baisus darbas kaip šešėlis visą amžių neatstos nuo tavęs; 
atleidžiu tau iš visos širdies. Bet atsakyk man dar į vieną klausimą: 
kaip pakliuvai į dykumas ir ką veikei nupirkęs man Konstantino- 
poly namus? 

— Aš nuvykau atgal į Aleksandriją, — atsakė tas, — mano krū- 
tinėje degė neapykanta, aš ėmiau nekęsti visų Žmonių, ypač tų tau- 
tų, kurios vadinasi civilizuotos. Tikėk, tarp musulmonų man buvo 
geriau! Pagyvenus Aleksandrijoj kelis mėnesius, atvyko mano tau- 
tiečiai. 

Aš į juos žiūrėjau kaip į savo tėvo ir brolio budelius; todėl su- 
siieškojau iš savo pažįstamų kelis vienminčius jaunus vyrus ir pri- 
sidėjau prie tų narsiųjų mameliukų, kurie taip dažnai būdavo pran- 
cūzų kariuomenės pabaisa. Karui pasibaigus, nebegalėjau grįžti prie 
ramaus darbo. Su savo nedideliu draugų būreliu išjojau į dykumas 

ir klajojau visur, versdamasis medžiokle ir kova. Gyvenau paten- 
kintas tarp tų Žmonių, kurie mane gerbia kaip savo viešpatį. Juk jei 
mano azijatai ir ne tokie mokyti kaip jūsų europiečiai, bet užtat jie 
labai toli nuo pavydo ir melo, nuo gobšumo ir garbės troškimo. 

Zaleikas padėkojo nepažįstamui už pasakojimą, paspaudė ne- 
pažįstamo. ranką ir ėmė jo prašyti važiuoti drauge, gyventi ir mirti 
prie jo. 

Susijaudinęs svečias pažvelgė į graiką. 

— Iš to matau, — tarė jis, — kad man visiškai dovanojai, kad 
tu mane myli. Priimk už tai mano širdingiausią padėką. — Jis pa- 
šoko ir išsitiesęs atsistojo prieš graiką, o tas beveik išsigando gra- 
žaus vyro karingo ūgio, baisiai žibančių akių ir jo duslaus paslap- 
tingo balso. 

— Malonus tavo pakvietimas, — pasakė nepažįstamas, — kiek- 
vieną kitą jis tikrai patrauktų, bet aš negaliu juo pasinaudoti. Mano 
žirgas jau pabalnotas, mano tarnai manęs jau laukia. Sudiev, lik 
sveikas, Zaleikai! 

Draugai, kuriuos likimas taip stebuklingai suartino, atsisveikin- 
dami apsikabino ir pasibučiavo. 

— Kaip vadiniesi? Kokiu vardu turiu vadinti savo svečią, kuris 
amžinai gyvens mano atminime? — paklausė graikas. 

Nepažįstamas pažiūrėjo į jį, dar kartą paspaudė jam ranką ir 
atsakė: 

— Mane vadina dykumos viešpačiu; aš — galvažudys Orbasanas. 

kaktą ir antakius, nuleidęs akis, susimąstęs ir nuolat glostydamas 
savo ilgą juodą barzdą, kada jis taip eidavo į mečetę skaityti tikin- 
tiesiems korano, kaip to reikalavo jo luomas, žmonės stodavo gat- 
vėj, lydėdavo jį akimis ir sakydavo viens kitam: 

— Koks gražus vyras, tas mūsų šeichas, ir turtingas. 

— Turtingas Žmogus, — atsakydavo kitas. — Stambulo uoste 
gražius rūmus turi! Kiek jo dvarų, laukų, galvijų ir vergų! 

— Tiesa, — tvirtino trečias, — totorius, neseniai atsiųstas pas 
jį iš Stambulo, nuo paties sultono, kad jį pranašas laimintų, sakė 
man, kad mūsų šeichą labai gerbia reisefendi, kapidžipaša, visi kiti 
ministrai ir net pats sultonas. 

— Taip, — atsiliepdavo ketvirtas, — palaiminti jo Žingsniai. Jis 
žmogus turtingas, garsingas, bet... bet... žinote, ką aš manau. 

— Taip, taip! — atsakydavo kiti linksėdami galvas, — tai tiesa, 
ir jis turi bėdų, nenorėtum jo vietoje labai būti; jis Žmogus turtin- 
gas, garsingas, bet... bet... 

Ali-Banu turėjo puikius namus gražiausioj Aleksandrijos vietoj. 
Prieš namus, palmių paunksny, buvo plati terasa, aptverta marmu- 
ro tvora ir apsodinta palmių medžiais. Čia dažnai jis sėdėdavo va- 
karais ir rūkydavo pypkę. Tuo tarpu netoliese stovėdavo dvylika 
gražiai apvilktų vergų, laukdami jo paliepimo; vienas nešiodavo 
betelį!, antras laikydavo skėtį nuo saulės, trečias stovėdavo su auk- 
so taurėmis, pripiltomis brangiojo sorbeto, ketvirtas turėdavo povo 
plunksnų vėduoklę musėms vaikyti nuo savo valdovo; čia būdavo 
ir dainininkų su arfomis ir trimitais rankose, kad galėtų jį palinks- 
minti muzika, kai jis to pareikalaus, o visų mokyčiausias turėdavo 
kelis popieriaus rituliukus, iš kurių šeichui skaitydavo. 

Bet veltui laukdavo jo paliepimų. Ali-Banu nereikalaudavo nei 
muzikos, nei dainavimo; jam nerūpėdavo senovės išmintingų po- 
etų sakymai; jis nenorėdavo nei sorbeto gerti, nei betelio kramtyti, 
net vergas su povo plunksnų vėduokle neturėdavo darbo, nes po- 
nas nejausdavo musių, kurios bimbiliuodamos sukdavosi aplink jį. 

Eidami pro šalį, keleiviai dažnai sustodavo pasigrožėti puikiai- 


! Augalas, panašus į pipirą; Rytų žmonės jį kramto laikydami burnoj. Vert. 

siais valdovo rūmais, išpuoštais jo vergais ir viskuo, kas gali būti 
malonu žmogui. Bet pažvelgę į šeichą, kada jis nuliūdęs sėdėdavo 
palmių pavėsy ir žiūrėdavo, kaip draikosi jo pypkės melsvi dūmai, 
linguodami galvas sakydavo: 

— Tiesa, tas didžturtis yra tikras vargšas. Jis, kad ir turi tiek 
daug, yra vargingesnis už tą, kuris nieko neturi, nes pranašas jam 
nedavė mokėjimo tuo džiaugtis. 

Taip kalbėdavo žmonės, juokdavosi iš jo ir eidavo tolyn. 

Vieną kartą vakare, kada šeichas vėl sėdėjo prieš savo namų 
duris po palmėmis, visoj savo žemiškoj gražybėj, ir nuliūdęs sau 
vienas rūkė, netoli stovėjo keli jaunikaičiai, jie žiūrėjo į jį ir juokėsi. 

— Tikrai, — tarė vienas, — kvailas žmogus tas šeichas Ali-Ba- 
nu. Turėdamas tokius turtus, mokėčiau kitaip juos vartoti. Kiekvie- 
ną dieną linksmai gyvenčiau. Mano draugai pietautų su manim 
didelėse rūmų salėse, ir tarp tų paniurusių sienų garsiai skambėtų 
smagus juokas ir dainos. 

— Žinoma, — atsakė antras, — nei šio, nei to būtų. Bet daugy- 
bė draugų greit išeikvotų tau turtus, nors jie būtų didumo kaip 
sultono, kad jį pranašas laimintų. O jei aš taip vakare šioj puikioj 
vietoj sėdėčiau po palmėmis, tai vergai turėtų man dainuoti ir Žais- 
ti, šokėjai turėtų man šokti ir visokius nuostabius daiktus rodyti. O 
aš rūkyčiau sau sėdėdamas, liepčiau paduoti brangiojo sorbeto ir 
gėrėčiaus visu tuo, kaip tikras Bagdado valdovas. 

— Šeichas, — atsiliepė trečias jaunikaitis, rašytojas, — šeichas, 
sako, esantis mokytas ir išmintingas vyras; ir tikrai, iš jo pamokslų 
apie koraną gali spręsti, kiek jis yra prisiskaitęs išmintingiausių po- 
etų ir rašytojų. Bet ar taip jis gyvena, kaip turėtų gyventi išmintin- 
gas žmogus? Aure ten stovi vergas, turėdamas pilną saują popierių 
rituliukų, aš atiduočiau savo šventadieninius drabužius, kad galė- 
čiau perskaityti nors vieną iš jų, nes ten, be abejo, gražūs dalykai. 
O jis! Jis sėdi sau, rūko ir žiūrėti nežiūri į knygas. Kad aš būčiau 
šeichas Ali-Banu, tarnas turėtų man skaityti, kol jis beskaitydamas 
pridustų arba sutemtų naktis. Ir tada, pailsęs, turėtų man skaityti, 
kol aš užmigčiau. 

— O! Puikiai jūs mokėtumėt gyventi, — nusijuokė ketvirtas. — 

Valgyti ir gerti, dainuoti ir šokti, skaityti galvočių raštus ir klausyti 
visokių poetų eiles! Ne, aš padaryčiau visai kitaip. Šeichas turi pui- 
kiausių arklių ir kuprių ir begales pinigų. Jo vietoje keliaučiau aš į 
pasaulio kraštą, nuvykčiau net į maskolių, net į frankų žemę. Joks 
kelias nebūtų man ilgas, pamatyčiau visas pasaulio gražybes. Taip 
aš padaryčiau, jeigu būčiau štai tuo žmogumi. 

— Jaunystė gražus laikas ir amžius, kada Žmogus esti links- 
mas, — tarė senelis, stovėjęs šalia jų ir girdėjęs taip kalbant. — Bet 
leiskit man tarti, kad jaunystė yra taip pat ir kvailystė, kad kartais 
nušneka ji niekus, nežinodama pati, ką daro. 

— Ką jūs norite tuo pasakyti? — nustebę paklausė jaunikai- 
čiai. — Jūs čia kalbate apie mus? Kas jums darbo, kad mes niekina- 
me šeicho gyvenimą? 

— Jei kuris išmano daugiau negu kitas, tegu pataiso jo klaidą, 
taip nori pranašas, — atsakė senelis. — Šeichas, tiesa, begal turtin- 
gas ir turi visko, ko širdis trokšta, bet jis toks nuliūdęs ir nusiminęs 
ne be priežasties. Jūs manote, kad jis visada toks buvo? Ne, aš esu 
jį matęs prieš penkiolika metų, kada jis buvo smagus ir greitas kaip 
paukštis, gyveno linksmai ir mokėjo naudotis šios žemės gėrybė- 
mis. Tada jis turėjo sūnų, savo dienų džiaugsmą, gražų ir išmintin- 
gą; kam teko jį matyti arba girdėti jo kalbą, tas turėjo pavydėti 
šeichui tokio turto, nes jis tebuvo dešimties metų, o jau buvo toks 
mokytas kaip kitas aštuoniolikos. 

— Ir jis mirė? Vargšas šeichas! — sušuko jaunasis rašytojas. 

— Jis galėtų nusiraminti, jei žinotų, kad jo sūnus nukeliavo į 
pranašo karalystę, kur gyventų geriau kaip čia Aleksandrijoje. Bet 
nelaimė daug didesnė. Tai buvo laikas, kada frankai, kaip alkani 
vilkai, atėjo į mūsų Žemę ir pradėjo su mumis kariauti. Jie paėmė 
Aleksandriją, iš čia traukė vis tolyn ir tolyn ir pradėjo karą su ma- 
meliukais. Šeichas buvo išmintingas vyras ir mokėjo su jais gerai 
gyventi. Bet gal dėl to, kad juos masino jo turtai, o gal dėl to, kad 
jis padėdavo savo vienatikiams broliams, tikrai to nežinau, žodžiu, 
vieną kartą jie atėjo į šeicho namus ir ėmė jį kaltinti, kad jis slapta 
padedantis mameliukams ginklais, arkliais ir valgomais daiktais. Jis 
visaip įrodinėjo savo nekaltybę, bet nieko nepadėjo, nes frankai 

žiaurūs, kietaširdžiai žmonės, kai jie nori pinigų. Todėl jie paėmė 
laidu į savo stovyklą jo jauną sūnų, vardu Kairamą. Šeichas davė 
jiems už jį daug pinigų, bet frankai norėjo gauti dar daugiau ir 
negrąžino sūnaus. Staiga nuo jų pašos, ar kas kitas jis buvo, atėjo 
frankams paliepimas sėsti į laivus. Apie tai Aleksandrijoje niekas 
nieko nežinojo. Netrukus jie išplaukė iš Egipto, pasiėmę su savimi, 
matyti, mažąjį šeicho sūnų, nes niekas apie jį nuo to laiko daugiau 
nieko negirdėjo. 

— Nelaimingas Žmogus! Kaip jį nubaudė Alachas! — vienu bal- 
su sušuko jaunikaičiai ir gailestingai pažvelgė į šeichą, o tas tarp 
žemės gražybių vienas sėdėjo po palmėmis nuliūdęs. 

— Jo pati, kurią jis labai mylėjo, mirė iš gailesčio, netekusi sū- 
naus. O jis nusipirko laivą, apginklavo jį ir prikalbėjo vieną čia 
gyvenusį gydytoją franką važiuoti kartu į Frankistaną ieškoti Žu- 
vusio sūnaus. Jie sėdo į laivą, ilgą laiką plaukė jūra ir galop atvyko 
į tų geurų' Žemę, tų netikinčių, kurie buvo Aleksandrijoj. Bet ten 
tuo metu buvusi baisi suirutė. Jie nužudę savo sultoną ir pašas, 
turtingi ir vargšai kapoję vieni kitiems galvas, visam krašte nebuvę 
jokios tvarkos. Veltui jie kiekvienam mieste ieškojo mažojo Kaira- 
mo: apie jį niekas nežinojo, ir frankų gydytojas patarė pagaliau 
šeichui grįžti, kad jie kartais patys nepalydėtų galvų. 

Tokiu būdu jie vėl sugrįžo, ir nuo to laiko šeichas, gedėdamas 
sūnaus, pradėjo taip gyventi kaip dabar. Ir jis elgiasi teisingai. Ar 
neturi jis manyti, kada pats geria ir valgo: gal dabar mano nelai- 
mingasis Kairamas badauja ir trokšta? Ir kada jis velkasi brangius 
drabužius, kurių reikalauja jo padėjimas, ar negalvoja jis tuomet: 
dabar jis gal neturi kuo savo kūno pridengti? Ir kada jo vergai jam 
dainuoja, šoka arba skaito, ar negali jam tada ateiti į galvą mintis: 
gal dabar mano sūnus vargšas turi šokti ir žaisti savo valdovui fran- 
kui, kada jis to geidžia? Bet labiausiai jam spaudžia širdį, kai jis 
ima galvoti, kad mažasis Kairamas taip toli nuo tėvų žemės, kad jis 
gyvena tarp svetimųjų, kurie tyčiojasi iš jo, kad jis pames savo tėvų 


* Musulmonų paniekos žodis; tuo vardu jie vadina visus kito tikėjimo žmones. 
Vert. 

tikėjimą ir jam niekuomet nebeteks apkabinti savo sūnaus rojaus 
daržuose. 

Štai dėl ko toks geras savo vergams ir nuolat dalina didelius 
pinigus pavargėliams! Jis tikisi, kad Alachas atlygins už tai ir su- 
minkštins sūnaus valdovų širdį ir jie geriau elgsis su juo. Ir kiek- 
vieną kartą, kai ateina diena, kada jam atimtas buvo sūnus, jis pa- 
leidžia dvylika vergų. 

— Apie tai ir aš esu girdėjęs, — atsakė rašytojas. — Bet yra 
visokių kalbų. Apie sūnų nieko negirdėjau, tik man pasakojo, kad 
šeichas esantis keistas žmogus ir labai mėgstantis pasakojimus. Kar- 
tą per metus jis liepiantis savo vergams pasakoti visokias istorijas 
ir kas gražiausiai nusakantis, tą paleidžiantis. 

— Netikėkit, ką žmonės kalba, — tarė senelis, — čia yra taip, 
kaip aš sakau, o aš tai Žinau tikrai. Galimas daiktas, kad jis tą sun- 
kiąją dieną nori pasilinksminti ir liepia pasakoti sau istorijas, bet 
vergus leidžia dėl savo sūnaus. Bet vakaras pradeda vėsti, ir aš 
turiu keliauti toliau. Salem aleikum!, sudie, jaunikaičiai, ir nuo šios 
dienos kitaip manykit apie gerąjį šeichą. 

Jaunikaičiai padėkojo seneliui už jo paaiškinimus, dar kartą pa- 
žiūrėjo į nuliūdusį tėvą ir nuėjo keliu tolyn, sakydami viens kitam: 

— Tačiau nenorėčiau būti šeichu Ali-Banu. 


Netrukus atsitiko, kad jaunikaičiai, kalbėję su seneliu apie šeichą 
Ali-Banu, rytmetinių maldų laiku vėl ėjo ta gatve. Jie atsiminė se- 
nelį, atsiminė, ką jis pasakojo apie nelaimingąjį šeichą, ir pažvelgė 
į jo namus. Bet kaip jie nustebo pamatę, kad ten viskas puikiausiai 
buvo išpuošta! Nuo stogo, kur vaikščiojo gražiai apsitaisiusios ver- 
gės, plevėsavo gairės ir vėliavos; rūmų priebutis buvo išklotas ki- 
limais ir šilkiniais audimais; plačios terasos pakopos buvo aptiestos 
puikia plona gelumbe, ta ėjo net per visą gatvę ir buvo tokia graži, 


' Arabiškai reiškia: „ramybė jums“. Vert. 

jog bet kas būtų suvartojęs sau šventadieniniams drabužiams arba 
kojų patiesalui. 

— Žiūrėkit, kaip šeichas per kelias dienas atsimainė! — tarė 
rašytojas.— Ar jis pokylį kelia? Gal nori duoti darbo savo dainuo- 
tojams ir šokėjams? Pažvelkite į tuos kilimus! Ar turi tokių bent kas 
visoj Aleksandrijoj! O ta gelumbė, patiesta ant žemės! Tikrai gaila 
jos! 

— Žinai, ką aš manau? — atsiliepė antras. — Jis turbūt laukia 
didelio svečio. Taip Žmonės ruošiasi tik tada, kai apsilanko koks 
galingas valdovas arba sultono efendi!. Kas gi šiandien gali čia at- 
važiuoti? 

— Aure ateina iš ten mūsų senelis! O jis viską Žino ir galės 
mums išaiškinti. Klausyk! Ar negalėtum kiek sustoti ir pakalbėti su 
mumis? — Taip jie šaukė, o senelis pastebėjo juos ir pažino, kad 
čia buvo tie patys jaunikaičiai, su kuriais jis prieš kelias dienas bu- 
vo kalbėjęs. Jie parodė, kaip buvo puošiami šeicho namai, ir pa- 
klausė, ar jis nežinotų, kokio didelio svečio laukiama! 

— Jūs turbūt manote, — atsakė jis, — kad Ali-Banu kelia dide- 
lę šventę arba laukia aukšto svečio? Tai ne tas. Šiandien, kaip jūs 
žinote, ramadano mėnesio dvylikta diena, o tą dieną išvedė jam 
sūnų iš namų. 

— Galiu prisiekti pranašo barzda! — sušuko vienas jaunikai- 
tis. — Čia atrodo, kad būtų vestuvės ir didelė iškilmė, o tuo tarpu 
yra jo liūdniausios dienos sukaktis. Kaip tai išaiškinti? Turit sutikti, 
kad šeichas eina iš galvos. 

— Sveikas vis dar taip greit tebesprendi, jaunasis mano drau- 
ge? — paklausė šyptelėjęs senelis. — Ir šį kartą sveiko strėlė buvo 
smaili ir aštri, kilpinė labai įtempta, bet vis dėlto toli gražu nepa- 
taikė į tikslą. Žinok, kad šiandien šeichas savo sūnaus laukia. 

— Vadinas, rado? — sušuko nudžiugę jaunikaičiai. 

— Ne, ir galimas daiktas, ilgai jo neras. Bet žinokit: prieš aštuo- 
nerius arba dešimt metų, kada šeichas tą dieną taip pat buvo nu- 
liūdęs ir susirūpinęs, taip pat leido vergus, valgydino ir girdė pa- 


' Aukštųjų Turkijos valdininkų (ministrų) titulas. Vert. 

vargėlius, pasitaikė, kad jis liepė paduoti valgyti ir gerti vienam 
dervišui, kuris nuilsęs gulėjo jo rūmų pavėsy. Dervišas buvo šven- 
tas žmogus ir mokėjo pranašauti iš žvaigždžių. Pastiprintas malo- 
ninga šeicho ranka, prisiartino jis prie jo ir tarė: „Žinau tavo siel- 
varto priežastį; juk šiandien dvylikta ramadano diena, ir ar ne tą 
dieną esi netekęs savo sūnaus? Bet tikėk, kad ši nuliūdimo diena 
bus tavo didelio džiaugsmo diena; žinok, kad tą dieną vėl sugrįš 
tavo sūnus. Taip sakė dervišas. Kiekvienam musulmonui būtų 
nuodėmė netikėti, ką sakė tas žmogus. Nors tai ir nepalengvino 
šeicho sielvarto, bet jis tą dieną visados laukia sugrįžtant sūnaus, 
puošia savo namus, salę ir laiptus, tarytum sūnus galėtų kiekvieną 
valandą atsirasti. 

— Nuostabu! — tarė jaunasis rašytojas. — O aš dėlto labai no- 
rėčiau pažiūrėti, kaip ten viskas gražiai išpuošta, kaip jis pats liūdi 
tarp tų visų gražybių, o svarbiausia, norėčiau pasiklausyti, kaip jam 
pasakoja vergai. 

— Nėr lengvesnio daikto! — atsakė senelis.— Vergų prižiūrė- 
tojas yra mano senas bičiulis ir tą dieną visados jis man duoda 
salėje vietelę, kur manęs, tarp didelio būrio šeicho tarnų ir draugų, 
niekas nepastebi. Aš pašnekėsiu su juo, kad jis įsileistų ir jus; jūs 
tesat keturiese, ir man rodosi, galėsit gauti vietos; būkit devynio- 
mis šiam daikte, ir aš jums duosiu atsakymą. 

Jaunikaičiai padėkojo seneliui ir nuėjo, labai trokšdami pama- 
tyti, kas ten bus. 

Sutartą valandą jie atėjo į tą daiktą prieš šeicho namus ir ten 
įsileisti. Senelis juos nusivedė, bet ne puikiai išpuoštais laiptais ir 
ne pro vartus, bet pro šonines dureles, kurias paskui vėl gražiai 
uždarė. Toliau juos vedė ilgais koridoriais ir galų gale pasiekė di- 
džiąją salę. Salė buvo pilna gražiai apsitaisiusių žmonių, susirinku- 
sių iš viso miesto paguosti nuliūdusio šeicho. Vergų buvo įvairių ir 
visokių tautų. Visi buvo nesmagūs, nes jie mylėjo savo viešpatį ir 
sielojosi kartu su juo. Salės gale, ant gražaus kilimo, sėdėjo arti- 
miausi šeicho bičiuliai, kuriems tarnavo vergai. Greta jų asloje sė- 
dėjo šeichas. Nuliūdimas jam neleido sėdėti ant džiaugsmo kilimo. 

Aleksandrijos šeichas ir jo vergai 


Jis sėdėjo pasirėmęs galvą ranka ir, matyti, nelabai klausė žodžių, 
kuriais norėjo jį paguosti bičiuliai. Priešais jį sėdėjo keli seni ir jau- 
ni vyrai, apsivilkę vergų drabužiais. Senelis paaiškino savo jaunie- 
siems draugams, kad tai yra tie vergai, kuriuos tą dieną Ali-Banu 
paleis. Keli iš jų buvo frankai. Vienas buvo nepaprastai gražus ir 
dar visai jaunas. Tik kelios dienos, kai šeichas buvo jį brangiai pir- 
kęs iš vieno vergų pirklio iš Tuniso ir vis dėlto dabar jį leido tikė- 
damasis, kad kuo daugiau jis sugrąžins frankų į tėvynę, tuo grei- 
čiau pranašas išvaduos jo sūnų. 

Kai visiems buvo paduota šalto gėrimo, šeichas davė ženklą ver- 
tino prie vergų, kurie turėjo būti paleisti, ir tarė skardžiu balsu: 

— Jūs, kurie būsite šiandien laisvi iš mano viešpaties, Aleksan- 
drijos šeicho Ali-Banu malonės, šių namų tos dienos papročiu turit 
pradėti pasakoti. 

Tie pasišnibždėjo tarp savęs, ir vienas senas vergas ėmė sakyti: 

iešpatie! Labai klysta tie žmonės, kurie mano, kad fėjų ir 
žynių tebuvę Haruno-al-Rašido, Bagdado valdytojo, laikais; 
apsirinka ir tie, kurie tvirtina, kad tos pasakos apie dvasias 
ir jų darbus, kurių gali išgirsti pasakojant miestų turguose, 
neteisingos. Fėjų yra dar ir dabar, ir neseniai man pačiam teko ma- 
tyti vieną atsitikimą, kur aiškiausiai negalėjo apsieit be dvasių įsi- 
kišimo, kaip regėsit iš mano apsakymo. 

Prieš daug metų, viename mano brangiosios tėvynės, Vokieti- 
jos, mieste gyveno vargingas, bet teisingas kurpius su pačia. Dieną 
jis sėdėdavo prie gatvės kampo ir taisydavo kurpes ir šlepetes, siū- 
davo, galimas daiktas, ir naujas, jei kas pasitikėdavo jam duoti, bet 
tada jis turėdavo pirma pirkti odos, nes buvo neturtingas ir atlie- 
kamos neturėdavo. Jo pati pardavinėjo daržoves ir vaisius, augina- 
mus mažam daržely už miesto; žmonės noriai pirkdavo iš jos, nes 

ji būdavo švariai apsirengusi, mokėdavo gražiai išdėstyti ir paro- 
dyti savo prekes. 

Jie turėjo gražų berniuką, dailaus veido, tvirto sudėjimo ir jau, 
pagal jo aštuonerių metų amžių, gana nebemažą. Jis paprastai sė- 
dėdavo prie motinos daržovių turguje, nešiodavo į namus vaisius 
toms moterims arba virėjams, kurie daug pirkdavo, ir retai grįžda- 
vo iš tos kelionės be, gražios gėlelės, pinigo arba ragaišio, nes tų 
virėjų ponams malonu būdavo matyti atsivestą į namus gražų vai- 
ką, ir jie visuomet gausiai jį apdovanodavo. 

Vieną kartą kurpiaus pati, savo papratimu, vėl sėdėjo turguje; 
ji turėjo pasistačiusi priešais kelias kraiteles su kopūstais ir kitokio- 
mis daržovėmis, visokių žolelių ir sėklų, o vienoj mažoj kraitelėj 
ankstyvų kriaušių, obuolių ir abrikosų. O Jokūbas, tuo vardu buvo 
berniukas, sėdėjo šaly motinos ir skardžių balsu šaukė pirkėjus: 
„Pažiūrėkite, kokie puikūs čia kopūstai, kokios kvapios žolės; anks- 
tyvų kriaušių, ankstyvų obuolių ir abrikosų, prašom pirkti! Mano 
motutė atiduos pigiai! Taip šaukė berniukas. Tuo metu atėjo į 
turgų viena senelė: ji buvo truputį apiplyšusi, apstirusi, jos smul- 
kus veidas visas raukšlėtas, akys raudonos; nosis buvo be galo ilga, 
kumpa ir beveik siekė smakrą. Ji kūprino pasiramstydama ilga laz- 
da, šlubavo, svyravo į visas puses, ir kiekvieną valandėlę rodėsi, 
kad ji bematant išgrius ir susigrūs į grindinį savo smailią nosį. 

Kurpiaus pati stebėdamasi žiūrėjo į tą moteriškę. Juk jau buvo 
šešiolika metų, kaip ji kasdien sėdėjo turguje, o tos keistos Žmo- 
gystės niekados nebuvo mačiusi. Pati nežinodama ko išsigando, 
kai senelė ėmė klebekštenti į ją ir sustojo prie jos kraitelių. 

— Jūs esate Ona, daržovių pardavėja? — paklausė užkimusiu 
balsu senelė, nuolat kratydama galvą. 

— Aš, — atsakė kurpiaus pati. — Jums ko reikia? 

— Pažiūrėsim, pažiūrėsim! Paieškosim žolelių, paieškosim Žo- 
lelių, gal ir rasiu, ko man reikia, — atsakė senelė. 

Ji pasilenkė ant kraitelių ir savo ilgais, sudžiūvusiais pirštais 
ėmė vartyti gražiai sudėtas žoles, imstyti vienas po kitų ir uostyti 
savo kumpa nosim. 

Kurpiaus pati labai raukėsi matydama knisant jos žoles, bet 

nieko nedrįso sakyti, nes pirkėjas juk turi teisę Žiūrėti prekes ir, be 
to, prieš tą moteriškę ji dar kažkokią baimę jautė. Išvarčiusi visą 
kraitelę, senelė suniurnėjo: 

— Kokios bjaurios žolės! Man reikalingų visai čia nėra. Bjaurios 
žolės, visai bjaurios. Prieš penkias dešimtis metų buvo daug geres- 
nių! 

Tie žodžiai supykdė Jokūbą. 

— Klausyk tu, begėde, — sušuko piktai jis, — tu pirma suver- 
tei savo suskretusiais pirštais gražias žoles, suglamžei jas ir paskui 
dar kiši prie savo ilgosios nosies! Kas matė, tas tikrai daugiau jų 
nebepirks! O dar čia ji man niekina prekes, kurias iš mūsų visados 
ima net kunigaikščio virėjas! 

Senelė Žvairai pažiūrėjo į drąsųjį berniuką, piktai nusijuokė ir 
užkimusiu balsu tarė: 

— Sūneli, sūneli! Tai tau nepatinka mano nosis, mano puikioji, 
ilgoji nosis? Tu turėsi tokią pat, lig pačio smakro. 

Taip sakydama, ji prišliaužė prie tos kraitelės, kur buvo padėti 
kopūstai. Ji ėmė į rankas puikiausias baltas galvas, gniaužė jas, net 
joms lapai treškėjo, paskui vėl be tvarkos metė atgal į kraitelę niurz- 


gėdama: 
— Bjaurūs kopūstai, visai bjaurūs! 
— Tik nelinksėk taip galvos! — riktelėjo baimingai vaikas. — 


Tavo kaklas laibas kaip kopūsto kotas, ir gali nulūžti, o tada tavo 
galva įkris į kraitelę, ir kas tuomet iš mūsų benorės pirkti? 

— Tau nepatinka laibi kaklai? — juokdamasi suniurnė sene- 
lė. — Tu visai neturėsi kaklo; galva tau iš vieno bus suaugus su 
pečiais! 

— Ar nenustosi niekus kalbėjusi su mažu vaiku? — pasakė pa- 
galiau susierzinusi kurpiaus pati, kad pirkėja taip ilgai rinko, žiū- 


rinėjo ir uostė. — Jeigu nori ką nors pirkti, tai prašom negaišinti: 
man atitrauki kitus pirkėjus. 
— Gerai, tegu būna taip, — atsiliepė piktai pažvelgusi sene- 


lė, — perku iš tavęs tas šešias galvas, bet matai, aš vaikščioju su 
lazda ir nieko negaliu neštis, leisk savo vaiką, kad man parneštų 
jas namo, aš jam duosiu kokią dovaną. 

Ašarodamas sudėjo vaikas kopūstus į skarelę ir nudūlino su senele per turgų 


Vaikas bijojo eiti su tokia bjauria boba, pradėjo verkti, bet mo- 
tina jį verste privertė nešti sakydama, kad negražu visą naštą su- 
krauti ant pečių senai, silpnai moteriškei. Ašarodamas sudėjo vai- 
kas kopūstus į skarelę ir nudūlino su senele per turgų. 

Ji ėjo nelabai greitai, ir reikėjo kone trijų ketvirčių valandos, kol 
priėjo miesto pakraštį ir pagaliau ten sustojo prieš mažus, senus 
namelius. Čia ji išsiėmė iš kišenės seną, surūdijusį raktą, įkišo į 
nedidelę durų skylelę, ir durys sugirgždėjusios tuojau atsidarė. Bet 
kaip nustebo Jokūbas, kada įėjo! Namų vidus buvo puikiausiai iš- 
puoštas, lubos ir sienos buvo marmuro, rakandai juodo medžio, 
išgražinti auksu ir brangiaisiais akmenimis, o asla stiklinė ir tokia 
plyna, jog vaikas bent kelis kartus paslydo ir išgriuvo. Senelė išsi- 
ėmė iš kišenės sidabro švilpuką ir smagiai sušvilpė. Skardas paskli- 
do po visus namus, ir tuojau laiptais atbėgo kelios jūros kiaulaitės. 
Jokūbui buvo labai keista, kad jos lakstė dviem kojom ir vietoj kur- 
pių buvo apsiavusios riešutų kevalais. Bet apsivilkusios jos buvo 
žmonių drapanomis ir ant galvų užsidėjusios naujausios mados 


skrybėles. 
— Kur mano šlepetės, pramuštgalvės? — suriko senelė ir taip 
sušėrė joms lazda, jog tos Žviegdamos pašoko. — Ar ilgai aš čia 


taip lauksiu? 

Trūkdamos sprandus, jos nubrazdėjo laiptais aukštyn ir bema- 
tant vėl sugrįžo, nešdamos porą kokoso riešuto kevalų, pamuštų 
oda, ir tas šlepetes jos bematant užmovė senelei ant kojų. 

Dabar išnyko jos šlubavimas ir svyravimas į šonus. Ji nutėškė 
lazdą šalin ir kaip vėjas ėmė lėkti stiklo asla traukdama su savim 
už rankos Jokūbą. Senelė atvilko vaiką į kambarį, kuris, nors atrodė 
panašus į virtuvę, bet buvo išpuoštas visokiais rakandais ir nuties- 
tas brangiais kilimais. 

— Sėsk, sūneli, — labai meiliai tarė senelė, sodindama Jokūbą 
į kanapos kertę ir statydama prieš jį stalą taip, jog jis nebegalėjo iš 
ten išeiti. — Sėsk, tau buvo labai sunku nešti, žmonių galvos ne 
taip lengvos, ne taip lengvos. 

— Kieno galvos? Ką jūs sakote? — sušuko vaikas.— Aš, tiesa, 
pavargau, bet ten buvo kopūstai, kur nešiau. Jūs pirkote juos iš 
mano motinos. 

— E, apsirinki, vaikuti! — nusijuokė senelė, atvožė kraitelę ir 
ištraukė Žmogaus galvą, paėmusi už plaukų. 

Vaikas neapsakomai nusigando. Jis negalėjo suprasti, kaip čia 
viskas atsitiko, ir jam labai parūpo motina. „Jei kas sužinotų apie 
šitas Žmonių galvas, — svarstė jis sau vienas, — tai, be abejo, ma- 
no motutei būtų už tai bėda.“ 

— Reikėtų tau duoti ką nors dovanų, kad manęs paklausei, — 
sušvapsėjo senelė. — Luktelėk valandėlę, pataisysiu tau sriubos, ją 
minėsi visą gyvenimą. 

Taip pasakius, ji vėl sušvilpė. Iš pradžių atbėgo daug jūros kiau- 
laičių su Žmonių drabužiais, su virtuvės prijuostėmis, 0 už juostų 
turėjo užsikišusios samčius ir didelius peilius. Paskui jas atitrinksė- 
jo pulkas voverių, jos buvo apsimovusios plačiomis turkiškomis 
kelnėmis ir šokinėjo ant paskutinių kojų, o ant galvos turėjo žalias 
aksomines kepuraites. Jos buvo, matyt, virėjos, nes labai guviai lai- 
piojo sienomis, imstė nuo lentynų dubenis ir kitus indus, kiauši- 
nius ir sviestą, žoles ir miltus ir visa tai nešė į virtuvę; 0 ten švais- 
tėsi senelė su savo kokoso kevalo šlepetėmis, ir vaikas matė, kad ji 
nori jam išvirti labai gerą daiktą. Štai ugnis supleškėjo smarkiau, 
štai skarda pradėjo čirkšėti ir rūkti, ir visas kambarys gardžiai pa- 
kvipo. Senelė ėmė lakstyti šen ir ten, o voverės ir jūros kiaulaitės 
paskui ją. Eidama pro virtuvę, kas kartą kišo savo ilgąją nosį į puo- 
dą. Pagaliau valgis užvirė ir ėmė ūžti, iš puodo pradėjo kilti garai 
ir virsti putos į ugnį. Tada nukaitė ji puodą, pripylė sriubos sidabro 
dubenį ir pastatė prieš Jokūbą. 

— Štai, sūneli, štai, — tarė ji, — pasrėbk tik tos sriubutės ir 
turėsi viską, kas tau mano taip patiko. Tu būsi puikus virėjas, kad 
nors kuo galėtum būti, bet žolių, ne, žolių tu niekados nerasi; ko- 
dėl jų nebuvo tavo motinos kraitelėj? 

Vaikas ne visai suprato, ką ji sakė, ir užsigulęs ėmė srėbti sriu- 
bą, sriuba jam labai patiko. Motina pataisydavo visokių gardžių 
valgių, bet tokio gardaus dar niekuomet nebuvo ragavęs. Iš sriubos 
kilo skanus žolelių ir šaknelių kvapas; be to, sriuba buvo saldžiai 
porūgštė ir labai stipri. Baigiant valgyti Jokūbui gardžiąją sriubą, 
jūros kiaulaitės pradėjo rūkyti arabišku smilkalu, jo dūmai draikėsi 
kambary melsvais debesėliais. Tie debesėliai ėjo vis juodyn ir juo- 
dyn leisdamiesi žemėn. Nuo smilkymo vaiką pradėjo imti miegas; 

iš pradžios nenorėjo pasiduoti sakydamas, kad jam reikia grįžti pas 
motiną, kelis kartus bandė nuvyti nuo savęs miegą, bet galų gale 
užmigo ant tos pačios senelės kanapos. 

Jis sapnavo keistą sapną. Jam rodėsi, kad senelė jį nuvilkusi ir 
drabužių vietoj apdengusi voverių kaileliais. Tada jis galėjęs šoki- 
nėti ir laipioti kaip voverės; jis gyvenęs kartu su kitomis voverėmis 
ir jūros kiaulaitėmis, tos buvusios labai mandagios ir išauklėtos, ir 
kartu su jomis tarnavęs senelei. Iš pradžių jam liepę tiktai avalą 
valyti, t. y. jam reikėję šveisti kokoso riešutus, šeimininkės nešio- 
jamus šlepečių vietoj. Tėvo namuose dažnai jį mokydavo panašių 
darbų, todėl šveitimas jam labai sekęsis. Toliau jis sapnavo, kad 
po metų jam davę geresnio darbo: jis su dar keliomis voverėmis 
turėjęs gaudyti dulkes ir, prigaudžius jų užtektinai, sijoti su plo- 
niausių plaukų rėčiu. Iš tų dulkių jis kepęs šeimininkei duoną, — 
senelė nebeturėjusi nei vieno dančio ir kietesnio daikto negalėjusi 
sukramtyti. 

Dar po metų jį vėl pakėlę: su kitais tarnais turėjęs gaminti se- 
nelei vandenį gerti. Nemanykit, kad ji dėl to liepė iškasti šulinį 
arba pastatyti ore geldą, kad ji prilytų vandens. Tai buvo daroma 
daug gudriau: voverės, kartu su jomis ir Jokūbas, turėję semstyti 
riešutų kevalais rasą nuo rožių, ir čia buvęs senelei geriamas van- 
duo. Senelė gėrusi labai daug, ir vandens nešimas jiems buvęs tik- 
rai sunkus darbas. Po metų jį pristatę valyti aslą; kadangi asla buvo 
stiklinė ir reikėdavo ją be galo švariai laikyti, darbas buvęs visai 
nelengvas. Tarnai turėję ją pirma valyti šepečiu, o paskui, prisirišę 
prie kojų senos gelumbės, važinėti po kambarį. Ketvirtaisiais me- 
tais jį pagaliau nuskyrę į virtuvę. Tai buvusi garbinga vieta, ją ga- 
lima gauti tik po ilgų bandymų. Pradėjęs tarnybą nuo virėjo padė- 
jėjo, Jokūbas galų gale taip įsigudrinęs viską gerai kepti ir virti, jog 
pats savim stebėjosi; išmokęs gaminti paštetus iš dviejų šimtų esen- 
cijų, daržovių sriubą, sutaisytą su visomis pasaulio žolelėmis, ir ki- 
tus nepaprastus valgius. 

Taip jis tarnavęs senelei apie septynerius metus. Kartą, eidama 
iš namų, liepusi ji Jokūbui papjauti vištytę, iškimšti žolėmis ir, lig 
jai grįžtant, gerai iškepti. Nusukęs jis tuomet vištytei galvą, nupli- 

kęs ją karštu vandeniu, gražiai nupešęs plunksnas, išskrodęs ir pas- 
kui nuskutęs odą, kuri tada pasidariusi lygi ir minkšta. Paskui ėmęs 
ieškoti žolių, reikalingų iškimšti vištai. Viralinėj, kur buvo padėtos 
žolės, jis pastebėjęs sienoje indaują, kurios durelės buvusios pravi- 
ros ir kurios jis pirmiau niekad nebuvęs matęs. Jis priėjęs arčiau 
pažiūrėti, kas joje yra. Ten stovėję daug kraitelių, iš jų ėjęs smar- 
kus ir gardus kvapas. Jis atvožęs vieną kraitelę ir joje radęs labai 
ypatingą žolelę. Stiebas ir lapai buvę mėlynai žali, viršūnėje žibėjęs 
raudonas kaip žarija su geltonais pakraščiais žiedelis. Jokūbas ap- 
vartęs, apžiūrėjęs ir pakvėpinęs gėlelę. Gėlelė turėjo tokį pat smar- 
kų kvapą kaip sriuba, kur jam buvo išvirusi senelė. Bet kvapas bu- 
vęs toks smarkus, jog Jokūbas pradėjęs čiaudyti, čiaudė vis labiau 
ir labiau ir pagaliau bečiaudydamas nubudo. 

Jis gulėjo toj pačioj kanapoj ir nustebęs žvalgėsi aplinkui. „Kaip 
dėlto aiškiai gali matyti sapne, — tarė jis sau. — Juk dabar galė- 
čiau prisiekti, kad esu buvęs vovere, jūros kiaulaičių ir kitų bjaury- 
bių draugu, kad, be to, tapau puikiu virėju. Kaip juoksis mamytė, 
kai aš jai viską papasakosiu! Bet gal ir barti gausiu, kad miegu sve- 
timuose namuose, o ne padedu, kaip turėčiau daryti, jai turguje?“ 
Taip pagalvojęs šoko eiti. Visas jo kūnas buvo nutirpęs nuo miego, 
ypač kaklas, nes jis negalėjo pasukti gerai galvos. Net nusijuokė iš 
savęs, kad jis toks laužas, kad einant jam nosis nuolat kliūva už 
indaujos, durų ir kitų daiktų. Voverės ir jūros kiaulaitės žviegda- 
mos lakstė aplinkui, lyg norėdamos jį palydėti. Tie žvėreliai jam 
labai tiko, ir jis norėjo išeidamas juos išsivesti su savim, bet nuo 
slenksčio jie vėl sulėkė į vidų kaukšėdami savo riešutiniais keva- 
lais. Ilgai dar girdėjo jų staugimą iš tolo. 

Miesto dalis, į kurią jį buvo nuvedus senelė, buvo gana tolima. 
Jis vos ne vos išsikraustė iš siaurų skesgatvių; ten labai kimšosi, 
nes, kaip jam pasimatė, netoli buvo rodomas nykštukas; jis visur 
girdėjo šaukiant: 

— E, žiūrėkit, nykštukas! Koks jis bjaurus! Iš kur čia atsirado 
tas nykštukas? Kokia ilga nosis! Aure jam galva suaugus išvien su 
pečiais! Rankos kaip replės! 

Kitą kartą jis turbūt ir pats būtų bėgęs, nes labai mėgo žiūrėti 

milžinų arba nykštukų ar kitų kraštų neregėtų apdarų, bet dabar 
jis turėjo skubinti pas motiną. 

Kai jis atėjo į turgų, jam pasirodė visai nejauku. Motina sėdėjo 
ten pat ir tebeturėjo kraitelėj dar daug vaisių. Vadinas, jis negalėjęs 
ilgai miegoti. Bet jis jau iš tolo pastebėjo, kad ji labai nuliūdusi, 
sėdėjo pasirėmus galvą ir nešaukė į save pirkėjų; priėjęs arčiau, jis 
pamatė, kad ji išblyškus labiau negu paprastai. Iš pradžios svyravo 
nežinodamas, ką daryti; pagaliau įsidrąsinęs prišliaužė prie jos iš 
užpakalio, meiliai padėjo savo ranką ant jos rankos ir tarė: 

— Mamyte, kas jums yra? Gal pykstat ant manęs? 

Moteriškė atsigręžė į jį, bet persigandus atšoko: 

— Ko tu nori iš manęs, bjaurybe? — suriko ji. — Šalin, šalin! 
Aš nemėgstu tokių juokų! 

— Mamyte, ką jūs sakot? — paklausė visai nusigandęs Jokū- 
bas. — Jūs turbūt nesveika, kad varote nuo savęs savo sūnų? 

— Aš tau sakiau, eik šalin! — piktai atkirto Ona. — Nei skati- 
ko iš manęs negausi, tu išgama, kad taip lendi! 

— Jai Dievas protą atėmė! — tarė persigandęs vaikas. — Kaip 
aš ją dabar parvesiu namo? Brangioji mamyte, tik pasižiūrėkit ge- 
rai į mane: juk aš jūsų sūnus Jokūbas! 

— Ne, tai jau per daug! — sušuko Ona savo kaimynei. — Žiū- 
rėkit į tą bjaurų nykštuką; jis čia stovi, graso nuo manęs pirkėjus 
ir dar drįsta tyčiotis iš mano nelaimės. Jis man, akiplėša, sako: „Juk 
aš jūsų sūnus, jūsų Jokūbas! 

Tada kaimynės supuolė ir pradėjo visaip jį plūsti, o turgaus 
moterys, kaip žinote, plūsti moka gerai. Jos jį barė, kad jis juokiasi 
iš nelaimingosios Onos, kuriai prieš septynerius metus pavogė jos 
gražųjį berniuką, grūmodamos visos užpulti ir jį sudraskyti, jei tuo- 
jau iš čia nesivilktų. 

Jokūbėlis nežinojo, ką turėjo apie tai manyti. Juk šiandien rytą, 
kaip jam rodėsi, jis, savo papratimu, atėjęs su motina į turgų par- 
davinėti vaisių, paskui su senele nuėjęs į jos namus, truputį numi- 
gęs ir dabar vėl čia. Bet motina ir kaimynės kalba apie kažkokius 
septynerius metus! Ir jį vadina bjauriu nykštuku! Kas jam atsitiko? 
Pamatęs, kad motina apie jį nenori nieko nei girdėti, apsiašarojo, 

nuliūdęs nukiūtino gatve į krautuvėlę, kur jo tėvas visą dieną kur- 
pes taisė. „Pažiūrėsiu, — tarė sau, — ar jis taip pat nepažins ma- 
nęs; aš sustosiu pas duris ir pradėsiu kalbėti su juo.“ Prisiartinęs 
prie kurpio krautuvėlės, jis sustojo ties durimis ir pasižiūrėjo į vi- 
dų. Meistras taip buvo įknibęs į darbą, jog visai jo nepastebėjo. Bet 
netyčia žvilgtelėjęs į duris, jis paleido iš nagų kurpes, vielą ir ylą ir 
persigandęs suriko: 
— (Oi, kas čia toks! 


— Labą vakarą! — tarė vaikas -meistrui, įėjęs į krautuvę. — 
Kaip jums einasi? 

— Prastai, prastai! — atsakė tėvas, stebindamas tais žodžiais 
Jokūbą, matyt, taip pat jo nepažinęs. — Ne geriausi mano reikalai. 


Nors aš vienas ir pradedu senti, bet laikyti padėjėjo neišsigaliu. 

— Ar jūs neturite sūnaus, kad galėtų kiek padėti dirbti? — 
klausinėjo toliau vaikas. 

— Turėjau sūnų. Jokūbas buvo vardu. Dabar jis jau būtų dvi- 
dešimties metų jaunikaitis ir galėtų labai man padėti. O tai kas kita 
būtų! Koks jis buvo gabus ir Žvitrus! Dvylika metų turėjo, o jau 
daug nusimanė apie darbą. Be to, jis buvo gražus ir lipšnus. Kad jis 
dabar man čia būtų, tiek turėčiau darbo, jog senų kurpių nebetai- 
syčiau, siūčiau vis naujas! Bet visuomet taip esti šiam pasauly! 

— O kur jūsų sūnus? — drebančiu balsu paklausė Jokūbas tė- 


vo. 
— Dievas žino kur, — atsakė jis. — Bus jau septyneri metai, 
kai jį mums pavogė iš turgaus. 
— Septyneri metai! — persigandęs sušuko Jokūbas. 


— Taip, taip, septyneri metai. Lyg šiandien atsimenu, kaip ma- 
no pati parėjo namo raudodama, kad vaikas visą dieną negrįžęs, 
kad ji visur klausinėjusi ir ieškojusi, bet niekur neradusi. Aš visada 
manydavau ir sakydavau, kad taip atsitiks. Jokūbas, reikia pasaky- 
ti, buvo gražus vaikas; todėl mano pati labai juo didžiavosi, mėgo, 
kad žmonės jį girdavo, ir dažnai siuntinėjo į turtingus namus su 
vaisiais ir kitais daiktais. Tas buvo, sakysim, gerai: jį visuomet gau- 
siai apdovanodavo. Bet aš nuolat sakydavau: miestas didelis, daug 
jame piktų Žmonių gyvena, saugok man Jokūbą! Ir atsitiko taip, 

kaip sakiau. Kartą į turgų atėjo sena bjauri moteriškė, dera vaisius 
ir daržoves ir pagaliau perka tiek, jog viena negali panešti. Mano 
pati, gailestinga širdis, duoda jai padėti vaiką ir daugiau — tiek jo 
tematė. 

— Ir dabar jau septyneri metai, jūs sakot? 

— Lygiai septyneri pavasarį. Mes skelbėm apie jį, vaikščiojom 
iš namų į namus ir visur jo klausinėjom. Daugumas pažino tą gra- 
žų berniuką, mylėjo jį ir kartu su mumis ieškojo, bet veltui. O tos 
bobos, kuri pirko daržoves, niekas nežinojo ir nematė. Tik viena 
senelė, išgyvenusi jau devynias dešimtis metų, sakė, kad tai buvusi 
turbūt piktoji fėja Žolininkė, kuri kartą per penkias dešimtis metų 
ateinanti į miestą pirkti visokių Žolių. 

Taip pasakojo Jokūbo tėvas, kaukšėdamas plaktuku ir traukda- 
mas abiem rankom vielą. Vaikas po truputį suprato, kas jam atsi- 
tiko; vadinas, jis nesapnavęs, bet tikrai septynerius metus tarnavęs, 
paverstas į voverę, piktajai fėjai. Jo širdis ko neplyšo iš skausmo ir 
pykčio. Ragana jam suėdusi septynerius jaunystės metus, ir ką už 
tai jis gavęs? Kokia nauda, kad jis išmokęs šveisti kokoso riešutų 
šlepetes ir valyti stiklinę aslą? Kokia jam laimė, kad jūros kiaulaitės 
jį išmokiusios visokių virtuvės gudrybių? Kol jis taip stovėjo galvo- 
damas apie savo likimą, tėvas jo paklausė: 

— Gal jūs norėtumėt, kad ką padaryčiau? Sakysim, pasiūti nau- 
jas šlepetes, o gal, — pridėjo šyptelėjęs, — makštį jūsų nosiai? 

— Kas jums darbo su mano nosim? — tarė Jokūbas. — Kam jai 
reikalinga ta makštis? | 

— Tiesa, — atsakė kurpius, — kiekvienas turi savo skonį. Bet 
turiu pasakyti, kad aš pasisiūdinčiau iš rausvos minkštos odos 
makštį, jei turėčiau tokią bjaurią nosį. Žiūrėk, kokį puikų kąsnelį 
turiu; Žinoma, makščiai reikėtų mažiausia kokios uolekties. Bet 
sveika būtų jūsų nosiai, mielasis! Aš gerai matau, kad jūsų nosis 
turi kliūti už kiekvienos staktos, už kiekvieno vežimo, kai nori su 
juo prasisukti. 

Išgąstis užkando vaikui žadą. Jis pradėjo graibyti savo nosį; no- 
sis buvo drūta ir ilgumo per du gniaužtus! Vadinas, ragana taip 

Kas jums darbo su mano nosim? 

atmainė jo veidą, 
jog nebepažino nei 
motina, ir dabar visi 
jį vadina bjauriu 
nykštuku! 

—  Meistre, — 
tarė jis kone verkda- 
mas kurpiui, — ar 
neturi čia Kur arti 
veidrodžio, kad ga- 
lėčiau pasižiūrėti į 
save? 

— Jūs nesate 
toks gražus, — rim- 
tai atsakė tėvas, — 
kad reikėtų nuolat 
žiūrėtis į veidrodį. 
Atsipratinkit nuo to 
ypač jums visai ne- 
reikalingo papročio. 

— Vis dėlto no- 
rėčiau pasižiūrėti į 
veidrodį, — prašė 
vaikas, — sakau, aš 
ne iš puikybės! 

— Nesuk man 
be reikalo galvos, aš 
jokio veidrodžio ne- 
turiu: yra pačios 
veidrodėlis, bet ne- 
žinau, kur padėtas. 
O jei jūs būtinai no- 
rite žiūrėti į veidro- 
dį, tai anapus gatvės 
gyvena kirpėjas Ur- 


"V 


sau, 0 tuo tarpu sudie! 

Taip sakydamas tėvas išvedė jį pro duris, užsidarė ir vėl pasi- 
ėmė savo darbą. O vaikas, baisiai nusiminęs, nuėjo skersai gatvės 
pas kirpėją Urboną, tą seniau gerai pažino. 

— Sveikas, Urbonai, — tarė jam vaikas, — aš atėjau prašyti 
jūsų vieno dalyko: būk toks geras, leisk man truputį pasižiūrėti į 
jūsų veidrodį. 

— Prašom, prašom, štai jis stovi! — sušuko juokdamasis kirpė- 
jas, o jo svečiai, kuriems jis turėjo skusti barzdas, taip pat garsiai 
nusijuokė. — Jūs gražus, lieknas ir laibas, kaklas kaip gulbės, ran- 
kos kaip kunigaikštytės, nosytė riesta, už ją dailesnės niekur nera- 
si. Tiesa, dėl to jūs truputį didus, bet vis dėlto pažvelk į save; tegu 
žmonės nesako, kad aš iš pavydo nedaviau žiūrėti į veidrodį. 

Sulig tais kirpėjo žodžiais visoj kirpykloj pakilo juokas, pana- 
šus į žŽvengimą. O vaikas tuo tarpu atsistojo prieš veidrodį ir pa- 
žvelgė į save. Net jam ašaros pasirodė iš akių. „Tokio, žinoma, ne- 
galėjai tu pažinti savo Jokūbo, brangioji mamyte, — tarė jis sau, — 
jis ne toks atrodė tomis laimingomis dienomis, kada tu mėgai di- 
džiuotis juo prieš žmones! Jo akys dabar buvo tokios mažos, kaip 
kiaulės, nosis begal ištįsus ir prasikišus net pro smakrą, kaklo visai 
nebuvo, galva augte suaugo išvien su pečiais, ir tiktai su dideliu 
vargu jis galėjo ją pasukti į dešinę ar į kairę. Jo kūnas tebebuvo 
toks pat kaip prieš septynerius metus, kada jis turėjo dvylika metų. 
Tuo tarpu kaip kiti nuo dvylikos lig dvidešimties metų auga aukš- 
tyn, jis augo platyn; nugara ir krūtinė labai išvirto, tr jis visas turėjo 
kietai prikimšto maišo pavidalą. Tas drūtas liemuo turėjo mažas 
silpnas kojas, kurios, rodos, ne tokiai sunkenybei nešioti buvo iš- 
augusios; bet užtat tuo didesnės buvo rankos, kabėjusios prie jo 
kūno; jos buvo visai ne mažesnės kaip suaugusio vyro; jomis ne- 
silenkdamas galėjo jis pasiekti žemę. Be to, tos rankos buvo kažko- 
kios rudos, šiurkščios ir bjaurios pažiūrėti, o pirštai nematytai ilgi. 
Taip dabar atrodė Jokūbėlis. Vadinas, jis buvo paverstas į bjaurų 
nykštuką! 

Dabar jis atsiminė tą rytą, kada prie jo motinos kraitelių buvo 

priėjusi ragana. Viską, ką tik jis pajuokė, ilgą nosį, bjaurius pirštus, 
viską tą dabar pats turėjo; stigo vieno ilgo, kretančio kaklo. 

— O ką, karalaiti, jau gana prisižiūrėjai? — tarė kirpėjas, pri- 
siartinęs prie jo. — Reikia pasakyti tiesą, kad toks juokingas kaip 
tu niekam nei per sapną negalėtų ateiti į galvą. Bet vienam reikalui 
galėtum sveikas labai tikti. Nors mano kirpyklą gerai žmonės lan- 
ko, bet nuo kiek laiko ne taip, kaip norėčiau. Ir čia yra dėl to, kad 
mano kaimynas Šaumas kažkur rado milžiną ir tas jam vilioja sve- 
čius. Būti milžinu, žinoma, nedidelis daiktas, bet tokiu žmogum 
kaip sveikas tai jau visai kas kita. Apsiimk man tarnauti, turėsi tada 
butą, valgį, gėrimą, drabužį, žodžiu, viską. Darbas bus toks: stovėsi 
prie mano namų durų ir kviesi žmones pas mane; dar plaksi muilo 
putas ir padavinėsi svečiams skarinį. Žinok, kad mums abiem bus 
gerai. Aš turėsiu daugiau svečių kaip tas skutikas su milžinu, ir 
kiekvienas mielai sveikam kelis skatikus išmes. 

Vaikas labai pasipiktino tokia tarnyba, bet nutylėjo ir savo pa- 
sipiktinimo neparodė. Jis visai ramiai atsakė skutikui, kad tokiam 
darbui neturintis laiko, ir išėjo toliau. 

Nors ragana buvo sustabdžiusi jo ūgį, bet nieko negalėjo pada- 
ryti protui. Jis tai gerai numanė. Jis dabar galvojo ir jautė jau ne 
taip, kaip prieš septynerius metus, ne, jam rodėsi, kad per šitą lai- 
ką jis pasidaręs išmintingesnis, supratingesnis. Plyšo jam širdis ne 
dėl to, kad buvo nustojęs savo gražumo, kad pavirtęs į bjaurų nykš- 
tuką, bet dėl to, kad jį kaip šunį varo nuo tėvo durų. Todėl jis 
nusprendė dar kartą nueiti pas motiną ir pabandyti ją įtikinti. 

Jis nuėjo pas ją į turgų ir paprašė, kad ji ramiai jo išklausytų. Jis 
priminė jai tą dieną, kada jis nuėjo su senele, priminė kai kuriuos 
atsitikimus iš savo mažų dienų, paskui papasakojo jai, kaip jis sep- 
tynerius metus tarnavo fėjai paverstas į voverę ir kaip ta jį pavertė 
už jos pajuokimą. Kurpiaus pati nežinojo, ar čia tikėti, ar čia ne. 
Viskas, ką jis pasakojo apie savo mažas dienas, buvo tiesa. Bet kada 
jis pradėjo pasakoti, kad septynerius metus gyvenęs paverstas į 
voverę, ji tarė: 

— Tai negalimas daiktas, jokių fėjų nėra! — Ir, pažvelgusi į 
nykštuką, moteriškė tiesiog pasibjaurėjo jo negražumu ir negalėjo 

patikėti, kad čia būtų jos sūnus. Pagaliau ji nusprendė, kad geriau- 
siai būtų apie tai pasitarti su vyru. Ji susidėjo savo kraiteles ir liepė 
jam eiti kartu. Netrukus abu priėjo prie kurpiaus krautuvėlės. 

— Žiūrėk, — tarė ji vyrui, — štai šitas žmogutis tikina, kad jis 
esantis mūsų prapuolusis Jokūbas. Jis papasakojo man viską: kaip 
jį prieš septynerius metus pavogę nuo mūsų ir kaip jį pakerėjusi 
ragana. 

— Ką? — atšovė rūsčiai kurpius. — Jis tau tą pasakojo? Palauk 
tu man! Bus valanda, kaip aš jam viską nusakiau, o jis dabar tuo 
tave kvailina! Tu pakerėtas, sūneli? Palauk, aš tave vėl atkerėsiu! 

Tai sakydamas, jis pagriebė kelias naujas šikšnos atrėžas, prišo- 
ko prie vaiko ir taip smagiai sudrožė jam per kuprą ir ilgąsias ran- 
kas, jog tas iš skausmo balsu suriko ir verkdamas išbėgo. 

Tame mieste, kaip ir visur, maža buvo gailestingų Žmonių, kad 
būtų padėję nelaimingam vargšui, o čia atrodančiam dar taip juo- 
kingai. Kiaurą dieną išlakstė nykštukas po visą miestą ir niekur 
negavo nei valgyti, nei gerti, o vakare nakvynei turėjo pasirinkti 
bažnyčios lipynę, nors ten buvo ir šalta, ir kieta. 

Kada ryto metą jį pakėlė pirmutiniai saulės spinduliai, pradėjo 
rimtai galvoti, kaip jis, tėvo ir motinos išvarytas, toliau vienas ver- 
sis. Jis buvo perdaug didus, kad apsiimtų būti kirpėjo iškaba arba, 
pasivertęs į juokdarį, save rodytų už pinigus. 

Tai kas jam liko daryti? Tada jam staiga atėjo į galvą, kad jis, 
būdamas vovere, išmoko puikiai virti; jam ne be pamato rodėsi, 
kad ne kiekvienas virėjas galėtų su juo lygintis. Dabar jis nuspren- 
dė pasinaudoti tuo savo mokėjimu. , 

Todėl kai gatvėse kiek pagyvėjo ir visai išaušo rytas, jis pradėjo 
savo kelionę. Hercogas, tos šalies valdovas, buvo Žinomas gėrikas 
ir smaguris, mėgo gardžius valgius ir ieškodavo sau virėjų po visus 
pasaulio kraštus. Vaikas pasuko į jo rūmus. Kada jis priėjo prie 
vartų, sargai paklausė, ko jam reikia, ir pradėjo juoktis iš jo. Jis 
pasiprašė nuvesti pas virtuvės viršininką. Jie pasijuokė ir nuvedė jį 
per kiemą. Kai jis ėjo, tarnai sustoję žiūrėjo į jį, garsiai juokėsi ir 
sekė paskui; po truputį jų prisirinko tiek daug, jog keliantis rūmų 
laiptais pasidarė didžiausia visokių tarnų uodega. Visi, pametę sa- 

vo darbus, stumdėsi, grūdosi, lindo, toks buvo kimšinys ir riksmas, 
jog rodėsi, kad priešas prie vartų. 

— Nykštukas, nykštukas! Ar matėt nykštuką? — šaukė visi už 
vienas kito. 
dideliu įnagiu rankoje. 

— Ko jūs taip rėkojat, kad jus perkūnas! Ar nežinote, kad her- 
cogas dar miega? — Tuo tarpu jis užsimojo įnagiu ir labai smagiai 
surėžė per nugaras kai kuriems arklių ir vartų sargams. 

— Oi, gerbiamasis! — sušuko jie, — ar jūs nematot? Štai mes 
vedame nykštuką, nykštuką, kokio jūs nesate matę. 
kęs balsu: bijojo tik pakenkti savo vertybei. Todėl jis išvaikė visus 
tarnus su įnagiu, nusivedė nykštuką pas save ir paklausė, ko jam 
reikia. Išgirdęs, kad tas nori pasimatyti su virtuvės. viršininku, at- 
sakė: 

— Tu klysti, mažuli! Tau reikia manęs, namų prižiūrėtojo, tu 
nori būti hercogo vyriausiu nykštuku, ar ne taip? 

— Ne, gerbiamasis! — atsakė nykštukas. — Aš puikus virėjas, 
moku nepaprasčiausių valgių taisyti. Prašom vesti mane pas virtu- 
vės viršininką: gal jam kartais bus reikalingas mano mokslas. 

— Kiekvienas turi savo išmanymą, bet tavo noras, žmoguti, ne 
gudriausias. Į virtuvę! Būdamas vyriausiu nykštuku, tu neturėtum 
jokio darbo, o valgyti ir gerti, kiek tik širdis trokšta, ir dar gražiai 
vilkėtum! Bet pažiūrėsim, ar tu tiek mokėsi, kiek reikia hercogo 
ir nusivedė į virtuvės viršininko kambarius. 

— Mielasis, — tarė nykštukas ir taip žemai nusilenkė, jog nosis 
pasiekė patiestą asloje kilimą, — ar nereikia jums gero virėjo? 

Virtuvės viršininkas apžiūrėjo jį nuo galvos ligi kojų, balsu su- 
sijuokė ir sušuko: 

— Kaip? Tu virėjas? Tu manai, kad mūsų viryklės tokios Že- 
mos, jog gali jas pasiekti bent vieną, jeigu pasistiebsi ir gerai ištiesi 
kaklą? O, mažutėli! Kas tave atsiuntė pas mane, tas tik dėl juokų 
taip padarė! — Taip atsakė virtuvės viršininkas ir garsiai pradėjo 

bary. 

Bet nykštukas nenusigando. 

— Ar čia yra vienas arba du kiaušiniai, truputis sirupo ir vyno, 
miltų ir dar kokių niekniekių namuose, kur visko pilna? — tarė 
jis. — Liepkite man pataisyti kokį nors gardų valgį, atneškite, kas 
tam reikalinga, ir jis bežiūrint bus pagamintas, o jūs turėsit pasa- 
kyti: tikrai jis puikus virėjas! — Taip ir panašiai kalbėjo vaikinas. 
Gražu buvo žiūrėti, kaip žibėjo jo mažos akelės, kaip kreipėsi ir šen 
ir ten ilgoji nosis, kaip virpėjo, pritardami kalbai, jo laibieji pirštai. 

— Gerai! — atsiliepė virtuvės viršininkas ir paėmė už rankos 
virtuvę! 

Jie perėjo kelias sales ir koridorius ir galop pasiekė virtuvę. Tai 
buvo didelė, plati, gražiai pastatyta troba; dvidešimt krosnių kūre- 
nosi iš karto; viduriu tekėjo tyro vandenėlio upelis, po kurį plaukė 
visokios Žuvys; marmuro ir brangiojo medžio indaujose buvo su- 
dėti reikalingiausi valgomieji daiktai, o į dešinę ir į kairę ėjo dešimt 
salių, kuriose buvo sukrauta visa, kas gali būti gardu burnai, iš 
Frankistano ir net Rytų Žemių. Virtuvės tarnai švaistėsi, lakstė į 
visas puses, barškėjo katilai ir puodai, terškėjo peiliai ir samčiai. 
Bet kai į virtuvę įėjo viršininkas, visi nutilo ir lyg sustingo savo 
vietose; tuomet tegalėjai girdėti vien ugnį pleškant ir upelio van- 
denį srovenant. 

— Ką šiandien hercogas liepė pataisyti pusryčiui? — paklausė 
jis pirmutinio pusryčių gamintojo, seno virėjo. 

— Danų sriubos ir raudonųjų Hamburgo kukulių. 

— Gerai, — tarė virtuvės viršininkas. — Girdėjai, ko nori val- 
gyti hercogas? Ar apsiimsi pataisyti šiuos skanius valgius? Kukulių 
tu niekuomet nepadarysi, tai paslaptis. 

— Nėr pigesnio daikto, — atsakė nykštukas, kuris, būdamas 
vovere, dažnai taisė tuos valgius. — Kas čia man yra padaryti? 
Duokit tik sriubai tų ir tų žolių, tokio ir tokio uždaro, šerno taukų, 
šaknelių ir kiaušinių, o kukuliams, — tarė jis patylomis, kad tegir- 
dėtų virtuvės viršininkas ir virėjas, kuris taisė pusrytį, — kuku- 

liams man reikia keturių rūšių mėsos, truputį vyno, anties taukų, 
imbiero ir vienos žolės, kuri vadinasi „pilvo ramintoja“. 

— O! Iš kokio tu žynio mokeisi? — nustebęs paklausė virė- 
jas. — Jis pasakė viską aliai daiktą, o žolės „pilvo ramintojos“ mes 
net patys nežinojom. Suprask, su ja kukuliai turi būti dar gardesni. 
O, stebuklingas tu esi virėjas! 

— Turiu prisipažinti, visai nesitikėjau, — tarė virtuvės virši- 
ninkas, — bet tegu tuojau pamėgina. Duokit jam daiktų, kurių pra- 
šė, indų ir visko, ir tegu jis taiso pusrytį. 

Beregint viskas buvo padaryta, ką nykštukas liepė, tik pasirodė, 
kad jis vos nosim tegali viryklės kraštą pasiekti. Todėl sustatė ke- 
lias kėdes, padėjo ant jų marmuro lentą ir liepė nepaprastam virė- 
jui pradėti savo darbą. Virėjai, jų mokiniai, tarnai ir visoki žmonės 
apstojo jį dideliu ratu, žiūrėjo ir stebėjosi, kaip viskas jam puikiai 
sekėsi, kaip jis viską darė švariai ir greitai. Pritaisęs jis liepė abu 
valgius užkaisti ir virti tol, kol jis suriks; paskui pradėjo jis skaityti: 
„Vienas, du, trys“ ir taip toliau, ir kai suskaitė penkis šimtus, suri- 
ko: „Gana!“ Puodus nukaitė, ir vaikas paprašė virtuvės viršininko 
paragauti. 

Vyriausias virėjas liepė mokiniui paduoti jam aukso šaukštą, 
nuplovė jį upely ir padavė virtuvės viršininkui. Šis pasipūtęs pri- 
ėjo prie viryklės, pasisėmė valgio, pamėgino, užsimerkė, pliaukšte- 
lėjo liežuviu ir tarė: 

— Gardu, prisiekiu hercogo gyvybe, gardu! Ar neparagautu- 

Šis nusilenkė, paėmė šaukštą, paragavo ir nebesižinojo iš gar- 
dumo, ką sakyti. 

— Jūs puikiai mokate, gerbiamasis pusryčių gamintojau, jūs pri- 
tyręs virėjas, bet taip gardžiai negalėdavote pataisyti nei sriubos, 
nei Hamburgo kukulių. 

Tada paragavo ir virėjas, paragavęs širdingai pakratė nykštukui 
ranką ir tarė: 

— Mažuli! Tu esi tikras meistras! Tavo žolelė „pilvo ramintoja“ 
tikrus stebuklus daro. 


135 
Nykštukas Nosis 


1 
„ 
7 
HH 


" 
„4 


a 
SIS) 


UI kia, | | ae 
era AU 


Jr 


don | 
AB 20 J 
ap A 7 4 I Ža 


, 


|] | 


— Gardu, prisiekiu hercogo gyvybe, gardu! 

Tuo tarpu į virtuvę įėjo šambelionas ir pranešė, kad hercogas 
reikalauja pusryčio. Valgius padėjo į sidabro dubenis ir nusiuntė 
hercogui, o virtuvės viršininkas nusivedė vaiką į savo kambarį ir 
pradėjo su juo šnekėti. Greit atėjo hercogo pasiuntinys ir pašaukė 
virtuvės viršininką pas valdovą. Viršininkas skubiai apsivilko šven- 
tadieniniais drabužiais ir nuėjo su pasiuntiniu. 

Hercogas atrodė labai smagus. Jis buvo suvalgęs viską, kiek jam 
atnešė, ir gardžiuodamasis tebesišluostė barzdą, kada įėjo virtuvės 
viršininkas. 

— Klausyk, virtuvės viršininke, — tarė jis, — man lig šiol vi- 
suomet labai tiko tavo virėjai, bet sakyk, kas man šiandien virė 
pusrytį! Nuo to laiko, kaip aš sėdžiu savo tėvų soste, jis niekados 
nebuvo toks puikus! Pasakyk, kuo vardu tas virėjas, kad mes galė- 
tume jam nusiųsti kelis raudonuosius dovanų. 

— Viešpatie, čia yra nuostabi istorija, — atsakė virtuvės virši- 
ninkas ir nupasakojo, kaip tą rytą jam atvedė kažkokį nykštuką, 
didžiai norėjusį būti virėju, ir kaip tas viskas atsitiko. Hercogas la- 
bai stebėjosi, liepė pašaukti jam nykštuką ir pradėjo klausinėti jo, 
kas jis toks ir iš kur. Vargšas Jokūbas nedrįso, žinoma, prisipažinti, 
kad buvęs pakerėtas ir pirmiau tarnavęs virėju, paverstas į voverę. 
Bet jis nepamelavo pasisakęs, kad dabar neturintis nei tėvo, nei 
motinos ir kad virti išmokęs iš vienos senos moteriškės. Hercogas 
daugiau nebeklausinėjo, tik stebėjosi, žiūrėdamas į savo naują vi- 
rėją. 

— Lik pas mane, — tarė jis, — gausi metams penkias dešimtis 
raudonųjų, šventadieninius drabužius ir dar dvi poras kelnių. O 
už tai tu turėsi kasdien pats virti man pusryčius, turėsi parodyti, 
kaip reikia virti pietus, ir apskritai prižiūrėti mano virtuvę. Ir ka- 
dangi kiekvienas mano rūmuose gauna iš manęs tam tikrą vardą, 
tai ir tu dabar vadinsiesi Nosis ir būsi virtuvės viršininko padėjėju. 

Nykštukas Nosis puolė kniūpsčias prieš frankų galingą kuni- 
gaikštį, pabučiavo jam kojas ir prisižadėjo ištikimai tarnauti. Vadi- 
nas, mažulis bent tuo tarpu buvo įsitaisęs ir, reikia pasakyti, savo 
vietai padarė nemaža garbės. Net hercogas paliko visai kitas Žmo- 
gus, kai nykštukas Nosis apsigyveno jo rūmuose. Pirmiau dažnai 

atsitikdavo, kad dubenys ir padėklai lėkdavo virėjams į galvas; ne- 
gana to, kartą perpykęs jis taip smagiai sudrožė per kaktą pačiam 
virtuvės viršininkui su kepta veršio koja, pasirodžiusia jam kieto- 
ka, jog tas parpuolė ir gavo tris dienas lovoje gulėti. Nors keliomis 
saujomis raudonųjų hercogas ir pataisė tai, ką buvo padaręs rūsty- 
bės valandą, bet vis dėlto virėjas niekuomet neateidavo pas jį su 
valgiais nedrebindamas kinkų. Nuo to laiko, kai rūmuose įsikūrė 
nykštukas, viskas atsimainė lyg užburta. Dabar hercogas, norėda- 
mas lig soties atsidžiaugti savo mažojo virėjo gardėsiais, vietoj trijų 
kartų valgė penkis kartus per dieną ir niekados nerodė savo pyk- 
čio. Ne, jis visados buvo linksmas, viskas jam rodėsi nauja ir gražu, 
su visais buvo lipšnus ir nuolaidus ir nuolatos ėjo pilnyn. 

Per pietus jis dažnai liepdavo pašaukti virtuvės viršininką ir 
nykštuką Nosį, sodindavo juos šaly savęs, vieną iš dešinės, antrą iš 
kairės pusės, ir savo paties pirštais dėdavo jiems į burną puikių 
valgių kelis kąsnelius — malonę, kurią jie abudu didžiai brangino. 

Nykštukas tapo miesto stebuklu. Virtuvės viršininkas buvo 
nuolat prašomas, kad leistų pažiūrėti, kaip nykštukas verda, ir kai 
kuriems Žymesniems Žmonėms pavyko šiaip taip gauti hercogo su- 
tikimą, kad jų tarnai galėtų pasimokyti iš nykštuko virimo. Iš to 
buvo nemažas pelnas, nes kiekvienas kasdien mokėjo po pusę rau- 
donojo. O kad kiti virėjai būtų nykštukui geri draugai ir jam nepa- 
vydėtų, jis atiduodavo jiems visus pinigus, sumokėtus ponų už sa- 
vo virėjų mokslą. 

Taip išgyveno Nosis, visų mylimas ir gerbiamas, apie dvejus 
metus ir rodėsi laimingas; tačiau jo širdį graužė tėvų pasiilgimas. 
Taip jis gyveno vienodai lig vieno atsitikimo. Nykštukui Nosiai ne- 
paprastai sekėsi pirkti. Todėl visuomet, kada tik turėjo laiko, pats 
ėjo į turgų pirkti vaisių ir paukščių. Kartą rytmetį jis nuėjo į žąsų 
turgų ir pradėjo ieškoti sunkių, riebių žąsų, kokias mėgo hercogas. 
Žiūrinėdamas prekes, jis apėjo visą turgų kelis kartus skersai ir iš- 
ilgai. Visi dabar žinojo, kad jis garsus hercogo virėjas, niekas dau- 
giau nebesijuokė iš jo negražumo, o žąsų pardavėjos kiekviena tik 
džiaugėsi, jei jis į ją atsisukdavo su savo ilgąja nosim. 

Galop jis pastebėjo turgaus pakrašty, kampely, sėdinčią mote- 
riškę, ta irgi pardavinėjo žąsis, bet nesigyrė savo prekėmis kaip 
kitos ir nešaukė pirkėjų. Jis priėjo prie jos ir pradėjo kiloti žąsis. Jos 
buvo tokios, kokių norėjo, ir jis nusipirko tris žąsis su visa ląsta, 
užsivertė ant savo plačių pečių ir grįžo namo. Tik jam pasimatė 
keista, kad dvi žąsys gageno ir kirksėjo, kaip žąsys paprastai daro, 
o trečioji tupėjo tylėdama ir lyg ką mąstydama; kartais ji kaip žmo- 
gus vaitojo. „Ji nelabai sveika, — tarė sau Nosis, — reikia greičiau 
ją papjauti ir iškepti. Bet žąsis atsiliepė visai aiškiai ir garsiai: 


Jei paliesi tik mane, 

Aš sužnaibysiu tave. 

O jei galvą man nukirsi, 
Pats negyvas tuoj pavirsi. 


Baisiai persigandęs, nykštukas pastatė savo ląstą žemėn, o žąsis 
pasižiūrėjo į jį puikiomis, išmintingomis akimis ir atsiduso. 

— Kad tave šimtas! — sušuko Nosis. — Tu moki kalbėti, žąsy- 
te? Niekados nebūčiau manęs. O, prašom nebijoti. Kas gali drįsti 
atimti gyvybę tokiam puikiam paukščiui? Bet guldau galvą, kad ne 
visada buvai su tomis plunksnomis. Juk ir aš pats kadai buvau vo- 
vere. 

— Sakai tiesą, — atsakė žąsis, — spėdamas, kad aš gimus ne 
su šituo bjauriu kailiu. O, prie mano lopšio niekas man neprana- 
šavo, kad Mimi, didžiojo Veterboko duktė, gautų galą hercogo vir- 
tuvėj. 

— Sakau, nebijok, brangioji Mimi, — ramino ją nykštukas. — 
Kaip mane gyvą matai, niekas nepalies tavęs nei pirštu. Aš tau duo- 
siu vietą savo kambary, maisto turėsi gana, o laisvomis valandomis 
visados ateisiu su tavim pašnekėti. Kitiems virtuvės žmonėms sa- 
kysiu, kad žąsį peniu hercogui tam tikromis žolėmis, ir, kai pasitai- 
kys proga, kuo greičiausiai tave paleisiu. 

Žąselė jam su ašaromis padėkojo, o jis padarė taip, kaip žadėjo: 
anas abi žąsis papjovė, o Mimi užtvėrė atskirą vietelę prasimetęs, 
kad peni ją hercogui tam tikru būdu. Jis jai davė maistui ne pa- 
prasto žąsų lesalo, bet ragaišio ir visokių saldumynų. Visuomet, 

kiek atspėdamas, eidavo su ja pasišnekėti ir suraminti. Jie pasipa- 
sakojo viens antram savo gyvenimo istorijas, ir tokiu būdu Nosis 
sužinojo, kad žąsis — Žynio Veterboko, gyvenančio Gotlando sa- 
loje, duktė. Tas susipykęs su viena sena fėja, kuri, keršydama jam, 
pavertusi Mimi žąsimi ir atnešusi ją čia taip toli nuo tėvynės. Kai 
nykštukas Nosis taip pat jai apsakė savo istoriją, Mimi tarė: 

— Apie tuos dalykus aš bent kiek nusimanau. Mano tėvas ma- 
ne ir mano seseris šio to išmokė. Iš susibarimo prie žolių kraitelių, 
iš tavo staigaus pavirtimo, kai pakvepinai tos žolelės, taip pat iš 
kai kurių senelės žodžių, kuriuos man pasakei, sprendžiu, kad tu 
esi žolelėmis pakerėtas, taigi jei rastum tą pačią žolelę, kuria tave 
fėja nykštuku pavertė, tai būtum išvaduotas. 

Menkas buvo mažuliui iš to džiaugsmas; kurgi jis dabar ras tą 
žolelę? Nedaug buvo vilties. Tačiau jis jai už tai gražiai padėkojo. 
Tuo tarpu tą hercogą aplankė vienas karalius, jo kaimynas. 

Tuomet hercogas pasišaukė nykštuką ir pasakė jam: 

— Dabar atėjo valanda parodyti savo mokslą. Tas karalius, kur 
pas mane vieši, valgo, kaip žinoma, geriau už visus, išskyrus mane, 
labai daug nusimano apie virtuvę ir yra išmintingas žmogus. Pasi- 
stenk dabar kasdien taip man taisyti pietus, kad jis kiekvieną kartą 
vis labiau stebėtis turėtų. Ir dar žiūrėk, kad nei vieno valgio, kol jis 
čia bus, nepaduotum du sykius. Tam tikslui gali sau imti iš mano 
iždininko, ko tik tau reikės. Kad ir auksą ar deimantą reiktų kepti 
taukuose, ir tada tai daryk! Aš sutikčiau greičiau likti elgeta, negu 
raudonuoti prieš jį. 

Po tų hercogo žodžių nykštukas nusilenkė Žemai prieš jį ir tarė: 

— Tegu būna taip, kaip tu sakai, viešpatie! Padarysiu viską taip, 
kad patiktų tam karaliui. 

Ir mažasis virėjas ėmė rodyti savo mokslą. Jis nesigailėjo herco- 
go turto, bet dar mažiau paties savęs. Kiaurą dieną galėjai jį matyti 
stovint dūmų ir ugnies debesy ir jo balsą girdėti skambant virtuvė- 
je, nes jis, Kaip vyresnysis, nuolat davinėjo įsakymus savo padėjė- 
jams ir kitiems tarnams. 

Svetimos žemės karalius išbuvo pas hercogą jau dvi savaites, 

gyveno puikiai ir linksmai. Jie valgė ne mažiau kaip penkis kartus 
per dieną, ir hercogas negalėjo atsidžiaugti savo nykštuko mokėji- 
mu. Iš nušvitusio svečio veido sprendė, kad karalius irgi patenkin- 
tas. O penkioliktą dieną hercogas liepė pašaukti nykštuką prie sta- 
lo, parodė jį savo svečiui ir paklausė, kaip jam tinka nykštuko dar- 
bas. 

— Tu gudrus virėjas, — atsakė svetimos žemės karalius, — ir 
žinai, kas yra gerai pavalgyti. Visą šitą laiką, kaip aš čia esu, nepa- 
davei du kartus nei vieno valgio ir viską puikiai sutaisei. Bet sakyk 
man, kodėl tu taip ilgai neduodi valgių karaliaus, siuzereno pa- 
steto? 

Nykštukas baisiai persigando; niekuomet jis nebuvo girdėjęs 
apie siuzereno paštetus, bet įsidrąsinęs atsakė: 

— Viešpatie! Aš maniau, kad tavo veidas dar ilgai spindės mū- 
sų padangėj, todėl nesiskubinau su tuo valgiu. Kokį gi geresnį daik- 
tą, kaip šitas valgis, galės virėjas pagaminti karaliaus atsisveikini- 
mo dieną? 

— Aure kaip? — juokdamasis atsakė hercogas. — O man tu, 
matyti, norėjai jį pagaminti mirties dieną? Juk to pašteto niekuo- 
met dar neragavau. Tačiau atsisveikinti pasirūpink kitą ką, 0 rytoj 
teikis mus pavaišinti šituo paštetu. 

— Tegu būna taip, kaip tu sakai, viešpatie! — atsakė nykštukas 
ir išėjo. Bet išėjo nelinksmas, nes jam atėjo gėdos ir nelaimės diena. 
Jis visai nemokėjo daryti to pašteto. Nuvirtinęs į savo kambarį, at- 
sisėdo ir ėmė verkti. Tada prisiartino prie jo žąsis Mimi, ji galėjo 
vaikštinėti po jo kambarį, ir paklausė, ko jis taip verkia. 

— Nusišluostyk ašaras, — atsakė Mimi, išgirdusi apie siuzere- 
no paštetą, — tas valgis dažnai buvo taisomas mano tėvo namuo- 
se, ir aš maždaug žinau, ko jam reikia; paimsi to ir to, tiek ir tiek, 
ir jeigu tai būtų dar ne viskas, tikrai reikalinga paštetui, tai ponas 
vis tiek neperpras. 

Nykštukas iš džiaugsmo šoko ir laimino dieną, kurią pirko tą 
žąselę. Nieko nelaukdamas padarė vieną paštetėlį, ir kas pasirodė? 

Paštetas buvo neregėtai gardus! Virtuvės viršininkas, gavęs iš nykš- 
tuko jo paragauti, vėl pradėjo girti jo nepaprastą mokėjimą. 

Kitą dieną jis padarė didesnį paštetą ir, apkaišęs jį gėlėmis, nu- 
siuntė į stalą karštą, tiesiai iš krosnies. O paskui pats apsitaisė puoš- 
niais drabužiais ir nuėjo į valgomąjį kambarį. Jam atėjus, hercogas 
dėjo į burną pirmą kąsnelį. Nurijęs pakėlė akis į dangų, prisimerkė 
ir tarė: 

— A, a, a! ne be reikalo tai vadina paštetų karalium! O mano 
nykštukas juk taip pat visų virėjų karalius! Ar ne tiesa, mielas bi- 
čiuli? 

Svečias paėmė kelis nedidelius kąsnelius, paragavo ir paraga- 
vęs šyptelėjo. 

— Valgis padarytas labai gražiai, — atsakė jis, stumdamas nuo 
savęs lėkštę, — bet čia nėra visai siuzerenas. To, žinoma, aš ir lau- 
kiau. 

Suraukė tada hercogas iš apmaudo kaktą ir iš gėdos paraudo. 

— Šunies išėda tu! — suriko jis. — Kaip tu drįsti tą daryti savo 
ponui? Kuo aš dabar tave bausiu už tą bjaurų darbą? Gal aš tau 
galvą liepsiu nukirsti? 

— O viešpatie! Galiu prisiekti, tas valgis pagamintas naudojan- 
tis visomis mokslo taisyklėmis. Nieko jam negali trūkti! — tarė dre- 
bėdamas nykštukas. 

— Melas, niekše! — atšovė hercogas ir su koja jį paspyrė nuo 
savęs. — Kitaip mano svečias nebūtų sakęs, kad kažko trūksta. Aš 
liepsiu sukapoti tave patį ir iškepti su paštetu. 

— Pasigailėk! — sušuko vaikas, prišliaužė keliais prie svečio ir 
apkabino jo kojas. — Pasakyk, ko trūksta tam valgiui, kad jis jums 
nepatinka. Neduok man numirti dėl kąsnelio mėsos ar saujelės 
miltų. 

— Maža tau tas padės, mano bičiuli, — atsakė nusijuokęs ka- 
ralius. — Aš jau vakar maniau, kad tu šito valgio negalėsi taip pa- 
taisyti, kaip taiso mano virėjas. Žinok, kad čia trūksta žolelės, kuri 
čia visai nėra žinoma, trūksta žolelės „valgyk į sveikatą. Be jos 

paštetas bus be uždaro, ir tavo ponas niekuomet jo nevalgys tokio 
kaip aš. 

Frankistano valdovas tada ko nepasiuto. 

— O aš vis dėlto valgysiu, — sušuko jis, visas degdamas pik- 
tumu. — Prisiekiu hercogo garbe: parodysiu jums aš rytoj arba pa- 
štetą, kokio nori, arba šito bjaurybės galvą, pasmeigtą ant mano 
rūmų vartų. Eik, šunie, dar kartą tau duodu dvidešimt keturias 
valandas laiko. 

Taip šaukė hercogas, o nykštukas raudodamas vėl nuėjo į savo 
kambarį ir apsiskundė žąselei, kad jam reikės jau mirti, nes jis nie- 
kados negirdėjęs apie tą žolę. 

— Jei tik tas, — tarė žąsis, — tai aš gal tave išgelbėsiu: mane 
tėvas išmokė visas žoles pažinti. Tiesa, kitu laiku gal ir nebūtum 
išsisukęs nuo mirties, bet laimė, dabar kaip tik jaunas mėnuo, o 
apie šitą laiką ta žolelė žydi. Tik sakyk, ar yra arti rūmų senų kaš- 
tonų? 


— O, yra! — kiek nudžiugęs atsakė Nosis. — Prie ežero per 
du šimtus žingsnių nuo rūmų auga visa krūva. Tik kam jie? 
— Sita žolelė po senais kaštonais težydi, — atsakė Mimi. — 


Todėl negaiškim ir ieškokim, ko tau reikia. Imk dabar mane į ran- 
ką, o lauke paleisi žemėn, aš tau paieškosiu. 

Nykštukas pagriebė žąselę ir bematant atsidūrė prie durų. Bet 
čia sargybinis ištiesė savo ginklą ir tarė: 

— Brolyti, tavo dalykai prasti, negali išeiti iš namų, aš turiu 
griežčiausią įsakymą tavęs neišleisti. 

— Bet į daržą, aš manau, galiu juk eiti? — atsakė nykštukas.— 
tų, ar aš negalėčiau išeiti į daržą žolių pasirinkti. 

Durų sargas nusiuntė Žmogų, ir leidimas buvo gautas; daržas 
turėjo aukštą tvorą, ir apie pabėgimą niekas negalėjo nei svajoti. 
Kai Nosis su žąsele Mimi pateko į daržą, jis atsargiai pastatė ją 
žemėn, ir ji greitai ėmė bėgti į ežerą, kur augo kaštonai. Jis sekė 
paskui ją drebančia širdimi, nes tai buvo jo paskutinė, vienintelė 
viltis. Jei ji dabar nerastų tos žolelės, tai jis greičiau prisigirdytų 

ežere, negu duotų nukirsti galvą: toks jo buvo tvirtas nusprendi- 
mas. Žąselė ieškojo veltui: knapinėjo vargšė po visais kaštonais, 
vartė snapu kiekvieną žolelę, bet nieko negalėjo rasti. Iš gailesčio ir 
baimės ji pradėjo verkti, nes vakaras ėjo tamsyn ir buvo vis sun- 
kiau pažinti aplink esančius daiktus. 

Tuo tarpu nykštukas, žvilgtelėjęs į kitą ežero pusę, staiga sušu- 
ko: 

— Žiūrėk, žiūrėk, ten anapus ežero stovi dar vienas didelis ir 
senas medis. Eime ten paieškoti, gal ten bus mano laimė. 

Žąsis suplasnojo sparnais ir nuskrido į tą šoną, o nykštukas pa- 
knopstomis nubėgo paskui ją. Po kaštono medžiu buvo beveik vi- 
sai sutemę ir nieko ten nebegalėjai matyti. Bet staiga Žąsis sustojo, 
supleveno iš džiaugsmo sparnais, paskui panėrė galvą į didelę žo- 
lę, kažką nuraškė, grakščiai su snapu padavė nustebusiam Nosiai 
ir tarė: 

— Štai ta pati žolelė, ir čia jos tiek daug auga, jog niekuomet 
negalėsi pritrūkti. 

Nykštukas pagriebė žolelę ir prinešė prie nosies. Jos skanus 
kvapas staiga jam priminė visą jo pavirtimo istoriją. Toks pat mels- 
vai žalias stiebas ir lapai, toks pat skaisčiai raudonas su geltonais 
pakraščiais žiedelis. 

— Kokia laimė! — sušuko jis pagaliau.— Koks stebuklas! Žinai, 
man rodosi, čia ta pati žolelė, kuri iš voverės mane pavertė į šitą 
bjaurybę. Kad čia taip išbandžius dabar man jos galybę? 

— Dar ne, — sulaikė žąsis. — Pasirauk saują šitų žolių ir eikim 
į tavo kambarį. Ten pasiimk pinigus ir kitus daiktus, kur turi, ir 
tada bandysime. 

Nieko nelaukdami jie sugrįžo į rūmus. Nykštuko širdis smar- 
kiai plakė. Susisukęs į ryšulį penkias ar šešias dešimtis sutaupytų 
raudonųjų kartu su drabužiais ir kurpėmis, jis giliai įkišo savo nosį 
į žoles ir patraukė į save jų kvapą. 

Tada visi jo kūno sąnariai pradėjo braškėti ir tiestis. Jis jautė, 
kaip jam galva kilo iš pečių, matė, kaip nosis ėjo vis mažyn ir 

mažyn. Jo nugara ir krūtinė išsilygino, kojos pailgėjo. Žąsis nuste- 
busi žiūrėjo į viską. 

— O! kas tavo didumas, kas gražumas! — sušuko ji.— Garbė 
Dievui, nieko nebeliko iš to, koks buvai pirma! 

Jokūbas džiaugėsi neapsakytai. Bet džiaugdamasis nepamiršo, 
kiek turėjo būti dėkingas žąselei Mimi. Nors širdis jį labai traukė 
pas tėvus, bet jis pergalėjo save ir tarė: 

— Kam kitam, kad ne tau turiu pirmučiausia padėkoti uŽ išsi- 
vadavimą? Be tavęs niekuomet nebūčiau tos žolės radęs, turėjęs 
būčiau amžinai toks palikti arba gal žuvęs po budelio kirviu. Gerai, 
aš tau už tai atsilyginsiu. Aš parvešiu tave tavo tėvui, jis mokės vėl 
tave atkerėti. 

Žąsis iš džiaugsmo ėmė verkti ir priėmė jo žadėjimus. Niekieno 
nepažintas, išėjo laimingai Jokūbas su žąsele Mimi iš rūmų ir nu- 
traukė keliu į pajūrį, į jos tėvynę. 

Ką toliau bepasakosiu? Jie laimingai nukeliavo, Veterbokas at- 
kerėjo savo dukterį ir gausiai apdovanojo Jokūbą, tas sugrįžo į savo 
gimtąjį miestą, ir tėvai tuojau pažino savo sūnų, o už dovanas, gau- 
tas iš Veterboko, Jokūbas nusipirko sau krautuvę ir tapo turtingas 
ir laimingas. 

Dar tiek turiu pasakyti, kad, pabėgus Jokūbui iš hercogo rūmų, 
pakilo ten baisus triukšmas. Kai kitą dieną hercogas atsiminė virėją 
ir norėjo jam nukirsti galvą, jei jis nebūtų gavęs tos žolės, nykštuko 
niekur nebegalėjo rasti. O svetimas karalius tvirtino, kad hercogas, 
bijodamas nustoti geriausio virėjo, tyčia davęs nykštukui pabėgti, 
ir ėmė jam prikaišioti, kad jis neišlaikęs žodžio. O iš to ginčo tarp 
abiejų valdovų pakilo didelis karas, kuris, kaip gerai visiem žino- 
ma, istorijoj vadinamas „Žolių karu“. Tame kare buvo daug garsių 
mūšių, bet viešpačiai galop susitaikė, ir šita taika vadinasi „Paštetų 
taika“, nes taikos dieną karaliaus virėjas buvo pagaminęs siuzere- 
no paštetą, ir jį hercogas labai gardžiuodamasis valgė. 

Tokiu būdu iš menkų priežasčių išeina dideli dalykai. Ir štai, 
viešpatie, visa istorija apie nykštuką Nosį. 

Tai pasakojo vergas iš Frankistano. Kai jis pabaigė, šeichas Ali-Ba- 
nu liepė paduoti jam ir kitiems vergams vaisių, kad jie atsigautų, 
o pats, kol jie valgė, kalbėjosi su savo draugais. Greit kitas vergas 
pradėjo: 


JAUNASIS ANGLAS 


iešpatie! Gimimo aš esu vokietis ir neseniai gyvenu jūsų 
krašte, kad mokėčiau pasakyti kokią persų pasaką arba 
smagią istoriją apie jų kalifus ir vizirius. Todėl prašom leis- 
ti man papasakoti ką nors apie savo tėvynę, gal tas jums 
irgi kiek smagumo padarys. Tik turiu pastebėti, kad mūsų istorijos 
nėra tokios puikios kaip jūsų, tai yra, jose kalbama ne apie sulto- 
nus ir vizirius, arba, mūsiškai sakant, apie karalius ir ministrus, bet 
apie paprasčiausius Žmonelius, apie kareivius arba ramius miestų 
gyventojus. 

Vokietijos pietuose yra miestelis Griunvyzelis, kur aš gimiau ir 
augau. Miestelis kaip ir kiti. Vidury yra turgus su fontanu, iš vie- 
nos pusės stovi seni ir žemi miesto valdybos rūmai, o toliau aplink 
turgų eina taikos teisėjo ir turtingųjų pirklių namai; kiti miestelė- 
nai gyvena susispietę keliose kitose siaurutėse gatvelėse. Visi pa- 
žįsta kits kitą, visi gerai Žino, kas kuriuose namuose darosi, ir jei, 
sakysim, klebonas, daktaras ar burmistras turėjo per pietus vienu 
valgiu daugiau, tai apie tai tą pačią dieną jau visur kalba lyg apie 
kokį nepaprastą daiktą. Pavakariais moterys eina vienos pas kitas, 
kaip sakoma, „vizito“ ir, susėdusios prie stiprios kavos su saldžiais 
sausainiais, svarsto tą didelį atsitikimą. Pagaliau jos sprendžia, kad 
klebonas turbūt „nekrikščioniškai daug loterijoj laimėjęs, burmist- 
ras mėgstantis „patepamas', vaistininkas nulenkęs daktarą keliais 
raudonaisiais, kad šis rašytų brangius receptus. 

Galit numanyti, kaip nesmagu buvo tokiam padoriam miestui, 
kaip Griunvyzelis, kai vieną gražią dieną atvyko Žmogus, apie kurį 

niekas nieko nežinojo; iš kur jis, kas toks, ko jam čia reikia, kuo jis 
gyvena. Burmistras apžiūrėjo atvažiavusiojo pasą ir viešėdamas pas 
daktarą pasakė, kad jo popieriai esantys visai tvarkoj, kad jie vi- 
zuoti nuo pat Berlyno ligi Griunvyzelio, bet vis dėlto turintis čia 
kas būti, nes tas žmogus atrodantis labai įtartinas. Burmistras buvo 
viso miesto laikomas didelėj garbėj, todėl nenuostabu, kad nuo tos 
valandos visi ėmė žiūrėti į svetimšalį kaip į labai įtariamą Žmogų. 
Antra vertus, ir jo gyvenimas negalėjo atmainyti mano tautiečių 
nuomonės apie jį. Svečias nusisamdė už nemažą kainą visus na- 
mus, kurie prieš tai stovėjo tušti, prisipirko visą vežimą visokių 
rakandų ir apsigyveno vienui vienas. Net valgyti pats sau virė, joks 
daugiau Žmogus nekėlė kojos į jo namus, išskyrus vieną miestelio 
senelį, pirkusį jam mėsą, daržoves ir kitus produktus. Tiesa, ir tas 
neidavo toliau, kaip į prieangį, kur šeimininkas paimdavo iš jo pir- 
kinius. 

Aš tada buvau dešimties metų berniukas, bet gerai, lyg vakar 
būtų atsitikę, atmenu tą triukšmą, kurį sukėlė jo pasirodymas mū- 
sų miestely. Po pietų jis neidavo, kaip kiti, į kėgelbaną, vakarais 
nevaikščiojo kartu su kitais į viešbutį išrūkyti pypkelės ir pasikal- 
bėti apie politiką. Veltui kvietė jį pietų arba kavos vienas paskui 
kitą burmistras, daktaras, taikos teisėjas ir klebonas: jis vis atsisaki- 
nėjo. Todėl vieni laikė jį pamišėliu, kiti žydu, o treti stačiai tvirtino, 
kad jis esantis burtininkas ir žynys. Aš jau turėjau aštuoniolika ir 
dvidešimt metų, o jis vis dar viso miestelio tebebuvo vadinamas 
„svetimu žmogum“. 

Kartą į mūsų miestelį atsikraustė kažkokie žmonės su nematy- 
tais gyvuliais. Tai buvo paprasti valkatos, atsivedę kuprių, mokantį 
sveikinti, lokį — šokti, keletą šunų ir beždžionių, kurios apvilktos 
žmogaus drabužiais, visaip kraiposi ir visokius juokus daro. Atva- 
žiavę kur į miestą, paprastai tie žmonės apsistoja kryžkelėse ir tur- 
guose, būgnais ir vamzdžiais sukelia neapsakomai triukšmingą mu- 
ziką, šokina savo gyvulius ir paskui, landydami palangėmis, renka 
pinigus. Atvykusieji šį kartą į Griunvyzelį komedininkai turėjo su 
savim labai didelį orangutangą, jis buvo beveik sulig žmogum aukš- 

Tie komedininkai su savo gyvuliais atsigrūdo ties to svetimšalio namais 


tumo, mokėjo vaikščioti ant paskutinių kojų ir rodyti nepaprastus 
daiktus. Atsitiko, jog tie komedininkai su savo gyvuliais atsigrūdo 
ties to svetimšalio namais. Supyškėjus jų muzikai netoli durų, už 
apmusijusių langų pasirodė rūstus šeimininko veidas. Bet jo akys 
greit nušvito, ir jis, stebindamas visus, iškišo pro langą galvą ir ėmė 
gardžiai juoktis iš orangutango kraipymųsi. Maža to, už tas kome- 
dijas davė tokį didelį sidabrinį pinigą, jog apie tai visas miestas 
kalbėjo. 

Kitą rytą Žvėrynas išsikraustė toliau. Kuprius turėjo nešti pin- 
tines, kuriose labai patogiai tupėjo šunys ir beždžionės, o ganovai 
ir orangutangas sekė pėsti paskui kuprių. Bet praėjus kelioms va- 
landoms po jų iškeliavimo, svetimšalis nusiuntė į paštą Žmogų, pa- 
reikalavo vežimo ir arklių, kuo labai nustebino pašto viršininką, ir 
tuojau išdūmė pro tuos pat vartus ir tuo pat keliu, kur nuėjo ko- 
medininkai. Visam miestui buvo baisiai pikta, kad niekas nežinojo, 
kur jis dingo. Buvo jau naktis, kai svetimšalis vėl atvyko su vežimu 
prie miesto vartų. Vežime sėdėjo dar vienas Žmogus, jam skrybėlė 
buvo užsmaukta toli ant akių, o aplink burną ir kaklą aprišta šilki- 
nė skarelė. Vartų sargas paklausė antrojo keleivio, kas jis toks ir 

pasą ar turi, o tas, atsakydamas kažką jam nesuprantama kalba, 
labai šiurkščiai burbtelėjo. 

— Čia mano sūnėnas, — tarė svetimšalis vartų sargui, brukda- 
mas jam į ranką kelis sidabrinius pinigus. — Čia mano sūnėnas ir 
dar maža moka vokiškai. Dabar jis savo kalba truputį sukeikė, kad 
mus ilgai turite. 

— Jei jis jūsų sūnėnas, — atsakė vartų sargas, — tai gali ir be 
paso važiuoti. Juk jis su jumis apsigyvens? 

— Žinoma, — tarė svetimšalis, — ir pabus čia turbūt gana il- 
gal. 

Vartų sargas nieko daugiau neatsakė, ir svetimšalis su savo sū- 
nėnu įvažiavo į miestą. Tiesa, burmistras ir visas miestas nelabai 
buvo vartų sargu patenkinti. Juk jis turėjęs įsidėmėti bent kelis Žo- 
džius, kuriuos pasakė sūnėnas. Iš to paskui nesunku būtų buvę 
spręsti, kokios tautos jis ir jo dėdė. O vartų sargas tvirtino, kad tie 
žodžiai skambėję ne prancūziškai ir ne itališkai, bet kažkaip trum- 
pai, greičiausiai angliškai, ir jei jis neklystantis, tai sūnėnas pasa- 
kęs: „Goddam!'! Taip išsipainiojo vartų sargas iš bėdos. Nuo to 
laiko visas miestelis ėmė kalbėti apie jaunąjį anglą. 

Jaunasis anglas taip pat niekur nesirodė kaip ir jo dėdė, bet 
kalbos apie jį mieste buvo labai daug. Ir kaip čia nekalbėsi? Pirma 
to senojo ateivio namuose būdavo tylu kaip kapuose, o dabar daž- 
nai girdėjosi ten baisus riksmas ir toks šauksmas, jog Žmonių bū- 
riai rinkosi prieš namus ir žiūrėjo pro langus. Jie matydavo jaunąjį 
anglą, apsivilkusį raudonu fraku ir apsimovusį žaliomis kelnėmis, 
lakstant visą pasišiaušusį galvotrūkčiais pro langus, o jo dėdę su 
raudonu rytšvarkiu ir įnagiu rankoj vaikant iš paskos per visus 
kambarius. Kartais sūnėnas, matyti, gerai gaudavo įnagiu per pe- 
čius, nes susirinkusios minios ausis pasiekdavo pirma kažkoks 
pliaukštelėjimas, o paskui gailus riksmas. 

Miesto ponioms taip pagailo nelaimingo bernioko, jog jos pri- 
vertė burmistrą įsikišti į tą dalyką. Šis parašė svetimšaliui raštą 
su smarkiais priekaištais, kad jis Žiauriai elgiasi su savo sūnėnu, 


' Keiksmo žodis, angliškai reikia tarti „godem“. Vert. 

grasydamas paimti jaunikaitį į savo ypatingą globą, jei nenustotų 
jo kankinti. 

Bet kas galėjo labiau nustebti už burmistrą, pamačiusį ateinant 
pas save svetimšalį, pirmą kartą per dešimtį metų! Svečias ėmė at- 
siprašinėti ir teisintis sakydamas, kad jaunikaitį pavedę jam išmo- 
kyti jo tėvai ir liepę kietai laikyti; sūnėnas esantis labai išmintingas 
ir gabus vaikinas, tik jam nelengva mokytis kalbos; jis labai norin- 
tis išmokyti sūnėną gražiai kalbėti vokiškai, kad paskui nebūtų gė- 
dos parodyti Griunvyzelio visuomenei, o tuo tarpu kalbos mokslas 
taip sunkiai jam einantis, jog dažnai negalintis rasti geresnio vaisto 
kaip įnagis. Burmistras tais svečio paaiškinimais visai buvo paten- 
kintas, tik prašė būti savo sūnėnui kiek minkštesniam, o vakare 
alinėj visiems ėmė girtis, kad nedaug savo gyvenime matęs tokių 
mokytų ir išmintingų Žmonių kaip tas svetimšalis. „Gaila tik, — 
pridėjo miesto galva, — kad jis retai tesirodo mūsų draugijoj; bet 
aš manau, kad jis ims dažniau mus lankyti, kai jo sūnėnas pramoks 
kiek vokiškai.“ 

Tas atsitikimas griežtai permainė gyventojų nuomones. Nuo tos 
dienos nepažįstamas buvo visų laikomas puikiausiu žmogum, kiek- 
vienas troško su juo artimesnės pažinties, ir niekas nebesistebėjo 
girdėdamas baisų riksmą, einantį iš tuščių namų. „Jis duoda sūnė- 
nui vokiečių kalbos pamoką, — sakė griunvyzeliečiai, eidami ra- 
miai pro šalį. 

Po kokių trijų mėnesių vokiečių kalbos mokslas, matyti, pasi- 
baigė, nes dėdė jau nusprendė kito dalyko pamokyti. Mieste gyve- 
no senas prancūzas, šokių mokytojas. Svetimšalis pasikvietė pran- 
cūzą ir pasisakė norintis pamokyti savo sūnėną šokti. Jis jį perspė- 
jo, kad jo sūnėnas, nors ir labai miklus, bet didelis užsispyrėlis; jis, 
girdi, pirma mokęsis šokti iš kito mokytojo, bet taip negerai įpratęs, 
jog dabar visai negalintis gerų Žmonių draugijoj pasirodyti; o tuo 
tarpu sūnėnas tariasis esąs puikus šokėjas, nors jo šokimas visai 
nepanašus nei į valsą, nei į galopą (tai, viešpatie, mano tėvynės 
šokiai!), nei į kitus paprastus šokius. Prancūzui prižadėjo mokėti 
po talerį už valandą, ir tas su didžiausiu džiaugsmu sutiko mokyti 
atkaklųjį anglo auklėtinį. 

Prancūzas paskui pasakojo, kad savo gyvenime nematęs keis- 
tesnio daikto, kaip tos šokių pamokos. Sūnėnas, gana aukštas, tie- 
sus berniokas, kurio tik kojos buvo gal kiek trumpokos, ateidavęs 
į pamokas su raudonu fraku, gražiai susišukavęs, su žaliomis kel- 
nėmis ir zomšinėmis pirštinėmis. Jis kalbėdavęs maža ir su svetimu 
akcentu, iš pradžios būdavęs labai klusnus ir mandagus, bet paskui 
pradėdavęs kažko siusti, taip kraipytis ir šokinėti, jog mokytojas 
nežinodavęs nei ką daryti. Jei tada prancūzas norėdavęs jį sudraus- 
ti, tai sūnėnas nusimovęs kurpes sviesdavęs jas tiesiog jam į galvą 
ir imdavęs lyg apsvaigęs lakstyti po kambarį visomis keturiomis. 
Pakilus triukšmui, atbėgdavęs staiga iš savo kambario jo globėjas 
su plačiu raudonu rytšvarkiu ir paauksuoto popieriaus kepure ir 
imdavęs kapoti sūnėną įnagiu per nugarą. Tada sūnėnas pradėda- 
vęs baisiai kaukti, šokinėti ant stalų, komodų ir net langų ir kažką 
mykti negirdėta kalba. Bet seniokas su raudonu rytšvarkiu nieko 
nežiūrėdavęs, pagavęs už kojos traukdavęs žemyn, mušdavęs ne- 
sigailėdamas ir taip jam užverždavęs kaklaraištį, jog po to sūnėnas 
vėl nurimdavęs, ir šokių pamoka toliau eidavusi be jokių kliūčių. 

Bet kai prancūzas tiek pralavino savo mokinį, jog šis galėjo šok- 
ti su muzika, sūnėnas kaip ir atsimainė. Buvo pakviestas miesto 
muzikantas, tas turėdavo griežti atsisėdęs salėje už stalo. Šokių mo- 
kytojas persivilkdavo moteriškais drabužiais, ir sūnėnas vesdavo jį 
šokti. Bet tas šokdavo su tokiu įnirtimu, jog nepaleisdavo mokytojo 
iš savo ilgų rankų, nors šis stenėdavo ir vaitodavo tol, kol tas visai 
nuilsęs išgriūdavo arba begrojant muzikantui nutirpdavo ranka. 
Tos mokslo valandos ko nenuvarydavo šokių mokytojo į kapus; 
bet taleris, kurį jam visados gražiai išmokėdavo, ir geras vynas, 
kuriuo jį vaišindavo senis anglas, darė tai, jog jis vėl ateidavo, nors 
kas dieną tvirtai nuspręsdavo į tuos tuščius namus daugiau nebe- 
vaikščioti. 

Bet Griunvyzelio gyventojai žiūrėjo į tą dalyką visai kitaip ne- 
gu prancūzas. Jiems matėsi, kad jaunikaitis su tokiais palinkimais 
tik draugijos gyvenimui ir tiko, o miestelio moterys, kurios nuolat 
skundėsi dėl vyrų trūkybės vakaruose, nematytai džiaugėsi turė- 
siančios tokį miklų šokėją. 

Tada sūnėnas pradėdavęs baisiai kaukti 


Vieną rytą sugrįžusios iš turgaus tarnaitės apsakė savo ponams 
negirdėtą daiktą. Prieš tuščiuosius namus stovėjusi puiki stiklinė 
karieta su gražiais arkliais, ir išpuoštas tarnas laikęs karietos dure- 


153 


Jaunasis anglas 


les. Tuo tarpu atsidariusios namų durys, ir išėję du gražiai apsitaisę 
ponai, iš kurių vienas buvęs senasis svetimšalis, o antras, matyti, 
tas jaunikaitis, kuris taip sunkiai mokėsi vokiškai ir su tokiu įnirti- 
mu šoka. Abudu sulipę į karietą, tarnas atsisėdęs aukštai užpakaly, 
ir arkliai — kas galėtų laukti — nušvilpę stačiai prie burmistro na- 
mų. 

Išgirdusios tą naujieną iš savo tarnaičių, ponios tuojau nutėškė 
virtuvės prikyštes ir ne per švarias kepuraites ir užsivilko šventa- 
dienines drapanas. „Nėr tikresnio daikto, — sakė jos lakstydamos 
po visus namus ir kraustydamos svečių kambarius, paverstus tuo 
laiku kitam reikalui, — nėr tikresnio daikto, kad tas svetimšalis 
dabar nori savo sūnėną parodyti žmonėms. Senas kvailys per de- 
šimtį metų nesiteikė pažvelgti į mūsų namus, bet jam galima dova- 
noti dėl jo sūnėno, kuris, sako, labai dailus ir malonus esantis jau- 
nikaitis.“ Taip sakė jos ir mokė savo sūnus ir dukteris, kaip šie turi 
elgtis ir kalbėti, kada atvažiuos svečiai. Ir išmintingosios miestelio 
moterys ne veltui sakė pamokslus; rekomenduodamas save ir savo 
sūnėną, senasis ponas važiavo iš eilės per visus namus. 

Visur negalėjo atsigėrėti abiem svetimšaliais, tik gailėjosi, kad 
jau seniau netekę įgyti tokios malonios pažinties. Dėdė pasirodė 
labai rimtas ir protingas vyras. Nors visą laiką kalbėdamas truputį 
šypsojo, todėl negalėjai Žinoti, ar jis iš tiesų ką sako, ar ne, užtat 
taip išmintingai ir sumaniai šnekėjo apie orą, apie tą kraštą, apie 
vasaros pasilinksminimus kalnuose, jog tuo patraukė visus. Bet sū- 
nėnas! Tas sužavėjo visus, užvaldė visų širdis! Nors jo veidas buvo 
negražus ir per daug juodas, o apatinė dalis, ypač smakras, per 
daug išsidavus, nors, be to, nuolat jis kraipė žandus, prisimerkęs 
žvalgėsi ir kaleno dantimis, tačiau visų buvo išrastas be galo ir kraš- 
to patraukiančiu. O kas jo judrumas, kas jo šmaikštumas! Nors dra- 
bužis truputį keistai jam kabėjo ant kūno, bet tai nieko nekliuvo, 
daugiau viskas puikiai tiko. Po kambarį jis nevaikščiojo, bet tiesiog 
lakstyte lakstė, sėdinėjo tai ant kanapos, tai ant krėslo ir sėdėda- 
mas laikė, kiek tik gali, ištiesęs kojas. 

Bet kas kitam jaunam vyrui būtų palaikyta dideliu nemanda- 
gumu ir baisiu neišauklėjimu, tas sūnėnui buvo vadinama tikra do- 

rybė. „Jis anglas, — sakė griunvyzeliečiai, — jie visi tokie; anglas 
gali atsigulti ant minkštos kanapos ir užmigti, nors tuo tarpu de- 
šimčiai moterų nebus kur atsisėsti ir jos turės stovėti. Dėl tokių 
menkniekių anglo kaltinti negali. Bet savo dėdės jis, matyt, bijojo 
ir labai klausė: kai jis imdavo per daug šokinėti po kambarį ir kil- 
noti kojas ant krėslų, reikėjo dėdei truputį mirktelėti akį, ir sūnė- 
nas mokėjo tuojau susivaldyti. Ir ką galėsi jam labai prikišti, jei 
pats dėdė kiekvienuose namuose sakė šeimininkei: „Mano sūnė- 
nas nėr dar visai išmankštintas ir išauklėtas, bet aš tikiuosi, kad jūs, 
paėmę jį į savo globą, teiksitės kaip reikiant aptašyti ir nudailinti.“ 

Taip buvo sūnėnas parodytas žmonėms, ir visas Griunvyzelis 
per visas dienas nieko daugiau nekalbėjo, tik apie tą nepaprastą 
atsitikimą. Bet dėdė tuo nepabaigė; jis, matyti, visai atmainęs buvo 
savo gyvenimo būdą. Po pietų ėjo su savo sūnėnu į restoraną ant 
uoloto kalno, kur žymesni Griunvyzelio gyventojai gėrė alų ir Žai- 
dė kėgliais. Čia sūnėnas pasirodė nepaprastai miklus žaidėjas: nie- 
kuomet nemušė mažiau kaip po penkis arba šešis. Tiesa, kartais 
jam užeidavo nepaprastas ūpas; paims, sakysim, rutulį, pribėgs prie 
kėglių ir ims juos kaip pasiutęs spardyti, taškyti į šalis arba, jei 
pavykdavo numušti aštuonis kėglius ar karalių, atsistos ant savo 
dailiai sušukuotų plaukų ir iškels kojas aukštyn; arba, jei važiuoda- 
vo pro šalį vežimas, tai jis kaip Žaibas išbėgs į gatvę, užšoks iš už- 
pakalio ir pavažiuos kokį galą visaip maitodamasis; paskui vėl pa- 
striuokoms sugrįždavo į draugiją. 

Tada jo globėjas labai atsiprašinėdavo burmistro ir kitų Žmonių 
už savo sūnėno neišauklėjimą, o tie tik juokėsi sakydami, kad to- 
kiame amžiuje patys ne geriau elgęsi. Žodžiu, visi kaip įmanydami 
pataikavo ir nuolat gyrė jaunąjį pramuštgalvį, kaip jie tuomet jį 
vadino. 

Bet būdavo kartais laikas, kad jie nemaža piktindavosi sūnėnu, 
tačiau sakyti nieko nedrįso, nes jaunasis anglas visiems buvo di- 
džiausias mandagumo ir išminties pavyzdys. Vakarais ateidavo pa- 
prastai dėdė su juo į „Aukso Briedį , miesto viešbutį. Nors sūnėnas 
visai jaunas tebebuvo vaikinas, bet elgėsi kaip koks senis; pasista- 
tys sau atsisėdęs stiklą, užsidės didelius akinius, išsitrauks nemažą 

pypkę, užsidegs ir leidžia dūmus kaip iš kamino. Jei imdavo kalbė- 
ti apie laikraščius, apie karą ir taiką, jei daktaras pasakydavo savo 
nuomonę, burmistras savo, o kiti nemaža stebėjosi jų dideliu poli- 
tikos nuvokimu, tai sūnėnui staiga ateidavo į galvą būti visai kitos 
nuomonės; trenkdavo tada į stalą su ranka, nuo kurios niekados 
nemaudavo pirštinių, ir visai aiškiai duodavo burmistrui ir dakta- 
rui suprasti, kad jie apie tai nieko nesuprantantys, kad jis viską 
daug geriau žinantis. Paskui kažkokia keista laužyta vokiška kalba 
jis pasakydavo savo nuomonę, kurią visi, išskyrus vieną nepaten- 
kintą burmistrą, išrasdavo visai teisinga; juk jis, būdamas anglas, 
suprantamas daiktas, turi viską geriau išmanyti! 

Jei tada papykęs burmistras ir daktaras, kurie tačiau bijojo ro- 
dyti savo pyktį, sėsdavo prie šachmatų partijos, tai sūnėnas prisis- 
linkdavo, žiūrėdavo burmistrui per pečius pro savo didžiuosius aki- 
nius, peikdavo jo tą arba kitą ėjimą, daktarui liepdavo eiti taip, o 
ne kitaip; su savo patarimais taip jis įgrisdavo, jog tie iš piktumo 
tiesiog siusdavo. Jei paskui įniršęs burmistras norėdavo sužaisti su 
juo partiją, kad tas gautų matą, nes save laikė antruoju Filidoru!, 
tuomet dėdė ankščiau suverždavo sūnėnui kaklaraištį, po to jis tap- 
davo visai mandagus ir duodavo burmistrui matą. 

Lig tol Griunvyzely žaisdavo kortomis beveik kas vakaras po 
pusę kreicerio partiją. Sūnėnas išrado, kad toks žaidimas per men- 
kas, ėmė statyti krontalerius ir raudonuosius girdamasis, kad nie- 
kas taip puikiai nemokantis žaisti kaip jis; bet jis gaudavo visados 
pralaimėti, todėl įžeistieji partneriai jam mielai dovanodavo. Nie- 
kas nesidrovėjo vilioti žaidimu iš jo nemažų pinigų: „Juk jis anglas, 
vadinas, iš turtingų namų,“ sakė jie ir ramiai dėjo raudonuosius į 
savo kišenę. 

Taip įgijo nepaprastą garbę svetimšalio sūnėnas mieste ir apy- 
linkėse. Kaip gyvi niekas neminė, kad Griunvyzely būtų buvęs toks 
puikus, toks dailus jaunikaitis. Negalėjai sakyti, kad sūnėnas būtų 
ko mokęsis, išskyrus gal šokius. Apie lotynų ir graikų kalbą turėjo 
nuovokos tiek, kiek kiaulė apie debesį, kaip paprastai sakoma. Per 


' Filidoras — garsus šachmatų žaidėjas. Vert. 

vieną žaidimą burmistro namuose jis turėjo kažką parašyti, ir pa- 
sirodė, kad jis nemokėjo nei savo vardo padėti. Iš geografijos da- 
rydavo baisiausių klaidų; vokiečių miestas jam atsidurdavo Pran- 
cūzijoj, o danų patekdavo į lenkų žemę. Jis nieko nebuvo skaitęs, 
nieko nesimokęs, ir klebonas dažnai kraipydavo galvą stebėdama- 
sis bernioko tamsumu; tačiau viskas, ką jis sakė ar darė, visų buvo 
laikoma didžiausia išmintim. Jis ir pats manydavosi visados turin- 
tis tiesą ir kiekvienos kalbos pabaigoj be jokios gėdos pridėdavo: 
„Aš tai išmanau geriau!“ 

Taip atėjo žiema, ir tik dabar sūnėnui prasidėjo garbės dienos. 
Kiekviena draugija be jo nuobodžiavo, ir visi žiovavo, kad ir išmin- 
tingiausias Žmogus ką kalbėjo; bet jei sūnėnas prasta vokiška kalba 
pasakojo kvailiausius daiktus, tai visi patiesę liežuvius klausė. Da- 
bar išėjo aikštėn, kad puikiojo jaunikaičio ir poeto būta; kiekvieną 
vakarą išsitraukdavo jis iš kišenės kokį popiergalį ir perskaitydavo 
susirinkimui kelis sonetus. Tiesa, atsirasdavo Žmonių, tvirtinusių, 
kad tų eilių dalis be jausmo ir be prasmės, o kitos jų kažkur kitur 
skaitytos; bet sūnėnas nei kiek tuo nesidrovėjo, tik skaitė sau ir 
skaitė, o klausytojai negalėjo atsigėrėti jų gražumu. 

Bet jo triumfas buvo Griunvyzelio baliai. Niekas negalėjo ilgiau 
ir vikriau už jį šokti, niekas nedarė tokių drąsių ir neregėtai grakš- 
čių šuolių kaip jis. Be to, dėdė jį taisydavo puikiausiai ir būtinai 
naujamadiškai, ir nors drabužiai jam ant kūno gulėjo kažkaip ne 
visai gerai, bet visi tvirtino, kad už jo apsivilkimą negali būti dai- 
lesnio. Vyrams, tiesa, tie šokiai nelabai patikdavo. Pirma balių pra- 
dėdavo pats burmistras, o kitus šokius vesti turėjo teisę įžymesni 
jaunikaičiai, bet nuo to laiko, kai čia atsirado tas pramuštgalvis, 
viskas virto kitaip. Daug nesiklausdamas pagriebs už rankos pir- 
mutinę pakliuvusią moterį ar merginą, atsistos su ja priešais, daro 
viską, kas jam tinka, ir iš viso elgiasi taip, lyg būtų tikras baliaus 
šeimininkas. O kadangi moterims tas pasielgimo būdas tiko ir ro- 
dėsi labai gražus, tai vyrai prieš tai negalėjo nei išsižioti; vadinas, 
niekas nedrįso iš sūnėno imti jo be jokio pamato pasisavintų teisių. 

Tie baliai dėdę, matyti, neapsakytai džiugino; jis nenuleisdavo 
akių nuo sūnėno ir visą laiką šypsodavo; o kada visa draugija 

sustodavo aplink ir imdavo girti jaunikaičio mandagumą ir išauk- 
lėjimą, jis susiėmęs pilvą juokdavosi ir tiesiog be galvos iš džiaugs- 
mo tada rodėsi. Tuos keistus džiaugsmo apsireiškimus griunvyze- 
liečiai laikydavo didele sūnėno meile ir išrasdavo viską tvarkoj. Bet 
kartais dėdė turėdavo savo sūnėną ir tėviškai pabarti; grakščiausių 
šokių metu galėjo jaunikaičiui ateiti į galvą vienu šuoliu stryktelti 
ant estrados, kur sėdėjo miesto muzikantai, ištraukti vargonininkui 
iš rankų kontrabosą ir baisiausiai juo pačyruoti; arba staiga imdavo 
šokti aukštyn kojomis. Tada dėdė nusivesdavo jį į šalį, smarkiai ten 
jį pabardavo, suverždavo standžiau kaklaraištį, ir tas vėl tapdavo 
mandagus. 

Taip elgėsi sūnėnas draugijoj ir baliuose. Bet kaip visados esti, 
prasti papročiai lengviau platinasi negu geri, ir nauja netikusi ma- 
da, kad ir juokingiausia, pirmiausia užkrečia jaunimą, maža galvo- 
jantį apie save ir apie pasaulį. Taip atsitiko ir Griunvyzely su sūnė- 
nu ir jo keistais palinkimais. Jaunieji žmonės, matydami, kad sūnė- 
nas už jo kvailas kalbas, už neskanius juokus ir šiurkščius atsaki- 
nėjimus vyresniesiems labiau giriamas, negu peikiamas, kad visi jo 
negražūs darbai laikomi kažkokiu dideliu sąmoju, ėmė sau galvoti: 
„Juk ir mums nesunku būtų tapti tokiais pat sąmojingais'. Pirma 
jie buvo darbštūs, dori, o dabar galvojo: „Kam tas mokslas, kad 
nemokėliams dar geriau vyksta? Jie nubloškė knygas ir ėmė kiau- 
ras dienas stumdytis po miesto gatves. Pirma jie buvo su visais 
mandagūs ir geri, laukė kitų paklausiant ir atsakinėjo gražiai, o 
dabar manėsi visai subrendę, nuolat kalbėjo ir kišosi su savo nuo- 
monėmis, juokėsi burmistrui tiesiog į akis, jei tas ką sakė, ir tvirti- 
no, kad jie viską geriau išmanantys. 

Pirma Griunvyzelio jaunimas bjaurėjosi viskuo, kas negražu ir 
nedora. Dabar ėmė dainuoti nepadorias dainas, rūkyti ilgas pypkes 
ir landyti po smukles; taip pat pirkosi didelius akinius, nors puikiai 
matė, ir, užsibalnoję juos ant nosies, manėsi esantys tikri vyrai, nes 
buvo panašūs į garsųjį sūnėną. Namie arba svečiuose lipo su batais 
ant minkštos kanapos, geroj draugijoj suposi ant krėslo, sėdėjo pa- 
sirėmę skruostus kumščiais arba padėję alkūnes ant stalo; visa tai 
buvo laikoma gražiu daiktu. Veltui motinos ir draugai aiškino, kad 

tai nemandagu ir net kvaila, — jie nurodinėjo į puikųjį sūnėno 
pavyzdį. Veltui jiems sakė, kad sūnėnas anglas, kad anglui dova- 
notinas tam tikras jų tautybės šiurkštumas, jaunieji griunvyzelie- 
čiai vis tvirtino, kad jie tokie pat kaip geriausias anglas, ir turintys 
teisę būti sąmojingai neišauklėti; žodžiu, gaila buvo žiūrėti, kaip 
prastas sūnėno pavyzdys visai pagadino gerus dorųjų miestelėnų 
papročius. 

Tik laimė, kad jaunosios kartos džiaugimasis savo bjauriu ir pa- 
tvirkusiu gyvenimu neilgai tesitraukė, nes vienas atsitikimas atmai- 
nė visą dalyką. Žiemos pramogos turėjo pasibaigti dideliu koncer- 
tu, kurį norėjo atlikti iš dalies miesto muzikantai, iš dalies geresni 
Griunvyzelio muzikos mėgėjai. Burmistras griežė violončele, dak- 
taras fagotu, vaistininkas, kad ir be didelio talento, pūtė neprastai 
vamzdį; kelios miesto merginos išmoko tam tikrų dainelių, ir vis- 
kas puikiai ėjo. Tada senasis svetimšalis priminė, kad nors toks kon- 
certas turės būti puikus, bet dar stinga jam dueto, o juk be dueto 
joks lemtas koncertas negali apsieiti. Čia iškilo nemaža kliūtis. Bur- 
mistro duktė, tiesa, turėjo balsą kaip lakštingalos, tik kur gausi vy- 
rą, kad galėtų su ja dainuoti duetą? Pagaliau atsiminė seną vargo- 
nininką, turėjusį neprastą balsą; bet svetimšalis ėmė tvirtinti, kad 
to visai nereikią, kad jo sūnėnas puikiai dainuojantis. Reikia pasa- 
kyti, kad griunvyzeliečiai nemaža buvo nustebinti nauja linksmojo 
jaunikaičio dovana. Jam buvo duota dėl mėginimo šis tas padai- 
nuoti, ir pasirodė, kad, išskyrus kelias keistenybes, kurios buvo pa- 
laikytos angliškomis, jo dainuojama kaip angelo. Vadinas, greit iš- 
moko duetą, ir pagaliau atėjo vakaras, turėjęs palinksminti visų 
miesto gyventojų širdis. 

Bet senasis svetimšalis staiga apsirgo ir negalėjo regėti savo sū- 
nėno garbės. Burmistrui, kuris jį aplankė valanda prieš koncertą, 
davė kelis patarimus, kaip elgtis su jaunikaičiu. 

— Puikus vyras mano sūnėnas, — sakė jis, — bet kartais jam 
ateina kažkokios keistos mintys, ir jis ima niekus daryti; todėl man 
labai gaila, kad negaliu būti koncerte; mano akyse jis atsargus ir 
gerai žino dėl ko! Tačiau turiu jo garbei pažymėti, kad čia nėra 
koks dvasios trūkumas, bet tam tikra jo kūno yda. Vadinas, jei jūs, 

ponas burmistre, kai jam ateis, sakysim, tokios mintys, kad jis šoks 
ant gaidų staliuko arba pagriebęs kontrabosą ims griežti arba ką 
kitą daryti, jei jūs tada tik truputį atleisite jo ankštąjį kaklaraištį, 
arba, jei ir tuomet nebūtų geriau, visai jį nuimsite, tai pamatysite, 
kaip jis tada klausys ir koks bus mandagus. 

Burmistras padėkojo ligoniui už pasitikėjimą ir prižadėjo, jei 
būtų reikalas, padaryti taip, kaip tas patarė. 

Koncerto salė pilna prisigrūdo Žmonių: susirinko visas miestas 
ir apylinkės. Norėdami pasidžiaugti nepaprasta pramoga kartu su 
griunvyzeliečiais, suvažiavo iš aplinkos per tris valandas kelio visi 
medžiotojai, kunigai, valdininkai, laukininkai ir kiti kaimo Žmonės 
drauge su pačiomis ir visais savo vaikais. Miesto muzikantai grojo 
visai įmanomai; po jų ėjo su violončele burmistras, kuriam tarė 
vaistininkas, pūsdamas vamzdį; toliau visai neprastai atidainavo 
savo bosu vargonininkas; pagaliau nemaža plojo delnais ir dakta- 
rui už jo fagotą. 

Pirmoji koncerto dalis pasibaigė, ir visi nekantriai laukė antro- 
sios, kur turėjo jaunasis svetimšalis su burmistro dukteria sudai- 
nuoti duetą. Sūnėnas buvo atėjęs į koncertą puikiausiai pasipuošęs 
ir jau seniai kreipė į save svečių akis. Nieko nesiklausdamas, jis 
atsisėdo į minkštą krėslą, pastatytą vienai grafienei, turėjusiai at- 
vykti iš kaimynijos, ištiesė kojas, kiek tik gali, ir ėmė Žiūrėti su 
dideliu žiūronu į susirinkusius; be to, visą laiką žaidė su dideliu su 
savim atsivestu šuniu, nors ir buvo uždrausta vestis šunis į salę. 
Grafienė, kuriai buvo paskirtas krėslas, atvyko, bet sūnėnas ne tik 
neatsistojo ir neužleido jai vietos, — atvirkščiai, jis dar patogiau 
atsisėdo, ir niekas nieko nedrįso jam už tai pasakyti. Ta aukšta po- 
nia gavo atsisėsti paprastam šiaudiniam krėsle, kartu su kitomis 
moterimis, nors ir nelabai patenkinta galėjo būti. 

Tuo laikų, kada burmistras nuostabiais savo instrumento bal- 
sais džiugino susirinkusių ausis, kada vargonininkas puikiai daina- 
vo savo ariją, ir net tada, kada visi nutilę kaip negyvi klausėsi gra- 
žios daktaro fantazijos su fagotu, žaidė sūnėnas su šuniu, liepda- 
mas jam nešioti nosinę, arba balsu šnekino savo kaimynus. Visi, 
kurie jo nepažino, stebėjosi keistu jaunikaičio elgesiu. 

Todėl nenuostabu, kad visiems labai rūpėjo, kaip jis sudainuos 
savo duetą. Prasidėjo antroji dalis. Miesto muzikantai truputį kaž- 
ką pagriežė ir burmistras priėjo su savo dukteria prie jaunikaičio, 
padavė jam gaidas ir tarė: „Mosjė! Ar ne metas jums būtų pradėti 
duetą?" Jaunikaitis nusijuokė iškišęs dantis, pašoko ir nubėgo prie 
gaidų staliuko; burmistras su dukteria nuėjo paskui. Vargoninin- 
kas ėmė mušti taktą ir sūnėnui davė ženklą pradėti. Sūnėnas pa- 
žiūrėjo į gaidas ir užtraukė kažkokiu baisiu ir gailingu balsu. Var- 
gonininkas sušuko: „Dviem tonais žemiau, 40 prašom giedoti, do! 

Bet užuot giedojęs do, sūnėnas nusimovė vieną savo kurpę ir 
kad tėkš vargonininkui į galvą, net pudra sudulkėjo aplinkui. Pa- 
matęs tai, burmistras tarė sau: „A, dabar jį vėl priemėtis tampo,“ 
prišoko, pagriebė sūnėną už kaklo ir atleido jam kiek kaklaraištį; 
bet nuo to jaunikaičiui dar prasčiau pasidarė. Jis kalbėjo daugiau 
nebe vokiškai, bet kažkokia keista kalba, kurios niekas negalėjo su- 
prasti, ir lakstė dideliais šuoliais. Burmistras tiesiog be galvos buvo. 
Pagaliau nusprendė jaunikaičiui, kuriam turėjo atsitikti koks nepa- 
prastas dalykas, visai kaklaraištį nutraukti. Bet koks jo buvo nusi- 
gandimas, kai jis tai padarė! Jaunikaičio kaklas ne Žmogaus oda 
buvo apaugęs, o apžėlęs tamsiai rudais plaukais! Tada tas ėmė dar 
pikčiau šokinėti, pagriebė sau zomšinėmis pirštinėmis už plaukų, 
nuplėšė juos, ir o stebuklas! tie gražūs plaukai buvo perukas, kurį 
jis sviedė burmistrui į veidą, ir pasirodė, kad galva buvo apaugus 
lygiai tokiais pat gaurais! 

Jis šokinėjo per stalus ir suolus, vartė visokius daiktus, mindė 
smuikus ir klarnetus, žodžiu, elgėsi kaip pasiutęs. 

— Sugaukit jį, sugaukit jį! — rėkė nežmoniškai burmistras, — 
jis iš galvos išėjo, sugaukit jį! 

Bet tai padaryti sunkus buvo daiktas; sūnėnas nusitraukė pirš- 
tines ir parodė rankų nagus, kuriais ėmė kibti žmonėms į veidus ir 
baisiai juos draskyti. Pagaliau vienam medžiotojui pavyko jį su- 
čiupti. Jis pagavo jį už rankų ir taip suspaudė, jog tas kojomis te- 
galėjo spardytis, užkimusiu balsu rėkė ir juokėsi. Susirinkusieji ap- 
stojo ir ėmė žiūrėti į keistą ponaitį, dabar jau visai į Žmogų ne- 

bepanašų. O vienas mokytas vyras, gyvenęs kaimynijoj ir turėjęs 
didelį gamtos retenybių kabinetą ir visokių iškimštų Žvėrių, priėjo 
arčiau, gerai apžiūrėjo ir paskui nustebęs sušuko: 

— Dieve mano! Kaip jūs, gerbiamieji ponai ir ponios, leidžiatės 
į padorią draugiją tą gyvulį? Juk čia beždžionė, Homo troglodytes 
Linnaei/; atiduokit man ją, tuoj užmoku šešis talerius ir iškimšęs 
turėsiu savo kabinetui puikų papuošalą. 

Kas aprašys griunvyzeliečių nustebimą, kai jie tai išgirdo! 

— Kas? Beždžionė, orangutangas mūsų draugijoj? Jaunasis sve- 
timšalis paprasčiausia beždžionė! — šaukė jie ir lyg pamišę Žiūrėjo 
į viens kitą. Jie tarėsi apsirikę, nenorėjo tikėti, ką girdėjo ausys. 
Vyrai vėl ėmė gyvulį tirti, žiūrinėti, bet jis buvo ir liko tikrų tikriau- 
sia beždžionė. 

— Kaip tai galimas daiktasl — sušuko burmistro pati. — Argi 
jis neskaitė man savo eilių? Argi jis nepietavo pas mane kaip kiti 
žmonės? 

— Ką? — karštavo daktarienė. — Kaip? Ar jis ne dažnai ir 
daug gėrė mano namuose kavos, ar nerūkė ir nesikalbėjo su mano 
vyru apie mokslą? 

— Kaip? Ar galimas daiktas? — šaukė vyrai — Ar jis nemušė 
su mumis kėglių kalno restorane ir nesiginčijo apie politiką kaip 
mes kiekvienas? 

— Ir kaip? — skundėsi jie visi. — Ar jis nešoko pirmutine pora 
mūsų baliuose? Beždžionė! Beždžionė? Čia stebuklai, čia kerai! 

— Taip, čia kerai ir velnio padarymas, — tarė burmistras, rody- 
damas sūnėno kaklaraištį. — Tam kaklaraišty buvo visi kerai, ku- 
rie mūsų akyse jį darė malonų. Štai standaus pergamento plati 
juostelė, išrašyta visokiais keistais ženklais. Man rodos, kad čia bus 
lotyniškai. Ar nemokėtų kas paskaityti? 

Klebonas, mokytas vyras, dažnai pralaimėdavęs beždžionei 
šachmatų partiją, priėjo arčiau, pažiūrėjo į pergamentą ir tarė: 

' Homo troglodytes Linnaei — Linėjaus beždžionė, panaši į žmogų. Linė- 
jus — garsus švedų botanikas ir zoologas. Vert. 


162 


Jaunasis anglas 


— Taip, čia lotyniškos raidės, ir reiškia: 


O koks beždžionė yr juokingas gyvulys, 
Kai ypač kartais tenka graužt jai obuolys! 


— Taip, taip, tai velnioniškas apgavimas, tikri kerai, — kalbėjo 
jis, — ir reikia gerai už tai nubausti. 

Burmistras buvo tos pačios nuomonės ir nusprendė tuojau bėg- 
ti ir ištardyti svetimšalį, kuris turėjo be jokio abejojimo būti koks 
žynys. Einant į jo namus, šeši kareiviai nešė iš paskos beždžionę. 

Aplink svetimšalio namus susirinko tuomet didžiausia minia 
žmonių: kiekvienam baisiai rūpėjo, kaip tas dalykas pasibaigs. Bel- 
dė į duris, skambino, bet veltui — niekas nesirodė. Papykęs bur- 
mistras liepė išlaužti duris, ir tada įėjo į vidų. Bet ir ten nieko dau- 
giau nebuvo, tik seni namų baldai. Svetimšalis buvo kažkur din- 
gęs. Ant jo dirbamojo stalo gulėjo užklijuotas laiškelis, adresuotas 
burmistro vardu; tas tuojau jį atplėšė ir rado ten parašyta: 


„Brangieji griunvyzeliečiai! 


Kai Jūs skaitysite šitą laišką, manęs jau nebebus Jūsų mieste, ir 
tada, tikiuosi, būsite pamatę, kokio gimimo ir iš kur yra mano sū- 
nėnas. Palaikykite juoką, kurį aš Jums padariau, geru pamokslų 
netraukti varu į savo draugiją Žmogaus, norinčio sau gyventi. Aš 
negalėjau kęsti amžino Jūsų liežuvavimo, keistų papročių ir juo- 
kingo gyvenimo būdo. Todėl išauginau savo vietoj jauną orangu- 
tangą, kurį Jūs taip pamėgote. Likite sveiki ir naudokitės, kiek ga- 
lėdami, mano pamokslu.“ 

Griunvyzeliečiams buvo didelė gėda prieš visą kraštą. Vienin- 
telę paguodą jie turėjo iš to, jog viskas atsitikę ne be piktosios dva- 
sios įsikišimo. Bet daugiausia turėjo gėdos Griunvyzelio jaunimas, 
kuris elgėsi imdamas iš beždžionės negražius įpratimus ir darbus. 
Nuo to laiko niekas daugiau nebesėdėjo pasirėmęs alkūnėmis, ne- 
besisupo su krėslu, tylėjo, ligi kas klausė, nusiėmė akinius ir buvo 
mandagūs kaip pirma. Bet jei kas vėl imdavo nepadoriai elgtis ir 

pliuškuoti, tada griunvyze- 
liečiai sakydavo: „Tai bež- 
džionė! O beždžionė, taip 
ilgai vaidinusi puikiojo 
jaunikaičio rolę, buvo ati- 
duota tam mokslininkui, 
turėjusiam gamtos reteny- 
bių kabinetą. Jis leidžia jai 
lakstyti po kiemą, šeria ir, 
kaip retenybę, rodo kiek- 
vienam svečiui. Ten gali 
dar ir šiandien ją matyti. 

Kai vergas pabaigė sakyti, 
pakilo salėje didelis juo- 
kas; mūsų jaunikaičiai irgi 
nemaža juokėsi. 

— Tikrai keisti Žmonės 
tie frankai, — tarė vienas 
iš jų, — ir aš greičiau sutik- 
čiau gyventi kartu su šei- 
chu ir mutftijumi Aleksan- 
drijoj, negu su klebonu, 
burmistru ir  paikomis 
miesto moterimis Griunvyzely! 

— Tiesą sakai, — atsakė jaunasis pirklys. — Nenorėčiau mirti 
Frankistane. Frankai šiurkšti, nedora, laukinė tauta, ir kultūringam 
turkui arba persui, manau, baisiai sunku būtų ten gyventi. 

— Netrukus tai išgirsite, — atsiliepė senelis. — Kiek teko su- 
žinoti iš vergų prižiūrėtojo, daug papasakos apie Frankistaną anas 
gražus berniokas, nes jis ilgai ten išbuvo, nors pats gimimo yra 
musulmonas. 

— Ar tas aure ten, kur sėdi paskutinis? Juk tai nuodėmė, kad 

šeichas jį atleidžia! Čia viso krašto gražiausias vergas. Pažvelkite į 
tą narsų veidą, tas drąsias akis, tą gražų sudėjimą! Juk jam šeichas 
gali duoti lengvo darbo. Jis jį gali pastatyti muses baidyti arba pyp- 
kę nešioti. Tas darbas nusispjauti tėra, o toks vergas visus namus 
puoštų. Ir jis trečia diena pas jį teesti, ir jau leidžia? Tai kvailystė, 
tai nuodėmė! 

— Nemokyk to, kurs išmintingesnis už visą Egiptą! — atšovė 
senelis. — Ar aš jums nesakiau, kad leisdamas jį šeichas tikisi įgyti 
Alacho malonę? Jūs sakote, kad jis gražus ir gerai sudėtas, ir sakote 
tiesą. Bet šeicho sūnus, kad jį pranašas sugrąžintų į tėvo namus, 
šeicho sūnus buvo gražus berniukas ir dabar turi būti taip pat di- 
delis ir gerai sudėtas. Vadinas, šeichas turi taupyti auksą ir leisti 
pigų bjaurų vergą, kad už tai gautų savo sūnų? Jei kas ką daro 
šiam pasauly, tai tegu daro gerai arba visai nieko nedaro! 

— Pažvelkite, šeicho akys nuolat įsmeigtos į tą vergą. Aš tai 
regėjau visą vakarą. Pasakojant dažnai jo akys krypo į tą pusę ir 
stebėjo gražų leidžiamojo vergo veidą. Vis dėlto, matyti, jam gaila 
jį paleisti. 

— Negalvok taip apie tą Žmogų! Manai, kad gaila tūkstančio 
tomanų tam, kuris kasdien treja tiek daugiau gauna? — tarė sene- 
lis. — O jei jis nuliūdęs nuolat žiūri į tą jaunikaitį, tai turbūt gal- 
voja apie savo sūnų, vargstantį svetimoj šaly; jis, galimas daiktas, 
galvoja, ar neatsiras ten kartais gailestingo Žmogaus, kad jį išpirktų 
ir parsiųstų tėvui. 

— Gali būti tiesa, — atsiliepė jaunasis pirklys, — ir man gėda, 
kad aš apie Žmones visados negerai manau. Jūs esate visuomet ge- 
ros apie juos nuomonės, bet vis dėlto man rodos, kad žmonės pa- 
prastai yra pikti. Ar jūs to nepastebėjot? 

— Tas ir yra, kad nepastebėjau, ir todėl gerai manau apie žmo- 
nes, — atsakė senelis. — Pirma ir aš toks buvau kaip jūs. Gyvenau 
taip diena po dienos, girdėjau apie Žmones daug pikto, pats paty- 
riau daug negerumų ir ėmiau visus Žmones laikyti netikusiais. Aš 
ėmiau galvoti apie tai, ką mačiau, ką išgyvenau. Ir kas pasirodė? 
Visur vieną piktybę teregėjau. Nemokėjau pastebėti, jei kas darė 
gailestingą darbą, laikiau paprastu dalyku, jei ištisos šeimos gyve- 

— Netrukus tai išgirsite, — atsiliepė senelis 


no šventai. Bet piktus daiktus visuomet gerai nešiojau atminty. Ta- 
da pradėjau visai kitomis akimis aplinkui žvalgytis. Džiaugiausi re- 
gėdamas, kad gerumo ne tiek maža yra, kaip iš pradžios maniau; 
piktumo mažiau bemačiau arba ne taip jau jis man į akis krito. Taip 
išmokau mylėti žmones, išmokau apie juos gerai manyti ir per il- 
gus metus klydau rečiau, kai apie ką sakiau gerai, negu tuomet, 
kaip aš jį begėdžiu, besąžiniu laikiau. 

Toj vietoj senelį sutrikdė vergų prižiūrėtojas, priėjęs prie jo ir 
taręs: 

— Mano viešpats, Aleksandrijos šeichas Ali-Banu, nudžiugo pa- 
matęs jus salėje ir kviečia ateiti pas jį ir šalimais atsisėsti. 

Jaunikaičiai nemaža nustebo, kad tokia garbė teko seneliui, ku- 
rį jie buvo elgeta palaikę, ir kai jis paėjo į tą pusę, kur sėdėjo šei- 

sė: 

— Sakyk, kas tas senelis, su kuriuo mes kalbėjom ir kurį šeichas 
taip gerbia? 

— Kaip! — sušuko be galo nustebintas vergų prižiūrėtojas. — 
Jūs nepažįstat to Žmogaus? 

— Ne, nežinom, kas jis toks. 

— Tačiau kelis kartus aš mačiau jus kalbant su juo gatvėj ir 
mano viešpats, šeichas, taip pat tą pastebėjo ir andai sakė: „Puikūs 
turi būti jaunikaičiai, jei juos šnekina toks Žmogus.“ 

— Tai sakyk gi, kas jis! — atsiliepė nekantriai jaunasis pirklys. 

— Eikite sau, jūs tik norit iš manęs pasijuokti, — atsakė vergų 
prižiūrėtojas. — Į tą salę niekas daugiau, tik kviesti pakliūva, o 
šiandien senelis prašėsi šeicho, kad jam čia leistų atsivesti kelis jau- 
nikaičius, ir Ali-Banu liepė atsakyti, kad jis jo namais gali kaip tin- 
kamas naudotis. 

— Susimildamas greičiau sakyk ir mūsų ilgiau nebevargink! 
Kaip gyvi nežinom, kas tas žmogus. Mes susipažinom su juo neti- 
kėtai ir pradėjom šnekėtis. 

— Tai galite save laimingais vadinti; jūs kalbėjote su mokytu, 
garsiu vyru, ir todėl dabar čia visi į jus žiūri pavydėdami ir stebė- 
damiesi. Juk jis ne kas kitas, tik Mustafas, mokytas dervišas. 

— Mustafas! išmintingasis Mustafas, kuris auklėjo šeicho sūnų, 
kuris prirašė daug mokslo knygų ir apkeliavo visas pasaulio šalis? 
Mes kalbėjomės su Mustafu? Ir kalbėjomės taip, lyg jis būtų mūsų 
draugas, be jokios pagarbos! 

Jaunikaičiai dar tebesikalbėjo apie dervišą Mustafą. Jie buvo sma- 
gūs, kad toks senas ir garsus vyras teikėsi juos prašnekinti ir net 
pasakė, kad šeichas nori su jais pasikalbėti. Jaunikaičiams ėmė 
smarkiai širdys plakti. Niekados dar nebuvo jie kalbėję su tokiu 
aukštu Žmogum, net su juo vienu, o dar mažiau tokiam dideliam 

susirinkime. Bet jie pasidrąsino, kad nepasirodytų piemenys, ir nu- 
sekė su vergų prižiūrėtoju pas šeichą. Ali-Banu sėdėjo ant puikaus 
pagalvio ir gėrė sorbetą. Dešinėj jo pusėj sėdėjo senelis; jo menki 
: drabužėliai gulėjo padėti ant gražių pagalvių, o prasti sandalai pa- 
statyti ant dailaus persų darbo kilimo, bet jo graži galva ir pilnos 
išminties akys rodė, kad jis vertas sėdėti greta tokio žmogaus kaip 
šeichas. 

Šeichas buvo nuliūdęs, ir senelis, matyti, jį ramino. Jaunikaičiai 
net spėjo, kad jų pakvietimas pas šeichą yra senelio gudrybė, jo 
sugalvota turbūt norint pasmaginti susikrimtusį tėvą. 

— Prašom čia, jaunikaičiai, — tarė šeichas, — prašom arčiau. 
Mano senas draugas daug man džiaugsmo padarė čia jus atvedęs; 
tik aš ant jo pykstu, kam jis anksčiau mūsų nesupažindino. O kuris 
iš jūsų rašytojas? 

— Aš, viešpatie! Žemas esu jūsų tarnas! — atsiliepė vienas jau- 
nikaitis, dėdamas kryžmais ant krūtinės rankas ir žemai lenkdamas 
galvą. 

— Tai tu, vadinas, mėgsti klausyti istorijų ir skaityti gražias kny- 
gas? 

Jaunikaitis nusigando ir paraudo: jis atsiminė, kaip kartą sene- 
lio akyse niekino šeichą sakydamas, kad jis jo vietoj lieptų sau pa- 
sakoti ir skaityti balsu knygas. Manydamas, kad senelis bus viską 
išpasakojęs šeichui, pažvelgė į jį kreivai ir paskui tarė: 

— Viešpatie! Tiesa, kad man nėr smagesnio darbo kaip tas. Tai 
lavina protą ir trumpina laiką. Bet kiekvienas turi savo palinkimą. 
Todėl aš neniekinu tų, kurie ne... 

— Gerai, gerai, — tarė jam šypsodamas šeichas ir davė ženklą 
prisiartinti antram. 

— Kas tu toks? — paklausė jo. 

— Viešpatie, amato aš esu gydytojo padėjėjas, ir jau išgydžiau 
kelis ligonius. 

— Taip, — atsakė šeichas, — ir mėgsti linksmą gyvenimą. Kar- 
tais norėtum puikiai pavalgyti su draugais ir pasilinksminti. Ar ne 
tiesa, aš įspėjau? 

Jaunikaitis susigėdo; jis matė, kad senelis ir jį bus išdavęs. Bet 
įsidrąsino ir tarė: 

— O taip, viešpatie, galėjimą pasilinksminti kartais su draugais 
aš laikau gyvenimo laime. Nors dabar mano kišenė tokia, jog drau- 
gus melionais arba kitais panašiais pigiais daiktais tegaliu vaišinti, 
bet mums ir su tiek smagu, todėl reikia manyti, kad mums būtų 
kur kas smagiau, jei turėčiau daugiau pinigų. 

Šeichui taip patiko jaunikaičio atvirumas, jog jis negalėjo susi- 
laikyti iš to nesusijuokęs. 

— O kuris iš jūsų pirklys? — paklausė jis toliau. 

Jaunasis pirklys dailiai pasveikino šeichą, nes buvo puikiai iš- 
auklėtas vyras, ir šeichas jam tarė: 

— O sveikas? Sveikas mėgsti muziką ir šokius? Mėgsti klausyti, 
jei kas gražiai groja ar gieda, mėgsti Žiūrėti, jei kas dailiai šoka? 

— Man aišku, viešpatie, — atsakė pirklys, — kad tas senelis, 
norėdamas jus pasmaginti, susakė visas mūsų kvailystes. Jei jam 
pavyko jus tuo pasmaginti, tai man labai malonu būti jūsų smagu- 
mo priežastim. O kaip muzika ir šokiai, turiu prisipažinti, kad nėr 
pasauly kito tokio daikto, kas taip džiugintų mano širdį. Bet pra- 
šom negalvoti, kad aš dėl to peikčiau jus, viešpatie, jei jūs ne taip 
pat... 

— Gana, gana! — tarė šeichas, modamas ranka. — Jūs norėjo- 
te pasakyti, kad kiekvienas turi savo palinkimų. Bet ten stovi dar 
vienas ir turbūt bus tas, kur norėtų keliauti? Kas gi esat jūs, jauni- 
kaiti? 

— Aš vaizdarašys, viešpatie, — atsakė tas; — aš rašau vaizdus 
iš dalies ant salių sienų, iš dalies ant drobės. Regėti svetimus kraš- 
tus, žinoma, mano didžiausias troškimas; juk ten matai visokių gra- 
žių vietų ir jas gali nupiešti; o ką matai ir matydamas nupieši, vi- 
sados geriau atrodo negu tas, ką pats išgalvoji. 

Šeichas pažiūrėjo tuomet į gražius jaunikaičius, kažko susimąs- 
tė ir nuliūdo. 

— Aš taip pat turėjau sūnų, — tarė jis galop, — ir jis būtų 
dabar to amžiaus kaip jūs. Jūs būtumėte jo draugai, ir kiekvienas 

tada turėtumėte, ko dabar trokštate. Su vienu jis skaitytų, su kitu 
klausytų muzikos, su trečiu kviestų draugus, vaišintų ir linksmin- 
tųs, 0 su vaizdarašiu leisčiau keliauti į gražius kraštus ir tada bū- 
čiau tikras, kad jis visados man vėl sugrįžtų. Bet Alachas to neno- 
rėjo, ir aš be murmėjimo atsiduodu jo valiai. Tačiau ir be to galiu 
patenkinti jūsų troškimus, ir jūs turit smagūs iš mano namų grįžti. 
Jūs, mano mokytas drauge, — kalbėjo jis toliau, kreipdamasis į jau- 
nąjį rašytoją, — gyvenkit nuo šios dienos mano namuose ir žiūrė- 
kit mano knygas. Jei panorėtumėt, galite dar daugiau sau reikalin- 
gų prisipirkti, bet už tai turėsite man papasakoti, jei skaitydamas 
rasite gražių dalykų. Tas, kur mėgsta pasilinksminimus su drau- 
gais, turi būti mano pokylių tvarkytoju. Nors pats gyvenu atsisky- 
ręs ir niekas manęs nebedžiugina, bet kartais turiu susikviesti daug 
svečių; to reikalauja mano padėjimas. Tada jūs viską mano vietoj 
tvarkysite ir galėsite kviestis savo draugus, kuriuos panorėsite; vai- 
šinsite, be abejo, geresniais daiktais negu melionai. To jauno pir- 
klio netrauksiu, Žinoma, nuo darbo, duodančio jam pinigų ir gar- 
bės; bet kiekvieną vakarą eikite į mano namus ir gėrėkitės šokėjais, 
muzika ir dainomis, kiek tik širdis trokšta. O jūs, — tarė jis vaiz- 
darašiui, — jūs regėsite svetimas šalis ir ten lavinsite savo akį. Ma- 
no iždininkas išduos jums pirmajai kelionei, kurią galite rytoj pra- 
dėti, tūkstantį raudonųjų, du arklius ir vergą. Keliaukite, kur širdis 
traukia, ir jei pamatysite ko gražaus, tai nupieškite man. 

Jaunikaičiai paliko be galvų iš nustebimo, be žado iš džiaugsmo 
ir dėkingumo. Jie norėjo pabučiuoti net Žemę ties geraširdžio šei- 
cho kojomis, bet tas juos sulaikė. 

— Jei jūs turit kam dėkoti, — tarė jis, — tai tam išmintingajam 
vyrui, kur apie jus man apsakė. Ir man jis padarė nemaža malonu- 
mo, supažindinęs mane su keturiais tokiais puikiais jaunikaičiais. 

Bet dervišas Mustafas irgi atsisakė nuo dėkojimo. 

— Matote, — tarė jis, — jog niekuomet nereikia gerai nepa- 
svarsčius kitą teisti; ar aš per daug pasakiau apie to žmogaus pra- 
kilnumą? 


170 


Aleksandrijos šeichas ir jo vergai 


— Dabar paklausykime, ką papasakos paskutinis iš tų vergų, 
kurį aš šiandien paleidžiu, — perkirto jį Ali-Banu, ir jaunikaičiai 
nuėjo į savo vietas. 

Tada pakilo tas jaunas vergas, kuris seniai kreipė į save visų 
akis savo gražumu ir žvilgsnio drąsumu, nusilenkė šeichui ir skar- 
džiu balsu pradėjo sakyti: 

